Друга посланица

Солуњанима

1

1 Павле, Силван и Тимотеј, цркви Солуњана у Богу, нашем Оцу, и Господу Исусу Христу:

2 милост вам и мир од Бога Оца и Господа Исуса Христа.

Захваљивање и молитва

3 Увек смо дужни да захваљујемо Богу за вас, браћо, и то с правом, јер ваша вера све више расте и све је већа љубав сваког од вас према другима. 4 Зато се ми хвалимо вама по Божијим црквама због ваше стрпљивости и вере у свим прогонима и невољама које подносите.

5 То је доказ да је Божија пресуда праведна и да ћете бити достојни Божијег царства за које сада страдате. 6 Јер, право је да Бог муком узврати онима који вас муче, 7 а вама, који сте мучени, олакшањем – заједно с нама – када се Господ Исус објави са неба са својим моћним анђелима, 8 у успламтелом огњу. Он ће казнити оне који не познају Бога и не покоравају се еванђељу нашега Господа Исуса. 9 Биће кажњени вечном пропашћу, далеко од Господњег лица и његове силне славе, 10 онога дана када он дође да се прослави у својим светима и да му се диве сви који верују. А то се односи и на вас, јер сте поверовали нашем сведочанству вама.

11 Зато се увек и молимо за вас да вас Бог учини достојнима његовог позива и да својом силом испуни сваку вашу добру намеру и дело подстакнуто вером, 12 да се име нашега Господа Исуса прослави у вама, а ви у њему, по милости нашега Бога и Господа Исуса Христа.

2

Човек безакоња

1 А што се тиче Доласка нашега Господа Исуса Христа и нашег окупљања око њега, молимо вас, браћо, 2 не дајте да вас лако поколебају у вашем схватању, ни да вас узнемире неким пророштвом+ 2,2 пророштвом Дословно: духом., ни неком поруком+ 2,2 поруком Дословно: речју., ни неком тобоже нашом посланицом – да је Дан Господњи већ ту. 3 Не дајте ником да вас заведе ни на који начин, јер нема Дана Господњег док прво не дође до побуне и не открије се Човек безакоња+ 2,3 Човек безакоња У неким рукописима стоји: Човек греха., Син пропасти. 4 Он ће се противити и дизати против свега што се зове Бог или светиња, па ће тако засести и у Божијем храму, тврдећи за себе да је Бог.

5 Сећате се да сам вам о томе говорио док сам још био код вас, 6 па сада знате шта га задржава да се не открије пре свог времена. 7 Јер, тајна сила безакоња већ је на делу, а онај који је сада задржава, задржаваће је док сâм не буде уклоњен, 8 и тада ће се открити Безаконик. Њега ће Господ Исус убити дахом својих уста и уништити сјајем свога Доласка. 9 А долазак Безаконика биће, у складу са Сатаниним деловањем, праћен сваком врстом лажних дела силе, знамења и чуда, 10 и са сваком неправдом која заводи оне који пропадају, јер су одбили да воле истину и да се тако спасу. 11 Зато им Бог шаље делотворну заблуду, да поверују лажи, 12 да буду осуђени сви који нису поверовали истини, него су се определили за неправду.

Изабрани да се спасу

13 А ми смо увек дужни да захваљујемо за вас, браћо коју Господ воли, јер вас је Бог од почетка изабрао+ 2,13 изабрао У неким рукописима стоји: изабрао као своје првине. да се спасете тако што ће вас Дух учинити светима+ 2,13 тако … светима Дословно: освештањем Духа. и вером у истину. 14 На то вас је позвао кроз наше еванђеље, да имате удела у слави нашега Господа Исуса Христа. 15 Зато, браћо, чврсто стојте и држите се учењâ+ 2,15 учењâ Или: предањâ. која смо вам предали било усмено, било посланицом.

16 А сâм наш Господ, Исус Христос, и Бог, наш Отац, који нас је заволео и својом милошћу нам дао вечну утеху и добру наду, 17 нека утеши ваше срце и учврсти вас у сваком добром делу и речи.

3

Молите се за нас

1 На крају, браћо, молите се за нас, да се Господња реч брзо прошири и да се прославља као и код вас 2 и да се избавимо од искварених и злих људи, јер немају сви вере. 3 Али, Господ је веран – он ће вас учврстити и сачувати од Злога. 4 А ми смо уверени за вас у Господу да чините и да ћете чинити оно што вам налажемо. 5 Нека вам Господ усмери срце према Божијој љубави и Христовој стрпљивости.

Упозорење против доконости

6 Налажемо вам, браћо, у име Господа Исуса Христа, да избегавате сваког брата који живи доконо, а не у складу са учењем+ 3,6 учењем Или: предањем. које сте од нас примили. 7 И сами, наиме, знате да треба да се угледате на нас, јер ми међу вама нисмо били докони, 8 нити смо нечији хлеб јели бесплатно, него смо и ноћу и дању вредно и мукотрпно радили да ником од вас не будемо на терету; 9 не зато што на то немамо право, него да вам дамо себе за пример – да се угледате на нас. 10 Јер, када смо били код вас, ово смо вам наложили: »Ако неко неће да ради, нека и не једе.«

11 Чујемо, наиме, да неки међу вама живе доконо: не раде ништа, него дангубе. 12 Таквима налажемо и заклињемо их у име Господа Исуса Христа да раде у миру и да свој хлеб једу. 13 А што се вас тиче, браћо, нека вам не дојади да чините добро.

14 Ако неко не послуша оно што смо рекли у овој посланици, издвојте га. Не дружите се с њим, да се постиди, 15 али га не сматрајте непријатељем, него га опомињите као брата.

Завршни поздрави

16 Нека вам сâм Бог мира увек и на сваки начин дарује мир. Господ са свима вама.

17 Поздрав мојом руком, Павловом. То је знак у свакој посланици – тако ја пишем.

18 Милост нашега Господа Исуса Христа са свима вама.