Друга посланица

Тимотеју

1

1 Павле, Божијом вољом апостол Христа Исуса, у складу с обећањем живота који је у Христу Исусу,

2 Тимотеју, драгом сину:

милост, милосрђе и мир од Бога Оца и Христа Исуса, нашега Господа.

Оданост еванђељу

3 Захваљујем Богу, коме као и моји преци чисте савести служим, док те непрестано, и ноћу и дању, помињем у својим молитвама. 4 Када се сетим твојих суза, пожелим да те видим, да се испуним радошћу. 5 Сећам се твоје нелицемерне вере, која је најпре пребивала у твојој баки Лоиди и у твојој мајци Евници, а уверен сам да је сада и у теби. 6 Зато те подсећам: распламсај милосни дар који ти је Бог дао када сам на тебе положио руке. 7 Јер, Бог нам није дао духа плашљивости, него силе, љубави и разборитости.

8 Стога немој да се стидиш сведочанства о нашем Господу, ни мене, његовог сужња. Него, придружи ми се у злопаћењу за еванђеље помоћу силе Бога, 9 који нас је спасао и светим позивом позвао – не због наших дела, него због свог наума и милости. Та милост нам је дата у Христу Исусу пре постанка света+ 1,9 пре постанка света Дословно: пре вечних времена., 10 а објављена нам је сада када се појавио наш Спаситељ Христос Исус. Он је обеснажио смрт и учинио да живот и нераспадљивост засијају кроз еванђеље, 11 за које сам ја постављен за проповедника, апостола и учитеља. 12 Због тога ја све ово и трпим, али се не стидим, јер знам коме сам поверовао и уверен сам да он може до онога Дана да сачува оно што ми је поверено.

13 Држи се примера благотворних+ 1,13 благотворних Или: здравих. речи које си од мене чуо, у вери и љубави која је у Христу Исусу. 14 Чувај добро које ти је поверено; чувај га уз помоћ Светога Духа, који пребива у нама.

15 То знаш да су ме сви из Азије напустили, а међу њима и Фигел и Ермоген.

16 Нека Господ буде милостив према Онисифоровим укућанима, јер ме је он много пута окрепио и није се стидео мојих окова, 17 него ме је, када је дошао у Рим, брижљиво тражио док ме није нашао. 18 Дао му Господ да онога Дана нађе милосрђе код Господа. А ти најбоље знаш како ми је служио у Ефесу.

2

Добар војник Христа Исуса

1 Ти се, дакле, сине мој, оснажи у милости која је у Христу Исусу. 2 А оно што си пред многим сведоцима од мене чуо, то повери поузданим људима, онима који ће бити способни и друге да поуче. 3 Придружи ми се у злопаћењу као добар војник Христа Исуса. 4 Нико ко је у војној служби, не уплиће се у послове свакодневног живота, да би могао да угоди свом заповеднику. 5 И када се неко такмичи, не добија венац ако се не такмичи по правилима. 6 Ратар који мукотрпно ради треба први да добије део плодова. 7 Размисли о овоме што ти говорим, а Господ ће ти дати да све разумеш.

8 Памти Исуса Христа, васкрслог из мртвих, Давидовог потомка, по мом еванђељу 9 за које се толико злопатим да ме бацају у окове као да сам злочинац. Али Божија реч није окована. 10 Зато све подносим ради изабраних, да и они стигну до спасења које је у Христу Исусу са вечном славом.

11 Ово је истина:

Ако смо с њим умрли,

с њим ћемо и живети.

12 Ако истрајемо,

с њим ћемо и владати.

Ако га се одрекнемо,

и он ће се одрећи нас.

13 Ако смо неверни,

он остаје веран,

јер самога себе не може да се одрекне.

Прекаљени радник

14 На то подсећај људе, опомињући их пред Богом да не ратују речима. То ничему не користи, него само упропаштава оне који слушају. 15 Потруди се да покажеш да си прекаљен пред Богом, радник који нема чега да се стиди, који исправно поступа с Речју истине. 16 А безбожних наклапања се клони, јер ће они који их воде све више тонути у безбожност, 17 а њихово учење ће изједати као рак-рана. Међу њима су Именеј и Филит, 18 који су застранили од истине тврдећи да се васкрсење већ догодило, па некима уништавају веру. 19 Ипак, чврсти Божији темељ чврсто стоји, носећи овај печат: »Господ познаје оне који су његови«+ 2,19 4. Мојс 16,5, и: »Нека се клоне неправде сви који помињу Господње име.«

20 Али, у великој кући нема само златних и сребрних посуда, него и дрвених и глинених. И једне су за часну употребу, а друге за нечасну. 21 Ко се, дакле, очисти од нечасног, биће посуда за часну употребу, освештана, Господару корисна, спремна за свако добро дело.

22 Бежи од младалачких жеља, а иди за праведношћу, вером, љубављу, миром, заједно с онима који из чиста срца призивају Господа. 23 Клони се будаластих и глупих расправа, знајући да рађају свађе. 24 А Господњи слуга не треба да се свађа, него да према свима буде благ, спреман да поучи, да подноси зло, 25 да у кроткости васпитава своје противнике, не би ли им Бог дао покајање, да спознају истину 26 и да се освесте, па умакну из замке ђавола, који их је заробио да извршавају његову вољу.

3

Опасности будућих времена

1 А ово знај: у последње дане настаће тешка времена. 2 Јер, људи ће бити самољубиви, среброљубиви, хвалисави, охоли, хулитељи, непокорни родитељима, незахвални, безбожни, 3 безосећајни, непомирљиви, клеветници, неуздржљиви, сурови, без љубави према добру, 4 издајници, напрасити, уображени; више ће волети насладу него Бога; 5 привидно ће се држати побожности, а порицаће њену силу. Клони их се. 6 Јер, од њих су они који се увлаче у куће и заводе женице оптерећене гресима, које се поводе за разним пожудама, 7 које стално уче, али никако не могу да дођу до спознања истине. 8 Исто као што су се Јаније и Јамврије успротивили Мојсију, тако се противе истини и ови – људи изопаченог ума, непрекаљени у вери. 9 Али, неће далеко стићи, јер ће њихово безумље постати очигледно свима, као што је постало и безумље оних.

Павлов налог Тимотеју

10 А ти си пошао за мојим учењем, начином живота, стремљењем, вером, стрпљивошћу, љубављу, истрајношћу, 11 прогонима, страдањима. Шта ме све снашло у Антиохији, у Иконијуму, у Листри! Какве сам све прогоне поднео, а Господ ме је из свих њих избавио! 12 Али сви који желе да живе побожно у Христу Исусу, биће прогањани. 13 А зли људи и варалице ићи ће од зла ка горем, заводећи и бивајући завођени. 14 Али ти остани у ономе што си научио и у шта си уверен, свестан од кога си научио 15 и да од малих ногу знаш Света писма, која могу да те учине мудрим за спасење кроз веру у Христа Исуса. 16 Све Писмо је од Бога надахнуто и корисно за поучавање, за прекоревање, за поправљање, за одгајање у праведности, 17 да Божији човек буде потпуно припремљен за свако добро дело.

4

1 Заклињем те пред Богом и Христом Исусом – који ће судити и живима и мртвима – и његовим Доласком+ 4,1 Доласком Или: Појавом. и његовим Царством: 2 проповедај Реч, спреман и у време и у невреме, уверавај, прекоревај, бодри, са свом стрпљивошћу и поуком. 3 Јер, доћи ће време када људи неће подносити исправно+ 4,3 исправно Дословно: здраво. учење, него ће у складу са својим пожудама себи нагомилавати учитеље да им говоре оно што прија њиховим ушима, 4 па ће уши окренути од истине и приклонити се измишљотинама. 5 А ти у свему буди трезвен, издржи злопаћење, изврши дело еванђелисте, доврши своју службу.

6 Јер, ја се већ изливам као леваница и стигло је време мога одласка. 7 Добар бој сам био, трку завршио, веру сачувао. 8 Сада ми је припремљен венац праведности, који ће ми онога Дана предати Господ, праведни Судија. И не само мени него и свима који су с љубављу чекали да се он појави.

Завршне поруке и поздрави

9 Потруди се да што пре дођеш к мени. 10 Јер, Димас ме је напустио пошто је заволео овај свет. Он је отишао у Солун, Крискент у Галатију, Тит у Далмацију. 11 Једино је још Лука са мном. Узми Марка и доведи га са собом, јер ми користи у служењу. 12 Тихика сам послао у Ефес. 13 Огртач који сам оставио код Карпа у Троади, донеси када дођеш, а и књиге, пре свега пергаменте.

14 Ковач Александар ми је нанео много зла. Господ ће му узвратити према његовим делима. 15 И ти га се чувај, јер се веома противио нашим речима.

16 Приликом моје прве одбране, нико ми није прискочио у помоћ, него су ме сви напустили. Нека им се то не рачуна. 17 Али Господ је био уз мене и давао ми снагу да се преко мене у потпуности објави еванђеље+ 4,17 преко … еванђеље Дословно: преко мене испуни проповед. и да га чују сви незнабошци – и ја се избавих из лављих чељусти. 18 Господ ће ме избавити од сваког злог дела и спасти ме за своје Царство на небесима. Њему слава довека. Амин.

19 Поздрави Приску и Акилу и Онисифорове укућане. 20 Ераст је остао у Коринту, а Трофима сам, болесног, оставио у Милиту. 21 Потруди се да дођеш пре зиме. Поздрављају те Еувул, Пуд, Лин, Клаудија и сва браћа.

22 Господ са твојим духом.

Милост с вама.