Посланица

Колошанима

1

1 Павле, Божијом вољом апостол Христа Исуса, и брат Тимотеј,

2 светој и верној браћи у Христу, која су у Колоси:

милост вам и мир од Бога, нашег Оца+ 1,2 Оца У неким рукописима стоји: Оца, и Господа Исуса Христа..

Захваљивање и молитва

3 Увек захваљујемо Богу, Оцу нашега Господа Исуса Христа, када се за вас молимо, 4 јер смо чули за вашу веру у Христу Исусу+ 1,4 у Христу Исусу Или: у Христа Исуса. и за љубав коју гајите према свима светима. 5 Та вера и љубав долазе од наде која је за вас спремљена на небесима, а за коју сте већ чули у Речи истине – еванђељу, 6 које вам је дошло. Оно по целом свету доноси плодове и расте, баш као и међу вама од оног дана када сте чули за Божију милост и истински је спознали. 7 Научили сте га од Епафраса, нашег драгог друга у служењу, који је Христов верни служитељ за вас, 8 који нас је и обавестио о вашој љубави у Духу.

9 Зато и ми, од дана када смо то чули, не престајемо да се молимо за вас и да молимо Бога:

да се испуните спознањем његове воље са сваком духовном мудрошћу и разумевањем, 10 да живите достојно Господа и да му у свему угодите: да будете плодоносни у сваком добром делу, да растете у спознању Бога, 11 да се, сразмерно његовој славној моћи, оснажите сваком силом за сваку истрајност и стрпљивост, с радошћу 12 захваљујући Оцу, који вас је учинио достојнима да имате+ 1,12 који … имате У неким рукописима стоји: који нас је учинио достојнима да имамо. удела у наследству светих у светлости.

13 Он нас је избавио из власти таме и преместио нас у Царство свог љубљеног Сина, 14 у коме имамо откупљење+ 1,14 откупљење У неким касним рукописима стоји: откупљење кроз његову крв., опроштење греха.

Христова узвишеност

15 Он је слика невидљивога Бога,

Прворођени над свим што је створено.

16 Јер, њиме је створено све што је

на небесима и на земљи,

видљиво и невидљиво –

било престоли, било господства,

било поглаварства, било власти –

све је кроз њега и за њега створено.

17 Он је пре свега

и у њему се све држи на окупу.

18 Он је и Глава телу – Цркви.

Он је Почетак, Прворођени из мртвих,

да у свему буде први.

19 Јер, Богу се свидело да у њему настани сву пуноћу

20 и да кроз њега –

успоставивши мир његовом крвљу на крсту –

са собом потпуно помири све,

било на земљи, било на небесима.

21 Некада сте, због својих злих дела, и ви били отуђени од Бога и непријатељски расположени. 22 Али, сада вас је смрћу Христовог људског тела Бог помирио са собом да вас пред себе постави свете, без мане и беспрекорне 23 – ако останете утемељени и чврсти у вери и непоколебљиви у нади еванђеља које сте чули, које је проповедано сваком створењу под небом, а чији сам ја, Павле, постао служитељ.

Павлов труд

24 Сада се радујем у својим страдањима за вас и у свом телу допуњујем оно што недостаје Христовим мукама за његово тело, које је Црква. 25 Ја сам постао њен служитељ по налогу који ми је дао Бог: да вам објавим Божију реч у њеној пуноћи – 26 тајну која је вековима и поколењима била скривена, а сада је објављена његовим светима. 27 Њима је Бог хтео да обзнани колико је међу незнабошцима богатство славе ове тајне, која је Христос у вама, нада у славу.

28 Ми њега објављујемо, уразумљујући сваког човека и поучавајући сваког човека са свом мудрошћу да сваког човека доведемо до савршенства у Христу. 29 За то се ја трудим, борећи се његовом делотворном силом, која у мени силно делује.

2

1 Хоћу, наиме, да знате колику борбу водим за вас и за оне у Лаодикији и за све оне који ме нису лично упознали, 2 да им се утеши срце, да сједињени у љубави доспеју до свег богатства пуног разумевања, до спознања Божије тајне – Христа, 3 у коме су скривена сва блага мудрости и знања. 4 Ово говорим да вас нико не превари заводљивим речима. 5 Јер, иако сам одсутан телом, ипак сам у духу с вама и радујем се гледајући ред који влада међу вама и чврстину ваше вере у Христа.

Живот у Христу

6 Стога, како сте прихватили Христа Исуса, Господа, тако и живите у њему. 7 Будите у њему чврсто укорењени и на њему назидани, ојачани у вери, као што сте поучени, и обилујте захваљивањем.

8 Пазите да вас неко не зароби мудровањем и празним причама заснованим на људском предању, на стихијама света, а не на Христу.

9 Јер, у њему телесно пребива сва пуноћа божанства, 10 а ви имате пуноћу у њему, који је Глава сваком поглаварству и власти. 11 У њему сте и обрезани свлачењем грешне нарави, не обрезањем које је извршено руком, него Христовим обрезањем, 12 пошто сте с њим заједно сахрањени у крштењу и с њим заједно васкрсли вером у делотворну силу Бога, који га је васкрсао из мртвих.

13 Када сте били мртви због својих преступа и необрезаности свога тела, Бог вас је оживео заједно с Христом. Опростио нам је све преступе 14 тако што је избрисао обвезницу која је својим одредбама била против нас и уклонио је приковавши је на крст. 15 Разоружао је поглаварства и власти и изложио их руглу победивши их крстом+ 2,15 победивши их крстом Или: победивши их њиме; или: победивши их у њему..

16 Нека вас, дакле, нико не осуђује због јела и пића, или празника, или слављења младог месеца, или субота. 17 То је само сенка онога што долази, а стварност је Христос. 18 Нека вас не лишава награде нико ко ужива у лажној понизности и слављењу анђелâ, ко распреда о својим виђењима, безразложно се прави важан својом телесном памећу, 19 а не држи се Главе, од које цело Тело, подупрто и повезано зглобовима и жилама, расте Божијим растом.

20 Ако сте с Христом умрли стихијама света, зашто се, као да још живите у свету, покоравате његовим прописима: 21 »Не дирај«, »Не окуси«, »Не дотичи«? 22 Све то употребом пропада, јер је засновано на људским заповестима и учењима. 23 То, додуше, изгледа као мудрост, јер се састоји од самонаметнуте побожности, лажне понизности и беспоштедне строгости према телу, али нема никакву вредност за обуздавање грешне нарави.

3

Правила за свети живот

1 Ако сте, дакле, васкрсли с Христом, тражите оно што је на небу+ 3,1 на небу Дословно: горе; исто и у 2. стиху., тамо где Христос седи Богу здесна. 2 Усмерите своје мисли на оно што је на небу, а не на оно што је на земљи. 3 Јер, умрли сте и ваш живот је са Христом сакривен у Богу. 4 Када се појави Христос, ваш живот, тада ћете се и ви с њим појавити у слави.

5 Умртвите, дакле, своје земаљске удове: блуд, нечистоту, страст, злу пожуду и похлепу, што је идолопоклонство. 6 Због њих долази Божији гнев+ 3,6 гнев У неким раним рукописима стоји: гнев на непокорне.. 7 Тим путем сте и ви некада ишли када сте живели у тим пороцима. 8 А сада одбаците све ово: гнев, бес, злоћу, хулу, ружне речи из својих уста. 9 Не лажите један другога, пошто сте свукли старог човека са његовим делима, 10 а обукли новог, који се по слици свога Створитеља обнавља за спознање. 11 Ту више нема Грк – Јудејин, обрезање – необрезање, варварин – Скит, роб – слободњак, него је све и у свима Христос.

12 Обуците, дакле, као Божији изабраници, свети и вољени, милосрдно срце, љубазност, понизност, кроткост, стрпљивост. 13 Подносите један другога и опраштајте ако имате нешто један против другога. Као што је Господ опростио вама, тако и ви опраштајте. 14 А преко свега овога обуците љубав – она је спона савршенства.

15 Нека Христов мир, на који сте позвани у једном телу, влада у вашем срцу и будите захвални. 16 Нека Христова реч у вама богато пребива док са свом мудрошћу поучавате и опомињете један другога и док са захвалношћу у свом срцу певате псалме, хвалоспеве и духовне песме Богу. 17 И што год да чините речју или делом, све чините у име Господа Исуса, захваљујући Богу Оцу кроз њега.

Правила породичног живота

18 Жене, потчињавајте се мужевима, као што доликује у Господу.

19 Мужеви, волите своје жене и не будите груби према њима.

20 Децо, у свему слушајте своје родитеље, јер то је Господу мило.

21 Очеви, не раздражујте своју децу, да не постану малодушна.

Робови и господари

22 Робови, слушајте своје земаљске господаре, не само док сте им пред очима, као они што се улагују људима, него искреног срца, бојећи се Господа. 23 Што год чините, чините из душе, као да је за Господа, а не за људе, 24 знајући да ћете заузврат од Господа добити наследство. Господу Христу служите! 25 Јер, ономе ко чини неправду биће узвраћено за оно што је скривио и ту нема пристрасности.

4

1 Господари, дајте својим робовима оно што је право и правично, знајући да и ви имате Господара на небу.

Остала упутства

2 Посветите се молитви. Бдите у њој са захваљивањем. 3 Уједно се молите и за нас, да Бог отвори врата нашој речи, да говоримо о Христовој тајни – за коју сам и окован – 4 да је објавим, говорећи о њој онако како треба да говорим. 5 Мудро се понашајте према онима ван цркве. Паметно користите+ 4,5 Паметно користите Дословно: Откупљујте. време. 6 Нека ваша реч увек буде љубазна, сољу зачињена, да сваком знате да одговорите како треба.

Завршни поздрави

7 О свему што се тиче мене обавестиће вас Тихик, драги брат, верни служитељ и са мном слуга у Господу. 8 Шаљем вам га баш зато да сазнате шта је с нама и да вам ободри срце, 9 заједно с Онисимом, верним и драгим братом, који је један од вас. Они ће вас обавестити о свему што се овде догађа.

10 Поздрављају вас Аристарх, мој друг у сужањству, и Марко, Варнавин нећак (за њега сте већ добили упутства: ако дође к вама, примите га), 11 и Исус звани Јуст. Они су једини обрезани верници+ 4,11 обрезани верници То јест: верници Јудеји. који са мном раде за Божије царство. Они су ми били утеха.

12 Поздравља вас Епафрас, који је један од вас и слуга Христа Исуса. Он се у молитвама увек бори за вас да, зрели и потпуно уверени, чврсто стојите у свему што је по Божијој вољи. 13 Сведочим за њега да се веома труди за вас и за оне у Лаодикији и Јерапољу.

14 Поздрављају вас драги лекар Лука и Димас.

15 Поздравите браћу у Лаодикији и Нимфана и цркву у његовој кући. 16 А када се ова посланица прочита код вас, постарајте се да се прочита и у цркви у Лаодикији, а и ви да прочитате ону из Лаодикије. 17 И реците Архипу: »Гледај да извршиш службу коју си добио у Господу.«

18 Поздрав мојом руком, Павловом. Сећајте се мојих окова.

Милост с вама.