Књига пророка Авдије

1

1 Виђење које је имао Авдија о томе шта је Господ ГОСПОД рекао о Едому.

Бог ће казнити Едом

Гласник је послат народима, и ми смо чули његову поруку:

»Спремите се! Хајдемо у бој против Едома!«

2 »Учинићу те малим међу народима,

презрен ћеш бити веома.

3 Твоја охолост те заварала,

тебе који живиш у процепима стена

и дом свијаш на висовима,

тебе који мислиш:

‚Ко може да ме спусти на земљу?‘

4 Иако летиш високо као орао

и гнездиш се међу звездама,

ја ћу те спустити одатле«,

говори ГОСПОД.

5 »Када дођу ноћни крадљивци или пљачкаши,

зар не узму само што им треба?

Када људи беру грожђе,

зар неки грозд не оставе?

А каква тебе несрећа чека!

6 Како ће Исав бити опљачкан,

његова скривена блага похарана!

7 Сви ће те твоји савезници

притерати уз границу,

твоји пријатељи те преварити и савладати.

Они који твој хлеб једу

замку ће ти поставити,

а ти је нећеш приметити.«

8 »Тога дана«, говори ГОСПОД,

»уништићу мудре Едомове,

умне људе са гора Исављевих.

9 Ужас ће ти спопасти ратнике, Темане,

и сви са гора Исављевих пашће у покољу.«

Разлози за кажњавање Едома

10 »Због насиља над Јаковом, својим братом,

срамотом ћеш бити покривен

и истребљен довека.

11 Онога дана када си се држао по страни

док су му странци односили богатство

и туђинци му улазили кроз капије

и за Јерусалим бацали коцку,

ти си био као један од њих.

12 Ниси смео да ликујеш над својим братом

у дан његове несреће,

ни да се радујеш над народом Јудиним

у дан његовог уништења,

ни да се хвалишеш у дан његове невоље.

13 Ниси смео да улазиш

кроз капије мога народа

у дан његове муке,

ни да ликујеш над њим

у његовој несрећи

у дан његове муке,

ни да његово богатство отимаш

у дан његове муке.

14 Ниси смео да стојиш на раскрсници

да би убијао његове бегунце,

ни да издајеш његове преживеле

у дан његове невоље.«

Бог ће казнити народе

15 »Близу је Дан ГОСПОДЊИ свим народима.

Како си ти чинио, тако ће чинити и теби,

твоја дела о твоју главу ће се обити.

16 »Као што сте ви пили на мом светом брду,

тако ће и други народи пити без престанка,

и биће као да их никад није било.«

Израел ће бити победник

17 »Али, на гори Сион биће избављење

– она ће бити света –

и народ Јаковљев запосешће свој посед.

18 Народ Јаковљев биће огањ

и народ Јосифов пламен,

а народ Исављев стрњика

коју ће запалити и прогутати.

Нико из народа Исављевог неће преживети«,

говори ГОСПОД.

19 »Народ из Негева освојиће горе Исављеве,

а народ из Шефеле земљу филистејску.

Заузеће поља Ефремова и Самаријина,

а Венијамин ће запосести Гилад.

20 Изгнаници Израелови

запосешће Ханаан све до Сарепте,

а изгнаници јерусалимски у Сефараду

запосешће градове у Негеву.

21 Спасени ће се попети на гору Сион

да владају над горама Исављевим.

Тада ће царство бити ГОСПОДЊЕ.«