Књига пророка Јоила

1

1 Реч ГОСПОДЊА која је дошла Јоилу сину Петуеловом.

Жалост због пропасти усева

2 Чујте ово, старешине!

Почујте, сви становници земље!

Да ли се овако нешто десило

у ваше време или у време ваших праотаца?

3 Својој деци то испричајте,

ваша деца нека испричају својој,

а њихова следећем нараштају.

4 Што остаде иза скакавца путника,

поједе скакавац чегрташ;

што остаде иза скакавца чегрташа,

поједе скакавац коњиц;

што остаде иза скакавца коњица,

поједе штурак.

5 Пробудите се, пијанци, и заплачите!

Закукајте, све винопије,

за младим вином,

јер вам је отргнуто с усана.

6 Моћан народ, коме се не зна броја,

нападе моју земљу.

Зуби му лављи зуби,

очњаци ричућег лава.

7 Опустоши ми винову лозу

и поломи смоквина стабла.

Кору им згули и баци,

гране им остадоше беле.

8 Плачите као што девојка

обучена у кострет

плаче због смрти свога вереника.

9 Из Дома ГОСПОДЊЕГ нестаде

житна жртва и леваница.

У жалости су свештеници,

они који служе пред ГОСПОДОМ.

10 Поља пропадоше,

земља се осуши.

Жито пропаде,

младо вино пресуши,

уље подбаци.

11 Очајавајте, ратари,

кукајте, виноградари,

за пшеницом и јечмом,

јер је жетва на пољу уништена.

12 Лоза се осуши,

а смоквино дрво увену.

Нар, палма и јабука

– све пољско дрвеће –

осушише се.

Да, пресахну радост рода људског.

Позив на покајање

13 Обуците се у кострет, свештеници, и тугујте,

закукајте, ви који служите пред жртвеником.

Дођите, преноћите у кострети,

ви који служите пред мојим Богом.

Јер, житна жртва и леваница

ускраћене су Дому вашега Бога.

14 Прогласите свети пост,

сазовите свети скуп.

Позовите старешине

и све становнике земље

у Дом ГОСПОДА, вашега Бога,

па завапите ГОСПОДУ.

15 Авај, због онога дана!

Јер, близу је Дан ГОСПОДЊИ,

доћи ће као пропаст од Свесилнога.

16 Зар нам наочиглед не нестаде хране,

радости и весеља из Дома нашега Бога?

17 Смежура се зрневље

под грудвама земље.

Спремишта у рушевинама,

амбари поломљени,

јер жито се осушило.

18 Како говеда жалосно мучу!

Крда говеда тумарају

јер нема пашњака за њих.

Чак и стада оваца пате.

19 Теби, ГОСПОДЕ, вапијем,

јер огањ прогута простране пашњаке,

а пламен сажеже дрвеће пољско.

20 Чак и дивље животиње за тобом чезну.

Потоци пресушише,

а огањ прогута простране пашњаке.

2

Војска скакаваца

1 Дуните у овнујски рог на Сиону!

Знак за узбуну дајте на моме светом брду!

Нека задрхте сви становници земље,

јер долази Дан ГОСПОДЊИ.

Сасвим је близу

2 – дан таме и помрчине,

дан облачан и црн.

Као зора која се шири преко гора,

долази велика и силна војска,

какве није било никада пре,

нити ће је бити у будућим временима.

3 Пред њима прождире огањ,

за њима букти пламен.

Пред њима је земља као врт еденски,

иза њих гола пустиња

– ништа им не може измаћи.

4 Изгледом су као коњи,

хитају као коњица.

5 Уз звук сличан звуку кола

преко врхова планина скачу,

као праскави огањ који прождире стрњику,

као силна војска у бојном поретку.

6 Пред њима тескоба хвата народе,

свако лице побледи.

7 Као ратници јуришају,

као војници се веру по зидинама.

Сви корачају право,

не скрећући са свога пута.

8 Не гурају један другога,

свако право напред корача.

Кроз редове одбране продиру

своје редове не реметећи.

9 На град наваљују,

дуж зидина трче.

Уз куће се пентрају,

кроз прозоре улазе као провалници.

10 Пред њима се земља тресе,

небо дрхти,

сунце и месец помрачују,

а звезде више не светле.

11 ГОСПОД грми на челу своје војске;

нема броја његовим снагама

и силни су они који његову реч извршавају.

Велик је Дан Господњи и страшан.

Ко да га издржи?

Позив на покајање

12 »Још и сада«, говори ГОСПОД,

»вратите ми се свим својим срцем,

постећи, плачући и кукајући.«

13 Срце раздерите,

а не одећу.

Вратите се ГОСПОДУ, своме Богу,

јер он је милостив и самилостан,

спор да се разгневи и препун љубави

и невољан да пошаље несрећу.

14 Ко зна? Можда се окрене и сажали,

па за собом остави благослов

– житне жртве и леванице

за ГОСПОДА, вашега Бога.

15 Дуните у овнујски рог на Сиону,

прогласите свети пост,

сазовите свети скуп.

16 Окупите народ,

освештајте скуп,

окупите старешине,

окупите децу,

оне који сисају на грудима.

Нека младожења оде из своје собе

и невеста из своје одаје.

17 Нека између храмског трема

и жртвеника плачу свештеници,

они који служе пред ГОСПОДОМ.

Нека кажу: »Поштеди свој народ, ГОСПОДЕ.

Не дај да твој посед вређају,

да буде узречица међу народима.

Зашто да се међу народима говори:

‚Где је њихов Бог?‘«

Божији одговор

18 Тада ће ГОСПОД бити љубоморан

због своје земље

и сажалити се на свој народ.

19 ГОСПОД ће им одговорити:

»Шаљем вам жита, младог вина и уља

довољно да се наситите.

Никада више нећу дати

да вас вређају међу народима.

20 »Отераћу северну војску далеко од вас

и одгурати је у земљу испуцалу и голу:

њену претходницу у источно море,

а залазницу у западно,

и њен смрад ће се подићи,

њен воњ се дизати.«

Да, велика дела је учинио.

21 Не бој се, земљо,

весели се и радуј.

Да, ГОСПОД је велика дела учинио.

22 Не бојте се, дивље животиње,

јер опет се зелене пространи пашњаци,

дрвеће доноси своје плодове,

смоква и лоза дају своје богатство.

23 Весели се, народе сионски,

радуј се у ГОСПОДУ, своме Богу,

јер ти је дао јесење кише праведности,

учинио да падну кише,

јесење и пролећне кише, као некад.

24 Гумна ће се испунити житом,

каце младог вина и уља преливати се.

25 »Вратићу вам за године које су појели скакавци

– скакавци коњици, штурци и путници –

моја велика војска коју сам послао међу вас.

26 Имаћете да једете много, досита,

и хвалићете Име ГОСПОДА, свога Бога,

који је за вас учинио чуда.

Никада више мој народ извргнут срамоти.

27 Тада ћете знати да сам у Израелу,

да сам ја ГОСПОД, ваш Бог, и да нема другога.

Никада више мој народ извргнут срамоти.«

Дан ГОСПОДЊИ

28 »После овога,

излићу свога Духа на све људе,

и ваши синови и кћери ће пророковати,

ваши старци сањати снове,

ваши младићи имати виђења.

29 А и на ваше слуге и слушкиње

излићу тих дана свога Духа.

30 Показаћу знамења на небу и на земљи,

крв и огањ и стубове дима.

31 Сунце ће се претворити у таму, а месец у крв

пре него што дође велики и страшни Дан ГОСПОДЊИ.«

32 И свако ко призове Име ГОСПОДЊЕ,

биће спасен.

Јер, на гори Сион и у Јерусалиму

биће спасење,

као што је ГОСПОД рекао,

а међу преживелима они које ГОСПОД позове.

3

Бог ће судити народима

1 »Тих дана и у то време,

када вратим благостање Јуди и Јерусалиму,

2 окупићу све народе

и одвести их у долину Јосафат.

Тамо ћу им судити

због мога поседа,

мога народа Израела,

јер су мој народ расејали међу народе

и моју земљу разделили.

3 За мој народ су бацали коцку

и дечаке мењали за блуднице.

Девојке су продавали за вино,

да би пили.

4 »Шта, дакле, имате против мене, Тире и Сидоне и сви филистејски крајеви? Зар ми враћате за нешто што сам учинио? Ако ми враћате, хитро и брзо ћу вам на главу навалити оно што сте учинили. 5 Јер, узели сте моје сребро и злато и моја најбоља блага однели у своје храмове. 6 Продали сте народ Јуде и Јерусалима Грцима, да их отпремите што даље од завичаја.

7 »Ево, покренућу их из местâ у која сте их продали и на вашу главу навалити оно што сте учинили.

8 »Продаћу ваше синове и кћери народу Јуде, а они ће их продати Сабејцима, далеком народу«, говори ГОСПОД.

9 Објавите ово међу народима:

Спремите се за рат!

Дижите ратнике!

Нека сви војници приђу и навале!

10 Прекујте своје раонике у мачеве

и своје косире у копља.

Нека слаби каже: »Ратник сам!«

11 Пожурите, сви околни народи,

и тамо се окупите.

Доведи своје ратнике, ГОСПОДЕ!

12 »Нека се дигну народи,

нека навале у долину Јосафат,

јер тамо ћу сести

да судим околним народима.

13 Замахните српом,

јер летина је зрела.

Дођите, изгазите грожђе,

јер пуна је муљача

и каце се преливају

– толико је њихових злодела!«

14 Мноштва, мноштва

у Долини одлуке!

Јер, Дан ГОСПОДЊИ је близу

у Долини одлуке.

15 Сунце и месец ће се помрачити,

а звезде престати да светле.

16 ГОСПОД ће затутњати са Сиона

и загрмети из Јерусалима.

Задрхтаће земља и небо,

али ГОСПОД ће бити уточиште своме народу,

тврђава народу Израеловом.

Бог ће благословити свој народ

17 »Тада ћете знати да ја, ГОСПОД, ваш Бог,

боравим на Сиону, мом светом брду.

Јерусалим ће бити свет;

никада га више неће освојити странци.

18 »Тога дана ће слатко вино капати са гора,

а из брдâ тећи млеко.

Свим Јудиним клисурама цуриће вода.

Извор ће избијати из Дома ГОСПОДЊЕГ

и натапати кланац Шитим.

19 А Египат ће бити пуст

и Едом гола пустара

због насиља учињеног над Јудиним народом,

у чијој земљи проливају недужну крв.

20 Јуда ће бити насељена довека

и Јерусалим кроз сва поколења.

21 Хоћу ли опростити за проливену крв?

Нећу опростити.«

ГОСПОД борави на Сиону!