Књига пророка Агеја

1

Позив да се обнови Храм

1 Првога дана шестог месеца друге године владавине цара Дарија, дође реч ГОСПОДЊА преко пророка Агеја Зоровавелу сину Салатииловом, намеснику Јуде, и Исусу сину Јехоцадаковом, првосвештенику.

2 Овако каже ГОСПОД над војскама: »Овај народ говори: ‚Још није дошло време да се опет сагради Дом ГОСПОДЊИ.‘«

3 Реч ГОСПОДЊА дође преко пророка Агеја: 4 »Зар за вас јесте време да живите у кућама обложеним дрветом док је овај Дом разрушен?«

5 Зато овако каже ГОСПОД над војскама:

»Добро размислите о свом начину живота.

6 Пуно сте посејали а мало побрали,

једете а никад да се наситите,

пијете а никад да се напијете,

облачите се а није вам топло.

Онај ко ради за плату,

ставља је у кесу с рупама.«

7 Овако каже ГОСПОД над војскама:

»Добро размислите о свом начину живота.

8 Идите у гору и донесите дрва

и поново ми подигните Дом.

Тада ће ми он бити мио

и биће ми указана част«,

каже ГОСПОД.

9 »Очекивали сте много а, ево, дочекасте мало;

оно што сте донели кући, ја развејах.

Зашто?« говори ГОСПОД над војскама.

»Зато што је мој Дом разрушен,

док се сваки од вас стара за своју кућу.

10 Зато вам је небо ускратило росу,

а земља свој род.

11 Ја сам дозвао сушу на земљу и планине,

на жито, младо вино и уље,

на све чиме земља рађа,

на човека и животињу и на сваки труд.«

12 Тада Зоровавел син Салатиилов, првосвештеник Исус син Јехоцадаков и сав преостали народ послушаше глас ГОСПОДА, свога Бога, и речи пророка Агеја, кога је послао ГОСПОД, њихов Бог, и народ се уплаши ГОСПОДА.

13 Потом Агеј, гласник ГОСПОДЊИ, пренесе народу ГОСПОДЊУ поруку:

»Ја сам с вама«, каже ГОСПОД.

14 ГОСПОД подстакну дух намесника Јуде Зоровавела сина Салатииловог, првосвештеника Исуса сина Јехоцадаковог и дух свега преосталог народа, па они дођоше и почеше да граде Дом ГОСПОДА над војскама, свога Бога, 15 двадесет четвртог дана шестог месеца друге године владавине цара Дарија.

2

Сјај новог Храма

1 Двадесет првог дана седмог месеца, реч ГОСПОДЊА дође преко пророка Агеја:

2 »Реци овако Зоровавелу сину Салатииловом, намеснику Јуде, и Исусу сину Јехоцадаковом, првосвештенику, и преосталом народу:

3 »‚Има ли још кога међу вама ко је видео овај Дом у његовом некадашњем сјају? А како вам сада изгледа? Зар није као ништа у вашим очима? 4 Али, буди јак, Зоровавеле,‘ говори ГОСПОД. ‚Буди јак, Исусе сине Јехоцадаков, првосвештениче. Буди јак, сав народе земље,‘ говори ГОСПОД. ‚Прионите на посао, јер ја сам с вама,‘ говори ГОСПОД над војскама. 5 ‚Када сте изашли из Египта, обећао сам вам да ће мој Дух остати међу вама. Зато се не бојте.‘

6 »Овако каже ГОСПОД над војскама: ‚Још мало, и уздрмаћу небеса и земљу, море и копно. 7 Уздрмаћу све народе, па ће своје благо доносити овамо, и ја ћу овај Дом испунити славом,‘ каже ГОСПОД над војскама.

8 »‚Моје је сребро и моје је злато,‘ говори ГОСПОД над војскама.

9 »‚Сјај овог другог Дома биће већи од сјаја оног пређашњег,‘ говори ГОСПОД над војскама.

»‚На овом месту подарићу мир,‘ каже ГОСПОД над војскама.«

О нечистоћи народа

10 Двадесет четвртог дана деветог месеца друге године владавине цара Дарија, реч ГОСПОДЊА дође преко пророка Агеја:

11 »Овако каже ГОСПОД над војскама: ‚Питај свештенике шта Закон каже о овоме: 12 Када би неко у скуту своје одеће носио освештано месо, па тим скутом дотакао хлеб или чорбу, вино или маслиново уље, или другу храну, да ли би и то постало свето?‘«

Свештеници одговорише: »Не би.«

13 Тада Агеј рече: »Када би неко ко је постао нечист зато што је додирнуо мртваца дотакао нешто од тога, да ли би и то постало нечисто?«

Свештеници одговорише: »Да, постало би нечисто.«

14 Онда Агеј рече: »‚Такви су преда мном и људи овога народа‘«, говори ГОСПОД. »‚Све што чине и све што тамо приносе, нечисто је. 15 Сада добро размислите о томе шта је било пре него што је иједан камен положен на други у Храму ГОСПОДЊЕМ. 16 Какви сте били? Када је неко долазио до гомиле жита по двадесет мерица, затицао је само десет. Када је неко долазио до каце с вином да захвати педесет мерица, затицао је само двадесет. 17 Ударао сам по свим вашим делима медљиком, буђи и грȁдом, а ви ми се ипак нисте окренули,‘ говори ГОСПОД.

18 »‚Добро размислите од сада па надаље, од овог двадесет четвртог дана деветог месеца, када су положени темељи Храма ГОСПОДЊЕГ, добро размислите: 19 Има ли још жита у амбару? Још ни винова лоза, ни смоква, ни нар, ни маслина нису родили. Али од данас ћу вас благословити.‘«

Обећање Зоровавелу

20 Двадесет четвртог дана тог истог месеца, реч ГОСПОДЊА дође Агеју други пут: 21 »Кажи Зоровавелу, намеснику Јуде: ‚Уздрмаћу небеса и земљу. 22 Оборићу царске престоле и уништити силу туђих царстава. Изврнућу борна кола и оне што су на њима; пашће коњи са својим јахачима, сваки од мача свога брата.

23 »‚Тога дана,‘ говори ГОСПОД над војскама, ‚узећу тебе, Зоровавеле сине Салатиилов, мој слуго,‘ говори ГОСПОД, ‚и учинити те својим печатним прстеном, јер сам те изабрао,‘ говори ГОСПОД над војскама.«