Посланица

Јудина

1

1 Јуда, слуга Исуса Христа и Јаковљев брат,

онима које је Бог Отац позвао и које воли, онима које чува Исус Христос:+ 1,1 онима … Христос Или: онима који су чувани за Исуса Христа; или: онима који су чувани у Исусу Христу.

2 милосрђе вам и мир и љубав у изобиљу.

Грех безбожникâ и њихова осуда

3 Драги моји, иако сам веома желео да вам пишем о нашем заједничком спасењу, осетих потребу да вас подстакнем да се борите за веру која је једном заувек предата светима. 4 Јер, међу вас су се увукли неки који су већ одавно обележени за Суд. То су безбожници којима је милост нашега Бога изговор за разузданост и који поричу јединога Господара и нашега Господа Исуса Христа.

5 Желим да вас подсетим, иако ви то све већ знате, да је Господ+ 1,5 Господ У неким раним рукописима стоји: Исус. прво избавио свој народ из Египта, а затим уништио оне који нису поверовали. 6 Па и анђеле који нису сачували своје достојанство, него су напустили своје пребивалиште, сачувао је у вечним оковима у тами за Суд који ће бити на Велики дан. 7 Тако и Содома и Гомора, и околни градови који су се на сличан начин одали блуду и тражили насладу у другачијој пути, служе као пример, испаштајући казну у вечитом огњу.

8 На исти начин и ови сањари каљају своје тело, одбацују Господњу власт и оцрњују небеска бића+ 1,8 одбацују … бића Дословно: одбацују Господство и хуле на славе.. 9 Па ни арханђео Михаило, када се са ђаволом препирао око Мојсијевог тела, није се усудио да против њега износи погрдне оптужбе, него је рекао: »Нека те Господ прекори!« 10 Ови, пак, погрђују оно што не познају, а оно што, као бесловесне животиње, нагонски познају, у томе пропадају.

11 Тешко њима! Пођоше Каиновим путем, за плату упадоше у Валаамову заблуду, изгинуше у Корејевој побуни! 12 Они су љаге на вашим агапама+ 1,12 агапама Или: гозбама љубави; »агапе« су биле заједнички обеди које су хришћани приређивали ради развијања братске љубави.; безобзирно се с вама госте сами себе напасајући. Они су безводни облаци које ковитлају ветрови, јесења стабла без плода и ишчупана из корена – двапут мртва, 13 бесни морски таласи који се пене својим срамотама, звезде луталице за које је сачувана најцрња тама довека.

14 О њима је пророковао Енох, седми од Адама, рекавши: »Ево, долази Господ са хиљадама својих светих 15 да суди свима и да осуди све безбожнике за сва безбожна дела која су безбожно починили и за све дрске речи које су безбожни грешници против њега изговорили.«

16 Они су гунђала и зановетала, људи који живе по својим пожудама; устима говоре охоле речи и улагују се ради добитка.

Позив на истрајност

17 А ви се, драги моји, присетите онога што су прорекли апостоли нашега Господа Исуса Христа. 18 Јер, рекли су вам: »У последња времена појавиће се ругаоци који ће живети по својим безбожним пожудама.« 19 То су они што сеју раздор, људи чулâ, који немају Духа.

20 А ви се, драги моји, изграђујте на својој најсветијој вери и молите се у Светоме Духу. 21 Одржите се у Божијој љубави док чекате да вас милосрђе нашега Господа Исуса Христа одведе у вечни живот. 22 Једне, оне који сумњају, прекоревајте, 23 друге спасавајте вадећи их из огња, а према осталима будите милостиви, са страхом, мрзећи и одећу која је укаљана распадљивом пути.

Хвалоспев Богу

24 А Ономе који може да вас сачува од пада и да вас без мане, у великој радости, постави пред своју Славу, 25 јединоме Богу, нашем Спаситељу, слава, величанство, моћ и власт, кроз нашега Господа Исуса Христа, пре сваког времена и сада и довека! Амин.