Друга посланица

Петрова

1

1 Симон Петар, слуга и апостол Исуса Христа, онима који су праведношћу нашега Бога и Спаситеља Исуса Христа примили исту драгоцену веру као и ми:

2 милост вам и мир у изобиљу кроз спознање Бога и Исуса, нашега Господа.

Позив и избор хришћана

3 Његова божанска сила даровала нам је све што је потребно за живот и побожност кроз спознање Онога који нас је позвао својом славом и добротом. 4 Тиме су нам дарована драгоцена и највећа обећања, да преко њих узмете удела у божанској природи пошто умакнете покварености која је у свету, а долази од пожуде.

5 Управо зато уложите сваки труд да својој вери придодате доброту, доброти знање, 6 знању уздржљивост, уздржљивости стрпљивост, стрпљивости побожност, 7 побожности братољубље, братољубљу љубав. 8 Јер, ако све то поседујете у све већој мери, нећете бити докони и јалови у спознању нашега Господа Исуса Христа. 9 А ко то нема, слеп је и кратковид – заборавио је да је очишћен од старих греха.

10 Стога, браћо, још више се потрудите да потврдите свој позив и избор. Јер, то чинећи, никада нећете посрнути 11 и биће вам указана богата добродошлица у вечно Царство нашега Господа и Спаситеља Исуса Христа.

12 Зато ћу вас увек на то подсећати, иако то већ знате и учвршћени сте у истини коју имате. 13 Сматрам да је исправно да вас подстичем подсећањем све док боравим у овом шатору свога тела, 14 јер знам да ћу га ускоро напустити, као што ми је то објавио наш Господ Исус Христос. 15 А потрудићу се да се и после мог одласка увек тога сећате.

Христова слава и пророчка реч

16 Јер, ми вам нисмо мудро смишљеним причама обзнанили силу и Долазак нашега Господа Исуса Христа, него као очевици његовог величанства. 17 Јер, он је од Бога Оца примио част и славу када је до њега стигао глас од величанствене Славе, који рече: »Ово је мој љубљени Син, који је по мојој вољи.«+ 1,17 Мт 17,5; Мк 9,7; Лк 9,3518 И ми смо чули тај глас, који је долазио са неба, када смо с њим били на светој гори.

19 Тако нам је потврђена пророчка реч, а ви добро чините што на њу пазите као на светиљку која светли на мрачном месту – док не сване Дан и звезда Даница се не појави у вашем срцу. 20 Пре свега знајте ово: ниједно пророштво из Писма не може да се тумачи произвољно. 21 Јер, никад пророштво није настало људском вољом, него су људи понети Светим Духом говорили од Бога.

2

Лажни пророци и учитељи

1 Али, у народу је било и лажних пророка, као што ће и међу вама бити лажних учитеља, који ће кришом уносити погубне јереси и порицати Господара који их је откупио. Тако ће на себе навући брзу пропаст. 2 Многи ће се повести за њиховом разузданошћу и због њих ће се оцрњивати Пут истине. 3 У својој похлепности, искоришћаваће вас измишљотинама. Али њихова осуда већ одавно виси над њима и њихова пропаст не дрема.

4 Јер, ако Бог није поштедео анђеле који су згрешили, него их је бацио у мрачна гротла пакла+ 2,4 пакла Дословно: Тартара., да буду чувани за Суд; 5 ако ни стари свет није поштедео када је сручио потоп на његове безбожнике, него је сачувао само Ноја, проповедника праведности, и седморо других; 6 ако је осудио градове Содому и Гомору, претворивши их у пепео, и истакао их за пример будућим безбожницима; 7 ако је избавио праведног Лота, који је био на мукама због разузданог понашања безаконикâ 8 – јер, том праведнику су из дана у дан праведну душу раздирала дела безакоња која је гледао и слушао док је боравио међу њима – 9 то значи да Господ зна како да побожне избави од искушења, а неправедне сачува за казну на Дан суда, 10 и то пре свих оне који иду за прљавом пожудом тела и презиру Господњу власт+ 2,10 Господњу власт Дословно: Господство..

Дрски и безобразни, они се не плаше да оцрњују небеска бића+ 2,10 оцрњују небеска бића Дословно: оцрњују славе., 11 док анђели, иако су јачи и моћнији, не износе погрдне оптужбе против њих пред Господом. 12 А они, као бесловесне животиње, бића нагона, рођена да се хватају и уништавају, оцрњују оно што не познају, па ће у својој покварености и бити уништени. 13 Неправда ће им бити плата за неправду. Они – љаге и ругобе које се наслађују својим преварама док се с вама госте – насладом сматрају банчење у по бела дана. 14 Очију пуних прељубе и никад сити греха, примамљују непостојане душе. Срце им је, породу проклетом, огрезло+ 2,14 огрезло Дословно: извежбано. у похлепи. 15 Напустили су прави пут и залутали, пошавши путем Валаама сина Веоровог, који је заволео плату неправедности, 16 али и примио укор за своје недело: нема животиња проговорила је људским гласом и спречила пророково безумље.

17 Они су извори без воде и облаци које гони олуја; за њих се чува најцрња тама. 18 Говоре хвалисаве и празне речи и разузданим телесним пожудама маме оне што су тек побегли од оних који живе у заблуди. 19 Обећавају им слободу, а сами су робови покварености – јер, свако робује оном што га је савладало. 20 Ако се, наиме, они који су побегли од прљавштина света када су спознали нашега Господа и Спаситеља Исуса Христа, опет у њих заплићу и подлежу им, онда им је ово последње стање горе од оног првог. 21 Јер, било би им боље да нису ни спознали пут праведности него што су, пошто су га спознали, окренули леђа светој заповести која им је предата. 22 Догодило им се оно што кажу истините изреке: »Пас се враћа на своју бљувотину«+ 2,22 Посл 26,11 и »Окупана свиња се враћа да се ваља у каљузи.«

3

Дан Господњи

1 Драги моји, ово је већ друга посланица коју вам пишем. И у једној и у другој вас подсећањем подстичем на здраво размишљање 2 и желим да се сетите речи које су у прошлости изрекли свети пророци и заповести Господа и Спаситеља, које су вам пренели ваши апостоли.

3 Пре свега знајте ово: у последње дане доћи ће ругаоци, који ће се ругати и ићи за својим пожудама 4 и говорити: »Шта је с обећањем о његовом Доласку? Откад су праоци помрли, све је исто од постанка света+ 3,4 од постанка света Дословно: од почетка створења..« 5 Јер, они намерно заборављају да небеса постоје одавно и да је земља настала Божијом речју из воде и кроз воду. 6 Том водом је и потопљен и уништен тадашњи свет, 7 а том истом Речју су садашња небеса и земља спремљени за огањ – чувају се за Дан суда и пропасти безбожних људи.

8 Али, не заборавите једно, драги моји: код Господа је један дан као хиљаду година, а хиљаду година као један дан. 9 Господ не одуговлачи да испуни обећање, као што неки мисле да одуговлачи, него је стрпљив према вама, пошто не жели да ико пропадне, него да се сви покају.

10 А Дан Господњи ће доћи као крадљивац. Небеса ће нестати уз силну тутњаву, стихије ће се, ужарене, распасти, а земља и сва дела на њој биће огољена+ 3,10 биће огољена У неким рукописима стоји: изгореће..

11 Пошто ће се све тако распасти, какви треба да будете у светом понашању и побожности, 12 ви који ишчекујете и пожурујете долазак Дана Божијега, када ће се небеса, запаљена, распасти и стихије, ужарене, истопити? 13 А ми на основу његовог обећања ишчекујемо нова небеса и нову земљу, на којима пребива праведност.

14 Стога, драги моји, пошто то ишчекујете, потрудите се да вас наш Господ затекне у миру, без љаге и беспрекорне. 15 А његову стрпљивост сматрајте спасењем, као што вам је, у складу с мудрошћу која му је дата, писао и наш драги брат Павле. 16 Он тако пише у свим посланицама када о овоме говори. Има у њима неких ствари које је тешко разумети, које, као и остала Писма, неуки и непостојани људи искривљују на сопствену пропаст.

17 Стога се ви, драги моји, пошто то унапред знате, чувајте да вас не заведе заблуда безаконикâ, па да паднете са свог чврстог положаја. 18 Растите у милости и спознању нашега Господа и Спаситеља Исуса Христа. Њему слава и сада и у Вечни дан. Амин.