Прва књига летописа

која се зове и Прва књига дневника

1

Од Адама до Авраама

(1. Мојс 5,1-32; 10,1-32; 11,10-26)

1 Адам, Сит, Енос, 2 Каинам, Малалеил, Јарет, 3 Енох, Матусала, Ламех, Ноје.

4 Нојеви синови+ 1,4 Нојеви синови Овако стоји у старогрчком преводу Септуагинти; у традиционалном хебрејском тексту нема ових речи.: Сим, Хам и Јафет.

5 Јафетови синови: Гомер, Магог, Мадај, Јаван, Тувал, Мешех и Тирас.

6 Гомерови синови: Ашкеназ, Рифат и Тогарма.

7 Јаванови синови: Елиша, Таршиш, Китим и Роданим.

8 Хамови синови: Куш, Мицрајим, Пут и Ханаан.

9 Кушови синови: Сева, Хавила, Савта, Раама и Савтеха.

Раамини синови: Шева и Дедан.

10 Кушу се родио и Нимрод, који је постао први моћник на земљи.

11 Од Мицрајима су потекли Лудијци, Анамци, Лехавци и Нафтухејци, 12 Патрусци, Каслухејци, од којих су потекли Филистејци, и Кафторци.

13 Од Ханаана су потекли његов прворођени син Сидон и Хетити, 14 Јевусејци, Аморејци, Гиргашани, 15 Хивијци, Аркијци, Синијци, 16 Арвађани, Цемарци и Хамаћани.

17 Симови синови: Елам, Ашур, Арфаксад, Луд и Арам.

Арамови синови+ 1,17 Арамови синови Овако стоји у неколико хебрејских рукописа, старогрчком преводу Септуагинти и у 1. Мојс 10,23; у традиционалном хебрејском тексту нема ових речи.: Уц, Хул, Гетер и Мешех.

18 Арфаксаду се родио Сала, а Сали се родио Евер.

19 Еверу су се родила два сина. Један се звао Фалек, јер се у његово време свет поделио+ 1,19 поделио Фалек (хебрејски: Пелег ) значи »подела«., а његов брат се звао Јоктан. 20 Јоктану су се родили Алмодад, Шелеф, Хацармавет, Јерах, 21 Хадорам, Узал, Дикла, 22 Евал, Авимаел, Шева, 23 Офир, Хавила и Јовав. Сви ови су били Јоктанови синови.

24 Сим, Арфаксад, Сала, 25 Евер, Фалек, Рагав, 26 Серух, Нахор, Тара 27 и Аврам, то јест Авраам.

Јишмаелови потомци

(1. Мојс 25,12-16)

28 Авраамови синови: Исаак и Јишмаел. 29 Ово су њихови потомци:

Јишмаелов прворођени син Невајот, па Кедар, Адбеел, Мивсам, 30 Мишма, Дума, Маса, Хадад, Тема, 31 Јетур, Нафиш и Кедма. То су били Јишмаелови синови.

Остали Авраамови потомци

(1. Мојс 25,1-4)

32 Синови Кетуре, Авраамове наложнице: Зимран, Јокшан, Медан, Мидјан, Јишбак и Шуах.

Јокшанови синови: Шева и Дедан.

33 Мидјанови синови: Ефа, Ефер, Енох, Авида и Елдаа.

Све су то били Кетурини потомци.

Исавови потомци

(1. Мојс 36,1-19)

34 Аврааму се родио Исаак.

Исаакови синови: Исав и Израел.

35 Исавови синови: Елифаз, Реуел, Јеуш, Јаалам и Кореј.

36 Елифазови синови: Теман, Омар, Цефи, Гаатам и Кеназ, а од Тимне+ 1,36 а од Тимне Овако стоји у неколико грчких рукописа; в. и 1. Мојс 36,12; у традиционалном хебрејском тексту стоји: Кеназ, Тимна, Амалек.: Амалек.

37 Реуелови синови: Нахат, Зара, Шама и Миза.

Сеирови потомци

(1. Мојс 36,20-30)

38 Сеирови синови: Лотан, Шовал, Цивон, Ана, Дишон, Ецер и Дишан.

39 Лотанови синови: Хори и Хомам.

Тимна је била Лотанова сестра.

40 Шовалови синови: Алјан, Манахат, Евал, Шефи и Онам.

Цивонови синови: Аја и Ана.

41 Анин син: Дишон.

Дишонови синови: Хемдан, Ешбан, Јитран и Керан.

42 Ецерови синови: Билхан, Зааван и Јаакан.

Дишанови синови: Уц и Аран.

Цареви Едома

(1. Мојс 36,31-43)

43 Ово су цареви који су владали у Едому пре него што је владао цар Израелаца:

Бела син Беоров. Његов град се звао Динхава.

44 Када је Бела умро, на месту цара наследио га је Јовав син Заре из Боцре.

45 Када је Јовав умро, на месту цара наследио га је Хушам из земље Теманаца.

46 Када је Хушам умро, на месту цара наследио га је Хадад син Бедадов, који је поразио Мидјанце на подручју Моава. Његов град се звао Авит.

47 Када је Хадад умро, на месту цара наследио га је Самла из Масреке.

48 Када је Самла умро, на месту цара наследио га је Саул из Реховота на реци Еуфрат+ 1,48 реци Еуфрат Дословно: реци..

49 Када је Саул умро, на месту цара наследио га је Ваал-Ханан син Ахборов.

50 Када је Ваал-Ханан умро, на месту цара наследио га је Хадад. Његов град се звао Пау+ 1,50 Пау Овако стоји у неким хебрејским и грчким рукописима и у 1. Мојс 36,39; у традиционалном хебрејском тексту стоји: Паи.. Жена му се звала Мехетавел кћи Матред кћери Ме-Захавове. 51 И Хадад је умро.

Едомова племена: Тимна, Алва, Јетет, 52 Охоливама, Ела, Пинон, 53 Кеназ, Теман, Мивцар, 54 Магдиел и Ирам. То су била Едомова племена.

2

Израелови потомци

1 Ово су били Израелови синови: Рувим, Симеон, Левије, Јуда, Исахар, Завулон, 2 Дан, Јосиф, Венијамин, Нефталим, Гад и Асир.

Јудини потомци

3 Јудини синови: Ер, Онан и Сала. Ову тројицу му је родила Ханаанка, Шуина кћи. Ер, Јудин прворођени син, био је зао у ГОСПОДЊИМ очима, па га је ГОСПОД погубио. 4 Тамара, Јудина снаха, родила му је Фареса и Зару. Јуда је имао укупно пет синова.

5 Фаресови синови: Хецрон и Хамул.

6 Зарини синови: Зимри, Етан, Хеман, Калкол и Дара – укупно петорица.

7 Кармијев син: Ахар. Он је на Израел навукао невољу прекршивши забрану узимања предмета одређених за потпуно уништење+ 2,7 в. ИсНав 7; Ахар је друго име за Ахана..

8 Етанов син: Азарја.

9 Хецрону су се родили синови: Јерахмеел, Рам и Келувај+ 2,9 Келувај То јест: Калев..

Рамови потомци

10 Раму се родио Аминадав, Аминадаву се родио Наасон, поглавар Јуде. 11 Наасону се родио Салмон, Салмону се родио Вооз, 12 Воозу се родио Јовид, а Јовиду се родио Јесеј. 13 Јесејев прворођени син био је Елиав, други син Авинадав, трећи Шима, 14 четврти Натанаил, пети Радај, 15 шести Оцем и седми Давид. 16 Сестре су им се звале Церуја и Авигајил. Церујини синови: Авшај, Јоав и Асаел – укупно тројица. 17 Авигајил је родила Амасу, чији отац је био Јетер Јишмаелац.

Калевови потомци

18 Калеву сину Хецроновом његова жена Азува родила је децу – као и његова жена Јериот. Азувини синови: Јешер, Шовав и Ардон. 19 Када је Азува умрла, Калев се оженио Ефратом, која му је родила Хура. 20 Хуру се родио Ури, а Урију се родио Бецалел.

21 После је Хецрон спавао с кћери Махира оца Гиладовог. Њоме се оженио када је имао шездесет година и она му је родила Сегува. 22 Сегуву се родио Јаир, који је имао двадесет три града у земљи Гилад, 23 али су Гешур и Арам освојили Хавот Јаир+ 2,23 Хавот Јаир значи »Јаирова насеља«., као и Кенат са шездесет околних насеља. Све су ово били потомци Махира оца Гиладовог.

24 Када је Хецрон умро у Калев-Ефрати, његова жена Авија родила му је Ашхура оца Текоиног.

Јерахмеелови потомци

25 Синови Хецроновог прворођеног сина Јерахмеела: његов прворођени син Рам, Буна, Орен, Оцем и Ахија. 26 Јерахмеел је имао још једну жену, која се звала Атара. Она је била Онамова мајка.

27 Синови Јерахмееловог прворођеног сина Рама: Маац, Јамин и Екер.

28 Онамови синови: Шамај и Јада. Шамајеви синови: Надав и Авишур.

29 Авишурова жена звала се Авихајил и родила му је Ахбана и Молида.

30 Надавови синови: Селед и Апајим. Селед је умро без деце.

31 Апајимов син: Јиши. Јишијев син: Шешан. Шешанова кћи: Ахлај.

32 Синови Јаде, Шамајевог брата: Јетер и Јонатан. Јетер је умро без деце.

33 Јонатанови синови: Пелет и Заза. То су били Јерахмеелови потомци.

34 Шешан није имао синова, него само кћери. Имао је једног слугу, Египћанина по имену Јарха. 35 Шешан је удао своју кћер за Јарху, коме је она родила Атаја.

36 Атају се родио Натан, Натану се родио Завад, 37 Заваду се родио Ефлал, Ефлалу се родио Јовид, 38 Јовиду се родио Јеху, Јехуу се родио Азарја, 39 Азарји се родио Хелец, Хелецу се родио Еласа, 40 Еласи се родио Сисмај, Сисмају се родио Шалум, 41 Шалуму се родио Јекамја, Јекамји се родио Елишама.

Остали Калевови потомци

42 Синови Јерахмееловог брата Калева: прворођени син Меша, који је био Зифов отац, и други син Мареша отац Хевронов.

43 Хевронови синови: Кореј, Тапуах, Рекем и Шема. 44 Шеми се родио Рахам отац Јоркеамов. Рекему се родио Шамај. 45 Шамајев син: Маон. Маон је био Бет-Цуров отац.

46 Калевова наложница Ефа родила је Харана, Моцу и Газеза. Харану се родио Газез.

47 Јохдајеви синови: Регем, Јоатам, Гешан, Пелет, Ефа и Шааф.

48 Калевова наложница Мааха родила је Шевера и Тирхану. 49 Она је родила и Шаафа оца Мадманиног и Шеву оца Махбениног и Гивиног. Калевова кћи звала се Ахса.

50 То су били Калевови потомци. Синови Ефратиног прворођеног сина Хура: Шовал отац Кирјат-Јеаримов, 51 Салма отац Витлејемов и Хареф отац Бет-Гадеров.

52 Потомци Шовала оца Кирјат-Јеаримовог: Хароех, половина Менуховаца 53 и Кирјат-Јеаримова братства: Јетеровци, Путовци, Шуматовци и Мишраовци. Од њих су потекли Цорани и Ештаолци.

54 Салмини потомци: Витлејем, Нетофљани, Атрот Бет-Јоав, половина Менуховаца, Цорани 55 и братства писара која су живела у Јаабецу: Тиратовци, Шиматовци и Сухатовци. То су Кенејци који су потекли од Хамата, праоца Рехавове породице.

3

Давидова деца

1 Ово су Давидови синови који су му се родили у Хеврону:

прворођени син Амнон, кога му је родила Јизреелка Ахиноам,

други Данило, кога му је родила Кармелићанка Авигајил,

2 трећи Авесалом, кога му је родила Мааха кћи Талмаја, цара Гешура,

четврти Адонија, кога му је родила Хагит,

3 пети Шефатја, кога му је родила Авитал,

и шести Јитреам, кога му је родила Егла.

4 Ова шесторица су се Давиду родила у Хеврону, где је он владао седам година и шест месеци.

Давид је владао у Јерусалиму тридесет три године, 5 а ово су они који су му се тамо родили:

Шима, Шовав, Натан и Соломон. Ову четворицу родила му је Витсавеја кћи Амиелова.

6 Других девет синова који су му се родили били су Јивхар, Елишуа+ 3,6 Елишуа Овако стоји у неким хебрејским рукописима и у 1. Лет 14,5 и 2. Сам 5,15; у традиционалном хебрејском тексту стоји: Елишама., Елифелет, 7 Ногах, Нефег, Јафија, 8 Елишама, Елјада и Елифелет.

9 Све су ово били Давидови синови, поред синова које су му родиле његове наложнице. Сестра Давидових синова звала се Тамара.

Соломонови потомци

10 Соломонов син био је Ровоам, Ровоамов син Авија, Авијин син Аса, Асин син Јосафат, 11 Јосафатов син Јорам, Јорамов син Ахазја, Ахазјин син Јоаш, 12 Јоашев син Амацја, Амацјин син Азарја, Азарјин син Јоатам, 13 Јоатамов син Ахаз, Ахазов син Езекија, Езекијин син Манасија, 14 Манасијин син Амон, Амонов син Јосија.

15 Јосијини синови: прворођени син Јоанан, други Јехојаким, трећи Цидкија, четврти Шалум.

16 Јехојакимови потомци: његов син Јехонија, Јехонијин син Цидкија.

Јехонијини потомци

17 Потомци Јехоније Заточеника: његов син Салатиил, 18 Малкирам, Педаја, Шенацар, Јекамја, Хошама и Недавја.

19 Педајини синови: Зоровавел и Шими. Зоровавелови синови: Мешулам и Ананија. Сестра им се звала Шеломит. 20 Било је и пет других: Хашува, Охел, Берехја, Хасадја и Јушав-Хесед.

21 Ананијини потомци: Пелатја и Исаија и синови Рефајини, Арнанови, Авдијини и Шеханјини.

22 Шеханјини потомци: Шемаја и његови синови Хатуш, Јигал, Бариах, Неарја и Шафат – укупно шесторица.

23 Неарјини синови: Елјоенај, Езекија и Азрикам – укупно тројица.

24 Елјоенајеви синови: Ходавја, Елјашив, Пелаја, Акув, Јоанан, Делаја и Анани – укупно седморица.

4

Јудини потомци

1 Јудини потомци: Фарес, Хецрон, Карми, Хур и Шовал.

2 Реаји сину Шоваловом родио се Јахат, а Јахату су се родили Ахумај и Лахад. То су била братства Цороваца.

3 Ови су се родили Етаму: Јизреел, Јишма и Јидбаш. Сестра им се звала Хацелелпони. 4 Пенуелу се родио Гедор, а Езеру се родио Хуша. То су били потомци Хура, Ефратиног прворођеног сина и оца Витлејемовог.

5 Ашхур отац Текоин имао је две жене: Хелу и Наару. 6 Наара му је родила Ахузама, Хефера, Темнија и Хаахаштарија. То су били Наарини потомци. 7 Хелини синови: Церет, Цохар, Етнан 8 и Коц, коме су се родили Анув и Хацовева и братства Ахархела сина Харумовог.

9 Јаабец је уживао већу част од своје браће. Мајка му је дала име Јаабец+ 4,9 Јаабец звучи као хебрејска реч за муку, труд. говорећи: »Родила сам га с муком.«

10 Јаабец је завапио Богу Израеловом: »О, кад би ме благословио и увећао моје подручје. Нека твоја рука буде са мном и сачува ме од зла, да се не мучим.«

И Бог му је услишио молитву.

Други родослови

11 Келуву брату Шухином родио се Мехир отац Ештонов. 12 Ештону су се родили Бет Рафа, Пасеах и Техина отац Ир-Нахашев. То су били људи из Рехе.

13 Кеназови синови: Отниел и Сераја. Отниелови синови: Хатат и Меонотај. 14 Меонотају се родио Офра.

Сераји се родио Јоав, који је основао Ге Харашим. Овај град се тако звао зато што су његови житељи били занатлије+ 4,14 занатлије Харашим значи »занатлије«..

15 Синови Калева сина Јефунеовог: Јиру, Ела и Наам. Елин син: Кеназ.

16 Јехалеелови синови: Зиф, Зифа, Тирја и Асарел. 17 Езрини синови: Јетер, Меред, Ефер и Јалон. Једна од Мередових жена родила је Мирјам, Шамаја и Јишбаха оца Ештемоиног. 18 (Његова жена Јудејка родила је Јереда оца Гедоровог, Хевера оца Сохоовог и Јекутиела оца Заноаховог.) То су била деца фараонове кћери Битје, којом се Меред оженио.

19 Синови Ходијине жене, сестре Нахамове: отац Кејле Гармијевца и Ештемое Маахатовца. 20 Симонови синови: Амнон, Рина, Бен-Ханан и Тилон. Јишијеви потомци: Зохет и Бен-Зохет.

Салини потомци

21 Потомци Сале сина Јудиног: Ер отац Лехин, Лаада отац Марешин, братства платнара из Бет-Ашбее, 22 Јоким, житељи Козеве и Јоаш и Сараф, који су владали у Моаву и Јашуви-Лехему. Ови подаци су из давних времена. 23 Они су били грнчари и живели су у Нетаиму и Гедери, где су били у царевој служби.

Симеонови потомци

24 Симеонови потомци: Немуел, Јамин, Јарив, Зара и Саул, 25 Саулов син Шалум, Шалумов син Мившам и Мившамов син Мишма.

26 Мишмини потомци: његов син Хамуел, Хамуелов син Закур и Закуров син Шими.

27 Шими је имао шеснаест синова и шест кћери, али његова браћа нису имала много деце, па цело њихово братство није постало толико бројно као Јудини потомци. 28 Живели су у Беер-Шеви, Молади, Хацар-Шуалу, 29 Билхи, Ецему, Толаду, 30 Бетуелу, Хорми, Циклагу, 31 Бет-Маркавоту, Хацар-Сусиму, Бет-Бирију и Шаарајиму. То су били њихови градови све до Давидове владавине. 32 Они су насељавали и ових пет градова: Етам, Ајин, Римон, Тохен и Ашан 33 и сва села око ових градова све до Ваалата. То су била њихова насеља и њихов родослов.

34 Мешовав, Јамлех, Јоша син Амацјин, 35 Јоил, Јеху син Јошивје сина Сераје сина Асиеловог, 36 Елјоенај, Јаакова, Јешохаја, Асаја, Адиел, Јисимиел, Бенаја, 37 и Зиза син Шифија сина Алона сина Једаје сина Шимрија сина Шемајиног. 38 Сви ови поменути именом били су поглавари својих братстава.

Њихове породице веома су се увећале, 39 па су они, тражећи пашу за своја стада, отишли све до улаза у Гедор, на источној страни долине, 40 где су нашли сочне, добре пашњаке. Земља је била пространа, мирна и тиха, а одраније су у њој живели неки Хамити. 41 Ови људи чија су имена наведена дошли су ту за време владавине јудејског цара Езекије. Напали су Хамите у њиховим насељима, а тако и Маонце који су се тамо затекли, и потпуно их уништили, што је и дан-данас очигледно. Тада су се населили на њиховом подручју, јер је ту било паше за њихова стада.

42 А пет стотина ових Симеоноваца, предвођених Јишијевим синовима Пелатјом, Неарјом, Рефајом и Узиелом, напали су горски крај Сеир, 43 где су побили преостале амалечке избеглице, па и дан-данас тамо живе.

5

Рувимови потомци

1 Синови Рувима, Израеловог прворођеног сина. Он је био рођен први, али када је укаљао брачну постељу свога оца, његово право првородства дато је синовима Израеловог сина Јосифа. Стога он није уврштен у родослов у складу са својим правима по рођењу. 2 Иако је Јуда био најјачи међу својом браћом и иако је од њега потекао владар, право првородства припало је Јосифу.

3 Синови Рувима, Израеловог прворођеног сина: Ханох, Палу, Хецрон и Карми.

4 Јоилови потомци: син Шемаја, Шемајин син Гог, Гогов син Шими, 5 Шимијев син Михеј, Михејев син Реаја, Реајин син Ваал 6 и Ваалов син Беера, кога је Тиглатпилесер, цар Асирије, одвео у сужањство. Беера је био поглавар Рувимоваца.

7 Њихова сабраћа, по братствима, наведена по својим родословима: поглавар Јеиел, Захарија 8 и Бела син Азаза сина Шеме сина Јоиловог. Они су се населили на подручју од Ароера до Нева и Ваал-Меона. 9 Према истоку су заузимали земљу до ивице пустиње која се простире до реке Еуфрат, јер се њихова стока намножила у Гиладу. 10 За време Саулове владавине заратили су са Хагарцима и поразили их, па су живели у њиховим шаторима у целој области источно од Гилада.

Гадови потомци

11 Гадовци су живели поред њих у Башану, све до Салхе. 12 Њихов поглавар у Башану био је Јоил, Шафам први до њега, па Јаанај и Шафат. 13 Њихова сабраћа, по породицама: Михаило, Мешулам, Шева, Јорај, Јахан, Зија и Евер – укупно седморица. 14 Они су били синови Авихајила сина Хурија сина Јароаха сина Гилада сина Михаила сина Јешишаја сина Јахдоа сина Бузовог. 15 Глава породице био је Ахи син Авдиела сина Гунијевог.

16 Гадовци су живели у Гиладу, у Башану и његовим селима и на свим пашњацима Шарона докле год су се они простирали.

17 Сви су они уписани у родослов за време владавине Јоатама, цара Јуде, и владавине Јаровама, цара Израела.

Војска источних Израелових племена

18 Рувимовци, Гадовци и половина Манасијиног племена имали су четрдесет четири хиљаде седам стотина шездесет мушкараца способних за војску, снажних мушкараца који су умели да рукују штитом и мачем и да користе лук, увежбаних за борбу. 19 Они су заратили са Хагарцима, Јетуром, Нафишем и Нодавом. 20 Бог им је пружио помоћ у боју и предао им Хагарце и све њихове савезнике у руке. Завапили су к њему у току битке, и он им је услишио молитве, јер су се уздали у њега. 21 Тако су запленили њихову стоку – педесет хиљада камила, две стотине педесет хиљада оваца и две хиљаде магараца – и заробили сто хиљада људи. 22 Још многи су убијени, јер је та битка била Божија. Тада су се населили на тој земљи и тамо остали све до изгнанства.

Половина Манасијиног племена

23 Половина Манасијиног племена била је бројна. Они су се населили на земљи од Башана до Ваал-Хермона, то јест Сенира, горе Хермон. 24 Ово су главе њихових породица: Ефер, Јиши, Елиел, Азриел, Јеремија, Ходавја и Јахдиел. Били су то врсни ратници, угледни људи и главе својих породица.

Источна племена одведена у сужањство

25 Али народ је био неверан Богу својих праотаца одавши се блуду са боговима народâ ове земље, које је Бог био истребио пред њима. 26 Зато је Бог Израелов подстакао Пула, то јест Тиглатпилесера, цара Асирије, и овај је одвео Рувимовце, Гадовце и половину Манасијиног племена у сужањство. Одвео их је у Халах, Хавор, Хару и на реку Гозан, где су и данас.

6

Родослов првосвештеникâ

1 Левијеви синови: Гершон, Кехат и Мерари.

2 Кехатови синови: Амрам, Јицхар, Хеврон и Узиел.

3 Амрамова деца: Аарон, Мојсије и Мирјам.

Ааронови синови: Надав, Авиху, Елеазар и Итамар. 4 Елеазару се родио Пинхас, Пинхасу се родио Авишуа, 5 Авишуи се родио Буки, Букију се родио Узи, 6 Узију се родио Зерахја, Зерахји се родио Мерајот, 7 Мерајоту се родио Амарја, Амарји се родио Ахитув, 8 Ахитуву се родио Садок, Садоку се родио Ахимаац, 9 Ахимаацу се родио Азарја, Азарји се родио Јоанан, 10 Јоанану се родио Азарја – то је онај Азарја који је служио као свештеник у храму који је Соломон саградио у Јерусалиму – 11 Азарји се родио Амарја, Амарји се родио Ахитув, 12 Ахитуву се родио Садок, Садоку се родио Шалум, 13 Шалуму се родио Хилкија, Хилкији се родио Азарја, 14 Азарји се родио Сераја, а Сераји се родио Јехоцадак.

15 Јехоцадак је изгнан када је ГОСПОД Навуходоносоровом руком одвео Јуду и Јерусалим у сужањство.

Остали Левијеви потомци

16 Левијеви синови: Гершом, Кехат и Мерари.

17 Ово су имена Гершомових синова: Ливни и Шими.

18 Кехатови синови: Амрам, Јицхар, Хеврон и Узиел.

19 Мераријеви синови: Махли и Муши.

Ово су братства Левитâ по њиховим праоцима:

20 Од Гершома: његов син Ливни, Ливнијев син Јахат, Јахатов син Зима, 21 Зимин син Јоах, Јоахов син Идо, Идов син Зара и Зарин син Јеатрај.

22 Кехатови потомци: његов син Аминадав, Аминадавов син Кореј, Корејев син Асир, 23 Асиров син Елкана, Елканин син Евјасаф, Евјасафов син Асир, 24 Асиров син Тахат, Тахатов син Уриел, Уриелов син Узија и Узијин син Саул.

25 Елканини потомци: Амасај, Ахимот, 26 Ахимотов син Елкана, Елканин син Цофај, Цофајев син Нахат, 27 Нахатов син Елиав, Елиавов син Јерохам, Јерохамов син Елкана и Елканин син Самуило. 28 Самуилови синови: његов прворођени син Јоил и други син Авија.

29 Мераријеви потомци: Махли, Махлијев син Ливни, Ливнијев син Шими, Шимијев син Уза, 30 Узин син Шима, Шимин син Хагија и Хагијин син Асаја.

Храмски певачи

31 Ово су они које је Давид одредио да буду певачи у Дому ГОСПОДЊЕМ након што је Ковчег савеза смештен у њега. 32 Они су певајући служили пред Боравиштем, Шатором састанка, док Соломон није саградио Дом ГОСПОДЊИ у Јерусалиму. Вршили су своју службу по утврђеном реду и правилима.

33 Ово су они који су служили са својим синовима:

од Кехатоваца: Хеман, певач, син Јоилов, син Самуилов, 34 син Елканин, син Јерохамов, син Елиелов, син Тоахов, 35 син Цуфов, син Елканин, син Махатов, син Амасајев, 36 син Елканин, син Јоилов, син Азарјин, син Софонијин, 37 син Тахатов, син Асиров, син Евјасафов, син Корејев, 38 син Јицхаров, син Кехатов, син Левијев, син Израелов;

39 и Хеманов сабрат Асаф, који му је стајао с десне стране, а био је син Берехјин, син Шимин, 40 син Михаилов, син Баасејин, син Малкијин, 41 син Етнијев, син Зарин, син Адајин, 42 син Етанов, син Зимин, син Шимин, 43 син Јахатов, син Гершомов, син Левијев;

44 а од њихове сабраће Мераријеваца, њему слева: Етан син Кишијев, син Авдијев, син Малухов, 45 син Хашавјин, син Амацјин, син Хилкијин, 46 син Амцијев, син Банијев, син Шемеров, 47 син Махлијев, син Мушијев, син Мераријев, син Левијев.

48 Њиховој сабраћи, осталим Левитима, биле су одређене све друге дужности у Боравишту, Божијем Дому.

Ааронови потомци

49 Аарон и његови потомци приносили су жртве на жртвенику за жртве паљенице и кâд на кадионом жртвенику и обављали посао у Светињи над светињама, вршећи обред помирења за Израел, у складу са свим оним што је заповедио Мојсије, слуга Божији.

50 Ааронови потомци: његов син Елеазар, Елеазаров син Пинхас, Пинхасов син Авишуа, 51 Авишуин син Буки, Букијев син Узи, Узијев син Зерахја, 52 Зерахјин син Мерајот, Мерајотов син Амарја, Амарјин син Ахитув, 53 Ахитувов син Садок и Садоков син Ахимаац.

Левитска насеља

54 Ово су насеља која су додељена Аароновим потомцима из братства Кехатоваца као њихово подручје, јер је прва коцка пала на њих: 55 Дат им је Хеврон у Јуди са околним пашњацима, 56 али су поља и села око града дата Калеву сину Јефунеовом. 57 Тако су Аароновим потомцима дати Хеврон, град уточишта, и Ливна, Јатир, Ештемоа, 58 Хилен, Девир, 59 Ашан, Јута и Бет Шемеш, заједно са пашњацима око њих. 60 А од Венијаминовог племена дати су им Гивон+ 6,60 Гивон не стоји у традиционалном хебрејском тексту, али је очигледно изостављен, пошто без њега укупан број градова чини 12, а не 13, како стоји на крају овог стиха; в. ИсНав 21,17., Гева, Алемет и Анатот, заједно са припадајућим пашњацима. Свих градова раздељених међу братствима Кехатоваца било је тринаест.

61 Осталим Кехатовим потомцима коцком је додељено десет градова од братстава половине Манасијиног племена.

62 Гершомовим потомцима, братству по братству, додељено је тринаест градова од Исахаровог, Асировог и Нефталимовог племена и половине Манасијиног племена у Башану.

63 Мераријевим потомцима, братству по братству, коцком је додељено дванаест градова од Рувимовог, Гадовог и Завулуновог племена.

64 Тако су Израелци дали Левитима ове градове са припадајућим пашњацима. 65 Од Јудиног, Симеоновог и Венијаминовог племена коцком су им доделили поменуте градове.

66 Неким братствима Кехатоваца дати су као њихово подручје градови Ефремовог племена. 67 У Ефремовом горју дат им је Сихем, град уточишта, Гезер, 68 Јокмеам, Бет Хорон, 69 Ајалон и Гат Римон, са припадајућим пашњацима. 70 Од половине Манасијиног племена Израелци су осталим братствима Кехатоваца дали Анер и Билам, са припадајућим пашњацима.

71 Гершомовци су добили следеће: од братства половине Манасијиног племена: Голан у Башану и Аштарот, са припадајућим пашњацима; 72 од Исахаровог племена: Кедеш, Доврат, 73 Рамот и Анем, са припадајућим пашњацима; 74 од Асировог племена: Машал, Авдон, 75 Хукок и Рехов, са припадајућим пашњацима; 76 и од Нефталимовог племена: Кедеш у Галилеји, Хамон и Кирјатајим, са припадајућим пашњацима.

77 Мераријевци, то јест преостали Левити, добили су следеће: од Завулуновог племена: Јокнеам, Карту+ 6,77 Јокнеам, Карту не стоји у традиционалном хебрејском тексту, али је очигледно изостављено, пошто без ова два града укупан број градова чини 10, а не 12, како стоји у 63. стиху; в. ИсНав 21,34-35., Римон и Тавор, са припадајућим пашњацима; 78 од Рувимовог племена преко реке Јордан, источно од Јерихона, Бецер у пустињи, Јахцу, 79 Кедемот и Мефаат, са припадајућим пашњацима; 80 и од Гадовог племена добили су Рамот у Гиладу, Маханајим, 81 Хешбон и Јаазер, са припадајућим пашњацима.

7

Исахарови потомци

1 Исахар је имао четири сина: Толу, Пуу, Јашува и Шимрона.

2 Толини синови: Узи, Рефаја, Јериел, Јахмај, Јивсам и Самуило. Сви су били главе својих породица. У време Давидове владавине, у родослову Толиних потомака записано је двадесет две хиљаде шест стотина врсних ратника.

3 Узијев син: Јизрахја. Јизрахјини синови: Михаило, Авдија, Јоил и Јишија. Сва петорица су били поглавари. 4 Према њиховом породичном родослову имали су тридесет шест хиљада мушкараца способних за војску, јер су имали много жена и деце. 5 У родословима осталих Исахарових братстава записано је укупно осамдесет седам хиљада врсних ратника.

Венијаминови потомци

6 Венијамин је имао три сина: Белу, Бехера и Једиаела.

7 Бела је имао пет синова: Ецбона, Узија, Узиела, Јеримота и Ирија. Сви су били главе породица. У њиховом породичном родослову записано је двадесет две хиљаде тридесет четири врсна ратника.

8 Бехерови синови: Земира, Јоаш, Елиезер, Елјоенај, Омри, Јеремот, Авија, Анатот и Аламет. 9 У њиховом родослову записане су главе породица и двадесет хиљада две стотине врсних ратника.

10 Једиаелов син: Билхан. Билханови синови: Јеуш, Венијамин, Ехуд, Кенаана, Зетан, Таршиш и Ахишахар. 11 Сви они су били главе породица потеклих од Једиаела. Било је укупно седамнаест хиљада две стотине врсних ратника, спремних да иду у рат. 12 Шупијевци и Хупијевци били су Ирови потомци, а Хушијевци су били Ахерови потомци.

Нефталимови потомци

13 Нефталимови синови: Јахациел, Гуни, Јецер и Шалум.

Они су били Билхини потомци.

Манасијини потомци

14 Манасијини потомци: Асриел, преко његове наложнице Арамејке, која му је родила Махира оца Гиладовог. 15 Махир је узео жену од Хупијеваца и Шупијеваца. Његова сестра се звала Мааха.

Име једног другог Манасијиног потомка било је Целофхад. Он је имао само кћери. 16 Махирова жена Мааха родила је сина и дала му име Переш. Његов брат се звао Шареш, а његови синови су били Улам и Ракем. 17 Уламов син: Бедан.

То су били синови Гилада сина Махира сина Манасијиног. 18 Његова сестра Хамолехет родила је Ишхода, Авиезера и Махлу.

19 Шемидини синови: Ахјан, Сихем, Ликхи и Аниам.

Ефремови потомци

20 Ефремови потомци: Шуталах, Шуталахов син Беред, Бередов син Тахат, Тахатов син Елада, Еладин син Тахат, 21 Тахатов син Завад и Завадов син Шутелах.

Ефрем је имао и синове Езера и Елада, које су убили домороци Гата када су сишли онамо да им отму стоку. 22 Њихов отац Ефрем много дана их је оплакивао, а његова браћа су долазила да га теше. 23 Потом је опет спавао са својом женом, и она је затруднела и родила сина. Он му је дао име Берија+ 7,23 Берија звучи као хебрејска реч за »несрећа«., јер му је породицу задесила несрећа. 24 Кћи му је била Шеера. Она је изградила Доњи и Горњи Бет Хорон као и Узен-Шееру.

25 Ефрем је имао и сина Рефаха, чији потомци су били: његов син Решеф, Решефов син Телах, Телахов син Тахан, 26 Таханов син Ладан, Ладанов син Амихуд, Амихудов син Елишама, 27 Елишамин син Нава и Навин син Исус.

28 Њихов посед и насеља били су: Бетел са околним селима, Нааран према истоку, Гезер са околним селима према западу и Сихем са околним селима све до Аје и околних села, 29 а уз границу Манасијиног племена Бет Шеан, Таанах, Мегидо и Дор, заједно са околним селима. У овим градовима живели су потомци Јосифа сина Израеловог.

Асирови потомци

30 Асирови синови: Јимна, Јишва, Јишви и Берија. Сестра им се звала Серах.

31 Беријини синови: Хевер и Малкиел отац Бирзајитов.

32 Хеверу су се родили Јафлет, Шомер и Хотам и њихова сестра Шуа.

33 Јафлетови синови: Пасах, Бимхал и Ашват.

34 Синови његовог брата Шомера: Рохга, Хуба и Арам.

35 Синови његовог брата Хелема: Цофах, Јимна, Шелеш и Амал.

36 Цофахови синови: Суах, Харнефер, Шуал, Бери, Јимра, 37 Бецер, Ход, Шама, Шилша, Јитран и Беера.

38 Јетерови синови: Јефуне, Писпа и Ара.

39 Улини синови: Арах, Ханиел и Рицја.

40 Све су ово били Асирови потомци – главе породица, врсни ратници и истакнути поглавари. Број мушкараца способних за војску према њиховом родослову био је двадесет шест хиљада.

8

Венијаминови потомци

1 Венијамину су се родили: његов прворођени син Бела, други Ашбел, трећи Ахрах, 2 четврти Ноха и пети Рафа.

3 Белини синови су били: Адар, Гера, Авихуд, 4 Авишуа, Неман, Ахоах, 5 Гера, Шефуфан и Хурам.

6 Ехудови потомци, главе породица оних који су живели у Геви и били одведени у Манахат: 7 Неман, Ахија и Гера, који их је одвео и коме су се родили Уза и Ахихуд.

8 Шахарајиму су се у Моаву родили синови, након што се развео од својих жена Хушим и Бааре. 9 Његова жена Ходеш родила му је Јовава, Цивју, Мешу, Малкама, 10 Јеуца, Сахју и Мирму. Сви његови синови били су главе породица. 11 Хушим му је родила Авитува и Елпаала.

12 Елпаалови синови: Евер, Мишам, Шамед, који је саградио Оно и Лод са околним селима, 13 и Берија и Шема, који су били главе породица оних који су живели у Ајалону и који су истерали житеље Гата.

14 Беријини синови: Ахјо, Шашак, Јеремот, 15 Зевадја, Арад, Адер, 16 Михаило, Јишпа и Јоха. 17 Елпаалови синови: Зевадја, Мешулам, Хизки, Хавер, 18 Јишмерај, Јизлија и Јовав.

19 Шимијеви синови: Јаким, Зихри, Завди, 20 Елиенај, Цилтај, Елиел, 21 Адаја, Бераја и Шимрат.

22 Шашакови синови: Јишпан, Евер, Елиел, 23 Авдон, Зихри, Ханан, 24 Ананија, Елам, Антотија, 25 Јифедја и Пенуел.

26 Јерохамови синови: Шамшерај, Шехарја, Аталја, 27 Јаарешја, Илија и Зихри.

28 Сви су они били главе породица и поглавари, као што је наведено у њиховом родослову, а живели су у Јерусалиму.

29 Јеиел је основао Гивон и живео у њему. Жена му се звала Мааха, 30 а његов прворођени син Авдон. Затим су му се родили Цур, Кис, Ваал, Нер+ 8,30 Нер не стоји у традиционалном хебрејском тексту, већ у неким грчким рукописима; Нер се помиње у истоветном списку у 9,36., Надав, 31 Гедор, Ахјо, Захер 32 и Миклот, коме се родио Шима. И они су живели близу своје сабраће у Јерусалиму.

33 Неру се родио Кис, Кису се родио Саул, Саулу су се родили Јонатан, Малки-Шуа, Авинадав и Еш-Ваал.

34 Јонатанов син: Мерив-Ваал, коме се родио Михеј.

35 Михејеви синови: Питон, Мелех, Тареа и Ахаз.

36 Ахазу се родио Јехоада, Јехоади су се родили Алемет, Азмавет и Зимри, а Зимрију се родио Моца. 37 Моцини потомци: његов син Бина, Бинин син Рафа, Рафин син Еласа и Еласин син Ацел.

38 Ацел је имао шест синова, који су се звали Азрикам, Бохру, Јишмаел, Шеарја, Авдија и Ханан.

39 Синови Ацеловог брата Ешека: његов прворођени син Улам, други Јеуш и трећи Елифелет. 40 Уламови синови били су врсни ратници који су се вешто служили луком. Имали су много синова и унука – укупно сто педесет.

Сви ови су били Венијаминови потомци.

9

1 Сав Израел је уписан у родослове у Књизи царева Израела.

Повратници из изгнанства

Народ Јуде одведен је у Вавилон због свог неверства. 2 Први који су се поново населили на својим некадашњим подручјима били су неки Израелци, свештеници, Левити и храмски служитељи.

3 Из Јудиног, Венијаминовог, Ефремовог и Манасијиног племена у Јерусалиму су живели: 4 Утај син Амихуда сина Омрија сина Имрија сина Банијевог, који је био потомак Јудиног сина Фареса.

5 Од Шилоноваца: прворођени син Асаја и његови синови.

6 Од Зароваца: Јеуел. Укупно шест стотина деведесет људи из Јуде.

7 Од Венијаминоваца: Салу син Мешулама сина Ходавје сина Хаснуиног, 8 Јивнија син Јерохамов, Ела син Узија сина Михријевог и Мешулам син Шефатје сина Реуела сина Јивнијиног. 9 Венијаминоваца је, по њиховом родослову, било девет стотина педесет шест. Сви они су били главе породица.

10 Од свештеникâ: Једаја, Јехојарив, Јахин, 11 Азарја син Хилкије сина Мешулама сина Садока сина Мерајота сина Ахитувовог, главни службеник у Божијем Дому, 12 Адаја син Јерохама сина Пашхура сина Малкијиног и Маасај син Адиела сина Јахзере сина Мешулама сина Мешилемита сина Имеровог.

13 Свештеникâ, који су били главе породица, било је хиљаду седам стотина шездесет. Били су то способни људи, задужени за вршење службе у Божијем Дому.

14 Од Левитâ: Мераријевац Шемаја син Хашува сина Азрикама сина Хашавјиног, 15 Бакбакар, Хереш, Галал и Матанја син Михеја сина Зихрија сина Асафовог, 16 Авдија син Шемаје сина Галала сина Једутуновог и Берехја син Асе сина Елканиног, који је живео у нетофљанским селима.

17 Чувари капија: Шалум, Акув, Талмон, Ахиман и њихова сабраћа. Шалум им је поглавар 18 и све до сада је код Цареве капије на истоку. То су чувари капија из табора Левитâ. 19 Шалум син Кореа сина Евјасафа сина Корејевог и његова сабраћа, чувари капија из његове породице, породице Корејеваца, задужени су за чување прагова Шатора баш као што су њихови праоци били задужени за чување улаза у Боравиште ГОСПОДЊЕ.

20 Раније је надгледник над чуварима капија био Пинхас син Елеазаров, и ГОСПОД је био с њим. 21 Захарија син Мешелемјин био је чувар улаза у Шатор састанка.

22 Укупно је било две стотине дванаест изабраних чувара прагова записаних по родословима у својим селима. Њих су Давид и виделац Самуило поставили на овај одговоран положај, 23 да они и њихови потомци чувају капије Дома ГОСПОДЊЕГ, који се зове Шатор. 24 Чувари капија били су на четири стране: на истоку, на западу, на северу и на југу. 25 Њихова сабраћа са села морала су с времена на време да дођу и помажу им седам дана. 26 А четворици најспособнијих чувара капија, који су били Левити, било је поверено старање о одајама и ризници у Божијем Дому. 27 Ноћ су проводили око Божијег Дома, јер им је дужност била да га чувају и откључавају сваког јутра.

28 Неки од Левита старали су се о предметима за службу у Храму и пребројавали их при уношењу и изношењу. 29 Други су били одређени да воде бригу о опреми и другим предметима у светилишту, а и о брашну, вину, уљу, тамјану и зачинима. 30 Али за справљање помасти од зачинâ били су задужени свештеници. 31 Левиту по имену Матитја, прворођеном сину Корејевца Шалума, поверена је брига о свему што се пекло у тигању. 32 А неки од њихове сабраће Кехатоваца водили су бригу о спремању светог хлеба сваке суботе.

33 Певачи, главе левитских породица, били су ослобођени сваког другог посла и живели су у храмским одајама, јер су даноноћно били на дужности.

34 Сви ови су били главе левитских породица, поглавари наведени у својим родословима, а живели су у Јерусалиму.

Преци и потомци цара Саула

(1. Лет 8,29-38)

35 У Гивону је живео оснивач Гивона, Јеиел, чија жена се звала Мааха, 36 а његов прворођени син Авдон. Остали његови синови били су Цур, Кис, Ваал, Нер, Надав, 37 Гедор, Ахјо, Захарија и Миклот, 38 коме се родио Шимам. И они су живели у Јерусалиму, близу своје сабраће.

39 Неру се родио Кис, Кису се родио Саул, а Саулу су се родили Јонатан, Малки-Шуа, Авинадав и Еш-Ваал.

40 Јонатанов син: Мерив-Ваал, коме се родио Михеј.

41 Михејеви синови: Питон, Мелех, Тахреа и Ахаз. 42 Ахазу се родио Јада, Јади су се родили Алемет, Азмавет и Зимри, а Зимрију се родио Моца. 43 Моци се родио Бина, Бини Рефаја, Рефаји Еласа, а Еласи Ацел.

44 Ацел је имао шест синова, који су се звали Азрикам, Бохру, Јишмаел, Шеарја, Авдија и Ханан.

10

Смрт цара Саула

(1. Сам 31,1-13)

1 Филистејци нападоше Израел, и многи Израелци, бежећи пред њима, падоше покошени на гори Гилбои. 2 Филистејци притеснише Саула и његове синове, и убише му синове Јонатана, Авинадава и Малки-Шуу. 3 Око Саула настаде жестока битка, а када га сустигоше стрелци, ранише га.

4 Тада Саул рече свом штитоноши: »Извуци свој мач и прободи ме, да не дођу ови необрезани и ликују нада мном.«

Али његов штитоноша се ужасну и не хтеде да то учини. Стога Саул узе свој мач и баци се на њега. 5 Када је штитоноша видео да је Саул мртав, и он се баци на свој мач и умре. 6 Тако погинуше Саул и његови синови и пропаде његова владарска кућа.

7 Када су сви Израелци у долини чули+ 10,7 чули Дословно: видели. да су њихови побегли и да су Саул и његови синови погинули, напустише своје градове и побегоше, а Филистејци дођоше и настанише се у њима.

8 Када су сутрадан Филистејци дошли да пљачкају мртве, нађоше тела Саула и његових синова како леже на гори Гилбои. 9 Пошто су га опљачкали, узеше његову главу и оружје и разаслаше гласнике по целој филистејској земљи да објаве вест њиховим идолима и народу. 10 Његово оружје ставише у храм својих богова, а главу му обесише у Дагоновом храму. 11 Када су сви житељи Јавеш-Гилада чули шта су Филистејци урадили Саулу, 12 најхрабрији од њих одоше и узеше Саулово тело и тела његових синова и донеше их у Јавеш. Њихове кости сахранише под великим дрветом у Јавешу, па су седам дана постили.

13 Саул је погинуо зато што је био неверан ГОСПОДУ. Није се држао речи ГОСПОДЊЕ и чак је и медијума питао за савет, 14 а није питао ГОСПОДА. Зато га је ГОСПОД погубио и предао царство Давиду сину Јесејевом.

11

Давид постаје цар

(2. Сам 5,1-5)

1 Сав Израел се окупи у Хеврону и рече Давиду: »Ми смо твоја крв+ 11,1 крв Дословно: кост и месо.. 2 Раније, још док је Саул био цар, ти си био тај који је предводио Израел у војним походима. ГОСПОД, твој Бог, рекао ти је: ‚Ти ћеш бити пастир моме народу Израелу и бићеш владар над њим.‘«

3 Када су све старешине Израела дошле цару Давиду у Хеврон, он склопи с њима савез у Хеврону пред ГОСПОДОМ и они га помазаше за цара Израела, као што је ГОСПОД и рекао преко Самуила.

Давид осваја Јерусалим

(2. Сам 5,6-16)

4 После тога Давид и сви Израелци кренуше на Јерусалим, то јест Јевус.

Јевусејци који су живели у том граду 5 рекоше Давиду: »Нећеш ући овамо!«

Али Давид ипак освоји тврђаву Сион, то јест Давидов град.

6 А Давид је био обећао: »Онај ко поведе напад на Јевусејце постаће главни заповедник војске.«

Јоав син Церујин крену на тврђаву први, и тако он постаде заповедник.

7 Тада се Давид настани у тврђави, коју назваше Давидов град. 8 Он обнови град око тврђаве, од Мила до зида унаоколо, а Јоав обнови остатак града.

9 Давид је постајао све моћнији, јер је с њим био ГОСПОД над војскама.

Давидови најславнији ратници

(2. Сам 23,8-39)

10 Ово су биле вође Давидових јунака, које су му, заједно са целим Израелом, помогле да постане цар и одржи своје царство, као што је ГОСПОД и рекао о Израелу. 11 Ово је списак Давидових јунака:

Јашовам син Хахмонијев био је вођа заповедникâ. Борио се копљем против три стотине и све их побио у једној бици.

12 После њега Елеазар син Дода Ахоховца, један од Тројице. 13 Он је био са Давидом код Пас-Дамима, где су се Филистејци окупили за бој. На једном месту где је била њива пуна јечма, војска поче да бежи пред Филистејцима, 14 али он и његови војници стадоше насред њиве, бранећи је, и побише Филистејце. Тако је ГОСПОД однео велику победу.

15 Једном Тројица од Тридесеторице сиђоше Давиду до стене код Адуламске пећине док је једна чета Филистејаца била утаборена у долини Рефаим. 16 У то време је Давид боравио у свом скровишту, а једна филистејска војна посада била је у Витлејему.

17 Давид је био жедан, па рече: »Ех, кад би ми неко донео воде из оног бунара крај витлејемске капије.«

18 Тада се Тројица пробише кроз филистејске редове, захватише воде из бунара крај витлејемске капије и донеше је Давиду. Али Давид не хтеде да је пије, него је изли као леваницу пред ГОСПОДОМ.

19 »Не дао ми Бог да тако нешто учиним«, рече он. »Било би то као да пијем крв ових људи који су свој живот ставили на коцку да је донесу.«

И не хтеде да пије.

Такви су били подвизи Тројице.

20 Авишај брат Јоавов био је вођа Тридесеторице. Борио се копљем против три стотине и побио их, па се прославио међу Тридесеторицом. 21 Он је био најславнији од Тридесеторице и био им заповедник, али није достигао славу Тројице.

22 Бенаја син Јехојадин био је ратник из Кавцеела који је извео многе подвиге. Убио је двојицу најбољих моавских ратника. Једног снежног дана сишао је у једну јаму и у њој убио лава. 23 Убио је и једног горостасног Египћанина, високог пет лаката+ 11,23 пет лаката 2,25 метара.. Иако је Египћанин у руци имао копље велико као ткалачко вратило, Бенаја је на њега кренуо само са штапом. Истргнуо је копље Египћанину из руке и њиме га убио. 24 То су били подвизи Бенаје сина Јехојадиног којима се прославио међу Тридесеторицом. 25 Имао је већи углед од осталих међу Тридесеторицом, али није достигао славу Тројице. Давид га је поставио за заповедника своје телесне страже.

26 Остали јунаци су били:

Асаел брат Јоавов,

Елханан син Додов из Витлејема,

27 Шамот Харорејац,

Хелец Пелонац,

28 Ира син Икеша Текоанца,

Авиезер Анатотац,

29 Сибехај Хушанин,

Илај Ахоховац,

30 Махрај Нетофљанин,

Хелед син Баане Нетофљанина,

31 Итај син Риваја из Гиве Венијаминове,

Бенаја Пиратонац,

32 Хурај из клисура Гааша,

Авиел Аравац,

33 Азмавет Бахуримац,

Елјахба Шаалвонац,

34 синови Хашема Гизонца,

Јонатан син Шаге Харарца,

35 Ахиам син Сахара Харарца,

Елифал син Уров,

36 Хефер Мехерац,

Ахија Пелонац,

37 Хецро Кармелићанин,

Наарај син Езбајев,

38 Јоил брат Натанов,

Мивхар син Хагријев,

39 Целек Амонац,

Нахрај Беероћанин, штитоноша Јоава сина Церујиног,

40 Ира Јетеровац,

Гарев Јетеровац,

41 Урија Хетит,

Завад син Ахлајев,

42 Адина син Шизе Рувимовца, заповедник Рувимоваца, и тридесеторица с њим,

43 Ханан син Маахин,

Јосафат Митњанин,

44 Узија Аштароћанин,

Шама и Јеиел, синови Хотама Ароерца,

45 Једиаел син Шимријев и његов брат Јоха из Тица,

46 Елиел Махевац,

Јиривај и Јошавја, синови Елнаамови,

Јитма Моавац,

47 Елиел, Јовид и Јаасиел Мецовајац.

12

Ратници који су се придружили Давиду у Циклагу

1 Ово су људи који су дошли Давиду у Циклаг, када је био протеран из близине Саула сина Кисовог – они су били међу ратницима који су му помагали у борби; 2 били су наоружани луковима и умели су да гађају стрелама и да бацају камење из праћке и левом и десном руком, а били су Саулови саплеменици, из Венијаминовог племена:

Јиривај и Јошавја, синови Елнаамови, Јитма Моавац, 3 Ахиезер, њихов вођа, и његов брат Јоаш, синови Шемааје Гивејца, Језиел и Пелет, синови Азмаветови, Бераха, Јеху Анатотац, 4 и Јишмаја Гивонац, један од Тридесеторице и њихов вођа, Јеремија, Јахазиел, Јоанан, Јозавад Гедерац, 5 Елузај, Јеримот, Беалја, Шемарја и Шефатја Харифац; 6 Корејевци Елкана, Јишија, Азарел, Јоезер и Јашовам, 7 и Јоела и Зевадја, синови Јерохама из Гедора.

8 Неки Гадовци су пребегли Давиду док је боравио у свом скровишту у пустињи. Били су то врсни ратници, спремни за бој и вешти у руковању копљем и штитом. Лица су им била као у лавова и били су брзи као газеле у гори. 9 Езер им је био вођа, Авдија његов заменик, Елиав трећи, 10 Мишмана четврти, Јеремија пети, 11 Атај шести, Елиел седми, 12 Јоанан осми, Елзавад девети, 13 Јеремија десети и Махбанај једанаести. 14 Ови Гадовци су били заповедници војске. Најмањи међу њима био је дорастао стотини, а највећи хиљади. 15 Они су били ти који су прегазили реку Јордан у првом месецу, када је преплавила своје обале, и натерали у бекство све који су живели у долинама источно и западно од ње.

16 И други Венијаминовци и неки Јудеји дошли су Давиду у његово скровиште.

17 Давид им изађе у сусрет и рече им: »Ако сте ми дошли у миру, да ми помогнете, вољан сам да се удружим с вама. Али, ако сте дошли да ме издате мојим непријатељима, иако нисам укаљао руке насиљем, нека Бог наших праотаца то види и суди вам.«

18 Тада Дух сиђе на Амасаја, вођу Тридесеторице, и он рече:

»Твоји смо, Давиде!

Уз тебе смо, сине Јесејев!

Успех, успех теби

и онима који ти помажу,

јер теби помаже твој Бог.«

И Давид их прими и постави за четовође.

19 И неки из Манасијиног племена пребегли су Давиду када је са Филистејцима кренуо у рат против Саула. Али он и његова војска нису помогли Филистејцима, јер су га њихови владари, пошто су се посаветовали, отпустили, говорећи: »Стајаће нас главе ако пребегне свом господару Саулу.« 20 Када се Давид вратио у Циклаг, к њему су пребегли ови људи из Манасијиног племена: Адна, Јозавад, Једиаел, Михаило, Јозавад, Елиху и Цилтај, заповедници над хиљадама Манасијеваца. 21 Они су помагали Давиду против пљачкашких чета, јер су сви били врсни ратници и заповедници у његовој војсци.

22 Дан за даном људи су долазили у помоћ Давиду, све док му војска није постала бројна као Божија војска.

23 Ево броја људи наоружаних за борбу који су дошли Давиду у Хеврон, да му предају Саулово царство, као што је ГОСПОД рекао:

24 Јудеја, са штитом и копљем: 6.800 наоружаних за борбу;

25 Симеоноваца, ратника спремних за борбу: 7.100;

26 Левита: 4.600, 27 заједно са Јехојадом, вођом Ааронове породице, са 3.700 људи, 28 и Садоком, врсним младим ратником, са двадесет два заповедника из његове породице;

29 Венијаминоваца, Саулових саплеменика: 3.000, од којих је већина до тада била одана Сауловој владарској кући;

30 Ефремоваца, врсних ратника, славних у својим братствима: 20.800;

31 људи из половине Манасијиног племена, поименце одређених да дођу и поставе Давида за цара: 18.000;

32 Јисахароваца, који су увидели какво је време и шта Израел треба да чини: 200 поглавара са свим њиховим саплеменицима под њиховим заповедништвом;

33 Зевулуноваца, искусних војника спремних за борбу сваковрсним оружјем, спремних да свесрдно помогну Давиду: 50.000;

34 Нефталимоваца: 1.000 заповедника са 37.000 људи опремљених штитовима и копљима;

35 Дановаца, спремних за борбу: 28.600;

36 Асироваца, искусних војника спремних за борбу: 40.000;

37 и, са источне стране реке Јордан, Рувимоваца, Гадоваца и људи из половине Манасијиног племена, наоружаних сваковрсним оружјем: 120.000.

38 Сви ови ратници, спремни за борбу, искреног срца дошли су у Хеврон да поставе Давида за цара над целим Израелом. И сви остали Израелци били су једнодушни у томе да Давида поставе за цара. 39 Они проведоше са Давидом три дана, једући и пијући оно што су им саплеменици спремили. 40 А народ је долазио чак из Исахара, Завулона и Нефталима и доносио храну на магарцима, камилама, мазгама и воловима. Било је брашна, стишњених смокава, гроздова сувог грожђа, вина, уља, говеда и оваца у изобиљу, јер у Израелу је владала радост.

13

Ковчег савеза одлази из Кирјат-Јеарима

(2. Сам 6,1-11)

1 Давид се посаветова са свим својим заповедницима – заповедницима над хиљадама и заповедницима над стотинама – 2 па рече целој заједници Израелаца: »Ако мислите да је тако добро и да је то воља ГОСПОДА, нашега Бога, хајде да свој нашој осталој сабраћи широм земље Израел и свештеницима и Левитима који су с њима у градовима и на пашњацима пошаљемо поруку да нам се придруже. 3 Хајде да опет к себи пренесемо Божији ковчег, јер га нисмо тражили за време Саулове владавине.«

4 И цела заједница се сложи да тако ураде, јер је сав народ сматрао да је то добро.

5 Тада Давид окупи све Израелце од реке Шихор у Египту све до Лево-Хамата, да би из Кирјат-Јеарима пренели Божији ковчег. 6 Давид и сви Израелци одоше у Ваалу Јудејску, то јест Кирјат Јеарим, да оданде донесу Ковчег који носи име Бога ГОСПОДА, који је на престолу међу херувимима. 7 Повезоше Божији ковчег из Авинадавове куће, на новим колима која су водили Уза и Ахјо. 8 Давид и сви Израелци играли су из све снаге пред Богом уз песме, харфе, лире, даире, чинеле и трубе. 9 Када су стигли до гумна Кидона, волови посрнуше, па Уза руком придржа Божији ковчег. 10 ГОСПОД плану гневом на Узу зато што је руком дотакао Ковчег, па га удари, и он умре тамо пред Богом. 11 Давид се наљути што је ГОСПОД искалио свој гнев на Узи. То место се и дан-данас зове Перец Уза+ 13,11 Перец Уза значи »Узин прекршај«..

12 Тога дана се Давид уплаши Бога и рече: »Како бих икада могао пренети Божији ковчег к себи?« 13 Стога Давид не хтеде да узме Ковчег к себи у Давидов град, него га отпреми кући Јовид-Едома Гитејца. 14 Божији ковчег остаде код Јовид-Едомове породице у његовој кући три месеца, и ГОСПОД благослови његове укућане и све што је имао.

14

Давид у Јерусалиму

(2. Сам 5,11-16)

1 Хирам, цар Тира, посла Давиду гласнике, а с њима кедрова дебла, зидаре и тесаре, да Давиду подигну палату. 2 Давид увиде да га је ГОСПОД учврстио као цара Израела и да је узвисио његово царство ради свога народа Израела.

3 Давид у Јерусалиму узе себи још жена, па му се родило још синова и кћери. 4 Ово су имена деце која су му се тамо родила: Шамуа, Шовав, Натан, Соломон, 5 Јивхар, Елишуа, Елпелет, 6 Ногах, Нефег, Јафија, 7 Елишама, Беелјада и Елифелет.

Сукоб с Филистејцима

(2. Сам 5,17-25)

8 Чувши да је Давид помазан за цара целог Израела, Филистејци окупише све своје снаге с намером да га нападну. Али Давид сазна за то и изађе пред њих.

9 А Филистејци су били дошли и почели да пљачкају по долини Рефаим. 10 Давид упита Бога: »Да ли да нападнем Филистејце? Хоћеш ли ми их предати у руке?«

А ГОСПОД му одговори: »Нападни, предаћу ти их у руке.«

11 Тако Давид оде до Ваал-Перацима и порази Филистејце.

Он рече: »Као што вода проваљује, тако је Бог преда мном провалио међу моје непријатеље.«

Стога то место назваше Ваал Перацим+ 14,11 Ваал Перацим значи: »Господар провала«.. 12 Филистејци су тамо оставили своје богове, па Давид заповеди да се спале.

13 Филистејци и други пут почеше да пљачкају долину, 14 па Давид опет упита Бога, који му одговори: »Не иди право пред њих, него им зађи за леђа и нападни их код балсамовог дрвећа. 15 Чим зачујеш топот корака у вршкама балсамовог дрвећа, сместа крени у бој, јер ће то значити да је Бог кренуо пред тобом да удари на филистејску војску.«

16 Давид учини као што му је ГОСПОД заповедио, па су убијали филистејску војску од Гивона до Газера.

17 Глас о Давиду рашири се по свим земљама и ГОСПОД учини да га се сви народи боје.

15

Припреме за преношење Ковчега савеза у Јерусалим

1 Када је Давид подигао себи зграде у Давидовом граду, он припреми и место за Божији ковчег и подиже шатор за њега.

2 Онда рече: »Нико осим Левитâ не сме да носи Божији ковчег, јер је ГОСПОД њих изабрао да носе ГОСПОДЊИ ковчег и да служе пред њим довека.«

3 Давид окупи сав Израел у Јерусалиму како би пренели ГОСПОДЊИ ковчег на место које је за њега припремио.

4 Он сазва Ааронове потомке и Левите:

5 од Кехатових потомака, поглавара Уриела и сто двадесеторо његове сабраће,

6 од Мераријевих потомака, поглавара Асају и двеста двадесеторо његове сабраће,

7 од Гершомових потомака, поглавара Јоила и сто тридесеторо његове сабраће,

8 од Елицафанових потомака, поглавара Шемају и две стотине његове сабраће,

9 од Хевронових потомака, поглавара Елиела и осамдесеторо његове сабраће,

10 од Узиелових потомака, поглавара Аминадава и сто дванаесторо његове сабраће.

11 Тада Давид позва свештенике Садока и Авиатара и Левите Уриела, Асају, Јоила, Шемају, Елиела и Аминадава, 12 па им рече: »Ви сте главе левитских породица. Ви и ваша сабраћа Левити треба да се освештате и да донесете Ковчег ГОСПОДА, Бога Израеловог, на место које сам за њега припремио. 13 Прошли пут га нисте преносили ви, Левити, па је ГОСПОД, наш Бог, плануо гневом на нас зато што га нисмо питали како да то урадимо као што је прописано.«

14 И свештеници и Левити се освешташе, да би пренели ковчег ГОСПОДА, Бога Израеловог. 15 Левити су Ковчег носили на раменима помоћу мотки, као што је заповедио Мојсије у складу са Божијом речју.

16 Давид рече левитским поглаварима да одреде међу својом сабраћом певаче, да певају радосне песме уз звуке музичких инструмената: лира, харфи и чинела. 17 И Левити одредише Хемана сина Јоиловог, од његове сабраће Асафа сина Берехјиног, а од њихове сабраће Мераријеваца Етана сина Кушајиног 18 и са њима њихову сабраћу нижег реда: Захарију, Јаазиела, Шемирамота, Јехиела, Унија, Елиава, Бенају, Маасеју, Матитју, Елифелеха, Микнеју, Јовид-Едома и Јеиела, чуваре капија. 19 Свирачи Хеман, Асаф и Етан одређени су да ударају у бронзане чинеле, 20 Захарија, Азиел, Шемирамот, Јехиел, Уни, Елиав, Маасеја и Бенаја да свирају лире према аламоту, 21 а Матитја, Елифелех, Микнеја, Јовид-Едом, Јеиел и Азазја да свирају харфе према шеминиту. 22 Кенанју, поглавара Левитâ, одредише да води певање. Ту дужност су му поверили зато што је био томе вичан.

23 Берехју и Елкану одредише за стражаре код Ковчега.

24 Свештенике Шеванју, Јосафата, Натанаила, Амасаја, Захарију, Бенају и Елиезера одредише да свирају трубе пред Божијим ковчегом. И Јовид-Едома и Јехију одредише за стражаре код Ковчега.

Давид доноси Ковчег савеза у Јерусалим

(2. Сам 6,12-23)

25 Тада Давид и израелске старешине и заповедници над хиљадама одоше да пренесу Ковчег ГОСПОДЊЕГ савеза из Јовид-Едомове куће радујући се. 26 Пошто је Бог помогао Левитима који су преносили Ковчег ГОСПОДЊЕГ савеза, принето је на жртву седам јунаца и седам овнова.

27 Давид је на себи имао огртач од танког лана, а тако и сви Левити који су носили Ковчег, певачи и Кенанја, који је руководио певањем хорова. А Давид је на себи имао и ланени наплећак.

28 Сав Израел је доносио Ковчег ГОСПОДЊЕГ савеза уз клицање, звук овнујских рогова, труба и чинела, и свирку лира и харфи. 29 А када је Ковчег ГОСПОДЊЕГ савеза улазио у Давидов град, Михал кћи Саулова гледала је с прозора и видела је како цар Давид скаче и игра, и зато га презре.

16

1 Божији ковчег донеше и поставише у шатору који је Давид подигао за њега, па принеше жртве паљенице и жртве за заједништво пред Богом.

2 Када је Давид завршио с приношењем жртава паљеница и жртава за заједништво, благослови народ у ГОСПОДЊЕ име, 3 па сваком Израелцу и Израелки даде по један хлеб, колач од урми и колач од сувог грожђа.

4 Он постави неке од Левита да служе пред ГОСПОДЊИМ ковчегом, да упућују молбе ГОСПОДУ, Богу Израеловом, да му захваљују и хвале га: 5 Асафа као поглавара, Захарију првог до њега, а за њима Јеиела, Шемирамота, Јехиела, Матитју, Елиава, Бенају, Јовид-Едома и Јеиела, да свирају лире и харфе, а Асаф да удара у чинеле. 6 Свештенике Бенају и Јахазиела постави да редовно свирају трубе пред Ковчегом Божијег савеза.

7 Тога дана Давид одреди Асафа и његове помоћнике да захваљују ГОСПОДУ:

Хвалоспев Богу

(Пс 105,1-15; 96,1-13; 106,1, 47-48)

8 Захваљујте ГОСПОДУ, његово име објављујте,

обзнањујте његова дела међу народима.

9 Певајте му, псалме му певајте,

говорите о свим његовим делима чудесним.

10 Хвалите се његовим светим Именом.

Нека се радује срце оних који ГОСПОДА траже.

11 Тражите ГОСПОДА и његову силу,

његово лице тражите без престанка.

12 Сећајте се чудесних дела која је учинио,

чуда и пресуда које је изрекао,

13 потомци Израела, његовог слуге,

синови Јаковљеви, изабрани његови.

14 Он је ГОСПОД, наш Бог,

по свој земљи његови су закони.

15 Довека се сећајте његовог Савеза,

речи коју је заповедио хиљади нараштаја,

16 савеза који је склопио с Авраамом,

његове заклетве Исааку,

17 коју као уредбу потврди Јакову,

као вечан савез Израелу:

18 »Теби ћу дати земљу Ханаан,

она ће ти бити наследство.«

19 Кад их је још било мало, сасвим мало,

и док су још били дошљаци у земљи

20 и лутали од народа до народа,

од једног царства до другог,

21 ником није дао да их тлачи.

Због њих је опомињао цареве:

22 »Не дирајте помазанике моје!

Не наносите зло мојим пророцима!«

23 Певај ГОСПОДУ, сва земљо!

Из дана у дан његово спасење објављујте!

24 О његовој слави причајте међу незнабошцима,

о чудима његовим међу свим народима.

25 Јер, велик је ГОСПОД и хвале предостојан,

бојати га се треба више од свих богова.

26 Јер, ништавни су сви богови народâ,

а ГОСПОД је небеса начинио.

27 Пред њим су сјај и величанство,

сила и радост у његовом су Боравишту.

28 Дајте ГОСПОДУ, породице народâ,

дајте ГОСПОДУ славу и силу.

29 Дајте ГОСПОДУ славу достојну његовог Имена.

Дар донесите и пред њега дођите,

поклоните се ГОСПОДУ у сјају његове светости.

30 Дрхти пред њим, сва земљо!

Чврсто стоји свет, неће се пољуљати.

31 Нека се радују небеса,

нека кличе земља,

нека се међу незнабошцима говори: »ГОСПОД царује!«

32 Нека грми море и све што је у њему,

нека се радују поља и све на њима.

33 Тада ће шумско дрвеће клицати пред ГОСПОДОМ,

јер он долази да суди земљи.

34 Захваљујте ГОСПОДУ, јер је добар;

љубав његова остаје довека.

35 Завапите: »Спаси нас, Боже, Спаситељу наш,

сабери нас и избави од незнабожаца,

да твом светом Имену захваљујемо,

да се хвалама теби поносимо.«

36 Благословен ГОСПОД, Бог Израелов,

заувек и довека.

Тада сав народ рече: »Амин« и »Нека је хваљен ГОСПОД.«

37 Давид остави Асафа и његове помоћнике да редовно служе пред Ковчегом ГОСПОДЊЕГ савеза, онако како треба сваког појединог дана. 38 Јовид-Едома и његових шездесет осморо сабраће остави да служе с њима. Јовид-Едом син Једитунов и Хоса били су чувари капија. 39 Свештеника Садока и његову сабраћу свештенике Давид остави пред Боравиштем ГОСПОДЊИМ на узвишици у Гивону, 40 да на жртвенику за жртве паљенице редовно, сваког јутра и вечери, приносе ГОСПОДУ жртве паљенице, у складу са свиме што је записано у Закону који је ГОСПОД дао Израелу. 41 С њима су били Хеман и Једутун и остали који су били изабрани и одређени поименце да захваљују ГОСПОДУ, »јер његова љубав остаје довека«+ 16,41 јер … довека в. Пс 100,5.. 42 Хеман и Једутун били су задужени да дувају у трубе и ударају у чинеле и да свирају друге инструменте у част Богу. Једутунови синови били су чувари капија.

43 Тада се сав народ разиђе, свако својој кући, а и Давид се врати кући да благослови своје укућане.

17

Божије обећање Давиду

(2. Сам 7,1-17)

1 Када се Давид настанио у својој палати, он рече пророку Натану: »Ето, ја живим у кући од кедровине, а Ковчег ГОСПОДЊЕГ савеза је под шатором.«

2 А Натан му одговори: »Учини што год да си наумио, јер Бог је с тобом.«

3 Те ноћи Божија реч дође Натану: 4 »Иди и реци мом слузи Давиду: ‚Овако каже ГОСПОД: Ниси ти онај који ће ми саградити кућу у којој ћу боравити. 5 Нисам боравио у кући откад сам Израел извео из Египта па све до сада. Стално сам се селио од једног места за шатор до другог, од једног боравишта до другог. 6 Али, куд год да сам се селио заједно са свим Израелцима, да ли сам икада рекао неком од њихових судија којима сам заповедио да буду пастири мог народа: »Зашто ми не саградисте кућу од кедровине?«‘

7 »Дакле, реци мом слузи Давиду: ‚Овако каже ГОСПОД над војскама: Ја сам онај који те довео с пашњака, где си ишао за стадима, да будеш владар над мојим народом Израелом. 8 Био сам с тобом куд год си ишао и пред тобом сам уклонио све твоје непријатеље. Учинићу да ти име буде славно као имена највећих људи на земљи. 9 А одредићу и место за свој народ Израел и посадити га на њему да би имао свој дом и да га нико не би узнемиравао. Више га неће тлачити зликовци као што су чинили у почетку 10 и као што су чинили откад сам поставио судије свом народу Израелу. А покорићу и све твоје непријатеље. Ја, ГОСПОД, кажем ти да ћу сâм ја учврстити твоју владарску кућу. 11 Када дође време да умреш и сахране те крај твојих праотаца, учинићу да те наследи твој потомак – један од твојих синова – и учврстићу његово царство. 12 Он ће саградити дом за мене, а ја ћу довека учврстити његов престо. 13 Ја ћу му бити отац, а он ће ми бити син. Никада му нећу ускратити своју љубав, као што сам је ускратио твом претходнику. 14 Поставићу га над мојим домом и мојим царством довека. Његов престо биће довека учвршћен.‘«

15 И Натан пренесе Давиду све ове речи и све што је видео.

Давидова молитва

(2. Сам 7,18-29)

16 Тада цар Давид уђе и седе пред ГОСПОДА, па рече: »Ко сам ја, ГОСПОДЕ, Боже, и шта је моја породица, да си ме оволико уздигао? 17 И као да ти то није било довољно, Боже, него си још говорио и о будућности моје породице. Погледао си на мене као да сам најузвишенији међу људима, ГОСПОДЕ, Боже. 18 Шта бих још могао да ти кажем кад си мене, свог слугу, огрнуо таквом славом? Јер, ти ме знаш, 19 ГОСПОДЕ. Ради мене, свог слуге, и по својој вољи учинио си ово велико дело и обзнанио сва ова велика дела. 20 Нема никога као што си ти, ГОСПОДЕ, и нема другог Бога осим тебе, баш као што смо својим ушима чули. 21 И ко је као твој народ Израел – једини народ на земљи који је Бог ишао да избави да му буде народ и да тако обзнани своје Име? Учинио си велика и страшна дела и истерао народе пред својим народом, који си избавио из Египта. 22 Учинио си да Израел буде твој народ довека, а ти си, ГОСПОДЕ, постао његов Бог.

23 »А сада, ГОСПОДЕ, нека обећање које си дао о мени, свом слузи, и о мојој породици остане довека. Учини као што си обећао. 24 Нека буде тако, да твоје Име буде велико довека и да људи говоре: ‚ГОСПОД над војскама, Бог Израелов, заиста је Бог Израелов!‘ Владарска кућа твог слуге Давида учврстиће се пред тобом.

25 »Ти си, Боже мој, открио мени, свом слузи, да ћеш ми подићи владарску кућу. Стога сам се и усудио да ти упутим ову молитву. 26 ГОСПОДЕ, ти си Бог! Ти си сва ова добра обећао мени, свом слузи. 27 Сада те молим да благословиш моју владарску кућу, да довека остане пред тобом. Јер, ти си је, ГОСПОДЕ, благословио, и биће благословена довека.«

18

Давид покорава околне народе

(2. Сам 8,1-14)

1 После тога Давид порази и покори Филистејце и преоте им Гат и околна села.

2 Давид порази и Моавце, и они постадоше његови поданици, па су му плаћали данак.

3 Када је ишао да себи подигне споменик на реци Еуфрат, Давид порази и Хададезера, цара Цове, близу Хамата. 4 При том зароби хиљаду његових борних кола, седам хиљада коњаника и двадесет хиљада пешака. Онда осакати све осим стотину коња који су вукли борна кола.

5 Давид уби и двадесет две хиљаде Арамејаца који су дошли из Дамаска да помогну Хададезеру, цару Цове. 6 Онда размести војне посаде на подручју дамашћанских Арамејаца, који му постадоше поданици, па су му плаћали данак. ГОСПОД је Давиду давао победу на сваком његовом походу. 7 Давид узе златне штитове Хададезерових заповедника и донесе их у Јерусалим, 8 а из Хададезерових градова Тивхата и Куна узе силно много бронзе, од које је Соломон касније направио бронзано Море, стубове и посуде.

9 Када је Тоу, цар Хамата, чуо да је Давид побио сву војску Хададезера, цара Цове, 10 посла свог сина Хадорама цару Давиду да га поздрави и честита му на победи у бици против Хададезера, који је био у рату са Тоуом. Хадорам донесе и предмете од сребра, злата и бронзе, 11 које цар Давид одвоји за ГОСПОДА, као што је учинио са сребром и златом свих ових народа: Едомаца, Моаваца, Амонаца, Филистејаца и Амалечана.

12 Авишај син Церујин уби осамнаест хиљада Едомаца у Долини соли. 13 Он размести војне посаде широм Едома и сви Едомци постадоше Давидови поданици.

ГОСПОД је Давиду давао победу на сваком његовом походу.

Главни службеници Давидовог царства

(2. Сам 8,15-18)

14 Давид је владао над целим Израелом и поступао право и праведно са свим својим народом.

15 Јоав син Церујин био је главни заповедник војске, Јосафат син Ахилудов бележник, 16 Садок син Ахитувов и Ахимелех син Авиатаров свештеници, Шавша писар, 17 Бенаја син Јехојадин заповедник над Керећанима и Пелетовцима, а Давидови синови били су први до цара.

19

Давид наноси пораз Амонцима и Арамејцима

(2. Сам 10,1-19)

1 После неког времена умре Нахаш, цар Амонаца, а на месту цара наследи га његов син.

2 Давид помисли: »Показаћу љубав према Хануну сину Нахашевом, јер је и његов отац показао љубав према мени.«

Тако Давид посла гласнике да изразе саучешће Хануну због смрти његовог оца.

Када су Давидове слуге дошле Хануну у земљи Амонаца да му изразе саучешће, 3 амонски поглавари рекоше Хануну: »Мислиш ли да Давид одаје почаст твом оцу тиме што је послао ове да ти изјаве саучешће? Они су дошли к теби да истраже земљу и уходе је да би је освојили.«

4 Тада Ханун ухвати Давидове слуге, обрија их, скрати им одећу одсекавши је при бедрима, па их пусти.

5 Када је неко дошао и јавио Давиду за његове људе, он им посла гласнике у сусрет, јер су били ужасно понижени, и поручи им: »Останите у Јерихону док вам не израсте брада, па се онда вратите.«

6 Амонци увидеше да су увредили Давида, па Ханун и Амонци послаше хиљаду таланата+ 19,6 хиљаду таланата Око 34.000 килограма. сребра да унајме борна кола и коњанике из Арам-Нахарајима, Арам-Маахе и Цове. 7 Унајмише тридесет две хиљаде борних кола и коњаникâ и уз то цара Маахе и његове војнике, па ови дођоше и утаборише се код Медве, док су се Амонци окупили из својих градова и кренули у рат.

8 Када је Давид то чуо, посла Јоава са свом војском.

9 Амонци изађоше и сврсташе се у бојне редове на улазу капије свога града, док су цареви који су дошли били засебно на пољу. 10 Јоав виде да се пред њим и иза њега пружају бојни редови, па изабра неке од најбољих војника у Израелу и сврста их у бојне редове према Арамејцима. 11 Остале војнике стави под заповедништво свог брата Авишаја и сврста их у бојне редове према Амонцима.

12 Јоав рече: »Ако Арамејци буду прејаки за мене, ви ћете ми притећи у помоћ. А ако Амонци буду прејаки за вас, ја ћу притећи у помоћ вама. 13 Будите јаки и хајде да се храбро боримо за свој народ и за градове нашега Бога. ГОСПОД ће учинити онако како мисли да је најбоље.«

14 Онда Јоав и његови војници кренуше напред да нападну Арамејце, али они побегоше пред њим. 15 Амонци видеше да Арамејци беже, па и они побегоше пред Јоавовим братом Авишајем и уђоше у град. Тада се Јоав врати у Јерусалим.

16 Када су Арамејци видели да их је Израел поразио, послаше гласнике да доведу Арамејце предвођене Шофахом, заповедником Хададезерове војске с оне стране Еуфрата+ 19,16 Еуфрата Дословно: реке..

17 Када су то јавили Давиду, он окупи сав Израел и пређе преко реке Јордан. Он крену на Арамејце и сврста војску у бојне редове према Арамејцима. Они га нападоше, 18 али су морали да побегну пред Израелом. Давид уби седам хиљада њихових коњаника и четрдесет хиљада њихових пешака, а уби и Шофаха, заповедника њихове војске.

19 Видевши да их је Израел поразио, Хададезерови поданици склопише мир с Давидом и постадоше његови поданици. Тако Арамејци више нису хтели да помажу Амонцима.

20

Давид заузима Рабу

(2. Сам 12,26-31)

1 Наредног пролећа, у време када цареви полазе у рат, Јоав изведе војску и опустоши земљу Амонаца, па оде и опседе Рабу, а Давид остаде у Јерусалиму. Јоав нападе Рабу и поруши је. 2 Давид узе круну с главе њиховог цара – тешку један талант+ 20,2 један талант Око 34 килограма. злата и са драгим каменом на себи – па му је ставише на главу. Из града узе велик плен 3 и изведе из њега народ, коме одреди да ради тестерама, гвозденим пијуцима и секирама. Тако учини у свим амонским градовима. Потом се Давид са свом војском врати у Јерусалим.

Битке с филистејским дивовима

(2. Сам 21,15-22)

4 После неког времена, изби рат са Филистејцима у Гезеру. Том приликом Сибехај Хушанин уби Сипаја, једног од потомака Рефајаца, и тако покори Филистејце. 5 У другој бици с Филистејцима, Елханан син Јаиров уби Лахмија, брата Голијата Гитејца, који је имао копље чија је копљача била као ткалачко вратило. 6 У бици код Гата био је један горостасан човек, исто Рафин потомак, са двадесет четири прста – по шест на свакој руци и нози. 7 Вређао је Израел, па га уби Јонатан, син Давидовог брата Шиме.

8 То су били потомци Рафе из Гата, и све су их убили Давид и његове слуге.

21

Давид врши попис народа

(2. Сам 24,1-25)

1 Сатана се диже против Израела и подстакну Давида да изврши попис Израела.

2 Давид рече Јоаву и заповедницима војске: »Идите и пребројте Израелце од Беер-Шеве до Дана, па ме известите, да знам колико их има.«

3 Јоав рече: »Учинио ГОСПОД да његовог народа буде још сто пута више. Али, мој господару царе, зар нису сви они твоји поданици? Зашто хоћеш да урадиш тако нешто? Зашто да навучеш кривицу на Израел?«

4 Али царева реч била је јача од Јоавове, па Јоав оде, прође целим Израелом и врати се у Јерусалим. 5 Он извести Давида о укупном броју мушкараца способних за војску: у целом Израелу било је милион и сто хиљада људи коју су умели да рукују мачем, а у Јуди четири стотине седамдесет хиљада.

6 Али Јоав није пребројао Левите и Венијаминовце, јер му је царево наређење било одвратно.

7 А то наређење је било зло и у Божијим очима, па он казни Израел.

8 Тада Давид рече Богу: »Тешко сам згрешио што сам то учинио. Сада те молим, опрости ми, јер сам поступио врло неразумно.«

9 ГОСПОД рече Гаду, Давидовом видеоцу: 10 »Иди и реци Давиду: ‚Овако каже ГОСПОД: Нудим ти три могућности. Изабери једну од њих, и ја ћу ти то урадити.‘«

11 Гад оде Давиду и рече му: »Овако каже ГОСПОД: ‚Изабери: 12 три године глади или да те три месеца сатиру непријатељи и да те њихови мачеви сустижу или три дана ГОСПОДЊЕГ мача – три дана помора у земљи када ће анђео ГОСПОДЊИ пустошити сваки део Израела.‘ Сада, дакле, одлучи шта да одговорим ономе који ме је послао.«

13 Давид рече: »На великој сам муци. Дај да паднем у ГОСПОДЊЕ руке, јер је његова самилост веома велика. Али немој да паднем у руке људима.«

14 Тако ГОСПОД пусти помор на Израел, од кога погину седамдесет хиљада људи у Израелу. 15 А Бог посла анђела да уништи и Јерусалим. Али када је анђео почео то да чини, ГОСПОД то виде и сажали се због ове несреће, па рече анђелу који је убијао народ: »Доста је било! Немој више!«

Анђео је тада стајао код гумна Орнана Јевусејца.

16 Давид подиже поглед и угледа анђела ГОСПОДЊЕГ како стоји између неба и земље, а у руци му исукан мач дигнут над Јерусалимом. Тада се Давид и старешине обукоше у кострет и падоше ничице.

17 Давид рече Богу: »Зар нисам ја наредио да се изброје мушкарци способни за војску? Ја сам тај који је починио грех и учинио зло. А шта је овај јадни народ скривио? ГОСПОДЕ, Боже мој, казни мене и моју породицу, али немој да овај помор остане на твом народу.«

18 Тада анђео ГОСПОДЊИ нареди Гаду да каже Давиду да оде и подигне жртвеник ГОСПОДУ на гумну Орнана Јевусејца.

19 И Давид оде, послушавши оно што му је Гад рекао у ГОСПОДЊЕ име.

20 Док је Орнан вејао пшеницу, осврну се и виде анђела, а његова четири сина, која су била с њим, сакрише се. 21 Уто се приближи Давид. Када га је Орнан угледао, сиђе са гумна и ничице му се поклони.

22 Давид му рече: »Дај ми земљу на којој ти је ово гумно, да на њему подигнем жртвеник ГОСПОДУ, да престане овај помор међу народом. Продај ми је по пуној цени.«

23 А Орнан рече: »Узми је! Нека мој господар цар уради што год му драго, а ја ћу, ево, дати волове за жртву паљеницу, млатила за дрва и пшеницу за житну жртву. Све ћу то дати.«

24 Али цар Давид му одврати: »Не, хоћу да ти платим пуну цену. Нећу да узмем за ГОСПОДА оно што је твоје, нити да приносим жртве паљенице које ме ништа не стају.«

25 Тако Давид за ону земљу плати Орнану шест стотина шекела+ 21,25 шест стотина шекела 6,84 килограма. злата, 26 па подиже жртвеник ГОСПОДУ и принесе му жртве паљенице и жртве за заједништво. Он призва ГОСПОДА, и ГОСПОД га услиши огњем који се с неба спусти на жртвеник за жртве паљенице.

27 Тада ГОСПОД заповеди анђелу, и овај врати свој мач у корице.

28 У то време, пошто је видео да га је ГОСПОД тамо услишио, Давид је приносио жртве на гумну Орнана Јевусејца. 29 Боравиште ГОСПОДЊЕ, које је Мојсије био направио у пустињи, и жртвеник за жртве паљенице били су тада на узвишици у Гивону. 30 Али Давид није смео да оде пред њега, да пита Бога, јер се бојао мача анђела ГОСПОДЊЕГ.

22

1 Стога Давид рече: »Овде ће бити Дом ГОСПОДА, Бога, а тако и жртвеник за жртве паљенице за Израел.«

Припреме за изградњу Храма

2 Давид нареди да се окупе странци који су живели у Израелу и међу њима одреди каменоресце, да припреме клесани камен за изградњу Божијег Дома. 3 Он набави велике количине гвожђа, да се направе клинови за крила капија и за окове, и бронзе више него што се може измерити. 4 Набави и кедрових дебала, више него што се може избројати, јер су му Сидонци и Тирци донели много кедровине.

5 Давид рече: »Мој син Соломон је млад и неискусан, а храм који треба да се сагради ГОСПОДУ треба да буде силно величанствен, славан и сјајан у очима свих народа. Зато ћу ја све спремити за њега.«

Тако је Давид пре своје смрти обавио опсежне припреме, 6 а онда позвао свог сина Соломона и заповедио му да сагради храм за ГОСПОДА, Бога Израеловог.

7 Давид рече Соломону: »Сине мој, гајио сам у срцу жељу да саградим храм који ће носити Име ГОСПОДА, мога Бога. 8 Али дође ми реч ГОСПОДЊА: ‚Пролио си много крви и водио много ратова. Нећеш ти саградити храм који ће носити моје Име, јер си преда мном пролио много крви на земљи. 9 Него, имаћеш сина који ће бити човек мира и спокоја. Даћу му починак од свих његових непријатеља унаоколо. Зваће се Соломон и за време његове владавине даћу Израелу мир и спокојство. 10 Он је тај који ће саградити храм за моје Име. Он ће ми бити син, а ја ћу му бити отац. И ја ћу довека учврстити престо његовог царства над Израелом.‘

11 »А сада, сине мој, нека ГОСПОД буде с тобом, да успеш да саградиш храм ГОСПОДУ, своме Богу, као што је рекао за тебе. 12 Нека ти ГОСПОД да проницљивости и мудрости када те постави над Израелом, да се држиш Закона ГОСПОДА, твога Бога. 13 Успећеш ако се будеш помно држао уредби и законâ које је ГОСПОД дао Мојсију за Израел. Буди јак и храбар. Не бој се и не обесхрабруј. 14 Много сам се трудио да за Дом ГОСПОДЊИ прикупим сто хиљада таланата+ 22,14 сто хиљада таланата Око 3.400.000 килограма. злата, милион таланата+ 22,14 милион таланата Око 34.000.000 килограма. сребра, толико бронзе и гвожђа да се не може ни измерити, и дрво и камен. А ти томе можеш и додати. 15 Имаш много радника: клесарâ, зидарâ и тесарâ, а тако и људи вичних свакој врсти рада 16 са златом и сребром, бронзом и гвожђем – не зна им се броја. А сада, почни да градиш и нека је ГОСПОД с тобом.«

17 Потом Давид заповеди свим израелским поглаварима да помогну његовом сину Соломону.

18 Он им рече: »Зар није ГОСПОД, ваш Бог, уз вас? Зар вам није дао починак свуда унаоколо? Јер, он ми је предао у руке становнике земље, и они су сада поданици ГОСПОДА и његовог народа. 19 Сада се срцем и душом посветите тражењу ГОСПОДА, свога Бога. Почните да градите светилиште ГОСПОДА, Бога, да бисте могли да донесете Ковчег ГОСПОДЊЕГ савеза и свете Божије предмете у храм који ће се сазидати за ГОСПОДЊЕ Име.«

23

1 Када је Давид зашао у дубоку старост, поставио је свог сина Соломона за цара над Израелом.

Дужности Левитâ

2 Он окупи све израелске старешине, а тако и свештенике и Левите. 3 Пребројаше Левите који су имали тридесет или више година – било их је укупно тридесет осам хиљада.

4 Давид рече: »Од ових, њих двадесет четири хиљаде нека управљају радовима на Дому ГОСПОДЊЕМ, а њих шест хиљада нека буду надгледници и судије. 5 Четири хиљаде њих нека буду чувари капија, а четири хиљаде нека славе ГОСПОДА музичким инструментима које сам за то направио.«

6 Давид је Левите поделио у редове према Левијевим синовима Гершону, Кехату и Мерарију.

7 Гершоновцима су припадали Лаадан и Шими.

8 Лаадан је имао три сина: прворођеног Јехиела, па Зетама и Јоила.

9 И Шими је имао три сина: Шеломита, Хазиела и Харана. То су биле главе Лааданових породица.

10 Шимијеви синови: Јахат, Зиза, Јеуш и Берија. То су била четири Шимијева сина. 11 Јахат је био прворођени, а Зиза другорођени. Јеуш и Берија нису имали много синова, па су их бројали као једну породицу, са једном службом.

12 Кехат је имао четири сина: Амрама, Јицхара, Хеврона и Узиела.

13 Амрамови синови: Аарон и Мојсије. Аарон је био одвојен довека, он и његови потомци, да свешта највеће светиње, да приноси жртве пред ГОСПОДОМ, да служи пред њим и да благосиља у његово име довека.

14 И синови Мојсија, Божијег човека, рачунали су се као део Левијевог племена. 15 Мојсијеви синови: Гершом и Елиезер. 16 Гершомови потомци: први међу њима Шевуел. 17 Елиезер је имао само једног сина, Рехавју, али Рехавја је имао много синова.

18 Јицхарови синови: први међу њима Шеломит.

19 Хеврон је имао четири сина: прворођеног Јерију, другог Амарју, трећег Јахазиела и четвртог Јекамама.

20 Узиелови синови: прворођени Михеј и другорођени Јишија.

21 Мераријеви синови: Махли и Муши. Махлијеви синови: Елеазар и Кис.

22 Елеазар је умро без синова. Имао је само кћери, којима су се оженили њихови рођаци, Кисови синови.

23 Муши је имао три сина: Махлија, Едера и Јеремота.

24 То су били Левијеви потомци по њиховим породицама – главе породица како су поименце пописане и пребројане, то јест они који су имали двадесет или више година, а радили су и служили у Дому ГОСПОДЊЕМ.

25 Јер Давид је био рекао: »Пошто је ГОСПОД, Бог Израелов, дао свом народу починак и дошао да се настани у Јерусалиму довека, 26 Левити више не морају да носе Боравиште ни предмете који се у њему користе за службу.«

27 По Давидовим последњим налозима, пребројани су Левити од двадесет година и старији.

28 Левитима је била дужност да помажу Аароновим потомцима у служби у Дому ГОСПОДЊЕМ: да воде бригу о двориштима, одајама, очишћењу свих светих предмета и обављању других служби у Божијем Дому, 29 а тако и о хлебу који се стављао на сто, брашну за житне жртве, бесквасним хлебовима, печеним жртвеним приносима, жртвеним приносима замешеним с уљем и о свим мерењима количина и величина. 30 Требало је и да сваког јутра стоје и захваљују ГОСПОДУ и хвале га, а тако и сваке вечери 31 и кад год су се ГОСПОДУ приносиле жртве паљенице, суботом и о светковинама младог месеца и у време прописаних празника. Требало је да редовно служе пред ГОСПОДОМ, у одговарајућем броју и на прописан начин.

32 Тако су Левити извршавали своје дужности везане за Шатор састанка, за Светињу и за службу у Дому ГОСПОДЊЕМ под руководством своје сабраће, Ааронових потомака.

24

Дужности свештеникâ

1 Свештенички редови Ааронових синова:

Ааронови синови: Надав, Авиху, Елеазар и Итамар.

2 Надав и Авиху су умрли пре свог оца и нису имали синова. Зато су Елеазар и Итамар служили као свештеници. 3 Уз помоћ Садока, Елеазаровог потомка, и Ахимелеха, Итамаровог потомка, Давид их је поделио у редове према одређеном распореду служења. 4 Међу Елеазаровим потомцима нашао се већи број глава породица него међу Итамаровим, па су их према томе и поделили: шеснаест глава породица од Елеазарових потомака и осам глава породица од Итамарових потомака. 5 А пошто је и међу Елеазаровим и међу Итамаровим потомцима било високих службеника светилишта и високих Божијих службеника, равноправно су их поделили бацајући коцку.

6 Писар Шемаја син Натанаилов, Левит, записао је њихова имена пред царем и поглаварима, свештеником Садоком, Ахимелехом сином Авиатаровим и главама свештеничких и левитских породица, узимајући по једну породицу од Елеазарових и по једну од Итамарових потомака.

7 Прва коцка је пала на Јехојарива,

друга на Једају,

8 трећа на Харима,

четврта на Сеорима,

9 пета на Малкију,

шеста на Мијамина,

10 седма на Хакоца,

осма на Авију,

11 девета на Исуса,

десета на Шеханју,

12 једанаеста на Елјашива,

дванаеста на Јакима,

13 тринаеста на Хупу,

четрнаеста на Јешевава,

14 петнаеста на Билгу,

шеснаеста на Имера,

15 седамнаеста на Хезира,

осамнаеста на Хапицеца,

16 деветнаеста на Петахју,

двадесета на Јехезкела,

17 двадесет прва на Јахина,

двадесет друга на Гамула,

18 двадесет трећа на Делају,

двадесет четврта на Маазју.

19 То је био редослед вршења службе по ком су улазили у Дом ГОСПОДЊИ, према прописима које им је дао њихов праотац Аарон, онако како му је заповедио ГОСПОД, Бог Израелов.

Остали Левити

20 Што се тиче осталих Левијевих потомака:

од Амрамових синова: Шуваел;

од Шуваелових синова: Јехдеја.

21 Што се тиче Рехавје, први међу његовим синовима био је Јишија.

22 Од Јицхароваца: Шеломот;

од Шеломотових синова: Јахат.

23 Хеврон је имао четири сина: прворођеног Јерију,

другог Амарју,

трећег Јахазиела

и четвртог Јекамама.

24 Узиелов син: Михеј;

од Михејевих синова: Шамир.

25 Михејев брат: Јишија;

од Јишијиних синова: Захарија.

26 Мераријеви синови: Махли и Муши. Јаазијин син: Бено.

27 Мераријеви потомци: од Јаазије: Бено, Шохам, Закур и Иври;

28 од Махлија: Елеазар, који није имао синова;

29 од Киса: његов син Јерахмеел.

30 Мушијеви синови: Махли, Едер и Јеримот.

То су били Левити према њиховим породицама.

31 И они су, као и њихова сабраћа Ааронови потомци, бацали коцку пред царем Давидом и Садоком, Ахимелехом и главама свештеничких и левитских породица. Са породицама најстарије браће поступало се исто као и са породицама најмлађе.

25

Храмски свирачи

1 Давид, заједно са заповедницима војске, изабра неке од Асафових, Хеманових и Једутунових синова за службу пророковања уз пратњу харфи, лира и чинела. Ово је списак оних који су обављали ову службу:

2 Од Асафових синова: Закур, Јосиф, Нетанја и Асарела. Асафови синови били су под Асафовим надгледништвом, а он је пророковао под надгледништвом цара.

3 Од Једутунових синова: Гедалја, Цери, Исаија, Шими, Хашавја и Матитја, укупно њих шест, под надгледништвом њиховог оца Једутуна, који је пророковао, користећи харфу при захваљивању ГОСПОДУ и хваљењу ГОСПОДА.

4 Од Хеманових синова: Букија, Матанја, Узиел, Шевуел, Јеримот, Ананија, Ханани, Елиата, Гидалти, Ромамти-Езер, Јошбекаша, Малоти, Хотир и Махазиот. 5 Сви су они били синови царевог видеоца Хемана. Они су му били дати по Божијим обећањима, да га узвисе. Бог је Хеману дао четрнаест синова и три кћери.

6 Сви ови су, под надгледништвом својих очева, певали и свирали у Дому ГОСПОДЊЕМ уз чинеле, лире и харфе, служећи у Божијем Дому. Асаф, Једутун и Хеман били су под надгледништвом цара. 7 Било их је две стотине осамдесет осам, заједно са њиховим рођацима, који су сви били увежбани у певању и свирању ГОСПОДУ.

8 И млади и стари, и учитељи и ученици, сви су подједнако бацали коцку за своје дужности.

9 Прва коцка, која је била за Асафа, пала је на Јосифа, његове синове и рођаке, њих дванаест;

друга на Гедалју, његове рођаке и синове, њих дванаест;

10 трећа на Закура, његове рођаке и синове, њих дванаест;

11 четврта на Јицрија, његове синове и рођаке, њих дванаест;

12 пета на Нетанју, његове синове и рођаке, њих дванаест;

13 шеста на Букију, његове синове и рођаке, њих дванаест;

14 седма на Јесарелу, његове синове и рођаке, њих дванаест;

15 осма на Исаију, његове синове и рођаке, њих дванаест;

16 девета на Матанју, његове синове и рођаке, њих дванаест;

17 десета на Шимија, његове синове и рођаке, њих дванаест;

18 једанаеста на Азарела, његове синове и рођаке, њих дванаест;

19 дванаеста на Хашавју, његове синове и рођаке, њих дванаест;

20 тринаеста на Шуваела, његове синове и рођаке, њих дванаест;

21 четрнаеста на Матитју, његове синове и рођаке, њих дванаест;

22 петнаеста на Јеримота, његове синове и рођаке, њих дванаест;

23 шеснаеста на Ананију, његове синове и рођаке, њих дванаест;

24 седамнаеста на Јошбекашу, његове синове и рођаке, њих дванаест;

25 осамнаеста на Хананија, његове синове и рођаке, њих дванаест;

26 деветнаеста на Малотија, његове синове и рођаке, њих дванаест;

27 двадесета на Елијату, његове синове и рођаке, њих дванаест;

28 двадесет прва на Хотира, његове синове и рођаке, њих дванаест;

29 двадесет друга на Гидалтија, његове синове и рођаке, њих дванаест;

30 двадесет трећа на Махазиота, његове синове и рођаке, њих дванаест;

31 двадесет четврта на Ромамти-Езера, његове синове и рођаке, њих дванаест.

26

Чувари капија

1 Редови чувара капија:

Од Корејеваца: Мешелемја син Кореја сина Асафовог. 2 Мешелемјини синови: прворођени Захарија, други Једиаел, трећи Зевадја, четврти Јатниел, 3 пети Елам, шести Јоанан и седми Елиехоенај.

4 И Јовид-Едом је имао синове: прворођеног Шемају, другог Јехозавада, трећег Јоаха, четвртог Сахара, петог Натанаила, 5 шестог Амиела, седмог Исахара и осмог Пеулетаја. Јер, Бог је благословио Јовид-Едома.

6 И његов син Шемаја имао је синове. Они су били вође у породици свога оца, јер су били врло способни. 7 Шемајини синови: Отни, Рефаел, Јовид и Елзавад. И његови рођаци Елиху и Семахја били су способни људи.

8 Сви су ови били потомци Јовид-Едома – њих укупно шездесет два. Они и њихови синови и њихови рођаци имали су способност и снагу за обављање овог посла.

9 Мешелемја је имао укупно осамнаест синова и рођака, који су били способни људи.

10 Хоса Мераријевац имао је синове: Шимри је био први – иако није био прворођени, него га је отац прогласио за првог – 11 други Хилкија, трећи Тевалја и четврти Захарија. Хосиних синова и рођака било је укупно тринаест.

12 Ови редови чувара капија, сваки са својим вођом, имали су дужност да служе у Дому ГОСПОДЊЕМ, исто као и њихова сабраћа. 13 Бачене су коцке за сваку капију, према њиховим породицама, за младе и старе подједнако. 14 Коцка за Источну капију паде на Шелемју. Онда бацише коцку за његовог сина Захарију, мудрог саветника, и на њега паде коцка за Северну капију. 15 Коцка за Јужну капију паде на Јовид-Едома, а коцка за спремишта паде на његове синове. 16 Коцке за Западну капију и капију Шалехет на горњем путу падоше на Шупима и Хосу. Чувар је био до чувара: 17 сваког дана шест Левита на истоку, четири на северу, четири на југу и два наизменично код спремиштâ. 18 Што се тиче дворишта на западу, четворица су била на путу, а двојица у самом дворишту.

19 То су били редови чувара капија, који су били Корејеви и Мераријеви потомци.

Друге дужности везане за Храм

20 Њихова сабраћа Левити били су задужени за ризнице Божијег Дома и ризнице са светим предметима. 21 Лааданови потомци, који су по њему били Гершоновци и главе његових породица, били су: Јехиели, 22 Јехиелијеви синови, Зетам и његов брат Јоил. Они су били задужени за ризнице Дома ГОСПОДЊЕГ.

23 Од Амрамоваца, Јицхароваца, Хевроноваца и Узиеловаца:

24 Шевуел, потомак Гершома сина Мојсијевог, био је службеник задужен за ризнице. 25 Његови рођаци по Елиезеру: Елиезеров син Рехавја, Рехавјин син Исаија, Исаијин син Јорам, Јорамов син Зихри и Зихријев син Шеломит. 26 Шеломит и његови рођаци били су задужени за све ризнице са предметима које су освештали цар Давид, главе породица које су биле заповедници над хиљадама и заповедници над стотинама и други заповедници војске.

27 Нешто од плена заробљеног у борби наменили су за поправке Храма ГОСПОДЊЕГ. 28 А за све што су освештали виделац Самуило и Саул син Кисов, Авнер син Неров и Јоав син Церујин и за све друге свете предмете били су задужени Шеломит и његови рођаци.

Дужности Левитâ које нису везане за Храм

29 Од Јицхароваца: Кенанји и његовим синовима биле су поверене дужности ван Храма, дужности надгледникâ и судијâ у Израелу. 30 Од Хевроноваца: Хашавја и његови рођаци – хиљаду седам стотина способних људи – били су задужени у Израелу западно од реке Јордан за све послове везане за ГОСПОДА и цареву службу. 31 Што се тиче Хевроноваца, према њиховим породичним родословима, главни међу њима био је Јерија. Четрдесете године Давидове владавине претражили су њихов родослов и нашло се да међу Хевроновцима у Јаазеру у Гиладу има способних људи. 32 Јерија је имао две хиљаде седам стотина рођака, способних људи и глава породица, и цар Давид их је поставио да се за Рувимовце, Гадовце и половину Манасијиног племена старају о свему што се тиче Бога и о свим царевим пословима.

27

Заповедници војске

1 Ово је списак Израелаца – глава породица, заповедника над хиљадама и заповедника над стотинама и њихових службеника који су служили цару у свему што се тицало војних одреда који су били на дужности из месеца у месец током целе године. Сваки одред састојао се од 24.000 људи.

2 Јашовам син Завдиелов био је задужен за први одред, који је био на дужности првог месеца. У његовом одреду било је 24.000 људи. 3 Он је био Фаресов потомак и био је првога месеца заповедник свих војних заповедника.

4 Додај Ахоховац био је задужен за одред на дужности у другом месецу. Заповедник његовог одреда био је Миклот. У његовом одреду било је 24.000 људи.

5 Бенаја син свештеника Јехојаде био је трећи заповедник војске, у трећем месецу. Он је био главни у одреду од 24.000 људи. 6 То је био онај Бенаја који је био један од јунака међу Тридесеторицом и који је био заповедник Тридесеторице. Његов син Амизавад био је задужен за његов одред.

7 Четврти, у четвртом месецу, био је Асаел брат Јоавов. Његов наследник био је његов син Зевадја. У његовом одреду било је 24.000 људи.

8 Пети, у петом месецу, био је заповедник Шамхут Јизрахејац. У његовом одреду било је 24.000 људи.

9 Шести, у шестом месецу, био је Ира син Икеша Текоанца. У његовом одреду било је 24.000 људи.

10 Седми, у седмом месецу, био је Хелец Пелонац, Ефремовац. У његовом одреду било је 24.000 људи.

11 Осми, у осмом месецу, био је Сибехај Хушанин, Заровац. У његовом одреду било је 24.000 људи.

12 Девети, у деветом месецу, био је Авиезер Анатотац, Венијаминовац. У његовом одреду било је 24.000 људи.

13 Десети, у десетом месецу, био је Махарај Нетофљанин, Заровац. У његовом одреду било је 24.000 људи.

14 Једанаести, у једанаестом месецу, био је Бенаја Пиратонац, Ефремовац. У његовом одреду било је 24.000 људи.

15 Дванаести, у дванаестом месецу, био је Хелдај Нетофљанин, из Отниелове породице. У његовом одреду било је 24.000 људи.

16 Заповедници над израелским племенима:

над Рувимовцима: Елиезер син Зихријев;

над Симеоновцима: Шефатја син Маахин;

17 над Левитима: Хашавја син Кемуелов;

над Аароном: Садок;

18 над Јудом: Елиху брат Давидов;

над Исахаром: Омри син Михаилов;

19 над Завулоном: Јишмаја син Авдијин;

над Нефталимом: Јеримот син Азриелов;

20 над Ефремовцима: Осија син Азазјин;

над половином Манасијиног племена: Јоил син Педајин;

21 над половином Манасијиног племена у Гиладу: Јидо син Захаријин;

над Венијамином: Јаасиел син Авнеров;

22 над Дановцима: Азарел син Јерохамов.

То су били заповедници над израелским племенима.

23 Давид није бројао људе од двадесет година и млађе, јер је ГОСПОД обећао да ће учинити Израелце бројнима као звезде на небу. 24 Јоав син Церујин почео је да их пописује, али није завршио. Божији гнев дошао је на Израел због овог пописа и стога број није уписан у Књигу летописа цара Давида.

Цареви службеници

25 Азмавет син Адиелов био је задужен за царска спремишта.

Јонатан син Узијин био је задужен за ризнице у удаљеним областима, градовима, селима и кулама-стражарама.

26 Езри син Келувов био је задужен за ратаре.

27 Шими Раманин био је задужен за винограде.

Завди Шефамац био је задужен за винске подруме.

28 Ваал-Ханан Гедерац био је задужен за маслине и смокве у Шефели.

Јоаш је био задужен за залихе маслиновог уља.

29 Шитрај Шаронац био је задужен за крупну стоку која је пасла у Шарону.

Шафат син Адлајев био је задужен за крупну стоку у долинама.

30 Овил Јишмаеловац био је задужен за камиле.

Јехдеја Меронотац био је задужен за магарце.

31 Јазиз Хагарац био је задужен за ситну стоку.

Све су ово били службеници задужени за имање цара Давида.

32 Јонатан, Давидов стриц, био је мудар саветник и писар. Јехиел син Хахмонијев служио је царевим синовима. 33 Ахитофел је био царев саветник. Хушај Аркијац је био царев пријатељ. 34 Ахитофела су наследили Јехојада син Бенајин и Авиатар. Јоав је био главни заповедник цареве војске.

28

Давид издаје упутства за изградњу Храма

1 Давид позва све службенике у Израелу да се окупе у Јерусалиму: поглаваре племенâ, заповеднике одредâ у царевој служби, заповеднике над хиљадама и заповеднике над стотинама и службенике који су били задужени за све имање и стоку која је припадала цару и његовим синовима, заједно са дворским службеницима, јунацима и свим врсним ратницима.

2 Цар Давид устаде и рече: »Чујте ме, браћо моја и мој народе. Желео сам да изградим храм као место починка за Ковчег ГОСПОДЊЕГ савеза, за подножје ногама нашем Богу. Припремио сам све за његову изградњу. 3 Али Бог ми рече: ‚Нећеш ти изградити храм који ће носити моје Име, јер си ратник и проливао си крв.‘

4 »Али ГОСПОД, Бог Израелов, ипак је од целе моје породице изабрао мене, да будем цар над Израелом довека. Изабрао је Јуду за вођу, из Јудиног племена изабрао је моју породицу, а од синова мога оца свидело му се да мене учини царем над целим Израелом.

5 »Од свих мојих синова – а ГОСПОД ми их је дао много – изабрао је мог сина Соломона да буде на престолу ГОСПОДЊЕГ царства у Израелу. 6 Рекао ми је: ‚Твој син Соломон је онај који ће ми саградити храм и дворишта, јер сам њега изабрао да ми буде син, а ја ћу њему бити отац. 7 Учврстићу његово царство довека ако буде непоколебљиво извршавао моје заповести и законе, као што се чини сада.‘

8 »Стога вам сада налажем пред очима целог Израела и ГОСПОДЊЕ заједнице и пред ушима нашега Бога: Помно извршавајте све заповести ГОСПОДА, свога Бога, да задржите у свом поседу ову добру земљу и да је као наследство предате својим потомцима довека.

9 »А ти, Соломоне, сине мој, признај Бога свога оца и служи му из свег срца и вољне душе. Јер, ГОСПОД испитује свако срце и прониче све мисли и намере. Ако га будеш тражио, даће ти да га нађеш. Али ако га оставиш, он ће те заувек одбацити. 10 Схвати да те је ГОСПОД изабрао да му саградиш храм да буде његово светилиште. Буди јак и обави тај посао.«

11 Тада Давид даде свом сину Соломону нацрте за трем Храма, његове зграде, спремишта, горње делове, унутрашње одаје и место за Помирилиште. 12 Даде му и нацрте свега што је замислио+ 28,12 свега што је замислио Дословно: свега што је било у духу с њим. у вези са двориштима Дома ГОСПОДЊЕГ и свим одајама, ризницама Дома ГОСПОДЊЕГ и ризницама за свете предмете. 13 Даде му и упутства за свештеничке и левитске редове и за обављање службе у Дому ГОСПОДЊЕМ, као и за све предмете који ће се користити при вршењу службе. 14 Он одреди тежину злата за све златне предмете који ће се користити при разним врстама служења и тежину сребра за све сребрне предмете који ће се користити при разним врстама служења: 15 тежину злата за златне свећњаке и њихове светиљке, са тежином за сваки свећњак и његове светиљке; тежину сребра за сваки сребрни свећњак и његове светиљке, према намени сваког свећњака; 16 тежину злата за сваки сто за свети хлеб; тежину сребра за сребрне столове; 17 тежину чистог злата за виљушке, чиније за шкропљење и врчеве; тежину злата за сваку златну посуду; тежину сребра за сваку сребрну посуду; 18 и тежину пречишћеног злата за кадиони жртвеник. Даде му и нацрт за кола, то јест за златне херувиме који шире крила и наткриљују Ковчег ГОСПОДЊЕГ савеза.

19 »Све то«, рече Давид, »имам записано ГОСПОДЊОМ руком и он ми је дао да разумем све појединости овог нацрта.«

20 Давид рече свом сину Соломону и ово: »Буди јак и храбар, и обави тај посао. Не бој се и не обесхрабруј, јер с тобом је ГОСПОД, Бог, мој Бог. Он те неће изневерити ни оставити све док сав посао око Дома ГОСПОДЊЕГ не буде завршен. 21 Свештенички и левитски редови спремни су за службу у Божијем Дому, и сваки човек који има жељу и вешт је у било ком занату помоћи ће ти у свем послу. Поглавари и сав народ послушаће сваку твоју заповест.«

29

Прилози за изградњу Храма

1 Тада цар Давид рече целој заједници: »Мој син Соломон, онај кога је Бог изабрао, млад је и неискусан. Задатак је велик, јер ово здање није за човека, него за ГОСПОДА, Бога. 2 Све што сам могао да припремим за храм свога Бога – злато за златне предмете, сребро за сребрне, бронзу за бронзане, гвожђе за гвоздене и дрво за дрвене, као и оникс за оптакање, тиркиз, разнобојно драго камење и сваку врсту камена и мермер – све сам то припремио у изобиљу. 3 Осим тога, због своје привржености храму свога Бога, сада дајем и своје злато и сребро за храм свога Бога, поврх онога што сам већ спремио за овај свети храм: 4 три хиљаде таланата+ 29,4 три хиљаде таланата Око 102.000 килограма. злата из Офира и седам хиљада таланата+ 29,4 седам хиљада таланата Око 238.000 килограма. пречишћеног сребра, за облагање зидова храмских зграда, 5 за златне и сребрне предмете и за све оно што треба да направе занатлије. А сада, ко је данас спреман да нешто приложи за ГОСПОДА?«

6 Тада поглавари породица, поглавари израелских племена, заповедници над хиљадама и заповедници над стотинама и службеници задужени за цареве послове приложише драговољно. 7 За радове на Божијем Дому дадоше пет хиљада таланата+ 29,7 пет хиљада таланата Око 170.000 килограма. и десет хиљада дарика+ 29,7 десет хиљада дарика Око 84 килограма. злата, десет хиљада таланата+ 29,7 десет хиљада таланата Око 340.000 килограма. сребра, осамнаест хиљада таланата+ 29,7 осамнаест хиљада таланата Око 612.000 килограма. бронзе и сто хиљада таланата+ 29,7 сто хиљада таланата Око 3.400.000 килограма. гвожђа. 8 Они који су имали драгог камења, дадоше га у ризницу Дома ГОСПОДЊЕГ, коју је чувао Јехиел Гершоновац.

9 Народ је драговољно и од свег срца давао прилоге и радовао се због тога. И цар Давид се силно радовао.

Давид захваљује Богу

10 Давид благослови ГОСПОДА пред целом заједницом говорећи: »Благословен био довека, ГОСПОДЕ, Боже нашег праоца Израела. 11 Твоја је, ГОСПОДЕ, величина и моћ и слава и величанство и сјај, јер је све на небу и на земљи твоје. Твоје је, ГОСПОДЕ, царство. Ти си узвишен као глава свему. 12 Богатство и част од тебе долазе, ти си владар над свиме. У твојој руци је снага и моћ да све уздигнеш и оснажиш. 13 Сада ти, Боже наш, захваљујемо и хвалимо твоје славно Име.

14 »Али ко сам ја, ко је мој народ, да оволико можемо драговољно да приложимо? Све је од тебе, и ми ти дајемо само оно што смо добили из твоје руке. 15 Ми смо само странци и дошљаци пред тобом, као што су били и сви наши праоци. Дани на земљи су нам као сенка, без наде. 16 ГОСПОДЕ, Боже наш, све ово обиље које смо спремили да ти подигнемо храм за твоје свето Име, све је то из твоје руке и све то теби припада. 17 Знам, Боже мој, да ти испитујеш срце и да ти је мила честитост. Све сам ти ово дао драговољно и искрено, а сада сам с радошћу гледао како ти драговољно даје народ који је овде. 18 ГОСПОДЕ, Боже наших праотаца Авраама, Исаака и Израела, одржи ову жељу у срцу свога народа заувек и учврсти му срце у оданости теби. 19 И дај мом сину Соломону да се из свега срца држи твојих заповести, прописâ и уредби и да све учини да изгради ово здање за које сам све спремио.«

20 Тада Давид рече целој заједници: »Благословите ГОСПОДА, свога Бога.«

И сви они благословише ГОСПОДА, Бога својих праотаца, дубоко се поклонише и падоше ничице пред ГОСПОДОМ и пред царем.

21 Следећег дана принеше ГОСПОДУ клане жртве и жртве паљенице: хиљаду јунаца, хиљаду овнова и хиљаду мушких јагањаца, са њиховим жртвама леваницама, и обиље других кланих жртава за сав Израел. 22 Тог дана су јели и пили пред ГОСПОДОМ силно се радујући. Потом по други пут прогласише Соломона сина Давидовог за цара, помазавши га за владара подложеног ГОСПОДУ, а Садока за свештеника.

23 Тако Соломон седе на ГОСПОДЊИ престо као цар место свог оца Давида. Био је успешан цар и сав Израел га је слушао. 24 Сви заповедници и ратници, а тако и сви Давидови синови, заклеше се на покорност цару Соломону. 25 ГОСПОД веома узвиси Соломона наочиглед целом Израелу и обдари га царским сјајем какав није имао ниједан цар Израела пре њега.

Сажетак владавине цара Давида

26 Давид син Јесејев био је цар над целим Израелом. 27 Владао је над Израелом четрдесет година – седам година у Хеврону и тридесет три године у Јерусалиму. 28 Умро је у дубокој старости, науживавши се живота, богатства и части. На месту цара наследио га је његов син Соломон. 29 Што се тиче догађаја владавине цара Давида, сви су, од првог до последњег, забележени у записима видеоца Самуила, пророка Натана и видеоца Гада, 30 са свим појединостима везаним за његову владавину и моћ и све што се догодило њему, Израелу и царствима других земаља.