Посланица

Јаковљева

1

1 Јаков, слуга Божији и Господа Исуса Христа, поздравља дванаест племена у дијаспори.

Искушења

2 Сматрајте чистом радошћу, браћо моја, кад год се суочите с разним искушењима, 3 знајући да провера ваше вере развија истрајност. 4 А истрајност нека доврши дело, да будете савршени и потпуни, без икаквог недостатка.

5 Ако неком од вас недостаје мудрости, нека је замоли од Бога, који сваком радо даје и никог не прекорева, и биће му дато. 6 Али нека тражи с вером, нимало не сумњајући. Јер, онај ко сумња сличан је морском таласу који ветар подиже и носи. 7 Нека такав човек не мисли да ће било шта добити од Господа 8 – човек подељене душе и непостојан у свему што чини+ 1,8 непостојан у свему што чини Дословно: непостојан на свим својим путевима..

9 Нека се сиромашни брат хвали својом узвишеношћу, 10 а богати својом униженошћу, пошто ће нестати као пољски цвет. 11 Јер, сунце изађе, настане жега и осуши биљку; цвет јој отпадне, па пропадне сва њена лепота. Тако ће и богаташ свенути идући за својим пословима+ 1,11 идући за својим пословима Дословно: на својим стазама..

12 Благо човеку који стрпљиво подноси искушење. Јер, када постане прекаљен, примиће венац живота, који је Бог обећао онима који га воле.

13 Нико, када се суочи с искушењем, не треба да каже: »Бог ме искушава«, јер Бог се не може искушавати злом нити сâм некога искушава. 14 Него, свакога искушава његова сопствена пожуда, која га вуче и мами. 15 Онда пожуда зачне и рађа грех, а грех, учињен, рађа смрт.

16 Не заваравајте се, драга моја браћо. 17 Сваки добар дар и сваки савршен поклон долазе са неба+ 1,17 са неба Или: одозго., од Оца светлости, који се не мења као варљива сенка. 18 Он је одлучио да нас роди Речју истине, да будемо нека врста првине његових створења.

Слушање и извршавање

19 И ово знајте, драга моја браћо: нека сваки човек буде брз да чује, спор да каже и спор да се разгневи, 20 јер човеков гнев не ствара праведност пред Богом. 21 Стога, одбаците сваку нечистоту и преосталу опакост и кротко прихватите Реч, која је у вас усађена, која има моћ да спасе ваше душе.

22 Немојте само да слушате Реч и тако се заваравате, него је извршавајте. 23 Јер, ако неко само слуша Реч, а не извршава је, сличан је човеку који посматра своје рођено лице у огледалу: 24 погледа се, па оде и одмах заборави како изгледа. 25 Али, ко се помно загледа у савршени закон слободе и остане у њему, не заборављајући шта је чуо, него извршавајући дела, тај ће бити благословен у ономе што чини.

26 Ако неко мисли да је побожан, а не зауздава свој језик, тај самога себе заварава; његова побожност је узалудна. 27 Ово је побожност која је чиста и неокаљана пред Богом Оцем: бринути се за сирочад и удовице у њиховим невољама и себе чувати неопогањеног од света.

2

Против пристрасности

1 Браћо моја, верујте у нашег славног Господа Исуса Христа не гледајући ко је ко. 2 Јер, ако на ваш састанак дође човек са златним прстеном и у раскошној одећи, а дође и сиромах у ритама, 3 па ви с наклоношћу погледате онога у раскошној одећи и кажете му: »Ти лепо седи овде«, а оном сиромаху кажете: »Ти стани тамо«, или »Седи ми овде до ногу«, 4 зар тако не правите разлике међу собом и не постајете судије са злим мислима?

5 Чујте, драга моја браћо: зар Бог није изабрао сиромашне у очима света да буду богати вером и да наследе Царство, које је обећао онима који га воле? 6 А ви презресте сиромаха! Зар нису баш богаташи ти који вас угњетавају и вуку на судове? 7 Зар управо они не оцрњују племенито име којим сте названи?

8 Ако се држите царског закона из Писма: »Воли свога ближњега као самога себе«+ 2,8 3. Мојс 19,18, добро чините. 9 Али, ако гледате ко је ко, чините грех и Закон вас осуђује као прекршиоце. 10 Јер, ко се држи целог Закона, а само у једној ствари посрне, крив је за кршење целог Закона. 11 Онај, наиме, који је рекао: »Не учини прељубу«+ 2,11 Не учини прељубу 2. Мојс 20,14; 5. Мојс 5,18, рекао је и: »Не убиј«+ 2,11 Не убиј 2. Мојс 20,13; 5. Мојс 5,17. Ако, дакле, не учиниш прељубу, а убијеш, постао си прекршилац Закона.

12 Говорите и чините као они којима ће се судити по закону слободе. 13 Јер, суд ће бити немилосрдан према ономе ко сâм није био милосрдан. Милосрђе слави победу над судом.

Вера и дела

14 Каква је корист од тога, браћо моја, ако неко говори да има веру, а нема дела? Зар таква вера може да га спасе? 15 Ако неки брат или сестра немају шта да обуку или немају да једу сваког дана, 16 а неко од вас им каже: »Идите у миру, утоплите се и наједите«, а не дâ им оно што им је потребно за тело, каква је корист од тога? 17 Тако је и вера, ако нема делâ, сама по себи мртва.

18 Али неко ће рећи: »Ти имаш веру, а ја имам дела. Покажи ми своју веру без делâ, а ја ћу ти показати веру својим делима.«

19 Ти верујеш да постоји само један Бог. Добро чиниш! И ђаволи то верују и дрхте!

20 Хоћеш ли да сазнаш, неразумни човече, да је вера без делâ безвредна+ 2,20 безвредна У неким раним рукописима стоји: мртва.? 21 Зар наш праотац Авраам није био оправдан делима када је на жртвенику принео свог сина Исаака? 22 Видиш да се вера удружила с његовим делима и да су дела допунила веру. 23 А испунило се и Писмо које каже: »Авраам поверова Богу и то му се урачуна у праведност«+ 2,23 1. Мојс 15,6 и би назван Божијим пријатељем. 24 Видите да се човек оправдава делима, а не само вером.

25 Зар се није тако и блудница Раава оправдала делима када је примила гласнике и извела их другим путем?

26 Као што је тело без духа мртво, тако је мртва и вера без делâ.

3

Језик

1 Немојте, браћо моја, да многи од вас буду учитељи, јер знамо да ће се нама учитељима строже судити. 2 Сви ми много грешимо, а ко не греши у оном што говори, тај је савршен човек, способан да заузда и цело тело.

3 Када коњима у уста ставимо жвале, да би нам се покоравали, управљамо целим њиховим телом. 4 Па и лађама, иако су онолике и силни ветрови их гоне, управља малено кормило куда год кормилар хоће. 5 Тако је и језик мали уд, али се хвали великим стварима. Мала ватра запали велику шуму. 6 А и језик је ватра, свет неправде међу нашим удовима. Он цело тело каља и, од пакла потпаљен, пали цео ток живота. 7 Човек кроти и укротио је све врсте звери, птица, гмизаваца и морских створења. 8 Али језик – то зло које не мирује, пуно смртоносног отрова – ниједан човек не може да укроти. 9 Њиме благосиљамо Господа и Оца и њиме проклињемо људе, створене по Божијој слици. 10 Из истих уста излазе и благослов и клетва. А то тако не треба да буде, браћо моја. 11 Зар на извору из истог отвора извире и слатка и горка вода? 12 Зар може смоква, браћо моја, да рађа маслине, или винова лоза смокве? Тако ни слан извор не може да дâ слатку воду.

Две врсте мудрости

13 Ко је међу вама мудар и паметан? Нека то покаже добрим владањем, делима учињеним у кроткости која долази од мудрости. 14 Али, ако су вам у срцу горка завист и свађа, не хвалите се тиме и не лажите против истине. 15 То није мудрост која долази са неба+ 3,15 са неба Или: одозго; исто и у 17. стиху., него земаљска, недуховна, демонска. 16 Јер, где су завист и свађа, тамо је неред и свако зло дело.

17 Али мудрост која долази са неба пре свега је чиста, затим мирољубива, блага, попустљива, пуна милосрђа и добрих плодова, непристрасна и нелицемерна. 18 Миротворци, који сеју у миру, беру плод праведности.

4

Покоравање Богу

1 Откуд ратови и откуд борбе међу вама? Зар не долазе од ваших пожуда које војују у вашим удовима? 2 Жудите а немате; убијате и завидите а не можете да остварите; борите се и ратујете. Немате, јер не молите. 3 Молите али не добијате, јер из рђавих побуда молите – да бисте то проћердали у својим насладама.

4 Прељубници! Зар не знате да је пријатељство са светом непријатељство према Богу? Стога, ко хоће да буде пријатељ свету, постаје Божији непријатељ. 5 Или можда мислите да Писмо узалуд каже да Бог љубоморно чезне за духом који је настанио у нама+ 4,5 да Бог … у нама Или: да љубоморно чезне дух који је Бог настанио у нама.. 6 Али он нам дарује још већу милост. Зато каже:

»Бог се противи охолима,

а понизнима дарује милост.«+ 4,6 Посл 3,34

7 Потчините се, дакле, Богу, а одуприте се ђаволу, па ће побећи од вас. 8 Приближите се Богу, па ће се и он приближити вама. Очистите руке, грешници, и освештајте срце, ви који се двоумите. 9 Јадикујте, тугујте и заплачите. Нека се ваш смех преокрене у тугу, а радост у жалост. 10 Будите понизни пред Господом, и он ће вас узвисити.

11 Не говорите један против другога, браћо. Ко говори против свога брата, или свога брата осуђује, говори против Закона и осуђује Закон. А ако осуђујеш Закон, онда га не извршаваш, него си његов судија. 12 Само је један Законодавац и Судија, Онај који може да спасе и да погуби. А ко си ти да осуђујеш свога ближњег?

Опомена против хвалисања

13 Чујте сада, ви који говорите: »Данас или сутра отпутоваћемо у тај и тај град, па ћемо тамо провести годину дана, трговати и зарадити.« 14 Па ви не знате ни шта ће бити сутра! Јер, шта је ваш живот? Ви сте измаглица која се начас појави, а онда ишчезне. 15 Уместо да говорите: »Ако Бог буде хтео, поживећемо и учинити ово или оно«, 16 ви се хвалишете и правите се важни. Свако такво хвалисање је зло. 17 Ко, дакле, зна како да чини добро, а не чини га, чини грех.

5

Упозорење богаташима

1 Чујте сада ви, богаташи. Заплачите и закукајте због беде која ће вас снаћи! 2 Иструну ваше богатство, а одећу вам изједоше мољци. 3 Зарђаше вам злато и сребро – њихова рђа ће сведочити против вас и прождрети вам тело као огањ. Згрнусте благо у последње дане. 4 Ево виче надница што сте је ускратили радницима који су пожњели ваше њиве и вика жетелаца допрла је до ушију Господа над војскама. 5 Живели сте на земљи раскошно и распусно; утовили сте се+ 5,5 утовили сте се Дословно: утовили сте своја срца. на дан клања. 6 Осудили сте и убили праведника; он вам се не противи.

Стрпљивост у невољама

7 Дакле, стрпљиво истрајте, браћо, до Господњег доласка. Ево и ратар ишчекује драгоцени род земље и стрпљиво чека док не добије рану и касну кишу+ 5,7 рану и касну кишу То јест: јесењу и пролећну кишу.. 8 И ви стрпљиво чекајте и учврстите своје срце, јер се приближио Господњи долазак. 9 Не гунђајте један против другога, браћо, да не будете осуђени. Ево Судија стоји на вратима!

10 За пример злопаћења и истрајности, браћо моја, узмите пророке, који су говорили у име Господа. 11 Ето, оне који су истрајали, зовемо срећнима. Чули сте за Јовову истрајност и видели шта је на крају Господ учинио. Господ је пун самилости и милосрђа.

12 А пре свега, браћо моја, не заклињите се ни небом, ни земљом, ни ма којом другом заклетвом. Нека ваше »да« буде »да«, а ваше »не« – »не«, да не будете осуђени.

Молитва вере

13 Ако се неко од вас злопати, нека се моли. Ако је неко радостан, нека пева хвалоспеве. 14 Ако је неко од вас болестан, нека позове к себи старешине цркве, а они нека се помоле над њим и помажу га уљем у име Господа, 15 и молитва вере излечиће болесника – Господ ће га подићи. Ако је згрешио, биће му опроштено. 16 Стога, признајте+ 5,16 признајте Или: исповедајте. своје грехе један другом и молите се један за другога да будете излечени. Много може делотворна молитва праведника.

17 Илија је био човек као и ми. Свесрдно се помолио да не падне киша, и киша три и по године није пала на земљу. 18 А онда се опет помолио, и небо је дало кишу, а земља донела род.

19 Браћо моја, ако неко од вас одлута од истине, а неко га врати, 20 знајте да ће га тај који га је вратио са странпутице спасти од смрти и покрити мноштво греха.