Књига пророка Михеја

1

1 У време владавине Јоатама, Ахаза и Езекије, царева Јуде, реч ГОСПОДЊА долазила је Михеју из Морешета. Ово је виђење које је видео о Самарији и Јерусалиму.

Судија долази

2 Чујте, сви народи!

Почуј, земљо и сви ви у њој!

Господ ГОСПОД сведочиће против вас

из свога светог Храма!

3 Ево, ГОСПОД долази из свога боравишта,

силази и гази по висовима земље.

4 Планине се топе под њим,

а долине раседају

као восак пред огњем,

као вода која лије низ стрмину.

5 Све то због преступа Јаковљевог,

због грехâ народа Израеловог.

Који је преступ Јаковљев?

Зар није Самарија?

Која је узвишица Јудина?

Зар није Јерусалим?

6 »Зато ћу од Самарије начинити гомилу крша,

ледину за винограде.

Камење ћу јој сурвати у долину

и темеље јој оголити.

7 Биће поразбијани сви њени идоли,

сви храмски дарови спаљени огњем.

Уништићу све њене ликове

јер их је скупила платама храмских блудница

и опет ће се користити као плате блудница.«

8 Због тога ћу заплакати и закукати,

гô и бос ићи наоколо,

завијати као шакал

и лелекати као ној.

9 Јер, њена је рана неисцељива –

све до Јуде се проширила,

допрла до капије мога народа,

до самог Јерусалима.

10 Не говорите о томе у Гату,

не плачите у Аку,

у Бет-Леафри се ваљајте у прашини.

11 Прођите осрамоћени и голи,

житељи Шафира.

Неће изаћи житељи Цаанана,

Бет-Ецел је у жалости:

ускратиће вам помоћ.

12 Житељи Марота превијају се од бола,

чекајући олакшање,

јер се несрећа од ГОСПОДА

спустила све до капије Јерусалима.

13 Упрегните брзе коње у кола,

житељи Лахиша.

Ви сте први Кћер сионску навели на грех,

јер међу вама су се нашли преступи Израелови.

14 Зато дајте опроштајне дарове Морешет-Гату.

Град Ахзив довешће у заблуду цареве Израела.

15 Опет ћу на вас довести освајача,

житељи Мареше.

Слава Израелова доћи ће до Адулама.

16 Обријте главу у знак жалости

за својом милом децом,

будите ћелави као орао лешинар,

јер ће она од вас отићи у изгнанство.

2

Људски и Божији науми

1 Тешко онима који смишљају злодела

и кују зло на својим постељама!

Чим сване јутро, своје науме изврше,

јер је то у њиховој моћи.

2 Пожеле поља, и отму их,

и куће, и узму их.

Преваре човека, и узму му дом,

преваре човека, и отму му наследство.

3 Зато овако каже ГОСПОД:

»Ево, смишљам несрећу против овога рода,

од које вам нема спаса.

Нећете више ходати охоло,

јер то ће бити време несреће.

4 Тога дана људи ће вас исмевати

и ругати вам се овом тужбалицом:

‚Пропадосмо сасвим!

Раздељен је посед мога народа,

ГОСПОД+ 2,4 ГОСПОД Дословно: он. га одузе,

поробљивачима раздели наша поља.‘«

5 Зато нећеш имати никога

да ти коцком додели земљу

у заједици ГОСПОДЊОЈ.

Лажни пророци

6 »Не пророкујте!« говоре њихови пророци.

»Не пророкујте о томе! Нас неће задесити срамота.«

7 Зар да се говори, народе Јаковљев:

»Зар је Дух ГОСПОДЊИ постао нестрпљив?

Зар су то његова дела?«

»Зар моје речи нису благотворне

за онога ко живи исправно?

8 Али ви се дигосте против мога народа+ 2,8 Али ви … народа Дословно: Мој народ се диже. као непријатељ.

Са безбрижних пролазника

огртаче скидате док се враћају из рата.

9 Жене мога народа

из топлих домова изгоните.

Мој благослов довека одузимате

од њихове деце.

10 Устајте, одлазите!

Ово није место вашег починка.

Зато што је нечисто,

докраја ће бити уништено.

11 »Да лажов и варалица дође и каже:

‚Проричем вам обиље вина и опојних пића‘

– баш такав пророк би одговарао овом народу!«

Обећање избављења

12 »Целога ћу те окупити, Јакове.

Сабраћу Остатак Израелов,

сабраћу их као овце у тору,

као стадо на његовом пашњаку

– све ће врвети од људи.

13 Пред њима ће ићи

Онај који ће им прокрчити пут,

а они ће провалити кроз капију и изаћи.

Пред њима ће ићи њихов Цар,

ГОСПОД ће им бити на челу.«

3

Суд над вођама и пророцима

1 Тада рекох: »Слушајте, вође Јаковљеве,

поглавари народа Израеловог.

Зар не треба да упознате правду,

2 ви који мрзите добро, а волите зло,

који мом народу с костију гулите кожу и месо,

3 који једете месо мога народа,

гулите му кожу и дробите кости,

који га черечите као месо за лонац,

као месо за котао?«

4 Тада ће они завапити ГОСПОДУ,

али он их неће услишити.

Сакриће своје лице од њих

због злих дела која су починили.

5 Овако каже ГОСПОД за пророке који заводе мој народ:

»Када имају шта да једу, кажу: ‚Мир‘,

а онима који их не хране

објављују свети рат.

6 Зато ће вас обузети ноћ без виђења

и тама без откривења.

Заћи ће сунце тим пророцима

и дан им се помрачити.

7 Осрамотиће се видеоци

и обрукати гатаоци.

Сви ће покрити уста,

јер од Бога нема одговора.«

8 А ја, ја сам испуњен силом

– Духом ГОСПОДЊИМ –

и правдом и моћи,

да Јакову објавим његов преступ

и Израелу његове грехе.

9 Чујте ово, вође народа Јаковљевог,

поглавари народа Израеловог,

ви који презирете правду

и искривљујете све што је право,

10 ви који проливеном крвљу градите Сион

и исквареношћу Јерусалим.

11 Његове вође суде за мито,

свештеници поучавају за накнаду,

а пророци гатају за новац.

Али они се на ГОСПОДА ослањају када говоре:

»ГОСПОД је међу нама.

Неће нас задесити несрећа.«

12 Зато ће због вас

Сион бити преорана њива,

Јерусалим гомила крша,

а храмска гора узвишица обрасла шумом.

4

Божија владавина

(Ис 2,2-4)

1 У последње дане

гора Дома ГОСПОДЊЕГ

биће постављена за главну међу горама.

Биће узвишена изнад брдâ

и сви ће се народи сливати к њој.

2 Многи народи ће доћи и рећи:

»Хајде, попнимо се на гору ГОСПОДЊУ,

до Дома Бога Јаковљевог.

Он ће нас научити својим путевима

да бисмо његовим стазама ходали.«

Јер, из Сиона ће изаћи Закон,

Реч ГОСПОДЊА из Јерусалима.

3 Он ће судити међу народностима

и окончати спорове моћних народа близу и далеко.

Они ће своје мачеве прековати у раонике

и копља у косире.

Народ неће дизати мач на народ,

нити ће се више обучавати за рат.

4 Свако ће седети под својом лозом

и под својом смоквом,

и нико га неће плашити,

јер је говорио ГОСПОД над војскама.

5 Сви народи живе у име својих богова,

а ми ћемо довека у име ГОСПОДА, Бога нашега.

Божији науми

6 »Тога дана«, говори ГОСПОД,

»окупићу хроме, сабрати изгнане

и оне које сам ударио несрећом.

7 Од хромих ћу учинити Остатак,

од отераних – моћан народ.

Од тога дана па довека

ГОСПОД ће владати над њима на гори Сион.

8 А теби ће, куло осматрачка над стадом,

утврђењу Кћери сионске,

бити враћена пређашња власт,

царство ће доћи Кћери јерусалимској.«

9 Зашто сада гласно запомажеш?

Зар немаш цара? Зар ти је саветник умро,

па те спопао бол као жену трудови?

10 Увијај се од болова и вришти,

Кћери сионска, као жена у трудовима,

јер ћеш сада изаћи из града,

становати на пољу

и отићи у Вавилон.

Тамо ћеш бити избављена –

ГОСПОД ће те откупити

из руку твојих непријатеља.

11 А сада се многи народи

окупише против тебе.

Говоре: »Нека се укаља.

Нека нам се очи наслађују Сионом.«

12 Али они не знају ГОСПОДЊЕ мисли,

нити разумеју његове науме.

Он их је скупио као снопље на гумну.

13 »Устани и оврши жито, Кћери сионска.

Јер, даћу ти гвоздене рогове

и бронзана копита,

па ћеш сатрти многе народе.

Њихов непоштено стечен добитак подарићеш ГОСПОДУ,

њихово богатство Господару све земље.«

5

Обећање о владару из Витлејема

1 »Окупи сада своје чете,

граде чета,

јер смо под опсадом.

Владара Израеловог

штапом ће ударити по образу.

2 »А ти, Витлејеме Ефрато,

иако си мали међу братствима Јудиним,

из тебе ће ми изаћи

онај који ће владати над Израелом.

Његова је лоза древна, од давнина.«

3 Зато ће ГОСПОД оставити Израел

док се не породи она која је у трудовима.

Тада ће се и остала његова браћа

вратити Израелцима.

4 Он ће стајати и напасати своје стадо

снагом ГОСПОДЊОМ,

величанством Имена ГОСПОДА, свога Бога,

и оно ће живети спокојно,

јер ће његова величина

досегнути до крајева земље.

5 Он ће бити њихов мир.

Најава избављења и казне

Кад Асирци провале у нашу земљу

и изгазе нам тврђаве,

дићи ћемо на њих седам пастира,

осам кнежева.

6 Мачем же владати земљом асирском,

земљом Нимродовом исуканим мачем.

Он ће нас избавити од Асираца

када нам провале у земљу

и прегазе наше међе.

7 Остатак Јаковљев биће

међу многим народима

као роса од ГОСПОДА,

као пљусак кише на трави,

који не зависи од човека

и не ослања се на смртнике.

8 Остатак Јаковљев биће међу незнабошцима,

међу многим народима,

као лав међу шумским зверима,

као млади лав међу стадима оваца,

који, кад год прође кроз њих, гази и черечи,

и нико од њега не избавља.

9 Дићи ћеш руку на своје душмане,

и биће уништени сви твоји непријатељи.

10 »Тога дана«, говори ГОСПОД,

»уништићу ти коње и разбити кола.

11 Уништићу ти градове широм земље

и порушити сва утврђења.

12 Уништићу твоје врачање,

па више неће бити твојих враџбина.

13 Уништићу у теби твоје резбарене ликове

и твоје свете стубове;

нећеш се више клањати својим делима.

14 Ишчупаћу твоје Ашерине мотке из тебе

и разорити ти градове.

15 У гневу и срџби извршићу одмазду

над народима који ме нису слушали.«

6

Божија парница с Израелом

1 Чујте шта каже ГОСПОД:

»Устани и изложи свој случај пред горама,

нека брда чују шта имаш да кажеш.

2 Чујте, горе, оптужбу ГОСПОДЊУ,

почујте, вечни темељи земље.

Јер, ГОСПОД се парничи са својим народом,

подиже тужбу против Израела.

3 »Народе мој, шта сам ти учинио,

чиме те оптеретио? Одговори ми.

4 Ја сам те извео из земље египатске

и избавио те из земље ропства,

послао ти Мојсија,

Аарона и Мирјам да те воде.

5 Сети се, народе мој,

шта је смерао Валак, цар Моава,

и шта му је одговорио Валаам син Веоров.

Сети се свога пута од Шитима до Гилгала,

да спознаш праведна дела ГОСПОДЊА.«

6 »Са чим да изађем пред ГОСПОДА

и поклоним се Богу узвишеноме?

Да ли са жртвом паљеницом,

са телићима од годину дана?

7 Хоће ли му бити миле хиљаде овнова,

десетине хиљада река уља?

Да ли да му за свој преступ

свога првенца принесем,

за свој грех плод мога тела?«

8 Већ ти је показао, човече, шта је добро.

Ево шта ГОСПОД тражи од тебе:

да чиниш оно што је право,

да волиш приврженост

и да понизно живиш пред својим Богом.

Израелова кривица и казна

9 Глас ГОСПОДЊИ виче граду

– мудрост је бојати се твога Имена:

»Чујте, ви који сте окупљени у граду!

10 У кућама зликоваца

налазе се непоштено стечена блага

и крња мера+ 6,10 мера Дословно: ефа., која је проклета.

11 Зар да опростим човеку са нетачним кантаром,

са врећама лажних тегова?

12 Насилници су богаташи овога града,

лажљивци његови житељи,

у устима им је језик преваран.

13 Зато сам и почео да те затирем,

да те пустошим због твојих греха.

14 Јешћеш, али се нећеш најести –

остаћеш гладан.

Стављаћеш на страну,

али ништа нећеш сачувати,

јер и то што сачуваш

даћу да уништи мач.

15 Сејаћеш, али нећеш жети.

Цедићеш маслине,

али нећеш се мазати уљем.

Муљаћеш грожђе,

али нећеш пити вина.

16 Држиш се Омријевих прописа

и свега што је чинила кућа Ахавова

и живиш по њиховим саветима.

Зато ћу учинити да се над тобом згражавају

и твојим житељима цокћу.

Носићеш увреде мога народа.«

7

Израелова исквареност

1 Тешко мени!

Ја сам као онај који летње плодове убире

када се пабирчи по винограду.

Нигде грозда да га поједем,

ниједне ране смокве за којом жудим.

2 Верни нестадоше из земље,

не остаде ниједан честит међу људима.

Сви вребају да пролију крв,

свако свакога лови мрежом.

3 Обе руке се извештиле за зло.

Службеник тражи поклоне,

судија прима мито,

великаш одлучује по свом хиру

– сви они сплеткаре заједно.

4 Најбољи међу њима је као трн,

најчеститији као живица од трња.

Дошао је дан од ког су страховали+ 7,4 дан од ког су страховали Дословно: дан твојих стражара.,

дан када ће бити кажњени.

Сада је време њихове пометње.

5 Не веруј ближњему,

не уздај се у пријатеља,

пази шта причаш пред оном

која ти лежи у наручју.

6 Јер, син презире оца,

кћи се диже против мајке,

снаха против свекрве.

Човеку ће његови укућани

бити непријатељи.

Кћи сионска говори

7 А ја, ја сам с надом загледана у ГОСПОДА,

чекам Бога, свога Спаситеља.

Услишиће ме мој Бог.

8 Не ликуј нада мном, душманко.

Иако сам пала, устаћу.

Иако седим у тами,

ГОСПОД је моја светлост.

9 Зато што сам згрешила против ГОСПОДА,

трпећу његову срџбу

док се не заузме за мене

и не добије моју парницу.

Извешће ме на светлост,

и ја ћу видети његову праведност.

10 Видеће то моја душманка

и биће осрамоћена

она која је говорила:

»Где је тај ГОСПОД, твој Бог?«

Тада ће ми се очи наслађивати гледајући

како по њој газе као по блату на улицама.

ГОСПОД говори Кћери сионској

11 Доћи ће дан када ће ти бити подигнути бедеми,

дан када ће ти се проширити међе.

12 Тога дана долазиће ти људи

од Асирије до египатских градова,

од Египта до Еуфрата+ 7,12 Еуфрата Дословно: реке.,

од мора до мора,

од горе до горе.

13 Земља ће опустети

због својих житеља и њихових дела.

Народ говори ГОСПОДУ

14 Напасај свој народ својом палицом,

стадо свога поседа,

које сâмо живи у шуми,

на бујним пашњацима.

Нека пасе у Башану и Гиладу

као у прадавним данима.

15 Покажи нам чуда

као у дане када си изашао из Египта.

16 Народи ће их видети

и постидети се упркос свој својој сили.

Руком ће покрити уста

и уши ће им заглушити.

17 Лизаће прашину као змија,

као створови који гмижу по земљи.

Дрхтећи ће изаћи из својих јазбина,

у страху се окренути теби, ГОСПОДЕ, наш Боже,

и бојати те се.

18 Ко је Бог као ти, који прашта грех

и прелази преко преступа Остатка свога поседа?

Ти не истрајаваш вечно у своме гневу,

него ти је мило да покажеш љубав.

19 Опет ћеш нам се смиловати:

згазићеш наша злодела

и све наше грехе бацити у дубине мора.

20 Јакову ћеш дати истину,

Аврааму љубав,

као што си уз заклетву обећао нашим праоцима

у давним данима.