Књига пророка Осије

1

1 Реч ГОСПОДЊА која је дошла Осији сину Бееријевом у време Озије, Јоатама, Ахаза и Езекије, царева Јуде, и Јаровама сина Јоашевог, цара Израела.

Осија се жени блудницом

2 Када је ГОСПОД први пут говорио преко Осије, рече му: »Иди и ожени се блудницом и имај с њом децу блудничења, јер се земља одала блуду окренувши се од ГОСПОДА.«

3 И Осија узе за жену Гомер кћер Дивлајимову, и она затрудне и роди му сина.

4 ГОСПОД му рече: »Дај му име Јизреел, јер ћу ускоро казнити Јехуову владарску кућу због покоља у Јизреелу и учинити крај Израеловом царству. 5 Тога дана ћу у долини Јизреел сломити Израелов лук.«

6 Гомер опет затрудне и роди кћер, а ГОСПОД рече Осији: »Дај јој име Ло-Рухама+ 1,6 Ло-Рухама значи »невољена«., јер више нећу волети израелски народ и нећу му опростити. 7 Али, волећу народ Јуде и спасти га ГОСПОДОМ, његовим Богом, а не луком или мачем или битком или коњима или коњаницима.«

8 Када је престала да доји Ло-Рухаму, Гомер опет затрудне и роди још једног сина.

9 Тада ГОСПОД рече: »Дај му име Ло-Ами+ 1,9 Ло-Ами значи »није мој народ«., јер ви нисте мој народ, а ја нисам ваш Бог.«

Обећање обнове Израела

10 »Али Израелаца ће опет бити као песка на морској обали, који не може да се измери ни преброји. На оном месту где им је речено: ‚Нисте мој народ‘, биће названи ‚синови Бога живога‘. 11 Народ Јудин и народ Израелов опет ће се ујединити и изабрати себи једног вођу, па ће живети у благостању у земљи+ 1,11 живети у благостању у земљи Или: ницати из земље. Дословно: изаћи из земље., јер ће дан Јизреела бити велик.

2

1 »Кажите својој браћи: ‚Ами+ 2,1 Ами значи »мој народе«.‘ и својим сестрама: ‚Рухама+ 2,1 Рухама значи »вољена«.‘.«

Израел је Божија неверна жена

2 »Поведите парницу против своје мајке,

поведите парницу јер ми није жена,

а ја јој нисам муж.

Нека одбаци блудничење од себе

и прељубу између својих дојки,

3 да је не скинем голу

и не учиним да буде као на дан свога рођења,

да је не претворим у пустињу,

у земљу испуцалу да је не претворим

и не уморим је жеђу.

4 »Њену децу нећу волети,

јер су деца блудничења.

5 Мајка им се одала блуду

и зачела их у срамоти.

Рекла је: ‚Ићи ћу за својим љубавницима,

онима који ми дају хране и воде,

вуне и лана, уља и пића.‘

6 Зато ћу јој пут преградити трњем,

оградити је зидом да не нађе пут.

7 Трчаће за својим љубавницима,

али их неће стићи;

тражиће их, али их неће наћи.

Тада ће рећи:

‚Вратићу се свом првом мужу,

јер ми је пре било боље него сада.‘

8 А није знала да сам јој ја давао жито,

младо вино и уље

и засипао је сребром и златом

од којих су правили Ваале.

9 Зато ћу јој узети своје жито када сазри

и младо вино када му буде време.

Узећу и своју вуну и лан,

који би јој били да своју голотињу покрије.

10 Сада ћу њену срамну голотињу разоткрити

наочиглед њеним љубавницима.

Нико је неће избавити из моје руке.

11 Окончаћу сва њена славља:

њене светковине, младе месеце, суботе

– све њене празнике.

12 Упропастићу јој лозу и смоквина стабла,

за које је говорила:

‚Они су ми плата од мојих љубавника.‘

У шикару ћу их претворити,

да их дивље животиње обрсте.

13 Казнићу је за дане када је Ваалима палила кâд,

китила се прстењем и накитом

и трчала за својим љубавницима,

а мене заборавила«,

говори ГОСПОД.

Израел ће се покајати

14 »Зато ћу је сада намамити,

одвести је у пустињу и нежно јој говорити.

15 Тамо ћу јој дати винограде

и Долину невоље+ 2,15 Долину невоље Или: долину Ахор.

у двери наде претворити.

Тамо ће певати+ 2,15 певати Ова реч на хебрејском може да значи и »одговарати«. као у дане своје младости,

као онога дана када је изашла из Египта.

16 »Тога дана«, говори ГОСПОД,

»зваћеш ме ‚мужу мој‘,

а више ме нећеш звати ‚мој Ваале+ 2,16 мој Ваале То јест: мој господару.‘.

17 Скинућу јој с усана имена Ваала –

њихова имена неће се више помињати.

18 Тога дана ћу склопити савез за њих

са зверима и птицама

и са створењима која гмижу по тлу.

Сломићу лук и мач и прогнати битку из земље,

да свако може спокојно да легне.

19 Верићу се с тобом занавек,

верићу се с тобом у праведности и правди,

у љубави и самилости,

20 верићу се с тобом у верности,

и ти ћеш спознати ГОСПОДА.

21 »Тога дана ћу се одазвати«, говори ГОСПОД,

»одазваћу се небесима,

а она ће се одазвати земљи,

22 земља ће се одазвати житу,

младом вину и уљу,

а они ће се одазвати Јизреелу.

23 Себи ћу је посадити у земљу

и волећу ону коју назвах ‚Невољена+ 2,23 Невољена То јест: Ло-Рухама; в. 1,6.‘.

Онима којима рекох: ‚Нисте мој народ+ 2,23 Нисте мој народ То јест: Ло-Ами; в. 1,9.‘, рећи ћу:

‚Ви сте мој народ,‘

а они ће одговорити: ‚Ти си наш Бог.‘«

3

Осија откупљује своју жену

1 ГОСПОД ми рече: »Иди и опет покажи своју љубав својој жени, иако је воли други и прељубница је. Воли је као што ГОСПОД воли Израелце, иако се они окрећу другим боговима и воле колаче са сувим грожђем.«

2 И ја је купих себи за петнаест шекела+ 3,2 петнаест шекела 171 грам. сребра и хомер и летек+ 3,2 хомер и летек Око 330 литара. јечма, 3 па јој рекох: »Живећеш са мном много дана. Нећеш се одавати блуду ни подавати се другом човеку, и ја ћу живети с тобом.«

4 Јер, тако ће и Израелци много дана живети без цара и службеникâ, без клане жртве и светих стубова, без наплећка и кућних богова. 5 Потом ће се Израелци вратити и тражити ГОСПОДА, свога Бога, и Давида, свога цара, и дрхтећи ће, у последње дане, приступити ГОСПОДУ и његовим добрима.

4

ГОСПОД оптужује Израелце

1 Израелци, чујте реч ГОСПОДЊУ,

јер ГОСПОД је подигао оптужбу

против становникâ земље:

»Нема истине, ни љубави,

ни спознања Бога у земљи,

2 него само проклињања, лагања и убијања,

крађе и прељубе.

Превршили су сваку меру

и крвопролиће стиже крвопролиће.

3 Због тога земља тугује

и сви њени становници копне

и угибају дивље животиње и птице

и морске рибе.

4 »Нека нико не износи оптужбу,

нека нико не оптужује другога.«

ГОСПОД оптужује свештенике

»Али ја оптужујем тебе, свештениче.

5 Дању и ноћу посрћеш,

а с тобом посрћу и пророци.

Зато ћу ти погубити мајку.

6 Мој народ пропада јер нема знања.

Пошто си одбацио знање,

ја одбацујем тебе као свога свештеника.

Пошто си заборавио Закон свога Бога,

ја ћу заборавити твоју децу.

7 Што је било више свештеника,

то су више грешили против мене.

Своју славу заменише за срамоту.

8 Хране се гресима мога народа

и душа им жуди за његовим злоделима.

9 А и са свештеником ће бити као и с народом:

казнићу га због његовог начина живота

и узвратити му по његовим делима.

10 »Јешће, али се неће наситити,

блуду се одавати, али неће имати порода.

Јер, оставио је ГОСПОДА

11 да се одаје блуду, вину старом и младом,

које одузима памет.«

Осуда идолопоклонства

12 »Мој народ дрво пита за савет

и штап му говори шта да ради.

Дух блудничења одводи га на странпутицу;

одлази од свога Бога да се ода блуду.

13 »На врховима гора приноси жртве

и на брдима паљенице,

под храстом, тополом и смрдљиком,

где је хлад пријатан.

Зато вам се кћери одају блудничењу,

а снахе прељуби.

14 »Нећу вам кажњавати кћери

када се одају блудничењу,

ни ваше снахе када почине прељубу.

Јер, и мушкарци спавају с блудницама

и с храмским блудницама приносе жртве.

Пропашће народ који нема памети!

15 »Ако се ти одајеш блуду, Израеле,

нека бар Јуда не сноси кривицу.

Не одлазите у Гилгал,

не идите горе у Бет Авен

и не заклињите се: ‚Тако ми ГОСПОДА живога!‘

16 »Јогуни се Израел

као јогунаста јуница.

Како да га ГОСПОД напаса

као јагње на пространој ливади?

17 Ефрем се приклонио идолима –

нека га!

18 Када му нестане пића, он и даље блудничи;

његови заштитници силно воле срамоту.

19 Ветар ће их стегнути својим крилима,

а њихове жртве донеће им срамоту.«

5

Најава казне

1 »Чујте ово, свештеници!

Почујте, народе Израелов!

Слушај, царев доме!

Ова пресуда је против вас:

били сте клопка у Мицпи

и мрежа разапета на Тавору.

2 Бунтовници су огрезли у покољу –

све ћу их васпитати стегом.

3 Све знам о Ефрему,

није ми скривен Израел.

Ефреме, сада си се одао блуду,

Израел је нечист.

4 »Њихова дела им не дају

да се врате своме Богу.

У срцу им је дух блудничења,

ГОСПОДА не познају.

5 Бахатост Израелова сведочи против њега.

Израел и Ефрем посрћу у свом греху,

а и Јуда посрће с њима.

6 Када са својим овцама и говедима крену

да траже ГОСПОДА, неће га наћи –

повукао се од њих.

7 Неверни су ГОСПОДУ, копилад рађају.

Сада ће их прождрети

светковине младог месеца

заједно с њиховим пољима.

8 »Затрубите у Гиви!

Дуните у рог у Рами!

Бојни поклич пустите у Бет-Авену!

Пази се, Венијамине.

9 Ефрем ће бити опустошен

на дан казне.

Међу Израеловим племенима

обзнањујем оно што ће сигурно бити.

10 Јудини службеници су као они

који померају међаше;

своју ћу срџбу на њих излити као воду.

11 Ефрем је потлачен, скршен правдом,

јер је својевољно пошао за ништавилом.

12 Ја сам Ефрему као мољац,

народу Јуде као трулеж.

13 »Када је Ефрем видео своју болест,

а Јуда своје ране,

Ефрем се окрену Асирији

и од великога цара затражи помоћ.

Али он не може да вас излечи

ни рану да вам извида.

14 Јер, ја ћу бити као лав Ефрему,

као млади лав народу Јуде.

Растргнућу их и отићи;

однећу их, а никог да их избави.

15 Отићи ћу и вратити се на своје место

док не признају своју кривицу

и док не потраже моје лице.

У својој невољи жељно ће ме тражити.«

6

Лажно покајање народа

1 »‚Хајде да се вратимо ГОСПОДУ.

Растргнуо нас је, али ће нас излечити,

ранио нас је, али ће нам ране извидати.

2 За два дана ће нас оживети,

трећег дана нас усправити,

да живимо пред њим.

3 Спознајмо ГОСПОДА,

тражимо да га спознамо.

Као што зора сигурно долази,

појавиће се и он;

доћи ће нам као киша,

као пролећна киша која натапа земљу.‘

4 »Шта ћу с тобом, Ефреме?

Шта ћу с тобом, Јудо?

Ваша приврженост је као јутарња магла,

као рана роса која нестаје.

5 Зато ћу вас својим пророцима черечити,

убијати вас речима својих уста.

Моја ће вас пресуда осветлити као светлост зоре.

6 Јер, приврженост ми је мила, а не жртве,

и спознање Бога, а не паљенице.

7 Код Адама+ 6,7 Код Адама Или: Као Адам. прекршише савез

– тамо су ми били неверни.

8 Гилад је град зликоваца,

умрљан крвавим стопама.

9 Дружина свештеничка је попут разбојникâ

који из заседе вребају на човека:

на друму за Сихем убијају,

јер извршавају зле науме.

10 Нешто ужасно видех у народу Израеловом:

тамо се Ефрем одаје блуду,

Израел се каља.

11 »И теби је, Јудо, жетва одређена+ 6,11 И теби … одређена Овај текст на хебрејском може да значи и »и Јуда је теби жетву одредио«..

Кад год хоћу да вратим благостање своме народу,

7

1 кад год хоћу да исцелим Израела,

открива се опакост Ефремова

и зло Самаријино.

Јер, преваром се баве,

крадљивац проваљује у куће,

дружина разбојника пљачка по улицама,

2 а они не увиђају

да све њихово зло памтим.

Сада их окружују њихова дела –

преда мном су.

3 »Својим злоделима увесељују цара,

својим лажима службенике.

4 Сви су они прељубници.

Као пећ су ужарена,

коју пекар не мора да ложи

откад умеси тесто док тесто не ускисне.

5 На дан светковине њиховог цара,

службеници се успаљују од вина,

а он се за руке хвата с подругљивцима.

6 Срце им је као пећ

док на њега вребају.

Њихова страст целе ноћи тиња,

а ујутро се распламса.

7 Сви буду као ужарена пећ –

своје судије прождиру.

Сви њихови цареви падају,

а ниједан мени не завапи.«

Израел тражи помоћ од других народа

8 »Ефрем се меша с народима,

Ефрем је лепиња непреврнута.

9 Странци му цеде снагу,

а он и не зна!

Глава му прошарана седим власима,

а он не примећује!

10 Бахатост Израелова против њега сведочи,

али он се ГОСПОДУ, своме Богу, не враћа.

Упркос свему, он га не тражи.

11 »Ефрем је као голубица,

лакомислен и без памети:

час Египат позива,

час у Асирију иде.

12 Куд год да оду,

преко њих ћу пребацити своју мрежу,

као птице их оборити.

Васпитаћу их стегом

када чујем да се скупљају у јато.

13 Тешко њима, јер побегоше од мене!

Нека пропадну,

јер су се против мене побунили.

Чезнуо сам да их откупим,

а они против мене говоре лажи.

14 Не вапију ми из срца,

него на својим постељама кукају.

Секу се+ 7,14 Секу се засецање тела било је ханаански обредни поступак везан за бога Ваала: в. 1. Цар 18,28. зарад жита и младог вина,

а против мене се буне.

15 Васпитао сам их стегом и оснажио,

а они против мене смишљају зло.

16 Ваалима се окрећу,

као лук су извитоперен.

Службеници ће им пасти од мача

због свога поганог језика.

Због тога ће им се ругати

у земљи египатској.«

8

Бог ће казнити Израел због побуне

1 »Овнујски рог на уста!

Орао је над Домом ГОСПОДЊИМ!

Јер, прекршили су мој савез

и побунили се против мога закона.

2 Израел ми вапије:

‚Боже наш, познајемо те!‘

3 Али Израел је одбацио што је добро –

непријатељ ће га потерати.

4 Цареве су постављали без мог одобрења,

службенике бирали без мога пристанка;

од свога сребра и злата себи су правили идоле

да Израел буде уништен.

5 Одбацио сам твоје теле, Самаријо!

Мој гнев пламти против њих.

Докле ће за чистоту бити неспособни?

6 То теле је из Израела,

занатлија га је направио –

оно није Бог.

У парампарчад ће бити разбијено

теле самаријско.

7 »Ветар сеју,

а вихор ће пожњети.

На стабљици нема класа –

нема од ње брашна.

Када би жито и родило,

странци би га прогутали.

8 Израел је прогутан.

Ено га међу народима

као безвредне посуде.

9 Јер, оде у Асирију као дивље магаре

које тумара сâмо.

Ефрем се продаде љубавницима.

10 Иако су се продали међу народима,

сада ћу их сабрати.

Почеће да копне

под теретом великога цара.

11 »Иако је Ефрем подигао многе жртвенике

за очишћење од греха,

они му постадоше жртвеници за чињење греха.

12 Подробно сам му написао своје законе,

а они их сматрају туђима.

13 Приносе ми клане жртве

и једу њихово месо,

али оне нису миле ГОСПОДУ.

Сада ће се сетити њихових злодела

и казнити њихове грехе:

у Египат ће се вратити!

14 Израел заборави свога Творца

и себи сагради палате;

Јуда многе утврђене градове диже.

Огањ ћу послати на њихове градове

и он ће им прождрети тврђаве.«

9

Најава казне

1 Не радуј се, Израеле,

не весели се као други народи,

јер неверан си своме Богу.

Волиш блудничку плату

на сваком житном гумну.

2 Ни гумна ни муљаче неће нахранити народ,

изневериће га младо вино.

3 Неће остати у земљи ГОСПОДЊОЈ:

Ефрем ће се вратити у Египат

и у Асирији јести нечиста јела.

4 Неће вино изливати ГОСПОДУ,

неће му бити миле њихове клане жртве.

Оне ће им бити

као храна која се једе у жалости –

биће нечисти сви који их једу.

Та ће храна бити само за њих –

неће ући у Дом ГОСПОДЊИ.

5 Шта ћете да радите на дан празника,

на дан светковине ГОСПОДЊЕ?

6 Ако пред уништењем и побегну,

Египат ће их шчепати,

Мемфис сахранити.

Драч ће наследити њихова блага у сребру,

трње им обрасти шаторе.

7 Долазе дани казне,

долазе дани одмазде.

Нека то Израел зна.

Због мноштва твојих греха

и велике нетрпељивости,

пророк се сматра глупаном,

надахнут човек лудаком.

8 Пророк, с мојим Богом,

стражари над Ефремом,

а ипак га клопке чекају на свим путевима

и нетрпељивост у Дому његовог Бога.

9 Дубоко су потонули у исквареност,

као у време Гиве.

Сетиће се Бог њихових злодела,

казнити њихове грехе.

Израелов грех и последице

10 »Када сам нашао Израела,

било је као кад се у пустињи нађе грожђе.

Када сам видео ваше праоце,

било је као кад се виде први плодови на смокви.

Али, када су дошли у Ваал Пеор,

посветише се срамоти

и постадоше гнусни као оно што заволеше.

11 Одлетеће Ефремова слава као птица

– ни рађања, ни трудноће, ни зачећа.

12 Ако децу и одгаје,

свако ћу им дете узети.

Тешко њима

кад се од њих окренем!

13 Видех Ефрема, као Тир,

на лепом месту посађеног.

Али Ефрем ће своју децу

водити кољачу.«

14 Дај им, ГОСПОДЕ

– шта ћеш им дати?

Дај им утробе које побацују

и усахле дојке.

Божији суд над Израелом

15 »Због свега њиховог зла у Гилгалу,

тамо их замрзех.

Због њихових злих дела

истераћу их из своје куће,

нећу их више волети.

Сви службеници су им бунтовни.

16 Ефрем ће бити ударен,

корен ће му се осушити:

више неће давати плода.

Ако и роде децу,

побићу им пород драгоцени.«

17 Одбациће их мој Бог,

јер га нису слушали.

Биће луталице међу народима.

10

1 Израел је био разграната лоза,

која рађа обиље плодова.

Што је доносио више рода,

то је више жртвеника подизао.

Што му је земља била богатија,

то је више свете стубове украшавао.

2 Срце им је преварно,

па сад морају да сносе своју кривицу.

ГОСПОД ће им порушити жртвенике

и разорити њихове свете стубове.

3 Тада ће рећи: »Немамо цара

јер се нисмо бојали ГОСПОДА.

А и да имамо цара,

шта би он учинио за нас?«

4 Празна обећања изричу,

лажно се заклињу,

склапају савезе којих се неће држати.

Зато спорови ничу

као отрован коров на поораној њиви.

5 Заплакаће житељи Самарије

над телетом из Бет-Авена.

Закукаће над њим његов народ

и нарицати свештеници идолопоклонички

над његовом славом,

јер ће бити изгнана од њих,

6 а сâмо теле однето у Асирију

великоме цару као данак.

Ефрем ће бити осрамоћен,

Израел постиђен због свог дрвеног идола.

7 Отплутаће Самарија и њен цар

као гранчица на води.

8 Биће разорене узвишице Бет-Авена,

грех Израелов.

Израшће трње и чичак

и прекрити њихове жртвенике.

Тада ће говорити горама: »Покријте нас!«

и брдима: »Падните на нас!«

9 »Још од времена Гиве грешиш, Израеле,

а тамо си показао своју нарав.

Зар рат није стигао злочинце у Гиви?

10 Када ми се свиди, васпитаћу их стегом.

Народи ће се удружити против њих,

да их за два њихова греха баце у окове.

11 Ефрем је увежбана јуница

која воли да врше жито.

Стога ћу ставити јарам

на његову лепу шију.

Ефрема ћу упрегнути,

Јуда ће орати,

а Јаков дрљати.

12 Посејте себи праведност,

пожњећете љубав.

Узорите своју неорану земљу,

јер дошло је време да се тражи ГОСПОД,

док он не дође

и благослов+ 10,12 благослов Ова реч на хебрејском може да значи и »праведност«. не проспе на вас као кишу.

13 Али ви сте заорали опакост,

пожњели исквареност,

појели плод заблуде,

јер сте се уздали у борна кола

и у мноштво својих ратника.

14 »Бука рата разлегаће се међу народом.

Биће вам разорена сва утврђења

као што је Шалман у дан боја

разорио Бет Арбел,

када су мајке с децом смрскавали о земљу.

15 Тако ће бити и теби, Бетеле,

јер сте огрезли у злу.

Када тај дан осване,

биће затрт цар Израелов.«

11

Божија љубав према Израелу

1 »Када је Израел био дете, заволех га

и из Египта позвах свога сина.

2 Али што сам их више звао,

то су одлазили даље од мене.

Приносили су жртве Ваалима

и палили кâд идолима.

3 Ја сам Ефрема научио да хода,

држећи га за руке.

Али они не спознаше

да сам их ја излечио.

4 Водио сам их узицама људске доброте,

конопцима љубави.

Био сам им као онај

који им скида јарам с врата

и сагињао се да их нахраним.

5 »У Египат ће се вратити;

Асирац ће им бити цар,

јер неће да се врате мени.

6 Мач ће им витлати по градовима,

уништити преворнице њихових капија

и докрајчити њихове науме.

7 Мој народ се упорно окреће од мене.

Ваала призивају,

али он их неће узвисити.

8 »Како да те предам, Ефреме?

Како да те изручим, Израеле?

Како да с тобом поступим као с Адмом?

Како да те учиним попут Цевоима?

Срце ми не дâ,

сва моја самилост се буди.

9 Нећу искалити свој љути гнев,

нећу се окренути да затрем Ефрема.

Јер, ја сам Бог, а не човек –

Светац међу вама.

Нећу долазити у срџби.

10 »ГОСПОД ће зарикати као лав,

и они ће поћи за њим.

Када зариче,

деца ће дрхтећи доћи са запада.

11 Доћи ће дрхтећи

као птице из Египта,

као голубице из Асирије,

а ја ћу их населити у њихове куће«,

говори ГОСПОД.

Израелов грех

12 »Ефрем ме окружио лажима,

народ Израелов преваром.

И Јуда се јогуни против Бога,

против Свеца верног.«

12

1 Ефрем пасе ветар,

поваздан јури за источним ветром

и умножава лажи и насиље.

Са Асиријом склапају савез

и у Египат носе уље.

2 »ГОСПОД диже оптужбу против Јуде.

Казниће Јакова према његовом начину живота

и узвратити му по његовим делима.

3 У мајчиној утроби брата је ухватио за пету,

као одрастао човек са Богом се ухватио у коштац.

4 С анђелом се ухватио у коштац и надјачао га;

плакао је и молио га за милост.

У Бетелу је нашао Бога и говорио с њим –

5 ГОСПОД, Бог над војскама,

ГОСПОД му је име.

6 А ти се врати своме Богу

да чуваш приврженост и правду

и да свога Бога ишчекујеш без престанка.

7 »Ханаан+ 12,7 Ханаан Или: Трговац. користи нетачан кантар –

воли да закида.

8 Ефрем се хвали:

‚Силно сам богат;

постадох имућан.

У богатству које својим трудом стекох

неће ми наћи грешног прекршаја.‘

9 »Ја сам ГОСПОД, твој Бог још од земље египатске.

Учинићу да опет живиш у шаторима

као у време Шатора састанка+ 12,9 у време Шатора састанка Овај израз на хебрејском може да значи и »у време Празника сеница«..

10 Пророцима сам говорио,

дао им многа виђења

и преко њих говорио у причама.«

11 Да ли је Гилад грешан?

Народ му је ништаван!

Да ли у Гилгалу жртвују јунце?

Жртвеници ће им бити

као гомиле камења на поораној њиви!

12 Јаков је побегао у Арам;

Израел је био слуга да стекне жену –

да плати за њу, чувао је овце.

13 ГОСПОД је преко Пророка

извео Израела из Египта;

преко Пророка га је чувао.

14 Али Ефрем га љуто изазва на гнев.

Стога ће га његов Господ сматрати кривим

за крв коју је пролио

и узвратити му за његове увреде.

13

Божији гнев према Израелу

1 Када је Ефрем говорио,

уливао је страх

и био узвишен у Израелу.

Али, клањајући се Ваалу,

постаде крив и умре.

2 А они и даље чине грех:

од свога сребра себи праве идоле,

вешто изрезбарене ликове,

све дела занатлија.

За њих говоре:

»Они који приносе људске жртве,

телиће љубе.«

3 Зато ће бити као јутарња магла,

као рана роса која нестаје,

као плева развејана с гумна,

као дим који излази кроз прозор.

4 »Ја сам ГОСПОД, твој Бог још од Египта.

Не признај другога Бога –

осим мене нема спаситеља.

5 У пустињи сам се старао о теби,

у земљи жестоке суше.

6 Када су јели, наситили су се.

Када су се наситили, постали су охоли,

па ме заборавили.

7 Зато ћу насрнути на њих као лав,

као леопард вребати на њих крај пута.

8 Као мечка којој су отели младунце,

напашћу их и распорити им груди.

Као лав ћу их прождрети,

звер ће их рашчеречити.

9 »Затрћу те, Израеле!

Ко ће ти помоћи?

10 Где ти је цар, да те спасе

у свим твојим градовима?

Где су ти судије,

од којих си тражио:

‚Дај ми цара и службенике‘?

11 У свом гневу дадох ти цара

и у својој срџби ти га одузех.

12 Ефремова злодела су похрањена,

његови греси сачувани.

13 Спопашће га порођајни трудови,

али он је дете које нема мудрости –

када дође време, не излази из утробе.

14 »Хтедох да их избавим од силе Шеола,

хтедох да их откупим од смрти.

Смрти, где су твоји помори?

Шеоле, где је твоје уништење?

Нећу се сада смиловати!

15 Иако Ефрем буја међу браћом,

доћи ће источни ветар,

ветар од ГОСПОДА,

дижући се из пустиње.

Извор ће му пресахнути,

врело пресушити.

Све драгоцености из његове ризнице

биће опљачкане.

16 Платиће Самарија за своју кривицу,

јер се против свога Бога побунила.

Народ ће јој пасти од мача,

нејач ће јој бити смрскана о земљу,

труднице распорене.«

14

Покајање доноси благослов

1 Врати се, Израеле, ГОСПОДУ, своме Богу,

јер си због свога греха посрнуо.

2 Понесите речи извињења са собом

и вратите се ГОСПОДУ.

Реците му: »Опрости све наше грехе

и с милошћу нас прими.

Тада ћемо те хвалити нашим уснама.

3 Асирија не може да нас спасе.

Нећемо да јашемо ратне коње.

Нећемо више да говоримо ‚наши богови‘

ономе што смо својим рукама направили,

јер код тебе сироче налази самилост.«

4 »Излечићу их од њиховог отпадништва.

Волећу их драговољно,

јер се мој гнев окренуо од њих.

5 Бићу Израелу као роса.

Као љиљан ће се расцветати,

пустити корење као кедар либански.

6 Његове младице ће расти.

Лепотом ће бити као маслина,

мирисом као кедар либански.

7 Вратиће се они

који су живели у његовој сенци.

Они ће бујати као жито

и цветати као лоза,

а његова слава биће као вино либанско.

8 »Ефреме, шта ја још имам с идолима?

Услишићу га и старати се о њему+ 14,8 Услишићу га и старати се о њему Хебрејски текст садржи игру речи. Хебрејска реч за »старати се« звучи као реч за Асирију, па ова реченица може да гласи и: »Услишићу га и бићу му Асирија«, чиме Бог хоће да каже да је он тај који штити Ефрема (Израел), а не нека страна земља..

Ја сам као зелено дрво чемпреса –

од мене долази твоја плодност.«

9 Ко је мудар, схватиће ово,

ко је уман, признаће:

равни су Господњи путеви –

праведници иду по њима,

а бунтовници по њима посрћу.