Трећа књига Мојсијева

која се зове и Левитска

1

Жртве паљенице

1 ГОСПОД позва Мојсија, па му је говорио из Шатора састанка.

Он рече: 2 »Кажи Израелцима: ‚Када неко од вас ГОСПОДУ приноси жртву од стоке, нека принесе жртву било од крупне било од ситне стоке.‘«

Жртва паљеница од крупне стоке

3 »‚Ако приноси жртву паљеницу од крупне стоке, нека принесе мужјака без мане. Нека га доведе на улаз у Шатор састанка, да буде прихваћен пред ГОСПОДОМ. 4 Нека положи руку на главу жртве паљенице, и биће прихваћена за обред помирења за њега. 5 Нека јунца закоље пред ГОСПОДОМ, а Ааронови синови, свештеници, принеће јунчеву крв запљуснувши њоме жртвеник на улазу у Шатор састанка са свих страна. 6 Онда нека жртву паљеницу одере и исече на комаде. 7 Синови свештеника Аарона наложиће ватру на жртвенику и на њу наслагати дрва, 8 а на запаљена дрва исечене комаде јунца заједно са главом и лојем. 9 Нека водом опере јунчеву утробу и ноге, а свештеник ће све то спалити на жртвенику. То је жртва паљеница, жртва спаљена ватром, пријатан мирис ГОСПОДУ.‘«

Жртва паљеница од ситне стоке

10 »‚Ако приноси жртву паљеницу од ситне стоке – од оваца или од коза – нека принесе мужјака без мане. 11 Нека животињу закоље на северној страни жртвеника пред ГОСПОДОМ, а Ааронови синови, свештеници, њеном крвљу ће запљуснути жртвеник са свих страна. 12 Нека онда животињу исече на комаде, које ће свештеник, заједно са главом и лојем, наслагати на запаљена дрва на жртвенику. 13 Нека водом опере утробу и ноге животиње, а свештеник ће све то однети и спалити на жртвенику. То је жртва паљеница, жртва спаљена ватром, пријатан мирис ГОСПОДУ.‘«

Жртва паљеница од птица

14 »‚Ако приноси ГОСПОДУ жртву паљеницу од птица, нека принесе грлицу или голупче. 15 Свештеник ће однети птицу до жртвеника, заврнути јој шију и откинуту главу спалити на жртвенику, а крв ће оцедити низа страну жртвеника. 16 Нека човек који приноси жртву птици одстрани гушу с оним што је у њој и баци је на источну страну жртвеника, на место за пепео. 17 Нека птицу распори код крила, али нека је не раскине докраја. Потом ће је свештеник спалити на запаљеним дрвима на жртвенику. То је жртва паљеница, жртва спаљена ватром, пријатан мирис ГОСПОДУ.‘«

2

Некувана житна жртва

1 »‚Када неко приноси ГОСПОДУ житну жртву, нека његова жртва буде од белог брашна. Нека брашно полије уљем и на њега стави тамјана, 2 па га однесе Аароновим синовима, свештеницима. Свештеник ће заграбити шаку овог брашна с уљем и сав тамјан и спалити ову знамен-жртву+ 2,2 знамен-жртву Вероватно: жртву која симболично представља целу жртву; могуће значење је и спомен-жртва; исто и у 9. и 16. стиху. на жртвенику. То је жртва спаљена ватром, пријатан мирис ГОСПОДУ. 3 Оно што преостане од житне жртве, припада Аарону и његовим синовима – то је најсветији део жртава ГОСПОДУ спаљених ватром.‘«

Печена, пржена и кувана житна жртва

4 »‚Ако приносиш житну жртву печену у пећи – бесквасне погаче замешене с уљем или бесквасне лепиње премазане уљем – нека она буде од белог брашна.

5 »‚Ако је твоја житна жртва пржена у тигању, нека буде од белог брашна замешеног с уљем и без квасца. 6 Изломи је и полиј уљем. То је житна жртва.

7 »‚Ако је твоја житна жртва кувана у лонцу, нека буде од белог брашна и уља.

8 »‚Донеси ГОСПОДУ житну жртву спремљену на један од ових начина и дај је свештенику, а он ће је однети на жртвеник. 9 Свештеник ће од житне жртве одвојити оно што је за знамен-жртву и то спалити на жртвенику. То је жртва спаљена ватром, пријатан мирис ГОСПОДУ. 10 Оно што преостане од житне жртве, припада Аарону и његовим синовима – то је најсветији део жртава ГОСПОДУ спаљених ватром.‘«

11 »‚Нека ниједна житна жртва коју приносите ГОСПОДУ не буде с квасцем, јер ни квасац ни мед не смете да спаљујете у жртви ГОСПОДУ спаљеној ватром. 12 Можете да их приносите ГОСПОДУ као првине плодова, али они не смеју да се приносе на жртвенику као пријатан мирис.

13 »‚Сваку своју житну жртву посоли. Из своје житне жртве не изостављај со – знак Савеза свога Бога. Са сваком својом жртвом приноси и со.‘«

Житна жртва од првина жетве

14 »‚Ако приносиш ГОСПОДУ жртву од првина, принеси изгњечене класове новог жита пржене на ватри, 15 па на то стави уља и тамјана. То је житна жртва. 16 Свештеник ће спалити ову знамен-жртву од изгњеченог жита и уља заједно са свим тамјаном. То је жртва ГОСПОДУ спаљена ватром.‘«

3

Жртва за заједништво

1 »‚Ако неко приноси жртву за заједништво, па принесе животињу од крупне стоке, било мужјака или женку, нека пред ГОСПОДА доведе животињу без мане. 2 Нека положи руку на главу своје жртве и закоље је на улазу у Шатор састанка. Ааронови синови, свештеници, њеном крвљу ће запљуснути жртвеник са свих страна. 3 Нека од жртве за заједништво за жртву ГОСПОДУ спаљену ватром принесе сав лој са утробе и око ње, 4 оба бубрега са лојем који је на њима при слабинама и привесак јетре, који треба извадити заједно са бубрезима, 5 а Ааронови синови ће то спалити на жртвенику са жртвом паљеницом која буде на запаљеним дрвима. То је жртва спаљена ватром, пријатан мирис ГОСПОДУ.‘«

6 »‚Ако као жртву за заједништво приноси ГОСПОДУ животињу од ситне стоке, нека принесе мужјака или женку без мане.

7 »‚Ако приноси јагње, нека га доведе пред ГОСПОДА. 8 Нека положи руку на главу своје жртве и закоље је испред Шатора састанка, а Ааронови синови ће њеном крвљу запљуснути жртвеник са свих страна. 9 Нека од жртве за заједништво као жртву ГОСПОДУ спаљену ватром принесе њен лој, цео улојени реп одсечен при дну кичме, сав лој са утробе и око ње, 10 оба бубрега са лојем који је на њима при слабинама и привесак јетре, који треба извадити заједно са бубрезима, 11 а свештеник ће то спалити на жртвенику. То је храна, жртва ГОСПОДУ спаљена ватром.

12 »‚Ако приноси јаре, нека га доведе пред ГОСПОДА. 13 Нека положи руку на његову главу и закоље га испред Шатора састанка, а Ааронови синови ће његовом крвљу запљуснути жртвеник са свих страна. 14 Од своје жртве као жртву ГОСПОДУ спаљену ватром нека принесе сав лој са утробе и око ње, 15 оба бубрега са лојем који је на њима при слабинама и привесак јетре, који треба извадити заједно са бубрезима, 16 а свештеник ће то спалити на жртвенику. То је храна, жртва спаљена ватром да буде пријатан мирис. Сав лој припада ГОСПОДУ.

17 »‚Ово је трајна уредба из поколења у поколење где год живели: не једите ни лој ни крв.‘«

4

Жртве за очишћење

1 ГОСПОД рече Мојсију: 2 »Кажи Израелцима: ‚Када неко ненамерно згреши и учини оно што било која ГОСПОДЊА заповест забрањује:‘«

Жртва за очишћење првосвештеника

3 »‚Ако помазани свештеник згреши и тако на народ навуче кривицу, нека за грех који је починио принесе ГОСПОДУ јунца без мане као жртву за очишћење. 4 Нека га доведе пред ГОСПОДА на улаз у Шатор састанка. Нека положи руку на главу јунца и закоље га пред ГОСПОДОМ. 5 Тада нека помазани свештеник узме јунчеве крви и унесе је у Шатор састанка. 6 Нека умочи прст у крв и пред ГОСПОДОМ седам пута том крвљу пошкропи испред завесе светилишта. 7 Затим нека свештеник крвљу премаже рогове жртвеника за мирисни кâд, који је пред ГОСПОДОМ у Шатору састанка, а преосталу јунчеву крв нека излије у подножје жртвеника за жртве паљенице, који је на улазу у Шатор састанка. 8 Нека из јунца за жртву за очишћење извади сав лој – лој са утробе и око ње, 9 оба бубрега са лојем који је на њима при слабинама и привесак јетре, који треба извадити заједно са бубрезима – 10 као што се вади лој из вола који се приноси као жртва за заједништво. Нека свештеник то спали на жртвенику за жртве паљенице. 11 Али јунчеву кожу и све његово месо, као и главу, ноге, утробу и нечист 12 – то јест све што од јунца преостане – нека однесе на чисто место ван табора, тамо где се баца пепео, и спали на ватри од дрва. Нека то спали тамо где се баца пепео.‘«

Жртва за очишћење заједнице

13 »‚Ако сва израелска заједница ненамерно згреши и учини оно што било која ГОСПОДЊА заповест забрањује, иако није тога свесна, крива је. 14 Када постане свесна греха који је починила, нека заједница принесе јунца као жртву за очишћење. Нека га доведе пред Шатор састанка. 15 Старешине заједнице нека пред ГОСПОДОМ положе руке на главу јунца и закољу га пред ГОСПОДОМ. 16 Помазани свештеник ће унети јунчеве крви у Шатор састанка, 17 умочити прст у крв и пред ГОСПОДОМ том крвљу седам пута пошкропити испред завесе. 18 Затим ће крвљу премазати рогове жртвеника који је пред ГОСПОДОМ у Шатору састанка, а преосталу крв ће излити у подножје жртвеника за жртве паљенице, који је на улазу у Шатор састанка. 19 Потом ће из јунца извадити сав лој и спалити га на жртвенику. 20 Са овим јунцем ће урадити као што је урадио са јунцем жртве за очишћење од свога греха. Тако ће свештеник извршити обред помирења за заједницу, и биће јој опроштено. 21 Онда ће јунца изнети ван табора и спалити га као што је спалио оног првог јунца. То је жртва за очишћење заједнице од греха.‘«

Жртва за очишћење поглавара

22 »‚Ако неки поглавар ненамерно згреши и учини оно што забрањује било која заповест ГОСПОДА, његовог Бога, крив је. 23 Када му укажу на грех који је починио, нека као своју жртву доведе јарца без мане. 24 Нека положи руку на главу јарца и закоље га на месту где се пред ГОСПОДОМ коље жртва паљеница. То је жртва за очишћење. 25 Свештеник ће прстом узети крви од жртве за очишћење и њоме премазати рогове жртвеника за жртве паљенице, а преосталу крв ће излити у подножје жртвеника за жртве паљенице. 26 Сав лој ће спалити на жртвенику као што се спаљује лој жртве за заједништво. Тако ће свештеник извршити обред помирења за његов грех, и биће му опроштено.‘«

Жртве за очишћење обичног припадника заједнице

27 »‚Ако обичан припадник заједнице ненамерно згреши и учини оно што било која ГОСПОДЊА заповест забрањује, крив је. 28 Када му укажу на грех који је починио, нека као своју жртву за очишћење од греха који је починио доведе женско јаре без мане. 29 Нека положи руку на главу жртве за очишћење и закоље је на месту за жртве паљенице. 30 Свештеник ће прстом узети крви и њоме премазати рогове жртвеника за жртве паљенице, а преосталу крв ће излити у подножје жртвеника. 31 Нека извади сав лој као што се вади лој из жртве за заједништво, а свештеник ће га спалити на жртвенику да буде пријатан мирис ГОСПОДУ. Тако ће свештеник извршити обред помирења за њега, и биће му опроштено.

32 »‚Ако као жртву за очишћење доведе јагње, нека доведе женку без мане. 33 Нека положи руку на њену главу и закоље је на месту где се коље жртва паљеница. 34 Свештеник ће прстом узети крви жртве за очишћење и њоме премазати рогове жртвеника за жртве паљенице, а преосталу крв ће излити у подножје жртвеника. 35 Нека извади сав лој као што се вади лој из јагњета за жртву за заједништво, а свештеник ће га спалити на жртвенику са жртвама ГОСПОДУ спаљеним ватром. Тако ће свештеник извршити обред помирења за њега, и биће му опроштено.‘«

5

Остали случајеви када се приноси жртва за очишћење

1 »‚Ако неко згреши тако што одбије да говори када га позову да сведочи о нечему што је видео или сазнао, сносиће последице свога греха.

2 »‚Или, ако неко дотакне нешто нечисто – било цркотину нечисте дивље животиње, било цркотину нечисте стоке, било цркотину нечистог створења које гмиже по тлу – макар тога и не био свестан, постао је нечист и крив је.

3 »‚Или, ако дотакне људску нечист – било шта што би га учинило нечистим – макар тога и не био свестан, чим за то сазна, биће крив.

4 »‚Или, ако се неко непромишљено закуне да ће нешто учинити, било добро или зло – било шта на шта човек може непромишљено да се закуне – макар тога и не био свестан, чим то сазна, биће крив.

5 »‚Када је крив за било шта од овога, нека призна да је згрешио. 6 За казну што је починио грех нека донесе ГОСПОДУ као жртву за очишћење женку од ситне стоке – јагње или јаре – а свештеник ће за њега извршити обред помирења за његов грех.‘«

7 »‚Ако због немаштине не може да набави јагње или јаре, за казну за свој грех нека донесе ГОСПОДУ две грлице или два голупчета – једну птицу за жртву за очишћење, а другу за жртву паљеницу. 8 Нека их донесе свештенику, који ће прво принети ону за жртву за очишћење. Заврнуће јој шију, али тако да јој не откине главу. 9 Крвљу жртве за очишћење пошкропиће жртвеник са стране, а преосталу крв ће оцедити у подножје жртвеника. То је жртва за очишћење. 10 Потом ће свештеник принети ону другу птицу као жртву паљеницу, онако како је прописано. Тако ће за њега извршити обред помирења за грех који је починио, и биће му опроштено.‘«

11 »‚Али, ако због немаштине не може да набави две грлице или два голупчета, нека за жртву за своје очишћење донесе једну десетину ефе+ 5,11 једну десетину ефе 2,2 литра. белог брашна. Нека на њега не ставља ни уља ни тамјана, јер је то жртва за очишћење. 12 Нека брашно однесе свештенику, који ће заграбити шаку брашна за знамен-жртву+ 5,12 знамен-жртву Вероватно: жртву која симболично представља целу жртву; могуће значење је и спомен-жртва. и спалити је на жртвенику са жртвама ГОСПОДУ спаљеним ватром. То је жртва за очишћење. 13 Тако ће свештеник за њега извршити обред помирења за било који од ових греха које је починио, и биће му опроштено. Свештенику припада исти део као и код житне жртве.‘«

Жртва за кривицу

14 ГОСПОД рече Мојсију: 15 »Када неко учини прекршај и ненамерно се огреши о било који од ГОСПОДЊИХ светих предмета, нека од ситне стоке за жртву за кривицу доведе ГОСПОДУ овна без мане и одговарајуће вредности у сребру, према тежини светилишног шекела. То је жртва за кривицу. 16 Нека надокнади онолико колико се огрешио о свете предмете, нека на то дода још петину вредности, па све то преда свештенику. Свештеник ће овном жртве за кривицу извршити обред помирења за њега, и биће му опроштено.«

17 »Ако неко згреши и учини оно што било која ГОСПОДЊА заповест забрањује, макар то и не знао, крив је и сносиће последице свога греха. 18 Нека од ситне стоке, за жртву за кривицу, доведе свештенику овна без мане и одговарајуће вредности. Свештеник ће за њега извршити обред помирења за грешку коју је ненамерно учинио, и биће му опроштено. 19 То је жртва за кривицу – био је крив за прекршај против ГОСПОДА.«

6

1 ГОСПОД рече Мојсију: 2 »Ако неко згреши и учини прекршај против ГОСПОДА тако што слаже свога ближњега у вези с нечим што му је поверено на чување или остављено код њега; или у вези с нечим што је украдено; или превари свога ближњега; 3 или ако нађе нешто што је изгубљено, па слаже о томе; или слаже под заклетвом о било ком греху који људи чине – 4 када тако згреши и буде крив, нека врати оно што је украо или стекао преваром, или оно што му је поверено на чување, или оно изгубљено што је нашао, 5 или оно за шта се лажно заклео. Нека накнаду изврши у целости, на то нека дода петину вредности и све преда власнику оног дана када буде приносио жртву за кривицу. 6 А за казну нека од ситне стоке доведе свештенику, као своју жртву за кривицу ГОСПОДУ, овна без мане и одговарајуће вредности. 7 Свештеник ће за њега извршити обред помирења пред ГОСПОДОМ, и биће му опроштено шта год да је од овога учинио и тако постао крив.«

Жртва паљеница

8 ГОСПОД рече Мојсију: 9 »Овако заповеди Аарону и његовим синовима: ‚Ово је закон за жртву паљеницу: Нека жртва паљеница остане на жртвенику сву ноћ до јутра и нека ватра на жртвенику непрекидно гори. 10 Нека онда свештеник обуче своју ланену одећу и ланено доње рубље и уклони пепео у који је ватра на жртвенику претворила жртву паљеницу и одложи га крај жртвеника. 11 Потом нека свуче ову одећу и обуче другу и пепео однесе на чисто место ван табора. 12 Ватра на жртвенику нека непрекидно гори – нека се не гаси. Нека свештеник сваког јутра дода дрва на ватру, наслаже на њу жртву паљеницу и спали лој жртава за заједништво. 13 Нека ватра непрекидно гори на жртвенику – нека се не гаси.‘«

Житна жртва коју доноси народ

14 »‚Ово је закон за житну жртву: Нека је Ааронови синови приносе пред ГОСПОДА пред жртвеником. 15 Нека свештеник заграби шаку белог брашна и уља од житне жртве и сав тамјан који је на жртви и то спали на жртвенику као знамен-жртву+ 6,15 знамен-жртву Вероватно: жртву која симболично представља целу жртву; могуће значење је и спомен-жртва., пријатан мирис ГОСПОДУ. 16 Оно што преостане нека поједу Аарон и његови синови. Нека то једу без квасца и на светом месту, у дворишту Шатора састанка – 17 нека се не пече с квасцем. То сам им дао као њихов део од жртава спаљених ватром, а пресвето је као и жртва за очишћење и жртва за кривицу. 18 То сме да једе сваки Ааронов мушки потомак из поколења у поколење као свој редован део од жртава ГОСПОДУ спаљених ватром. Ко год то дотакне, постаће свет.‘«

Житна жртва приликом помазања свештеника

19 ГОСПОД још рече Мојсију: 20 »Нека Аарон и његови синови принесу ову жртву на дан свога помазања: једну десетину ефе+ 6,20 једну десетину ефе 2,2 литра. белог брашна као редовну житну жртву – пола од тога ујутро, а пола увече. 21 Спреми је с уљем, у тигању. Донеси је добро измешану и принеси као житну жртву, изломљену на комаде, пријатан мирис ГОСПОДУ. 22 Нека је спреми онај Ааронов син који треба да га наследи као помазани свештеник. Ово је ГОСПОДЊА трајна уредба. Нека се сасвим спали. 23 Свака свештеничка житна жртва нека се сасвим спали – нека се не једе.«

Жртва за очишћење

24 ГОСПОД рече Мојсију: 25 »Кажи Аарону и његовим синовима: ‚Ово је закон за жртву за очишћење: Нека се жртва за очишћење коље пред ГОСПОДОМ, на месту где се коље жртва паљеница. Она је пресвета. 26 Свештеник који је приноси нека је и једе – нека је једе на светом месту, у дворишту Шатора састанка. 27 Шта год дотакне њено месо, постаће свето. Ако њена крв попрска одећу, опери је на светом месту. 28 Земљани суд у ком је месо кувано нека се разбије, а ако је кувано у бронзаном суду, нека се он ориба и испере водом. 29 Сме да је једе свако мушко из свештеничке породице. Она је пресвета. 30 Али ниједна жртва за очишћење чија је крв унета у Шатор састанка да би се у Светињи извршио обред помирења не сме да се једе – нека се спали.‘«

7

Жртва за кривицу

1 »Ово је закон за жртву за кривицу, која је пресвета: 2 Нека се жртва за кривицу коље на месту где се коље жртва паљеница, а њеном крвљу нека се запљусне жртвеник са свих страна. 3 Нека се принесе сав њен лој: улојени реп и лој са утробе, 4 оба бубрега са лојем који је на њима при слабинама и привесак јетре, који треба извадити заједно са бубрезима. 5 Нека то свештеник спали на жртвенику као жртву ГОСПОДУ спаљену ватром. То је жртва за кривицу. 6 Сме да је једе свако мушко из свештеничке породице, али нека је једе на светом месту. Она је пресвета.

7 »Исти закон важи и за жртву за очишћење и за жртву за кривицу. Обе припадају свештенику који њима врши обред помирења. 8 Свештеник који за некога приноси жртву паљеницу може за себе да задржи њену кожу. 9 Свака житна жртва, било печена у пећи или спремљена у лонцу или тигању, припада свештенику који је приноси. 10 Свака житна жртва, замешена с уљем или сува, припада свим Аароновим синовима подједнако.«

Жртве за заједништво

11 »Ово је закон за жртву за заједништво која се приноси ГОСПОДУ:«

Жртва захвалница

12 »Ако се приноси из захвалности, нека се онда са овом жртвом захвалницом принесу и бесквасне погаче замешене с уљем, бесквасне лепиње премазане уљем и погаче од белог брашна замешене с уљем. 13 Нека се поред ових погача принесе са жртвом за заједништво која се приноси из захвалности и хлеб умешен с квасцем. 14 Нека се од сваке жртве једна векна принесе као прилог ГОСПОДУ – то припада свештенику који запљускује крвљу жртве за заједништво. 15 Месо жртве за заједништво принете из захвалности нека се поједе онога дана кад је принета. Нека се ништа од ње не оставља до јутра.«

Жртва заветна и жртва драговољна

16 »Али, ако се приноси жртва заветна или жртва драговољна, нека се жртва једе онога дана кад је принета, а ако нешто преостане, сме да се једе и сутрадан. 17 Месо жртве које преостане за трећи дан нека се спали. 18 Ако се месо жртве за заједништво буде јело и трећег дана, она неће бити прихваћена и неће се рачунати ономе ко ју је принео, јер је нечиста – ко је буде јео, сносиће последице свога греха. 19 Месо које дотакне било шта нечисто нека се не једе, него нека се спали. Што се тиче осталог меса, сме да га једе ко год је чист. 20 Али, ако је неко нечист, па једе месо жртве за заједништво принете ГОСПОДУ, нека се одстрани из свога народа. 21 Ако неко дотакне нешто нечисто – било људску нечист или нечисту животињу или било шта нечисто и одвратно – па једе месо жртве за заједништво која је принета ГОСПОДУ, тај нека се одстрани из свога народа.«

22 ГОСПОД рече Мојсију: 23 »Кажи Израелцима: ‚Не једите ни волујски, ни овчији, ни козји лој. 24 Лој животиње која је угинула или коју су растргле дивље животиње сме да се употреби за нешто друго, али га не једите. 25 Ко буде јео лој животиње која се приноси као жртва ГОСПОДУ спаљена ватром, нека се одстрани из свога народа. 26 И, где год живели, не једите ни птичју ни животињску крв. 27 Ако неко буде јео крв, нека се одстрани из свога народа.‘«

Свештенички део од жртава за заједништво

28 ГОСПОД рече Мојсију: 29 »Кажи Израелцима: ‚Када неко приноси ГОСПОДУ жртву за заједништво, нека један њен део донесе као свој дар ГОСПОДУ. 30 Нека својим рукама донесе жртву ГОСПОДУ која се спаљује ватром. Нека донесе лој заједно са грудима, па нека овамо-онамо окрене груди пред ГОСПОДОМ као жртву окретану. 31 Свештеник ће спалити лој на жртвенику, а груди припадају Аарону и његовим синовима. 32 Нека свештенику дарује и десни бут своје жртве за заједништво. 33 Онај Ааронов син који принесе жртву за заједништво нека добије десни бут као свој део. 34 Од жртава за заједништво које Израелци приносе узимам груди које су окретане и бут који је дарован и дајем их свештенику Аарону и његовим синовима као њихов редован део од Израелаца.‘«

35 То је део од жртава ГОСПОДУ спаљених ватром који је Аарону и његовим синовима додељен онога дана кад су доведени да служе ГОСПОДУ као свештеници. 36 Онога дана кад су помазани, ГОСПОД је заповедио Израелцима да им то дају као њихов редован део из поколења у поколење.

37 То је закон за жртву паљеницу, житну жртву, жртву за очишћење, жртву за кривицу, жртву за свештеничко постављење и жртву за заједништво, 38 који је ГОСПОД дао Мојсију на Синајској гори онога дана када је заповедио Израелцима да приносе своје жртве ГОСПОДУ у Синајској пустињи.

8

Аарон и његови синови постављени за свештенике

(2. Мојс 29,1-45)

1 ГОСПОД рече Мојсију: 2 »Узми Аарона и његове синове, њихову одећу, уље за помазање, јунца за жртву за очишћење, два овна и корпу са бесквасним хлебом, 3 па окупи целу заједницу код улаза у Шатор састанка.«

4 Мојсије учини као што му је ГОСПОД заповедио и заједница се окупи на улазу у Шатор састанка.

5 Мојсије рече заједници: »Ово је ГОСПОД заповедио да се учини.«

6 Онда изведе Аарона и његове синове, па их опра водом. 7 Аарону обуче кошуљу, опаса га тканицом, огрну га огртачем и стави на њега наплећак. Наплећак веза за огртач појасом, тако да је био за њега причвршћен. 8 Стави на Аарона и напрсник, а у напрсник уметну Урим и Тумим. 9 На главу му стави турбан, а на предњу страну турбана намести златну плочицу, свету дијадему, као што му је ГОСПОД заповедио.

10 Онда Мојсије узе уља за помазање, па помаза Боравиште и све у њему, и тако их освешта. 11 Уљем седам пута пошкропи жртвеник, помазујући тако жртвеник и сав његов прибор, као и умиваоник и његово постоље, да би их освештао. 12 Затим изли уља за помазање на Ааронову главу и помаза га да би га освештао. 13 Потом изведе Ааронове синове, обуче им кошуље, опаса их тканицама и стави им чалме, као што му је ГОСПОД заповедио.

14 Онда доведе јунца за жртву за очишћење, а Аарон и његови синови положише руке на главу јунца. 15 Мојсије закла јунца, па узе његове крви и прстом је стави на рогове жртвеника да жртвеник очисти, а преосталу крв изли у његово подножје. Тако освешта жртвеник извршивши обред помирења за њега. 16 Затим узе сав лој око утробе, привесак јетре и оба бубрега с њиховим лојем, па их спали на жртвенику, 17 а јунца, његову кожу, месо и нечист спали ван табора, као што му је ГОСПОД заповедио.

18 Онда доведе овна за жртву паљеницу, а Аарон и његови синови положише руке на главу овна. 19 Мојсије закла овна и његовом крвљу запљусну жртвеник са свих страна. 20 Овна исече на комаде, па главу, комаде и лој спали, 21 а утробу и ноге опра водом. Затим целог овна спали на жртвенику као што му је ГОСПОД заповедио. То је била жртва паљеница, пријатан мирис, жртва ГОСПОДУ спаљена ватром.

22 Он онда доведе и другог овна, овна за свештеничко постављење, а Аарон и његови синови положише руке на главу овна. 23 Мојсије га закла, узе његове крви, па њоме Аарону премаза ресицу десног уха, палац десне руке и палац десне ноге. 24 Онда изведе и Ааронове синове, па им крвљу премаза ресицу десног уха, палац десне руке и палац десне ноге. Потом крвљу запљусну жртвеник са свих страна. 25 Затим узе лој, улојени реп и сав лој са утробе, привесак јетре, оба бубрега са њиховим лојем и десни бут. 26 Из корпе са бесквасним хлебом, која је била пред ГОСПОДОМ, узе једну бесквасну погачу, једну погачу замешену с уљем и једну лепињу, па их положи на комаде лоја и на десни бут. 27 Све то стави Аарону и његовим синовима у руке и окрену овамо-онамо пред ГОСПОДОМ као жртву окретану. 28 Мојсије то онда узе из њихових руку и спали на жртвенику поврх жртве паљенице. То је била жртва за свештеничко постављење, пријатан мирис, жртва ГОСПОДУ спаљена ватром. 29 Затим узе груди, па их окрену овамо-онамо као жртву окретану пред ГОСПОДОМ. То је био Мојсијев део од овна за свештеничко постављење као што му је ГОСПОД заповедио.

30 Мојсије потом узе уља за помазање и крви са жртвеника, па њима пошкропи Аарона и његову одећу и његове синове и њихову одећу. Тако освешта Аарона и његову одећу и његове синове и њихову одећу.

31 Онда Мојсије рече Аарону и његовим синовима: »Скувајте месо на улазу у Шатор састанка и тамо га једите са хлебом из корпе у којој су житне жртве за свештеничко постављење, као што сам заповедио кад сам рекао: ‚Нека га једу Аарон и његови синови.‘ 32 Оно што преостане од меса и хлеба, спалите. 33 Седам дана не одлазите са улаза у Шатор састанка, све док се не заврши време вашег постављења, јер ће ваше постављење трајати седам дана. 34 Ово што је данас учињено, ГОСПОД је заповедио да би се за вас извршио обред помирења. 35 Седам дана останите на улазу у Шатор састанка, и дању и ноћу, и извршавајте дужности које вам је ГОСПОД дао, да не погинете, јер тако ми је заповеђено.«

36 И Аарон и његови синови учинише све што им је ГОСПОД заповедио преко Мојсија.

9

Аарон приноси жртве

1 Осмога дана Мојсије позва Аарона, његове синове и израелске старешине, 2 па рече Аарону: »Узми мушко теле за своју жртву за очишћење и овна за жртву паљеницу, оба без мане, и доведи их пред ГОСПОДА. 3 Онда реци Израелцима: ‚Узмите јарца за жртву за очишћење, и теле и јагње – оба од годину дана и без мане – за жртву паљеницу, 4 и вола и овна за жртву за заједништво, да их жртвујете пред ГОСПОДОМ заједно са житном жртвом замешеном с уљем. Јер, данас ће вам се ГОСПОД показати.‘«

5 И они донеше пред Шатор састанка оно што је Мојсије заповедио и цела заједница приђе и стаде пред ГОСПОДА.

6 Тада Мојсије рече: »Ево шта вам је ГОСПОД заповедио да учините да би вам се показала Слава ГОСПОДЊА.«

7 Мојсије рече Аарону: »Приђи жртвенику и принеси своју жртву за очишћење и своју жртву паљеницу и изврши обред помирења за себе и за народ. Принеси жртву за народ и изврши за њега обред помирења, као што је ГОСПОД заповедио.«

8 Аарон приђе жртвенику и закла теле за своју жртву за очишћење. 9 Његови синови му принеше крв, а он у њу замочи прст и њоме премаза рогове жртвеника. Потом преосталу крв изли у подножје жртвеника. 10 На жртвенику спали лој, бубреге и привесак јетре жртве за очишћење, као што је ГОСПОД заповедио Мојсију, 11 а месо и кожу спали ван табора.

12 Онда закла животињу за жртву паљеницу. Његови синови му додадоше крв, а он њоме запљусну жртвеник са свих страна. 13 Жртву паљеницу му додадоше комад по комад, укључујући и главу, и он је спали на жртвенику. 14 Потом опра утробу и ноге, па их спали на жртвенику поврх жртве паљенице.

15 Аарон онда доведе жртву за народ. Узе јарца за жртву за очишћење за народ, па га закла и принесе као жртву за очишћење као што је принео и прву жртву. 16 Потом доведе жртву паљеницу и принесе је на прописани начин. 17 Донесе и житну жртву, узе од ње пуну шаку и то спали на жртвенику уз јутарњу жртву паљеницу.

18 Затим закла вола и овна за жртву за заједништво за народ. Његови синови му додадоше крв, а он њоме запљусну жртвеник са свих страна. 19 Улојене комаде вола и овна – улојени реп, лој са утробе, бубреге и привесак јетре – 20 положише преко груди, па Аарон спали лој на жртвенику. 21 Пре тога Аарон окрену груди и десни бут овамо-онамо пред ГОСПОДОМ као жртву окретану, као што је Мојсије заповедио.

22 Потом Аарон подиже руке према народу и благослови га. И пошто је принео жртву за очишћење, жртву паљеницу и жртву за заједништво, сиђе. 23 Затим Мојсије и Аарон уђоше у Шатор састанка. Када су изашли, благословише народ, а Слава ГОСПОДЊА се показа свем народу. 24 Од ГОСПОДА сукну огањ и сажеже жртву паљеницу и улојене комаде на жртвенику. Када је сав народ то видео, заклица од радости и паде ничице.

10

Смрт Надава и Авихуа

1 Ааронови синови Надав и Авиху узеше своје кадионице, ставише у њих ватре, а на њу ставише кâда, па принеше непрописну ватру пред ГОСПОДОМ, што им он није заповедио. 2 Од ГОСПОДА сукну огањ и сажеже их. Тако они погинуше пред ГОСПОДОМ.

3 Тада Мојсије рече Аарону: »О овоме је ГОСПОД говорио када је рекао:

»‚Своју светост ћу показати

међу онима који ми прилазе;

пред свим народом

своју славу ћу показати.‘«

А Аарон је ћутао.

4 Мојсије позва Мишаела и Елцафана, синове Аароновог стрица Узиела, па им рече: »Дођите овамо и однесите своју браћу од светилишта, ван табора.«

5 И они дођоше и, ухвативши их за кошуље, однеше их ван табора, као што је Мојсије наредио.

6 Тада Мојсије рече Аарону и његовим синовима Елеазару и Итамару: »Не рашчупавајте косу и не раздирите одећу, да не погинете и да се ГОСПОД не разгневи на сву заједницу. Али ваша сабраћа, сав израелски народ, смеју да плачу због огња који је ГОСПОД послао. 7 Не одлазите са улаза у Шатор састанка, да не погинете, јер је на вама ГОСПОДЊЕ уље помазања.«

И они учинише као што је Мојсије рекао.

Долично понашање свештеникâ

8 ГОСПОД рече Аарону: 9 »Ни ти ни твоји синови немојте да пијете вино ни друга опојна пића када улазите у Шатор састанка, да не погинете. То је трајна уредба из поколења у поколење. 10 Треба да разликујете свето од обичног, нечисто од чистог 11 и да Израелце учите свим уредбама које им је ГОСПОД дао преко Мојсија.«

Свештенички део од жртава

12 Мојсије рече Аарону и његовим преосталим синовима Елеазару и Итамару: »Узимајте житну жртву која преостане од жртава ГОСПОДУ спаљених ватром и једите је, спремљену без квасца, крај жртвеника, јер је пресвета. 13 Једите је на светом месту, зато што је то твој део и део твојих синова од жртава ГОСПОДУ спаљених ватром. Тако ми је заповеђено. 14 Ти, твоји синови и твоје кћери можете на чистом месту да једете груди које су окретане и бут који је дарован. То је дато теби и твојој деци као део од жртава за заједништво које приносе Израелци. 15 Бут који је дарован и груди које су окретане нека се донесу заједно са улојеним комадима жртава које се спаљују ватром, да се окрену овамо-онамо пред ГОСПОДОМ као жртва окретана. То је редован део за тебе и твоју децу, као што је ГОСПОД заповедио.«

Елеазаров и Итамаров пропуст

16 Када се Мојсије распитао за јарца жртве за очишћење и дознао да је већ спаљен, наљути се на Елеазара и Итамара, Ааронове преостале синове, па рече: 17 »Зашто жртву за очишћење нисте јели на светом месту? Она је пресвета и дата вам је зато што уклањате кривицу заједнице вршећи за њу обред помирења пред ГОСПОДОМ. 18 Пошто јарчева крв није унета у Светињу, требало је да га једете на светом месту, као што сам заповедио.«

19 Аарон рече Мојсију: »Данас су жртвовали своје жртве за очишћење и своје жртве паљенице пред ГОСПОДОМ, и види шта ме све задесило! Да ли би ГОСПОДУ било мило да сам ја данас јео жртву за очишћење?«

20 Када је Мојсије то чуо, био је задовољан.

11

Чисте и нечисте животиње

(5. Мојс 14,3-21)

1 ГОСПОД рече Мојсију и Аарону: 2 »Кажите Израелцима: ‚Од свих животиња које живе на земљи ове смете да једете: 3 Смете да једете сваку животињу која има потпуно раздвојене папке и прежива.

4 »‚Има животињâ које само преживају или само имају папке, али њих не смете да једете: Камила прежива, али нема папке, и за вас је нечиста. 5 Даман прежива, али нема папке, и за вас је нечист. 6 Зец прежива, али нема папке, и за вас је нечист. 7 Свиња има потпуно раздвојене папке, али не прежива, и за вас је нечиста. 8 Не једите њихово месо и не дотичите њихове цркотине – оне су за вас нечисте.

9 »‚Од свих створења која живе у морима и текућим водама смете да једете она која имају пераја и крљушти.

10 »‚Али сва створења која живе у морима и текућим водама, а немају пераја и крљушти – било она што врве или друга жива створења у води – нека су вам одвратна. 11 Не једите њихово месо и њихове цркотине нека су вам одвратне. 12 Нека вам је одвратно све што живи у води, а нема пераја и крљушти.

13 »‚Нека су вам ове птице одвратне и не једите их, јер су одвратне: орао, орлушина, црни стрвинар, 14 луња, све врсте сокола, 15 све врсте гаврана, 16 ној, буљина, галеб, све врсте копца, 17 ћук, гњурац, ушара, 18 кукувија, пустињска сова, орао рибар, 19 рода, све врсте чапљи, пупавац и слепи миш.

20 »‚Нека су вам одвратни сви крилати инсекти који ходају на четири ноге. 21 Али има крилатих створења која ходају на четири ноге, а која смете да једете: то су она која имају ноге са зглобовима за скакање по тлу. 22 Од њих смете да једете све врсте скакаваца, цврчака, зрикаваца и попаца. 23 Али сва друга крилата створења која ходају на четири ноге, нека су вам одвратна – 24 од њих ћете постати нечисти. Ко дотакне њихову цркотину, биће нечист до вечери. 25 Ко подигне цркотину неког од њих, нека опере своју одећу и биће нечист до вечери.

26 »‚Свака животиња са папцима који нису потпуно раздвојени или која не прежива, за вас је нечиста. Ко је дотакне, биће нечист. 27 Од свих животиња које ходају на четири ноге за вас су нечисте оне које имају шапе. Ко дотакне њихову цркотину, биће нечист до вечери. 28 И ко подигне њихову цркотину, нека опере своју одећу и биће нечист до вечери. Оне су за вас нечисте.

29 »‚Од створења која се крећу по тлу, за вас су нечиста ова: ласица, пацов, све врсте великих гуштера, 30 гекон, варан, агама, зелембаћ и камелеон. 31 Од свих створења која се крећу по тлу, ова су за вас нечиста. Ко их дотакне када су угинула, биће нечист до вечери. 32 Када неко од њих угине, па падне на нешто, тај предмет, за шта год служио, биће нечист, било да је направљен од дрвета, тканине, коже или кострети. Ставите га у воду – биће нечист до вечери, а онда ће бити чист. 33 Ако неко од њих упадне у глинени суд, све што је у њему биће нечисто, а суд разбијте. 34 Свака храна која би се могла јести, а на себи има воде из таквог суда, нечиста је. И свака течност која би се могла из њега пити, нечиста је. 35 Све на шта њихова цркотина падне, постаје нечисто. Пећ или лонац за кување нека се разбију – нечисти су за вас и нека остану нечисти. 36 Али извор или чатрња за сакупљање воде остају чисти. Ко дотакне неку од ових цркотина, нечист је. 37 Ако цркотина падне на семе које треба посејати, оно остаје чисто. 38 Али, ако је семе наквашено водом, а цркотина падне на њега, оно је за вас нечисто.

39 »‚Ако угине животиња коју смете да једете, ко дотакне њену цркотину, биће нечист до вечери. 40 Ко поједе део цркотине, нека опере своју одећу и биће нечист до вечери. Ко подигне цркотину, нека опере своју одећу и биће нечист до вечери.

41 »‚Свако створење које се креће по тлу, одвратно је – нека се не једе. 42 Не једите ниједно створење које се креће по тлу, било да пузи на трбуху било да хода на четири или много ногу – оно је одвратно. 43 Не каљајте се ниједним од ових створења. Не чините сами себе нечистима преко њих.

44 »‚Ја сам ГОСПОД, ваш Бог. Освештајте се и будите свети, јер сам ја свет. Немојте да вас неко од створења која гмижу по тлу учини нечистима. 45 Ја сам ГОСПОД, који вас је извео из Египта да буде ваш Бог. Зато будите свети, јер ја сам свет.

46 »‚То је закон о животињама, птицама, свим живим бићима која се крећу у води и свим створењима која гмижу по тлу, 47 да бисте разликовали нечисто од чистог, жива створења која смеју да се једу од оних која не смеју да се једу.‘«

12

Прописи за жене после порођаја

1 ГОСПОД рече Мојсију: 2 »Кажи Израелцима: ‚Када жена затрудни и роди мушко дете, биће нечиста седам дана, као што је нечиста и за време своје месечнице. 3 Осмога дана нека се дечак обреже, 4 а потом нека жена чека још тридесет три дана да се очисти од свог крварења. Нека не дотиче ништа свето и нека не одлази до светилишта све док се не заврши време њеног очишћења. 5 Ако роди женско дете, биће нечиста као за време своје месечнице, али четрнаест дана, а онда нека чека још шездесет шест дана да се очисти од свог крварења.

6 »‚Када се заврши време њеног очишћења, било за сина било за кћер, нека на улаз у Шатор састанка свештенику донесе јагње од годину дана за жртву паљеницу и голупче или грлицу за жртву за очишћење. 7 Свештеник ће их принети на жртву пред ГОСПОДОМ да би за њу извршио обред помирења, и она ће бити чиста.

»‚То је закон за жену када роди мушко или женско дете. 8 Ако не може да набави јагње, нека донесе две грлице или два голупчета – једно за жртву паљеницу, а друго за жртву за очишћење. Тако ће свештеник за њу извршити обред помирења и биће чиста.‘«

13

Кожне болести

1 ГОСПОД рече Мојсију и Аарону: 2 »Када неко на кожи има оток, осип или светлу пегу од које може да настане заразна кожна болест, нека га доведу свештенику Аарону или једном од његових синова свештеника. 3 Свештеник ће прегледати промену на кожи, па ако је длака на њој побелела и ако промена изгледа дубља од површине коже, онда је то заразна кожна болест. Када га свештеник прегледа, нека га прогласи нечистим. 4 Ако је пега на његовој кожи бела, али не изгледа дубља од површине коже и длака на њој није побелела, нека га свештеник држи затвореног седам дана. 5 Седмога дана свештеник ће га поново прегледати, па ако види да је промена мање упадљива и да се није проширила по кожи, нека га држи затвореног још седам дана. 6 Седмога дана свештеник ће га поново прегледати, па ако види да је промена мање упадљива и да се није проширила по кожи, нека га прогласи чистим – то је само осип. Нека човек опере одећу и биће чист. 7 Али, ако се осип прошири по кожи након што се човек показао свештенику да га овај прогласи чистим, нека се поново појави пред свештеником 8 и свештеник ће га прегледати. Ако се осип проширио по кожи, нека га прогласи нечистим – то је заразна кожна болест.

9 »Када неко има заразну кожну болест, нека га доведу свештенику 10 и свештеник ће га прегледати. Ако је на кожи бео оток од кога је длака побелела и ако је у отоку живо месо, 11 онда је то дубоко укорењена кожна болест и нека га свештеник прогласи нечистим. Не треба да га држи затвореног, јер је очигледно нечист. 12 Ако болест избије свуда по његовој кожи и, колико свештеник може да види, прекрива сву кожу зараженога од главе до пете, 13 свештеник ће га прегледати. Ако му је болест прекрила цело тело, нека га прогласи чистим. Пошто му је сва кожа побелела, чист је. 14 Али чим се на њему појави живо месо, нечист је. 15 Када свештеник види живо месо, нека човека прогласи нечистим. Живо месо је нечисто, јер указује на заразну кожну болест. 16 Ако се живо месо промени и побели, нека човек оде свештенику 17 и свештеник ће га прегледати. Ако су промене на кожи побелеле, нека свештеник зараженога прогласи чистим – он је чист.

18 »Када неко на кожи има чир и он зацели, 19 па се на оном месту где је био чир појави бео оток или црвенкастобела пега, нека се тај човек покаже свештенику 20 и свештеник ће га прегледати. Ако промена на кожи изгледа дубља од површине коже и ако је длака на њој побелела, нека га свештеник прогласи нечистим – то је заразна кожна болест која је избила тамо где је био чир. 21 Али ако, када га свештеник прегледа, на промени нема беле длаке и није дубља од површине коже и ако је мање упадљива, нека га онда свештеник седам дана држи затвореног. 22 Ако се шири по кожи, нека га свештеник прогласи нечистим – то је заразно. 23 Али ако је пега непромењена и не шири се, то је само ожиљак од чира и нека га свештеник прогласи чистим.

24 »Када неко има опекотину на кожи, па се на живом месу опекотине појави црвенкастобела или бела пега, 25 свештеник ће га прегледати. Ако је длака на пеги побелела и ако изгледа дубља од површине коже, онда је то заразна кожна болест која је избила у опекотини. Нека га свештеник прогласи нечистим – то је заразна кожна болест. 26 Али, ако га свештеник прегледа, а на пеги нема беле длаке и није дубља од површине коже и мање је упадљива, нека га свештеник седам дана држи затвореног. 27 Седмога дана нека га свештеник прегледа, па ако се пега шири по кожи, нека га свештеник прогласи нечистим – то је заразна кожна болест. 28 Али, ако је пега непромењена и није се проширила по кожи, него је постала мање упадљива, онда је то оток од опекотине. Нека га свештеник прогласи чистим – то је само ожиљак од опекотине.

29 »Ако човек или жена на глави или на бради има промену на кожи, 30 свештеник ће прегледати промену. Ако она изгледа дубља од површине коже и длака на њој је жута и танка, нека свештеник зараженога прогласи нечистим – то је шуга, заразна кожна болест главе и браде. 31 Али ако, када свештеник прегледа ову врсту промене на кожи, она не изгледа дубља од површине коже и на њој нема црне длаке, нека свештеник зараженога држи затвореног седам дана. 32 Седмога дана нека свештеник прегледа промену, па ако се шуга није проширила и на њој нема жуте длаке и не изгледа дубља од површине коже, 33 нека се заражени обрије, али нека не обрије оболело место. Свештеник ће га још седам дана држати затвореног, 34 а седмога дана ће свештеник поново прегледати шугу. Ако се није проширила по кожи и не изгледа дубља од површине коже, нека га свештеник прогласи чистим. Нека опере своју одећу и биће чист. 35 Али ако се шуга ипак прошири по кожи након што је проглашен чистим, 36 свештеник ће га поново прегледати. Ако се шуга проширила по кожи, свештеник не треба да тражи жуту длаку – тај је очигледно нечист. 37 Али ако је, по његовој процени, остала непромењена и ако је на њој израсла црна длака, шуга је излечена. Чист је и нека га свештеник прогласи чистим.

38 »Када човек или жена има беле пеге по кожи, 39 свештеник ће их прегледати, па ако су пеге мутнобеле, то је безопасан осип који је избио по кожи – та особа је чиста.

40 »Када човек изгуби косу, ћелав је али чист. 41 Ако је изгубио косу спреда, оћелавио је на челу, али је чист. 42 Али ако на ћелавој глави или челу има црвенкастобелу промену, то је заразна болест која избија на глави или на челу. 43 Свештеник ће га прегледати, па ако је промена на глави или челу црвенкастобела као код заразне кожне болести, 44 тај човек је заражен и нечист. Нека га свештеник прогласи нечистим због промене на кожи главе.

45 »Ко има заразну кожну болест нека носи раздерану одећу, нека рашчупа косу, нека прекрије доњи део лица и нека виче: ‚Нечист! Нечист!‘ 46 Све док буде имао заразу, остаје нечист. Нека живи сам и нека живи ван табора.«

Буђ

47 »Ако се на одећи појави буђ – било на вуненој или ланеној одећи, 48 било на нечем тканом или плетеном од лана или вуне, било на кожи или неком кожном предмету – 49 па ако то загађење на одећи, кожи, нечем тканом или плетеном или на неком предмету од коже буде зеленкасто или црвенкасто, то се буђ шири и треба да се покаже свештенику. 50 Свештеник ће прегледати буђ и загађени предмет ће седам дана држати затворен. 51 Седмога дана ће га поново прегледати, па ако се буђ проширила по одећи, или по нечем тканом или плетеном, или по кожи, за шта год она служила, то је разорна буђ – предмет је нечист. 52 Нека спали ту одећу, или то што је ткано или плетено од лана или вуне, или кожни предмет који на себи има загађење, јер та буђ је разорна – нека се предмет спали.

53 »Али ако се, када је свештеник прегледа, буђ није проширила по одећи, или по тканом или плетеном, или по кожном предмету, 54 нека заповеди да се загађени предмет опере. 55 Свештеник ће га поново прегледати, па ако буђ није променила изглед и није се проширила, предмет је нечист. Спали га, било да је буђ захватила једну било другу страну. 56 Али, ако је, кад свештеник прегледа предмет, буђ постала мање упадљива након што је предмет опран, нека откине загађени део одеће, или коже, или тканог или плетеног предмета. 57 Ако се буђ поново појави на одећи, или на тканом или плетеном предмету, или на предмету од коже, то се буђ шири. Такав предмет нека се спали. 58 Али одећа, или ткани или плетени предмет, или предмет од коже који је опран и са ког је буђ нестала, нека се поново опере и биће чист.

59 »То је закон о буђи која је загадила вунену или ланену одећу, нешто ткано или плетено, или неки кожни предмет, да би се они прогласили чистим или нечистим.«

14

Очишћење од кожне болести

1 ГОСПОД рече Мојсију: 2 »Ово је закон за зараженога у време његовог очишћења, када га доведу свештенику: 3 Свештеник ће изаћи ван табора и прегледати зараженога. Ако је заражени излечен од своје заразне кожне болести, 4 свештеник ће заповедити да се за његово очишћење донесу две живе чисте птице, кедровина, скерлетно предиво и исоп. 5 Свештеник ће онда заповедити да се једна птица убије над свежом водом у глиненом суду. 6 Потом ће узети живу птицу и умочити је, заједно са кедровином, скерлетним предивом и исопом, у крв птице убијене над свежом водом 7 и седам пута пошкропити онога ко се чисти од заразне кожне болести и прогласити га чистим. Онда ће пустити ону живу птицу на отвореном пољу.

8 »Онај ко се чисти, нека опере своју одећу, обрије све своје длаке и окупа се у води – тада ће бити чист. После тога сме да уђе у табор, али нека седам дана остане ван свог шатора. 9 Седмога дана нека обрије све своје длаке – нека обрије главу, браду, обрве и све друге длаке. Нека опере своју одећу и окупа се у води, и биће чист. 10 Осмога дана нека донесе два мушка јагњета и једно женско јагње од годину дана, свако без мане, три десетине ефе+ 14,10 три десетине ефе 6,6 литара. белог брашна замешеног с уљем, за житну жртву, и лог+ 14,10 лог 0,3 литра; исто и у 12, 15, 21. и 24. стиху. уља. 11 Свештеник који га проглашава чистим нека доведе онога ко се чисти и његове жртве пред ГОСПОДА на улаз у Шатор састанка. 12 Свештеник ће онда узети једно мушко јагње и принети га као жртву за кривицу заједно са логом уља. Окренуће их овамо-онамо као жртву окретану пред ГОСПОДОМ. 13 Нека човек закоље јагње на светом месту где се кољу жртве за очишћење и паљенице. Као и жртва за очишћење, тако и жртва за кривицу припада свештенику – она је пресвета. 14 Свештеник ће узети крви жртве за кривицу и њоме премазати ресицу десног уха, палац десне руке и палац десне ноге онога ко се чисти. 15 Потом ће свештеник узети од лога уља, сипати то на свој леви длан, 16 умочити прст десне руке у уље на свом длану и прстом пошкропити уљем седам пута пред ГОСПОДОМ. 17 Уљем које му остане на длану свештеник ће премазати ресицу десног уха онога ко се чисти, палац његове десне руке и палац његове десне ноге, поврх крви жртве за кривицу. 18 Преостало уље са свог длана свештеник ће излити на главу онога ко се чисти. Тако ће за њега извршити обред помирења пред ГОСПОДОМ.

19 »Потом ће свештеник принети жртву за очишћење и извршити обред помирења за онога ко се чисти. После тога нека човек закоље жртву паљеницу, 20 а свештеник ће је принети на жртвенику заједно са житном жртвом. Тако ће за њега извршити обред помирења, и биће чист.

21 »Али, ако је човек сиромашан и не може толико да набави, нека узме једно мушко јагње као жртву за кривицу, које ће бити окретано овамо-онамо да би се за човека извршио обред помирења, једну десетину ефе+ 14,21 једну десетину ефе 2,2 литра. белог брашна замешеног с уљем за житну жртву, лог уља 22 и две грлице или два голупчета – шта већ може да набави – једну птицу за жртву за очишћење, а другу за жртву паљеницу. 23 Осмога дана нека их за своје очишћење донесе свештенику на улаз у Шатор састанка пред ГОСПОДОМ. 24 Свештеник ће узети јагње за жртву за кривицу и лог уља и окренути их овамо-онамо као жртву окретану пред ГОСПОДОМ. 25 Онда нека човек закоље јагње за жртву за кривицу, а свештеник ће узети крви жртве и њоме премазати ресицу десног уха, палац десне руке и палац десне ноге онога ко се чисти. 26 Свештеник ће сипати уља на свој леви длан 27 и прстом десне руке пошкропити уљем са свог длана седам пута пред ГОСПОДОМ. 28 Уљем са длана премазаће она иста места која је премазао крвљу жртве за кривицу: ресицу десног уха, палац десне руке и палац десне ноге онога ко се чисти. 29 Преостало уље са длана свештеник ће излити на главу онога ко се чисти. Тако ће за њега извршити обред помирења пред ГОСПОДОМ. 30 Потом ће узети грлице или голупчад – шта већ човек може да набави – 31 и једну птицу принети као жртву за очишћење, а другу као жртву паљеницу, заједно са житном жртвом. Тако ће свештеник извршити обред помирења пред ГОСПОДОМ за онога ко се чисти.

32 »То је закон за онога ко има заразну кожну болест, а не може да набави редовне жртве за своје очишћење.«

Буђ у кући

33 ГОСПОД рече Мојсију и Аарону: 34 »Када уђете у земљу Ханаан, коју вам дајем у посед, а ја ставим буђ у неку кућу у тој земљи, 35 нека власник куће дође и каже свештенику: ‚Видео сам у својој кући нешто што личи на буђ.‘ 36 Пре него што свештеник уђе да прегледа буђ, нека заповеди да се кућа испразни, иначе ће све у кући бити проглашено нечистим. После тога нека свештеник уђе да прегледа кућу. 37 Нека прегледа буђ на зидовима, па ако има зеленкастих или црвенкастих удубљења која изгледају дубља од површине зида, 38 нека свештеник изађе до улаза у кућу и затвори кућу на седам дана. 39 Седмога дана нека се свештеник врати и поново прегледа кућу. Ако се буђ проширила по зидовима, 40 нека заповеди да се загађено камење повади и баци на нечисто место ван града. 41 Онда нека нареди да се сви унутрашњи зидови остружу, а састругани малтер баци на нечисто место ван града. 42 Потом нека узму друго камење и ставе га место извађеног и новим малтером омалтеришу кућу. 43 Ако се буђ поново појави у кући након што је камење повађено и кућа остругана и омалтерисана, 44 нека свештеник оде да је прегледа. Ако се буђ проширила по кући, то је разарајућа буђ – кућа је нечиста. 45 Нека се кућа сруши, а њено камење, дрвенарија и малтер однесу на нечисто место ван града. 46 Ко год уђе у кућу док је затворена, биће нечист до вечери. 47 Ко једе или спава у тој кући, нека опере своју одећу. 48 Али ако свештеник дође да прегледа кућу, а буђ се није проширила након што је кућа омалтерисана, нека кућу прогласи чистом, јер је буђ нестала. 49 Да би очистио кућу, нека узме две птице, кедровине, скерлетног предива и исопа. 50 Једну птицу нека убије над свежом водом у глиненом суду, 51 а онда нека узме кедровину, исоп, скерлетно предиво и ону живу птицу и умочи их у крв мртве птице и свежу воду и кућу пошкропи седам пута. 52 Тако ће очистити кућу птичјом крвљу, свежом водом и живом птицом, кедровином, исопом и скерлетним предивом. 53 Нека потом пусти птицу на отвореном пољу ван града. Тако ће извршити обред помирења за кућу, и она ће бити чиста.

54 »То је закон за сваку врсту заразне кожне болести, шугу, 55 буђ на одећи или у кући 56 и за осип, оток или светлу пегу, 57 да би се одредило када је нешто чисто или нечисто. То је закон за заразне кожне болести и буђ.«

15

Нечисти изливи из мушкарчевог тела

1 ГОСПОД рече Мојсију и Аарону: 2 »Кажите Израелцима: ‚Када мушкарац има излив из тела, нечист је. 3 Било да то настави да тече из његовог тела, било да га тело задржи, чини га нечистим. 4 Свака постеља на коју легне мушкарац који има излив биће нечиста и све на шта седне биће нечисто. 5 Ко год дотакне његову постељу, нека опере своју одећу и окупа се у води, и биће нечист до вечери. 6 Ко седне на нешто на чему је седео мушкарац који има излив, нека опере своју одећу и окупа се у води, и биће нечист до вечери. 7 Ко дотакне мушкарца који има излив, нека опере своју одећу и окупа се у води, и биће нечист до вечери. 8 Ако мушкарац који има излив пљуне некога ко је чист, нека тај опере своју одећу и окупа се у води, и биће нечист до вечери. 9 Биће нечисто и све на чему мушкарац који има излив седи док јаше. 10 Ко год дотакне било шта од онога што је испод мушкарца који има излив, биће нечист до вечери. Ко подигне такав предмет, нека опере своју одећу и окупа се у води, и биће нечист до вечери. 11 Онај кога неопраних руку дотакне мушкарац који има излив нека опере своју одећу и окупа се у води, и биће нечист до вечери. 12 Земљани суд који дотакне мушкарац који има излив нека се разбије, а сваки предмет од дрвета нека се испере водом.

13 »‚Када мушкарцу престане излив, нека одброји седам дана за своје очишћење, опере своју одећу и окупа се у свежој води, и биће чист. 14 Осмога дана нека узме две грлице или два голупчета, дође пред ГОСПОДА на улаз у Шатор састанка и да их свештенику. 15 Свештеник ће једну птицу принети као жртву за очишћење, а другу као жртву паљеницу. Тако ће свештеник за тог мушкарца – због његовог излива – извршити обред помирења пред ГОСПОДОМ.

16 »‚Када мушкарац има излив семена, нека цело тело окупа у води, и биће нечист до вечери. 17 Свака одећа или кожа на коју доспе семе нека се опере водом, и биће нечиста до вечери. 18 Када мушкарац легне са женом и дође до излива семена, нека се обоје окупају у води, и биће нечисти до вечери.‘«

Нечисти изливи из жениног тела

19 »‚Када жена има свој редован излив крви, нечистоћа њене месечнице трајаће седам дана, а ко год је дотакне биће нечист до вечери. 20 На шта год легне или седне за време своје месечнице биће нечисто. 21 Ко дотакне њену постељу, нека опере своју одећу и окупа се у води, и биће нечист до вечери. 22 Ко дотакне нешто на чему је она седела, нека опере своју одећу и окупа се у води, и биће нечист до вечери. 23 Било да дотакне нешто на њеној постељи, било оно на чему је седела, биће нечист до вечери. 24 Ако мушкарац легне с њом и њен месечни излив га дотакне, биће нечист седам дана; свака постеља на коју легне биће нечиста.

25 »‚Када жена има излив крви више дана, али не у време своје месечнице, или ако јој месечница траје дуже него обично, биће нечиста све време док има излив, исто као за време месечнице. 26 Свака постеља на коју легне док јој траје излив биће нечиста као што је њена постеља нечиста за време њене месечнице. И на шта год седне биће нечисто као што је нечисто и за време њене месечнице. 27 Ко год то дотакне биће нечист. Нека опере своју одећу и окупа се у води, и биће нечист до вечери.

28 »‚Када жени престане излив, нека одброји седам дана, и после тога ће бити чиста. 29 Осмога дана нека узме две грлице или два голупчета и однесе их свештенику на улаз у Шатор састанка. 30 Свештеник ће једну птицу принети као жртву за очишћење, а другу као жртву паљеницу. Тако ће свештеник за ту жену – због нечистоће њеног излива – извршити обред помирења пред ГОСПОДОМ.‘

31 »Опомињите Израелце да се држе закона о уклањању нечистоће+ 15,31 Опомињите … нечистоће Дословно: Одвојте Израелце од њихове нечистоће., да не погину у својој нечистоћи зато што су нечистим учинили моје Боравиште, које је међу њима.

32 »То је закон за онога ко има излив, то јест за сваког мушкарца кога је излив семена учинио нечистим, 33 за жену када има месечницу, за мушкарца или жену који имају неуобичајен излив, и за мушкарца који има полни однос са женом када је нечиста.«

16

Дан помирења

1 ГОСПОД је говорио Мојсију после смрти двојице Ааронових синова, који су погинули када су пред ГОСПОДОМ принели непрописну ватру.

2 ГОСПОД рече Мојсију: »Кажи свом брату Аарону да не улази у Светињу над светињама кад му се прохте. Ако уђе иза завесе, пред Помирилиште – поклопац Ковчега – погинуће, јер се ја показујем у облаку изнад Помирилишта.

3 »Ево како Аарон треба да улази у Светињу над светињама: Са јунцем за жртву за очишћење и са овном за жртву паљеницу. 4 Нека обуче свету ланену кошуљу и ланено доње рубље. Нека се опаше ланеном тканицом и нека стави ланени турбан. То је света одећа – зато нека се окупа у води пре него што је обуче. 5 Нека од израелске заједнице узме два јарца за жртву за очишћење и једног овна за жртву паљеницу.

6 »Јунца нека принесе као своју жртву за очишћење, да изврши обред помирења за себе и своје укућане. 7 Онда нека узме она два јарца и доведе их пред ГОСПОДА на улаз у Шатор састанка. 8 Нека онда баци коцке за та два јарца. Тако ће коцком једнога одредити ГОСПОДУ, а другога Азазелу+ 16,8 Азазелу Азазел је вероватно демон који живи у пустињи.. 9 Нека Аарон потом доведе јарца одређеног ГОСПОДУ и принесе га као жртву за очишћење. 10 А јарца одређеног Азазелу нека живог доведу пред ГОСПОДА да се њиме изврши обред помирења тако што ће бити послат Азазелу у пустињу.

11 »Нека Аарон доведе јунца за своју жртву за очишћење, да изврши обред помирења за себе и своје укућане, и нека јунца закоље за своју жртву за очишћење. 12 Нека узме кадионицу пуну ужареног угљевља са жртвеника пред ГОСПОДОМ и две шаке ситно истуцаног мирисног кâда и то однесе иза завесе. 13 Кâд нека стави на ватру пред ГОСПОДОМ, да облак од кâда прекрије Помирилиште изнад Сведочанства, да не погине. 14 Нека узме јунчеве крви и прстом пошкропи источну страну Помирилишта, а онда нека прстом седам пута пошкропи крвљу испред Помирилишта.

15 »Нека потом закоље јарца за жртву за очишћење за народ, па унесе јарчеву крв иза завесе и с њом учини исто што је учинио с јунчевом крвљу: нека њоме пошкропи Помирилиште и испред Помирилишта. 16 Тако ће извршити обред помирења за Светињу над светињама због нечистоће Израелаца и њихове побуне – свих њихових греха. Нека исто учини и за Шатор састанка, који је међу њима, усред њихове нечистоће. 17 Када Аарон уђе да изврши обред помирења у Светињи над светињама, нека нико не буде у Шатору састанка док он не изађе.

»Након што изврши обред помирења за себе, своје укућане и целу израелску заједницу, 18 нека изађе до жртвеника који је пред ГОСПОДОМ и за њега изврши обред помирења. Нека узме јунчеве и јарчеве крви и њоме премаже све рогове жртвеника. 19 Нека прстом седам пута пошкропи жртвеник крвљу, да би га очистио од нечистоће Израелаца и освештао га.

20 »Када Аарон заврши обред помирења за Светињу над светињама, Шатор састанка и жртвеник, нека доведе оног живог јарца. 21 Нека тада положи обе руке на главу живог јарца и призна над њим сву опакост Израелаца и сву њихову побуну – све њихове грехе – и тако их пренесе на главу јарца. Онда нека јарца пошаље у пустињу са човеком одређеним за то. 22 Тако ће јарац на себи однети све њихове грехе у пуст крај, а онај човек ће га пустити у пустињи.

23 »Нека затим Аарон уђе у Шатор састанка и свуче ланену одећу коју је обукао пре уласка у Светињу над светињама и нека је тамо остави. 24 Нека се на светом месту окупа у води, обуче своју одећу, па изађе и принесе жртву паљеницу за себе и жртву паљеницу за народ, да би извршио обред помирења за себе и за народ. 25 Нека на жртвенику спали и лој жртве за очишћење.

26 »Човек који пусти јарца Азазелу нека опере своју одећу и окупа се у води. После тога сме да уђе у табор. 27 Јунац и јарац за жртву за очишћење, чија је крв унета у Светињу над светињама да би се извршило помирење, нека се изнесу ван табора и нека се њихова кожа, месо и нечист спале. 28 Ко их буде спаљивао, нека потом опере своју одећу и окупа се у води. После тога сме да уђе у табор.

29 »Ово је трајна уредба за вас: Десетог дана седмог месеца постите и не обављајте никакав посао – ни рођени Израелац ни дошљак који борави међу вама – 30 јер ће тога дана за вас бити извршен обред помирења, да се очистите. Тада ћете пред ГОСПОДОМ бити чисти од свих греха. 31 То је велики суботњи одмор, и зато постите. То је трајна уредба.

32 »Свештеник који је помазан и постављен да наследи свога оца као првосвештеник нека изврши обред помирења. Нека обуче свету ланену одећу 33 и изврши обред помирења за Светињу над светињама, Шатор састанка и жртвеник, а тако и за свештенике и сав народ у заједници.

34 »Ово је трајна уредба за вас: нека се обред помирења за све грехе Израелаца врши једном годишње.«

И Мојсије учини као што му је ГОСПОД заповедио.

17

Светост крви

1 ГОСПОД рече Мојсију: 2 »Кажи Аарону и његовим синовима и свим Израелцима: ‚ГОСПОД је овако заповедио: 3 Сваки Израелац који закоље вола, јагње или јаре у табору или ван њега 4 уместо да их доведе на улаз у Шатор састанка да их принесе на жртву ГОСПОДУ испред ГОСПОДЊЕГ Боравишта, крив је за проливање крви. Пролио је крв и нека се одстрани из свога народа. 5 Ово је зато да би Израелци ГОСПОДУ доводили жртве које сада приносе на отвореном пољу. Нека их доводе свештенику на улаз у Шатор састанка и приносе их ГОСПОДУ као жртве за заједништво. 6 Свештеник ће крвљу запљуснути ГОСПОДЊИ жртвеник на улазу у Шатор састанка и спалити лој да буде пријатан мирис ГОСПОДУ. 7 Нека више не приносе своје клане жртве јарцима демонима, с којима се одају блуду. То је трајна уредба за њих из поколења у поколење.‘

8 »Кажи им: ‚Сваки Израелац или дошљак који борави међу вама који приноси жртву паљеницу или клану жртву, 9 а не доведе је на улаз у Шатор састанка да је принесе ГОСПОДУ, нека се одстрани из свога народа.

10 »‚Окренућу се против сваког Израелца или дошљака који борави међу вама који једе било какву крв. Ко буде јео крв, одстранићу га из његовог народа. 11 Јер, живот живог бића је у крви и ја сам вам је дао да за своје животе вршите обред помирења на жртвенику. Јер, крвљу се врши обред помирења за живот. 12 Зато кажем Израелцима: Нека ниједан од вас не једе крв и нека ниједан дошљак који борави међу вама не једе крв.

13 »‚Сваки Израелац или дошљак који борави међу вама који улови животињу или птицу која сме да се једе, нека јој излије крв и покрије је земљом. 14 Јер, живот сваког живог бића је његова крв. Зато сам рекао Израелцима: »Не једите крв ниједног живог бића, јер је живот сваког живог бића његова крв. Ко је буде јео, нека се одстрани.«

15 »‚Ко буде јео било шта угинуло или оно што су растргле животиње, био он рођени Израелац или дошљак, нека опере своју одећу и окупа се у води, и биће нечист до вечери. Потом ће бити чист. 16 Али, ако не опере своју одећу и не окупа се, сносиће последице свога греха.‘«

18

Забрањени полни односи

1 ГОСПОД рече Мојсију: 2 »Кажи Израелцима: ‚Ја сам ГОСПОД, ваш Бог. 3 Не чините оно што се чини у Египту, где сте живели, и не чините оно што се чини у Ханаану, у који вас водим. Не живите по њиховим уредбама. 4 Извршавајте моје законе и држите се мојих уредби – по њима живите. Ја сам ГОСПОД, ваш Бог. 5 Држите се мојих уредби и законâ, јер човек који их извршава у њима ће наћи живот. Ја сам ГОСПОД.

6 »‚Немој да имаш полне односе са крвним сродником. Ја сам ГОСПОД.

7 »‚Немој да наносиш срамоту своме оцу тако што ћеш имати полне односе са својом мајком. Она ти је мајка – немој да имаш полне односе с њом.

8 »‚Немој да имаш полне односе са било којом женом свога оца. То би нанело срамоту твом оцу.

9 »‚Немој да имаш полне односе са својом сестром, било да је она кћи твога оца или кћи твоје мајке, било да је рођена у истом дому или другде.

10 »‚Немој да имаш полне односе са кћери свога сина или своје кћери. То би ти нанело срамоту.

11 »‚Немој да имаш полне односе са кћери коју је твоме оцу родила жена твога оца. Она ти је сестра.

12 »‚Немој да имаш полне односе са сестром свога оца. Она је крвни сродник твога оца.

13 »‚Немој да имаш полне односе са сестром своје мајке. Јер, она је крвни сродник твоје мајке.

14 »‚Немој да наносиш срамоту своме стрицу тако што ћеш имати полне односе са његовом женом. Она ти је стрина.

15 »‚Немој да имаш полне односе са својом снахом. Она је жена твога сина – немој да имаш полне односе с њом.

16 »‚Немој да имаш полне односе са женом свога брата. То би нанело срамоту твоме брату.

17 »‚Немој да имаш полне односе и са женом и са њеном кћери. Немој да имаш полне односе са кћери њеног сина ни са кћери њене кћери. Оне су њене крвне сроднице. То је поквареност.

18 »‚Док ти је жена жива, немој да узимаш за жену сестру своје жене да јој буде супарница и немој да имаш полне односе с њом.

19 »‚Немој да прилазиш жени да с њом имаш полне односе док је нечиста за време своје месечнице.

20 »‚Немој да имаш полне односе са женом свога ближњега и тако од ње постанеш нечист.

21 »‚Немој да даш ниједно своје дете да буде жртвовано Молоху – не скврнави име свога Бога. Ја сам ГОСПОД.

22 »‚Немој да имаш полне односе са мушкарцем као са женом. То је одвратно.

23 »‚Немој да имаш полне односе са животињом и тако од ње постанеш нечист, а ни жена нека нема полне односе са животињом. То је настраност.

24 »‚Немојте да постанете нечисти ни на један од ових начина. Јер, на све ове начине постали су нечисти народи које ћу истерати пред вама. 25 Зато је и земља постала нечиста, па сам је казнио због њеног греха, и она је избљувала своје становнике. 26 Држите се мојих уредби и законâ. Ни рођени Израелац ни дошљак који борави међу вама нека не чини ниједну од ових гадости. 27 Јер, све те гадости чинили су људи који су пре вас живели у тој земљи и земља је постала нечиста. 28 Ако и ви учините земљу нечистом, она ће вас избљувати као што је избљувала народе који су били пре вас.

29 »‚Ко год учини неку од ових гадости, нека се одстрани из свога народа. 30 Држите се онога што ја тражим. Не извршавајте ниједну од одвратних уредби које су се извршавале пре вас, па нећете постати нечисти од њих. Ја сам ГОСПОД, ваш Бог.‘«

19

Прописи о светости и правди

1 ГОСПОД рече Мојсију: 2 »Кажи целој израелској заједници: ‚Будите свети, јер сам ја, ГОСПОД, ваш Бог, свет.

3 »‚Нека свако поштује своју мајку и свога оца. Држите моје суботе. Ја сам ГОСПОД, ваш Бог.

4 »‚Не окрећите се ништавним идолима и не правите себи ливене богове. Ја сам ГОСПОД, ваш Бог.

5 »‚Када ГОСПОДУ приносите жртву за заједништво, приносите је тако да вам буде прихваћена. 6 Нека се поједе истог дана када је принесете или сутрадан. Све што остане до трећег дана, нека се спали. 7 Ако се нешто од ње једе трећег дана, нечисто је и неће бити прихваћено. 8 Ко то буде јео, нека сноси последице свога греха, јер је оскврнавио оно што је ГОСПОДУ свето. Нека се одстрани из свога народа.

9 »‚Када жањете жито у својој земљи, немој да жањеш до саме ивице свога поља и немој да сакупљаш оно што је од твога жита пало на земљу. 10 Немој да обиреш свој виноград други пут и немој да сакупљаш грожђе које је попадало. То остави сиромаху и дошљаку. Ја сам ГОСПОД, ваш Бог.

11 »‚Не крадите, не лажите и не варајте један другог.

12 »‚Не заклињите се лажно мојим именом – не скврнави име свога Бога. Ја сам ГОСПОД.

13 »‚Не искоришћавај свога ближњега и не пљачкај га. Не задржавај код себе најамникову плату до јутра.

14 »‚Не проклињи глувога и не стављај препреку пред слепога да се спотакне. Него, бој се свога Бога. Ја сам ГОСПОД.

15 »‚Не чини неправду када судиш. Не буди пристрастан према сиромаху и не повлађуј великом. Суди своме ближњему правично.

16 »‚Не иди унаоколо ширећи клевете међу својим народом. Не угрожавај живот свога ближњега. Ја сам ГОСПОД.

17 »‚Не мрзи свога брата у свом срцу. Прекори свога ближњега, да и сам не згрешиш због њега.

18 »‚Не свети се и не буди киван на своје сународнике, него воли свога ближњега као самога себе. Ја сам ГОСПОД.

19 »‚Држите се мојих уредби.

»‚Не пари различите врсте животиња. Не сеј две врсте семена на својој њиви. Не носи одећу начињену од две врсте тканине.

20 »‚Ако човек има полне односе са робињом која је обећана другом човеку, а још није ни откупљена ни ослобођена, нека буду кажњени, али не смрћу, јер она није слободна. 21 Нека за казну човек доведе ГОСПОДУ на улаз у Шатор састанка овна за жртву за кривицу. 22 Свештеник ће овном жртве за кривицу извршити обред помирења за њега пред ГОСПОДОМ за грех који је починио, и грех ће му бити опроштен.

23 »‚Када уђете у земљу и засадите било коју воћку, сматрајте њене плодове забрањенима. Три године их сматрајте забрањенима – нека се не једу. 24 Четврте године ће сви њени плодови бити света жртва на хвалу ГОСПОДУ. 25 Тек пете године смете да једете њене плодове. Тако ће се њен род увећати. Ја сам ГОСПОД, ваш Бог.

26 »‚Не једите месо у коме још има крви.

»‚Не бавите се гатањем ни враџбинама.

27 »‚Не шишајте косу на слепоочницама. Не сеците крајеве браде. 28 Не правите урезе по телу у знак жалости за покојником и не усецајте знакове по себи. Ја сам ГОСПОД.

29 »‚Не обешчашћуј своју кћер дајући је за блудницу, да се земља не ода блудничењу и не напуни се поквареношћу.

30 »‚Држите моје суботе и поштујте моје светилиште. Ја сам ГОСПОД.

31 »‚Не обраћајте се духовима покојника и не тражите призиваче духова, јер ћете од њих постати нечисти. Ја сам ГОСПОД, ваш Бог.

32 »‚Устај пред седом главом, указуј част старцу и бој се свога Бога. Ја сам ГОСПОД.

33 »‚Када дошљак борави код вас у вашој земљи, не угњетавајте га. 34 Нека вам дошљак који борави код вас буде као да је рођени Израелац. Воли га као самога себе. Јер, и ви сте били дошљаци у Египту. Ја сам ГОСПОД, ваш Бог.

35 »‚Не чините неправду када судите у вези са мерама за дужину, тежину и запремину. 36 Нека вам буду тачне ваге, тегови и мере+ 19,36 мере Дословно: ефа и хин.. Ја сам ГОСПОД, ваш Бог, који вас је извео из Египта.

37 »‚Држите се свих мојих уредби и свих мојих закона и извршавајте их. Ја сам ГОСПОД.‘«

20

Казне за тешке прекршаје

1 ГОСПОД рече Мојсију: 2 »Кажи Израелцима: ‚Ко год од Израелаца или дошљака који бораве у Израелу дâ неко од своје деце Молоху, нека се погуби. Народ земље нека га каменује. 3 Ја ћу се окренути против тога човека и одстранити га из његовог народа зато што је дао своје дете Молоху и тако учинио моје светилиште нечистим и оскврнавио моје свето име. 4 Ако народ земље зажмури пред тим да је тај човек дао своје дете Молоху и не погуби га, 5 сâм ја ћу се окренути против тога човека и његовог братства и одстранити из народа и њега и све који за њим крену да се одају блуду с Молохом.

6 »‚Окренућу се против свакога ко се буде обраћао духовима покојника и призивачима духова и одавао се блуду с њима, и одстранићу га из његовог народа.

7 »‚Освештајте се и будите свети, јер сам ја ГОСПОД, ваш Бог. 8 Држите се мојих уредби и извршавајте их. Ја сам ГОСПОД, који вас чини светима.

9 »‚Ко прокуне свога оца или мајку, нека се погуби. Проклео је свога оца или мајку и заслужио је смрт.

10 »‚Ако човек почини прељубу са туђом женом – са женом свога ближњега – нека се и прељубник и прељубница погубе.

11 »‚Човек који има полне односе са женом свога оца, наноси срамоту своме оцу. Нека се и човек и жена погубе – заслужили су смрт.

12 »‚Ако човек има полне односе са својом снахом, нека се обоје погубе. Починили су настраност и заслужују смрт.

13 »‚Ако мушкарац има полне односе с мушкарцем као са женом, обојица су починили гадост. Нека се погубе – заслужили су смрт.

14 »‚Ако се човек ожени и женом и њеном мајком, то је поквареност. Нека се и он и оне спале, да међу вама не буде покварености.

15 »‚Ако човек има полне односе са животињом, нека се погуби. И животињу убијте.

16 »‚Ако жена има полне односе са животињом, убијте и жену и животињу. Нека се погубе – заслужили су смрт.

17 »‚Ако се човек ожени својом сестром, кћери свога оца или кћери своје мајке, па имају полне односе, то је срамота. Нека се јавно одстране из свога народа. Имао је полне односе са својом сестром и нека сноси последице свога греха.

18 »‚Ако човек има полне односе са женом за време њене месечнице, нека се обоје одстране из свога народа јер су имали полни однос у крви.

19 »‚Немој да имаш полне односе са сестром своје мајке ни са сестром свога оца, јер би тако нанео срамоту свом крвном сроднику. Обоје бисте сносили последице свога греха.

20 »‚Ако човек има полне односе са својом стрином, наноси срамоту своме стрицу. Обоје ће сносити последице свога греха. Умреће без деце.

21 »‚Ако се човек ожени женом свога брата, то је нечисто. Нанео је срамоту своме брату. Тај човек и жена неће имати деце.

22 »‚Држите се свих мојих уредби и законâ и извршавајте их, да вас не избљује земља у коју вас водим да у њој живите. 23 Немојте да живите по уредбама народâ које ћу истерати пред вама. Гнушам их се зато што су све то чинили. 24 Рекао сам вам: »Запосешћете њихову земљу – вама ћу је дати у наследство – земљу којом тече мед и млеко.« Ја сам ГОСПОД, ваш Бог, који вас је одвојио од других народа. 25 Стога правите разлику између чистих и нечистих животиња и између чистих и нечистих птица. Немојте да се каљате ни животињом, ни птицом, ни било чиме што се креће по тлу – ничим што сам одвојио да за вас буде нечисто. 26 Будите мој свети народ, јер сам ја, ГОСПОД, свет. Ја сам вас одвојио од других народа да будете моји.

27 »‚Човек или жена међу вама који питају духове покојника или су призивачи духова нека се погубе. Нека их каменују – заслужили су смрт.‘«

21

Светост свештеника

1 ГОСПОД рече Мојсију: »Кажи свештеницима, Аароновим синовима: ‚Нека свештеник не постаје нечист због покојника из свога народа, 2 осим због својих најближих сродника: своје мајке, оца, кћери, брата 3 и неудате сестре која је од њега зависила јер није имала мужа – због ње сме да постане нечист. 4 Нека не постаје нечист због своје родбине са женине стране и тако се укаља.

5 »‚Нека свештеници не брију главу, нека не одсецају крајеве браде и нека не праве урезе по телу.

6 »‚Нека буду свети своме Богу и нека не скврнаве име свога Бога. Зато што приносе жртве ГОСПОДУ спаљене ватром, храну свога Бога, нека буду свети.

7 »‚Нека се не жене блудницом, ни обешчашћеном женом, ни распуштеницом. Јер, свештеник је свет своме Богу.‘

8 »Свештеника сматрај светим, јер он приноси храну твога Бога. Сматрај га светим, јер сам ја, ГОСПОД, свет и чиним вас светима.

9 »‚Ако се свештеникова кћи обешчасти блудничењем, обешчастила је свога оца – нека се спали.‘«

10 »‚Првосвештеник, на чију главу је изливено уље помазања и који је освештан да носи свештеничку одећу, нека не иде рашчупане косе и нека не раздире своју одећу. 11 Нека не прилази мртвацу и нека не постаје нечист чак ни због свога оца или мајке. 12 Нека не одлази из светилишта свога Бога и не скврнави га, јер је освештан уљем помазања свога Бога. Ја сам ГОСПОД.

13 »‚Нека се ожени девицом. 14 Нека се не жени ни удовицом, ни распуштеницом, ни обешчашћеном женом, него само девицом из свога народа. 15 Нека не обешчашћује своје потомке међу својим народом. Јер ја, ГОСПОД, чиним га светим.‘«

16 ГОСПОД рече Мојсију: 17 »Кажи Аарону: ‚Из поколења у поколење нека ниједан од твојих потомака са телесним недостатком не прилази жртвенику да приноси храну свога Бога. 18 Нека не прилази жртвенику ниједан човек са телесним недостатком: ни слеп, ни хром, ни унакажен, ни изобличен, 19 ни коме је обогаљена нога или рука, 20 ни грбав, ни кржљавог раста, ни замућеног ока, ни ко има гнојне или цуреће ране, ни ушкопљен. 21 Нека ниједан потомак свештеника Аарона са телесним недостатком не прилази жртвенику да приноси жртве ГОСПОДУ спаљене ватром. Пошто има телесни недостатак, нека не прилази жртвенику да приноси храну свога Бога. 22 Сме да једе храну свога Бога, и пресвету и свету, 23 али због свог телесног недостатка нека не долази до завесе и не примиче се жртвенику, да не оскврнави моје свете предмете. Јер ја, ГОСПОД, чиним их светима.‘«

24 И Мојсије то рече Аарону и његовим синовима и свим Израелцима.

22

Светост жртава

1 ГОСПОД рече Мојсију: 2 »Кажи Аарону и његовим синовима да се с поштовањем односе према светим жртвама које Израелци одвајају за мене, да не оскврнаве моје свето име. Ја сам ГОСПОД.

3 »Кажи им: ‚Из поколења у поколење, ако неки од ваших потомака буде нечист, а ипак приђе светим жртвама које Израелци одвајају за ГОСПОДА, нека се одстрани од мене. Ја сам ГОСПОД.

4 »‚Ако би неки Ааронов потомак имао заразну кожну болест или излив из тела, нека не једе свете жртве све док се не очисти. А биће нечист и ако дотакне нешто што је леш учинио нечистим; или мушкарца који има излив семена; 5 или ако дотакне неко створење које гмиже; или човека нечистог од било које врсте нечистоће. 6 Ако дотакне било шта од овога, биће нечист до вечери и не сме да једе свете жртве док се не окупа у води. 7 Када сунце зађе, биће чист, и тада може да једе свете жртве, јер су оне његова храна. 8 Нека не једе ништа угинуло ни оно што су растргле животиње. Од тога би постао нечист. Ја сам ГОСПОД. 9 Нека се свештеници држе онога што тражим, да не навуку на себе грех, па погину зато што су се према томе односили с презиром.

10 »‚Нико осим свештеникове породице не сме да једе свете жртве, па тако ни свештеников гост ни најамник. 11 Али роб кога је свештеник купио новцем и роб који је рођен у његовој кући смеју да једу његову храну. 12 Ако се свештеникова кћи уда за некога ко није свештеник, не сме да једе ниједан од светих дарова. 13 Али, ако свештеникова кћи постане удовица или се разведе док још нема деце, па се врати да живи у очевој кући као у својој младости, онда сме да једе очеву храну. Нико осим свештеникове породице не сме да је једе.

14 »‚Ако би неко грешком јео свету жртву, нека је надокнади свештенику и дода још петину њене вредности. 15 Нека свештеници не скврнаве свете жртве које Израелци приносе ГОСПОДУ 16 допуштајући Израелцима да једу свете жртве и тако навлачећи на њих кривицу која изискује накнаду. Ја сам ГОСПОД, који их чини светима.‘«

17 ГОСПОД рече Мојсију: 18 »Кажи Аарону и његовим синовима и свим Израелцима: ‚Ако неко од Израелаца или дошљак у Израелу доведе животињу као дар – као жртву заветну или као жртву драговољну – да се принесе ГОСПОДУ као жртва паљеница, 19 нека доведе мужјака без мане од говедâ, оваца или коза да би дар био прихваћен. 20 Немојте да приносите животињу с маном, јер вам неће бити прихваћена. 21 Када неко приноси ГОСПОДУ жртву за заједништво од крупне или ситне стоке да би извршио посебан завет или као жртву драговољну, нека животиња буде беспрекорна да би била прихваћена – нека буде без мане. 22 Немојте да приносите ГОСПОДУ животињу која је слепа или хрома или повређена, или има брадавице или гнојне или цуреће ране. Ниједну такву животињу не стављајте на жртвеник као жртву ГОСПОДУ спаљену ватром. 23 Изобличеног или закржљалог вола или овцу можеш да принесеш као жртву драговољну, али ти неће бити прихваћени као жртва заветна. 24 Немојте да приносите ГОСПОДУ животињу чије су мошнице нагњечене, згњечене, откинуте или одсечене. Немојте то да чините животињама у својој земљи 25 нити такве животиње примајте од странца да их приносите као храну свога Бога. Неће вам бити прихваћене, јер су изобличене и имају мане.‘«

26 ГОСПОД рече Мојсију: 27 »Када теле, јагње или јаре дођу на свет, нека седам дана остану уз своју мајку. Од осмога дана надаље биће прихватљиви за жртву ГОСПОДУ спаљену ватром. 28 Не кољите краву или овцу истог дана када и њихово младунче.

29 »Када ГОСПОДУ приносите жртву захвалницу, принесите је тако да вам буде прихваћена. 30 Нека се поједе истог дана – ништа од ње не остављајте до јутра. Ја сам ГОСПОД.

31 »Држите се мојих заповести и извршавајте их. Ја сам ГОСПОД. 32 Не скврнавите моје свето име. Показаћу своју светост међу Израелцима. Ја сам ГОСПОД, који вас чини светима, 33 који вас је извео из Египта да буде ваш Бог. Ја сам ГОСПОД.«

23

Празници

1 ГОСПОД рече Мојсију: 2 »Кажи Израелцима: ‚ГОСПОДЊЕ празнике прогласите светим саборима. Ово су празници које сам одредио:‘«

Субота

3 »‚Шест дана нека се обавља посао, али седмога дана је суботњи одмор, дан светог сабора. Тада никакав посао не обављајте. Где год живели, то је ГОСПОДЊА субота.

4 »‚Ово су празници које је ГОСПОД одредио, свети сабори које ћете прогласити у време одређено за њих:‘«

Пасха и Празник бесквасног хлеба

(2. Мојс 12,1-13,10; 4. Мојс 28,16-25)

5 »‚Четрнаестог дана првог месеца у сутон почиње ГОСПОДЊА Пасха. 6 Петнаестог дана истог месеца почиње Празник бесквасног хлеба – седам дана једите бесквасни хлеб. 7 Првога дана одржите свети сабор и никакав посао не обављајте. 8 Седам дана приносите жртву ГОСПОДУ спаљену ватром. Седмога дана одржите свети сабор и никакав посао не обављајте.‘«

Приношење првина

9 ГОСПОД рече Мојсију: 10 »Кажи Израелцима: ‚Када уђете у земљу коју ћу вам дати и када будете жели жетву, донесите свештенику сноп од првог жита које пожањете. 11 Нека свештеник окрене сноп овамо-онамо пред ГОСПОДОМ, да би вам био прихваћен. Нека га окрене сутрадан после суботе. 12 Онога дана када будете окретали сноп, принесите јагње од годину дана и без мане као жртву паљеницу ГОСПОДУ, 13 заједно са њеном житном жртвом од две десетине ефе+ 23,13 две десетине ефе 4,4 литра; исто и у 17. стиху. белог брашна замешеног с уљем – жртву ГОСПОДУ спаљену ватром, пријатан мирис – и са њеном жртвом леваницом од четврт хина+ 23,13 четврт хина 0,9 литара. вина. 14 Не једите ни хлеб, ни пржено зрневље, ни младе класове до онога дана када будете принели ову жртву своме Богу. Ово је трајна уредба за сва ваша поколења, где год живели.‘«

Празник седмица

(4. Мојс 28,26-31)

15 »‚Од дана после суботе – дана када сте донели сноп за жртву окретану – одбројте седам пуних седмица. 16 Одбројте педесет дана, до дана после седме суботе, па принесите ГОСПОДУ жртву од новог жита. 17 Где год живели, донесите одатле две векне хлеба умешеног од две десетине ефе белог брашна испеченог с квасцем као жртву окретану ГОСПОДУ од првина. 18 Са овим хлебом доведите седморо мушке јагњади од годину дана и без мане, једног јунца и два овна. Они ће бити жртва паљеница ГОСПОДУ заједно са њиховим житним жртвама и жртвама леваницама – жртва спаљена ватром, пријатан мирис ГОСПОДУ. 19 Потом принесите једног јарца као жртву за очишћење и два јагњета од годину дана као жртву за заједништво. 20 Нека свештеник окрене ова два јагњета овамо-онамо пред ГОСПОДОМ као жртву окретану заједно са хлебом од првина. Они су света жртва ГОСПОДУ и припадају свештенику. 21 Истог тог дана прогласите свети сабор и никакав посао не обављајте. Ово је трајна уредба из поколења у поколење, где год живели.

22 »‚Када жањете жито у својој земљи, немојте да жањете до саме ивице свога поља и немојте да сакупљате оно што је од вашег жита пало на земљу. То оставите сиромаху и дошљаку. Ја сам ГОСПОД, ваш Бог.‘«

Празник труба

(4. Мојс 29,1-6)

23 ГОСПОД рече Мојсију: 24 »Кажи Израелцима: ‚Први дан седмог месеца нека вам буде дан потпуног одмора, свети сабор обележен трубљењем труба. 25 Никакав посао не обављајте, него принесите жртву ГОСПОДУ спаљену ватром.‘«

Дан помирења

(4. Мојс 29,7-11)

26 ГОСПОД рече Мојсију: 27 »Десетога дана седмог месеца је Дан помирења. Одржите свети сабор, постите и принесите жртву ГОСПОДУ спаљену ватром. 28 Тога дана не обављајте никакав посао, јер је то Дан помирења, када се за вас врши обред помирења пред ГОСПОДОМ, вашим Богом. 29 Ко тога дана не буде постио, нека се одстрани из свога народа. 30 Ко тога дана буде обављао било какав посао, ја ћу га уклонити из његовог народа. 31 Не обављајте никакав посао. Ово је трајна уредба из поколења у поколење, где год живели. 32 То је суботњи одмор за вас. Постите. Славите суботу од вечери деветога дана тог месеца, па до следеће вечери.«

Празник сеница

(4. Мојс 29,12-40)

33 ГОСПОД рече Мојсију: 34 »Кажи Израелцима: ‚Петнаестог дана седмог месеца почиње ГОСПОДЊИ Празник сеница и траје седам дана. 35 Првога дана је свети сабор – никакав посао не обављајте. 36 Седам дана приносите жртву ГОСПОДУ спаљену ватром, а осмога дана одржите свети сабор и принесите жртву ГОСПОДУ спаљену ватром. То је свечани скуп – никакав посао не обављајте.

37 »‚То су празници које је ГОСПОД одредио, које треба да прогласите за свете саборе за приношење жртава ГОСПОДУ спаљених ватром, паљеницâ и житних жртава, кланих жртава и леваницâ, сваке у одређени дан. 38 Ови празници су поврх ГОСПОДЊИХ субота и ове жртве су поврх ваших дарова, жртава заветних и жртава драговољних које дајете ГОСПОДУ.

39 »‚Дакле, почев од петнаестог дана седмог месеца, након што сакупите род земље, седам дана славите ГОСПОДЊУ светковину. Први и осми дан су дани потпуног одмора. 40 Првога дана узмите најбоље плодове воћака, палмове гране и гране лиснатог дрвећа и поточне врбе и седам дана се радујте пред ГОСПОДОМ, својим Богом. 41 Славите ову ГОСПОДЊУ светковину седам дана сваке године. Ово је трајна уредба из поколења у поколење. Славите је у седмом месецу. 42 Нека сви рођени Израелци седам дана живе у сеницама, 43 да би и ваша будућа поколења знала да сам учинио да Израелци живе у сеницама када сам их извео из Египта. Ја сам ГОСПОД, ваш Бог.‘«

44 И Мојсије објави Израелцима празнике које је ГОСПОД одредио.

24

Одржавање светиљки у Шатору састанка

(2. Мојс 27,20-21)

1 ГОСПОД рече Мојсију: 2 »Заповеди Израелцима да ти за осветљење доносе чистог уља од изгњечених маслина, да би светиљке могле да горе без престанка. 3 У Шатору састанка, испред завесе која заклања Сведочанство, нека Аарон ставља светиљке да горе пред ГОСПОДОМ од вечери до јутра. Ово је трајна уредба из поколења у поколење. 4 Нека ставља светиљке на чист свећњак, да горе пред ГОСПОДОМ без престанка.«

Свети хлеб

5 »Узми белог брашна и испеци дванаест погача, од којих је свака умешена од две десетине ефе+ 24,5 две десетине ефе 4,4 литра. брашна. 6 Поређај их у два реда – по шест у сваком реду – на чистом столу пред ГОСПОДОМ. 7 Дуж сваког реда стави чистог тамјана. Он ће бити знамен-жртва+ 24,7 знамен-жртва Вероватно: жртва која симболично представља целу жртву; могуће значење је и спомен-жртва. за хлеб, жртва ГОСПОДУ спаљена ватром. 8 Нека се овај хлеб ставља пред ГОСПОДА редовно, сваке суботе, као спомен вечног савеза за Израелце. 9 Он припада Аарону и његовим синовима. Нека га једу на светом месту, јер је он Аарону најсветији део од његовог редовног дела од жртава ГОСПОДУ спаљених ватром.«

Казна за вређање Божијег имена и закон одмазде

10 Син једне Израелке и Египћанина изађе међу Израелце, и у табору изби свађа између њега и једног Израелца. 11 Израелкин син увреди Божије име и опсова га, па га доведоше Мојсију. Мајка му се звала Шеломит кћи Дибрија из Дановог племена. 12 Ставише га под стражу док им се не објави ГОСПОДЊУ одлука.

13 ГОСПОД рече Мојсију: 14 »Изведи псовача ван табора. Сви који су га чули нека му положе руке на главу, а онда нека га цела заједница каменује. 15 Кажи Израелцима: ‚Ко опсује свога Бога, сносиће последице свога греха. 16 Ко увреди ГОСПОДЊЕ име, нека се погуби – нека га цела заједница каменује. Био он дошљак или рођени Израелац, када увреди Божије име, нека се погуби.

17 »‚Ко убије човека, нека се погуби.

18 »‚Ко убије животињу, нека је надокнади – живот за живот.

19 »‚Ко повреди свога ближњега, нека се њему учини оно што је он учинио: 20 прелом за прелом, око за око, зуб за зуб. Како је он повредио другога, тако нека и он буде повређен.

21 »‚Ко убије животињу, нека је надокнади, али ко убије човека, нека се погуби.

22 »‚Нека исти закон важи и за дошљака и за рођеног Израелца, јер ја сам ГОСПОД, ваш Бог.‘«

23 Мојсије то рече Израелцима, и они изведоше псовача ван табора, па га каменоваше. Тако Израелци учинише као што је ГОСПОД заповедио Мојсију.

25

Суботња година

(5. Мојс 15,1-11)

1 ГОСПОД рече Мојсију на Синајској гори: 2 »Кажи Израелцима: ‚Када уђете у земљу коју ћу вам дати, нека и сама земља слави ГОСПОДЊУ суботу. 3 Шест година засејавај своју њиву и шест година обрезуј своје винограде и убири њихов род. 4 Али седме године нека буде потпун одмор за земљу – ГОСПОДЊА субота. Не засејавај своју њиву и не обрезуј свој виноград. 5 Не жањи оно што само од себе никне и не бери грожђе са необрезане лозе. Нека то буде година потпуног одмора за земљу. 6 А оно што само роди за време суботње године, нека буде храна свима – теби, твом слузи и слушкињи, твом најамнику, насељенику који борави код тебе, 7 твојој стоци и дивљим животињама у твојој земљи. Све што земља сама роди, то нека се једе.‘«

Година јубилеја

8 »‚Одброј седам суботњих година – седам пута седам година – да укупно буде четрдесет девет година. 9 Десетог дана седмог месеца, на Дан помирења, нека се огласи овнујски рог широм ваше земље. 10 Освештајте педесету годину и широм земље прогласите слободу свим њеним становницима. То ће вам бити година јубилеја. Нека се сваки од вас врати на своје имање и у своје братство. 11 Та педесета година нека вам буде година јубилеја. Не сејте, не жањите оно што само од себе роди и не берите грожђе са необрезане лозе, 12 јер то је година јубилеја и нека вам буде света. Са њиве једите само оно што она сама од себе роди.

13 »‚У овој години јубилеја нека се сваки од вас врати на своје имање.

14 »‚Ако нешто продајеш своме сународнику или купујеш од њега, не варајте један другога. 15 Ако купујеш земљу од свога сународника, купуј према броју година од године јубилеја, а он нека ти продаје према броју година преосталих за убирање летине. 16 Када је много година, повећај цену, а када их је мало, снизи цену, јер ти он, у ствари, продаје број летина. 17 Не варајте један другога, него се бојте свога Бога. Ја сам ГОСПОД, ваш Бог.‘«

Храна током суботње године

18 »‚Извршавајте моје уредбе и држите се мојих закона. Извршавајте их, па ћете спокојно живети у земљи. 19 Тада ће вам земља давати своје плодове, и ви ћете јести до миле воље и спокојно живети у њој. 20 Можда ћете питати: »Шта ћемо јести седме године ако не будемо ни сејали ни убирали нашу летину?« 21 Шесте године ћу вам послати такав благослов да ће земља донети род довољан за три године. 22 Када осме године будете сејали, јешћете стару летину. Јешћете је чак и до убирања летине девете године.‘«

Повраћај имовине

23 »‚Нека се земља не продаје трајно, јер земља је моја, а ви сте само дошљаци и насељеници код мене. 24 У целој земљи коју ћете поседовати омогућите откуп земље. 25 Ако твој сународник осиромаши, па прода свој део имања, нека дође његов најближи сродник и откупи оно што је његов рођак продао. 26 Ако човек нема никога да место њега откупи имање, а њему добро крене и заради довољно да га сам откупи, 27 нека преброји године које су протекле од продаје. Нека купцу исплати разлику за преостало време и врати се на своје имање. 28 Али, ако не заради довољно да га откупи, тада ће оно што је продао остати у рукама купца до године јубилеја. У години јубилеја продато ће бити враћено, па првобитни власник може да се врати на своје имање.

29 »‚Ако неко прода кућу у којој живи у граду опасаном зидинама, задржава право откупа пуну годину дана од продаје. Само током тог времена може да је откупи. 30 Ако кућа у граду опасаном зидинама не буде откупљена до истека пуне године, трајно ће припасти купцу и његовим потомцима – не мора да буде враћена у години јубилеја. 31 Али куће по насељима која нису опасана зидинама нека се рачунају као њиве. Оне могу да се откупе и морају да се врате у години јубилеја.

32 »‚Што се тиче левитских градова, Левити имају трајно право да откупљују своје куће у градовима које поседују. 33 Имање Левитâ – кућа продата у било ком граду који је власништво Левитâ – може се откупити и нека буде враћено у години јубилеја, јер су куће у левитским градовима њихово власништво међу Израелцима. 34 Али пашњаци који припадају левитским градовима нека се не продају, јер су њихово трајно власништво.‘«

Помагање сиромасима

35 »‚Ако твој сународник осиромаши, па не може да се издржава, помози му. Нека живи код тебе као дошљак или насељеник. 36 Од њега не узимај камату и не зарађуј на њему, него се бој свога Бога, да твој сународник може и даље да живи код тебе. 37 Не позајмљуј му новац уз камату и немој да му продајеш храну ради зараде. 38 Ја сам ГОСПОД, ваш Бог, који вас је извео из Египта да вам дâ земљу Ханаан и да вам буде Бог.‘«

Прописи за власнике робова

39 »‚Ако твој сународник осиромаши, па ти се прода, не терај га да ради као роб. 40 Нека код тебе буде као најамник или насељеник и ради за тебе до године јубилеја. 41 Тада ослободи њега и његову децу, да се врати у своје братство и на своју очевину. 42 Израелци су моје слуге које сам извео из Египта – нека се не продају као робови. 43 С Израелцем не поступај окрутно. Бој се свога Бога.

44 »‚Нека твоји робови и робиње буду из околних народа – њих можеш да купујеш као робове. 45 Можете да купујете и насељенике који бораве међу вама и припаднике њихових братстава који су рођени у вашој земљи, и они ће бити ваше власништво. 46 Њих можете да оставите у наследство својим потомцима довека. С њима можете да поступате као са робовима, али са својим сународницима Израелцима не поступајте окрутно.

47 »‚Ако се обогати дошљак или насељеник који је међу вама, а твој сународник осиромаши, па се прода том дошљаку који се населио међу вама или припаднику његовог братства, 48 задржава право да буде откупљен након што се продао. Може да га откупи један од његове браће, 49 или стриц, или стричев син, или неки други сродник из његовог братства. Или, ако му добро крене, може и сам да се откупи. 50 Нека он и његов купац узму у обзир време од године када се продао до године јубилеја. Цена његове слободе нека буде заснована на плати коју добија најамник за тај број година. 51 Ако је остало још много година, нека за свој откуп плати већи део цене која је за њега плаћена. 52 Ако је до године јубилеја остало још мало година, нека то узме у обзир и у складу с тим плати за свој откуп. 53 Нека се с њим поступа као са најамником, који се изнајмљује од године до године, а ти се постарај да странац, његов власник, с њим не поступа окрутно. 54 Ако не буде откупљен ни на један од ових начина, нека он и његова деца буду ослобођени у години јубилеја. 55 Јер, Израелци су моје слуге које сам извео из Египта. Ја сам ГОСПОД, ваш Бог.‘«

26

Награда за покорност

(5. Мојс 7,12-24; 28,1-14)

1 »‚Не правите себи ништавне идоле и не подижите себи ни резбарен лик ни свети стуб. Не постављајте у својој земљи камен с резбареним сликама да бисте му се клањали. Ја сам ГОСПОД, ваш Бог.

2 »‚Држите моје суботе и поштујте моје светилиште. Ја сам ГОСПОД.

3 »‚Ако будете живели по мојим уредбама и држали се мојих заповести и извршавали их, 4 слаћу вам кишу у право време и земља ће вам давати свој род, а дрвеће у пољу своје плодове. 5 Вршидба ће вам трајати до бербе грожђа, а берба грожђа до сетве. Јешћете хлеба до миле воље и живети спокојно у својој земљи.

6 »‚Дароваћу мир земљи, па ћете легати на починак не страхујући ни од кога. Уклонићу крволочне звери из ваше земље и чувати вам земљу од непријатељевог мача. 7 Гонићете своје непријатеље и они ће пред вама падати од мача. 8 Вас пет гониће њих стотину и вас стотину гониће њих десет хиљада и они ће пред вама падати од мача. 9 Окренућу се к вама и учинити вас плоднима и многобројнима, и држаћу се свога савеза с вама. 10 Још ћете јести стару летину када будете морали да је избаците да направите места за нову. 11 Ставићу своје Боравиште међу вас и нећу вас презрети. 12 Живећу међу вама и бићу ваш Бог, а ви ћете бити мој народ. 13 Ја сам ГОСПОД, ваш Бог, који вас је извео из Египта, да више не будете робови Египћана. Поломио сам шипке вашег јарма и учинио да ходате усправно.‘«

Казна за непокорност

(5. Мојс 28,15-68)

14 »‚Али, ако ми се не будете покоравали и не будете извршавали све ове заповести, 15 ако одбаците моје уредбе и презрете моје законе, ако не будете извршавали све моје заповести и тако погазите мој Савез, 16 ево шта ћу учинити с вама: послаћу на вас ужас, сушицу и грозницу које ће вам уништити очињи вид и исцедити живот. Узалуд ћете сејати семе, јер ће вам ваши непријатељи појести род. 17 Окренућу се против вас, и ваши непријатељи ће вас поразити. Над вама ће владати они који вас мрзе. Бежаћете и кад вас нико не буде гонио.

18 »‚Ако и после свега тога не будете хтели да ми се покоравате, седмоструко ћу вас казнити за ваше грехе. 19 Сломићу вашу дрску гордост. Учинићу да небо над вама буде као гвожђе, а земља под вама као бронза. 20 Улудо ћете трошити снагу, јер вам земља неће давати род ни дрвеће земље своје плодове.

21 »‚Ако ми се будете супротстављали и одбијали да ми се покорите, седмоструко ћу вам увећати муке због ваших греха. 22 Послаћу на вас звери које ће вам отимати децу и затирати стоку, а вас учинити тако малобројнима да ће вам путеви опустети.

23 »‚Ако се упркос свему не поправите, него ми се и даље будете супротстављали, 24 сâм ја ћу се супротставити вама и седмоструко вас ударити муком због ваших греха. 25 Довешћу на вас непријатеља који ће се мачем осветити за кршење Савеза. Када се окупите у својим градовима, послаћу међу вас помор и предати вас у руке непријатељу. 26 А када вам прекинем и снабдевање хлебом, за десет жена биће довољна једна пећ да вам испеку хлеб. Даваће вам га на меру, и ви ћете јести али се нећете најести.

27 »‚Ако ми се ни упркос овоме не покорите, него ми се и даље будете супротстављали, 28 онда ћу се сâм ја у гневу супротставити вама и седмоструко вас казнити за ваше грехе. 29 Јешћете своје синове и кћери. 30 Разорићу ваше узвишице и исећи ваше кадионе жртвенике. Ваше ћу лешине наслагати на лешине ваших идола и презрети вас. 31 Градове ћу вам претворити у рушевине и опустошити ваша светилишта. Неће ми више бити мили пријатни мириси ваших жртва. 32 Тако ћу опустошити земљу да ће се запрепастити ваши непријатељи када се у њој настане. 33 Расејаћу вас по народима. Исукаћу свој мач и гонити вас. Земља ће вам опустети, а ваши градови лежати у рушевинама. 34 Тада ће се земља науживати својих суботњих година све док буде лежала пуста, а ви будете у земљи својих непријатеља. Тада ће се земља одморити и науживати се својих суботњих година. 35 Све док буде лежала пуста, имаће одмор који није имала свих суботњих година док сте у њој живели. 36 А оне од вас који преостану учинићу толико страшљивима у земљама њихових непријатеља да ће их и шушањ листа нагонити у бег. Бежаће као да беже од мача и падаће иако их нико не гони. 37 Спотицаће се један о другога као да беже од мача иако их нико не гони. Нећете моћи да се супротставите непријатељима. 38 Изгинућете међу народима и прождреће вас земља ваших непријатеља. 39 А они од вас који преостану ископнеће у земљама својих непријатеља због свога греха и због греха својих праотаца.

40 »‚Али, ако буду хтели да признају свој грех и грех својих праотаца – то да су ме издали и супротстављали ми се, 41 због чега сам се и ја супротставио њима и послао их у земљу њихових непријатеља – тада, када се њихово окорело+ 26,41 окорело Дословно: необрезано. срце понизи и када плате за свој грех, 42 сетићу се свога савеза с Јаковом и свога савеза с Исааком и свога савеза с Авраамом и сетићу се земље. 43 Јер, земља коју су оставили науживаће се својих суботњих година док буде лежала пуста, без њих. Они ће платити за свој грех јер су одбацили моје законе и презрели моје уредбе. 44 Али ни када буду у земљи својих непријатеља, нећу их одбацити ни презрети толико да их докраја затрем и да раскинем свој савез с њима. Јер, ја сам ГОСПОД, њихов Бог. 45 Ради њих ћу се сетити свога савеза с њиховим праоцима, које сам наочиглед народима извео из Египта да будем њихов Бог. Ја сам ГОСПОД.‘«

46 То су уредбе, закони и прописи које је на Синајској гори ГОСПОД преко Мојсија ставио између себе и Израелаца.

27

Прописи о откупу људи, животиња и имања дарованих Богу

1 ГОСПОД рече Мојсију: 2 »Кажи Израелцима: ‚Ако се неко заветује да некога дâ ГОСПОДУ тако што ће платити одговарајућу противвредност, 3 одреди да вредност мушкарца између двадесет и шездесет година старости буде педесет шекела+ 27,3 педесет шекела 570 грама; исто и у 16. стиху. сребра, према тежини светилишног шекела, 4 а вредност жене тридесет шекела+ 27,4 тридесет шекела 342 грама.. 5 Вредност оних између пет и двадесет година старости нека буде двадесет шекела+ 27,5 двадесет шекела 228 грама. за мушко, а десет шекела+ 27,5 десет шекела 114 грама; исто и у 7. стиху. за женско. 6 Вредност оних између једног месеца и пет година старости нека буде пет шекела+ 27,6 пет шекела 57 грама. сребра за мушко, а три шекела+ 27,6 три шекела 34,2 грама. за женско. 7 Вредност оних преко шездесет година нека буде петнаест шекела+ 27,7 петнаест шекела 171 грам. за мушкарца, а десет шекела за жену. 8 Ако је онај ко се заветује сувише сиромашан да плати наведену вредност, нека стане пред свештеника, па ће свештеник одредити вредност према томе колико овај може да плати.

9 »‚Ако је заветована животиња од оних које се приносе на жртву ГОСПОДУ, таква животиња дата ГОСПОДУ постаје света. 10 Нека се не надомештава или замењује, ни добра за лошу, ни лоша за добру. Ако ипак једна животиња буде замењена другом, онда и она и њена замена постају свете. 11 Ако је заветована нечиста животиња – она која се не приноси на жртву ГОСПОДУ – нека се животиња доведе пред свештеника, 12 а свештеник ће одредити да ли је добра или лоша. Коју год цену свештеник одреди, та нека и буде. 13 Ако власник хоће да откупи животињу, нека на њену вредност дода још једну петину.

14 »‚Ако неко дâ ГОСПОДУ своју кућу као свети дар, нека свештеник процени да ли је кућа добра или лоша. Коју год вредност свештеник одреди, та нека и остане. 15 Ако онај ко је дао своју кућу хоће да је откупи, нека на њену вредност дода једну петину, и кућа ће опет бити његова.

16 »‚Ако неко дâ ГОСПОДУ део земље од своје очевине као свети дар, нека се њена вредност одреди према количини семена потребној да се она засеје – педесет шекела сребра за сваки хомер+ 27,16 хомер 220 литара. семена јечма. 17 Ако своју њиву дâ у години јубилеја, нека остане раније одређена вредност. 18 Али, ако своју њиву дâ после године јубилеја, нека свештеник израчуна њену вредност у сребру према броју година које су преостале до наредне године јубилеја, па ће њена раније одређена вредност бити умањена. 19 Ако онај ко је дао њиву хоће да је откупи, нека на њену вредност дода још једну петину, и она ће опет бити његова. 20 Али, ако не откупи њиву или је прода другом, она више не може да се откупи. 21 Када та њива буде враћена у години јубилеја, постаће света ГОСПОДУ као њива која је неповратно предата. Постаће свештеничко власништво. 22 Ако неко, као свети дар, дâ ГОСПОДУ њиву коју је купио, која није део његове очевине, 23 нека свештеник израчуна њену вредност до године јубилеја, а човек нека истог дана исплати њену вредност као нешто што је свето ГОСПОДУ. 24 У години јубилеја, нека њива буде враћена оном човеку од кога је купљена – првобитном власнику земље. 25 Свака вредност нека се одређује према тежини светилишног шекела, који има двадесет гера+ 27,25 двадесет гера једна гера износила је 0,57 грама..

26 »‚Нека нико не даје првину животиње као свети дар, јер првина већ припада ГОСПОДУ. Био то во или овца, ГОСПОДУ припада. 27 Ако је првина нечисте животиње, може да се откупи по њеној раније утврђеној вредности, додајући на њу једну петину. А ако не буде откупљена, нека се животиња прода по њеној раније утврђеној вредности.

28 »‚Ништа што човек неповратно преда ГОСПОДУ од онога што поседује – био то човек, животиња или очевина – не сме да се прода или откупи. Све што је неповратно предато, ГОСПОДУ је пресвето. 29 Ниједан човек који је неповратно предат не сме да се откупи, него мора да се погуби.

30 »‚Десетак свега са земље припада ГОСПОДУ, било то жито са поља или плодови са дрвећа. То је ГОСПОДУ свето. 31 Ако неко хоће да откупи део од свога десетка, нека на то дода једну петину. 32 Сав десетак од крупне и ситне стоке – свака десета животиња која прође испод пастировог штапа – свет је ГОСПОДУ. 33 Нека пастир не гледа да ли је животиња добра или лоша и нека је не замењује. Ако је ипак замени, онда и та животиња и њена замена постају свете и не могу се откупити.‘«

34 То су заповести које је на Синајској гори ГОСПОД дао Мојсију за Израелце.