Посланица

Титу

1

1 Павле, Божији слуга и апостол Исуса Христа ради вере Божијих изабраника и спознања истине које води побожности – 2 вере и спознања заснованих на нади у вечни живот, који је Бог, који не лаже, обећао пре постанка света+ 1,2 пре постанка света Дословно: пре вечних времена.3 и у право време обзнанио своју Реч проповедањем које ми је поверено заповешћу нашег Спаситеља, Бога,

4 Титу, правом сину по заједничкој вери:

милост и мир од Бога Оца и Христа Исуса, нашег Спаситеља.

Титов задатак на Криту

5 Оставио сам те на Криту ради тога да средиш оно што је остало недовршено и да по градовима поставиш старешине, као што сам ти наредио. 6 Старешина треба да буде беспрекоран, једне жене муж, да има децу која верују, коју не оптужују за раскалашност или непокорност. 7 Јер, надгледник+ 1,7 надгледник Или: епископ., као управитељ Божијег дома, треба да буде беспрекоран – не саможив, не напрасит, не пијаница, не насилник, не склон непоштеном добитку, 8 него гостољубив, љубитељ добра, разборит, праведан, свет, уздржљив, 9 прионуо уз веродостојну Реч, која је у складу са учењем, да може исправним+ 1,9 исправним Дословно: здравим; исто и у 2,1. учењем да бодри друге и уверава противнике.

10 Има, наиме, много непокорних, наклапала и заводника, пре свега међу онима из обрезања+ 1,10 међу … обрезања То јест: међу Јудејима.. 11 Њима треба запушити уста, јер ради непоштеног добитка упропашћују целе домове учећи оно што не треба. 12 Један од њих, њихов пророк, сâм рече:

»Крићани су увек лажови,

опаке звери, лењи прождрљивци.«

13 То је истинито сведочанство. Зато их строго прекоревај, да буду исправни+ 1,13 исправни Дословно: здрави; исто и у 2,2. у вери, 14 да се више не заносе јудејским измишљотинама и прописима људи који су се окренули од истине.

15 Чистима је све чисто, а укаљанима и невернима ништа није чисто, него су им и ум и савест укаљани. 16 Тврде+ 1,16 Тврде Или: Исповедају. да познају Бога, али то поричу својим делима. Одвратни су и непокорни и неподобни за било које добро дело.

2

Ширење исправног учења

1 А ти говори оно што је у складу са исправним учењем: 2 да старци буду умерени, достојни поштовања, разборити, исправни у вери, љубави, стрпљивости.

3 Исто тако и старице да се понашају како доликује светима: да не буду клеветнице ни ропски одане многом вину, него учитељице добра, 4 да уче младе жене да воле своје мужеве и децу, 5 да буду разборите, чисте, вредне у кући, добре, потчињене својим мужевима – да се не оцрњује Божија реч.

6 Исто тако, подстичи младиће да буду разборити. 7 У свему им буди пример чинећи добра дела. У поучавању покажи неисквареност, озбиљност, 8 исправну+ 2,8 исправну Дословно: здраву. реч којој се не може приговорити, да се постиди онај ко ти се противи, јер нема ништа рђаво да каже о нама.

9 Нека се робови у свему потчињавају својим господарима. Нека им угађају, а не противрече. 10 Нека их не поткрадају, него нека покажу да им се може веровати, да учење нашег Спаситеља, Бога, у свему буде привлачно.

11 Јер, за све људе се појавила Божија милост, која доноси спасење. 12 Она нас учи да се одрекнемо безбожности и овоземаљских пожуда, да у овом свету живимо разборито, праведно и побожно 13 док ишчекујемо срећну наду и да се у слави појави велики Бог и наш Спаситељ, Исус Христос. 14 Он је самога себе дао за нас да нас избави од сваког безакоња и да себи очисти народ који му припада, који ревносно чини добра дела.

15 То говори и бодри и прекоревај са сваком одлучношћу. Нека те нико не презире.

3

Предњачење у добрим делима

1 Подсећај их да се потчињавају поглаварима и властима, да буду послушни, спремни за свако добро дело, 2 да никог не вређају, да не буду свадљиви, да буду благи и да према свим људима показују сваку кроткост. 3 Јер, некада смо и ми били неразумни, непокорни, заведени. Робовали смо разним пожудама и насладама, проводећи живот у злоћи и зависти, омрзнути и мрзећи један другога.

4 А када се појавила доброта

и човекољубље нашег Спаситеља, Бога,

5 он нас је спасао.

Али не на основу дела која смо учинили у праведности,

него због свог милосрђа:

купањем које значи поновно рођење

и обнављањем Светим Духом,

6 којега је богато на нас излио

кроз Исуса Христа, нашег Спаситеља,

7 да оправдани његовом милошћу постанемо наследници,

имајући наду у вечни живот.

8 То је истина и хоћу да то чврсто заступаш, да се они који верују у Бога потруде да предњаче у добрим делима. То је за људе добро и корисно.

9 Клони се будаластих расправа и родословâ и свађа и препирања око Закона, јер је све то бескорисно и испразно. 10 Човека који уноси раздор опомени једном, па други пут, а потом га се клони, 11 знајући да се изопачио и да греши и да сâм на себе навлачи осуду.

Завршне поруке и поздрави

12 Када ти пошаљем Артему или Тихика, потруди се да дођеш к мени у Никопољ, јер сам одлучио да презимим тамо. 13 Зину правника и Аполоса брижљиво опреми за пут, да им ништа не недостаје. 14 Нека се наши уче да предњаче у добрим делима, да могу да подмире свакодневне потребе, а не да воде јалов живот.

15 Поздрављају те сви који су са мном.

Поздрави оне који нас воле у вери.

Милост са свима вама.