Посланица

Ефесцима

1

1 Павле, Божијом вољом апостол Христа Исуса,

светима који су у Ефесу+ 1,1 који су у Ефесу У неким раним рукописима не стоји: који су у Ефесу., вернима у Христу Исусу:

2 милост вам и мир од Бога, нашег Оца, и Господа Исуса Христа.

Духовни благослови у Христу

3 Благословен Бог и Отац нашега Господа Исуса Христа, који нас је на небесима благословио сваким духовним благословом у Христу.

4 У њему нас је изабрао пре постанка света, да пред њим будемо свети и без мане. У љубави 5 нас је предодредио, да нас својом благонаклоношћу и вољом кроз Исуса Христа усвоји као синове, 6 на хвалу његове славне милости, коју нам је даровао у Вољеноме. 7 У њему имамо откупљење његовом крвљу, опроштење преступâ по богатству његове милости, 8 коју је на нас обилно излио са свом мудрошћу и умношћу. 9 Својом благонаклоношћу нам је обзнанио тајну своје воље, коју је унапред одредио у Христу, 10 да је спроведе када дође пуноћа времена: да све на небесима и на земљи састави под једном главом – Христом.

11 У њему смо и изабрани+ 1,11 изабрани Или: постали наследници., предодређени по науму Онога који све чини у складу с одлуком своје воље, 12 да ми, који смо своју наду унапред положили у Христа, будемо на хвалу његове славе. 13 У њему сте и ви откад сте чули Реч истине – радосну вест о свом спасењу. У њему сте, када сте поверовали, и обележени печатом – обећаним Светим Духом, 14 који је залог нашег наследства до откупљења оних који су Божија својина, на хвалу његове славе.

Захваљивање и молитва

15 Зато и ја, откад сам чуо за вашу веру у Господу Исусу и за вашу љубав према свима светима, 16 не престајем да захваљујем за вас и да вас помињем у својим молитвама. 17 Молим се да вам Бог нашега Господа Исуса Христа, Отац славе, дâ Духа мудрости и откривења, да га упознате, 18 да вам просветли очи срца, да сазнате каква је нада на коју вас је позвао, колико је богатство његовог славног наследства међу светима 19 и колика је његова неупоредиво велика сила за нас који верујемо. Та сила је сразмерна деловању његове силне снаге, 20 коју је на делу показао на Христу када га је васкрсао из мртвих и посадио себи здесна на небесима, 21 изнад сваког поглаварства и власти, силе и господства и изнад сваког имена које се може дати, не само на овом свету него и у будућем. 22 И све је потчинио под његове ноге и поставио га над свиме да буде Глава Цркви, 23 која је његово Тело, пуноћа Онога који испуњава све у свему.

2

Оживљени у Христу

1 А ви сте били мртви због својих преступа и греха, 2 у којима сте некада живели када сте се држали обичаја овога света и поглавара демона+ 2,2 демона Дословно: ваздушних сила., духа који сада делује у непокорнима. 3 И сви ми смо некада живели међу њима, удовољавајући пожудама свога тела и следећи телесне жеље и нагоне, па смо, као и остали, по природи били подложни Божијем гневу+ 2,3 подложни Божијем гневу Дословно: били деца гнева.. 4 Али, Бог је богат милосрђем, па је због своје велике љубави, којом нас је заволео, 5 с Христом оживео и нас, који смо били мртви у својим преступима. Милошћу сте спасени. 6 С њим нас је васкрсао и посадио нас на небесима у Христу Исусу, 7 да би у будућим временима показао преобилно богатство своје милости у доброти према нама у Христу Исусу. 8 Јер, милошћу сте спасени, кроз веру – и то није од вас, него је Божији дар – 9 а не на основу делâ, да се нико не би хвалио. 10 Јер, ми смо његово дело, створени у Христу Исусу за добра дела која је Бог унапред припремио да их чинимо+ 2,10 да их чинимо Дословно: да у њима живимо..

Једно у Христу

11 Зато имајте на уму да сте некада ви, незнабошци по рођењу+ 2,11 по рођењу Дословно: у телу., које су звали »необрезање« они који себе зову »обрезање« – извршено руком на телу – 12 били без Христа, отуђени од израелске заједнице и странци у односу на савезе обећања, без наде и без Бога у свету. 13 А сада сте се, у Христу Исусу, ви који сте некада били далеко, приближили Христовом крвљу.

14 Јер, он је наш мир. Он је од двога начинио једно и у свом телу разорио непријатељство, тај преградни зид раздвајања, 15 обеснаживши закон заповести са његовим одредбама, да у себи, од двојице, створи једног новог човека – тако успоставивши мир – 16 и да у једном телу, посредством крста, којим је усмртио непријатељство, обојицу потпуно помири с Богом. 17 Он је дошао и проповедао мир вама далеко и мир онима близу. 18 Кроз њега и једни и други, у једном Духу, имамо приступ Оцу.

19 Стога, дакле, више нисте странци и дошљаци, него суграђани светих и укућани Божији, 20 назидани на темељу апостолâ и пророкâ, а главни угаони камен је сâм Христос Исус. 21 У њему је цела грађевина састављена и расте у свети храм у Господу. 22 У њему се и ви заједно узиђујете, да постанете Божије пребивалиште у Духу.

3

Проповедник незнабошцима

1 Ради тога ја, Павле, сужањ Исуса Христа за вас незнабошце… 2 Свакако сте чули да ми је за вас поверено управљање Божијом милошћу, 3 то јест да ми је откривењем обзнањена тајна, као што сам вам већ укратко написао. 4 То читајући можете да разумете како ја схватам тајну Христа, 5 која није била обзнањена људима ранијих поколења, а сада ју је Дух открио његовим светим апостолима и пророцима: 6 да су, кроз еванђеље, незнабошци Израелови сунаследници, да припадају истом телу и да с њим деле обећање у Христу Исусу.

7 Ја сам постао служитељ овог еванђеља по дару Божије милости, која ми је дата деловањем његове силе. 8 Иако сам најмањи од свих светих, дата ми је ова милост: да незнабошцима као еванђеље објавим неистраживо Христово богатство 9 и да свима расветлим у чему се састоји тајна која је у прошлим временима била сакривена у Богу, који је све створио. 10 Његова намера је била да се сада, кроз Цркву, поглаварима и властима на небесима обзнани многострука Божија мудрост, 11 у складу с његовим вечним наумом, који је остварио у Христу Исусу, нашем Господу. 12 У њему, кроз веру у њега, имамо слободу и поуздање да приступимо Богу. 13 Зато вас молим да не посустанете због невоља које подносим ради вас – оне су ваша слава.

Молитва за Ефесце

14 Ради тога савијам своја колена пред Оцем, 15 од кога долази име целе његове породице+ 3,15 целе његове породице Или: сваког очинства. на небу и на земљи, 16 да по богатству своје славе својим Духом оснажи ваше унутрашње биће, 17 да се Христос, кроз веру, настани у вашем срцу, да у љубави укорењени и утемељени 18 будете у стању са свима светима да схватите колика је ширина и дужина и висина и дубина 19 Христове љубави, да спознате да она превазилази свако знање – да се испуните до све Божије пуноће.

20 А Ономе који својом силом, која у нама делује, може да учини неупоредиво много више него што смо ми у стању да замолимо или да помислимо, 21 њему слава у Цркви и у Христу Исусу кроз сва поколења довека. Амин.

4

Јединство у Христовом телу

1 Преклињем вас, дакле, ја, сужањ у Господу, да живите достојно позива којим сте позвани. 2 Са свом понизношћу и кроткошћу, стрпљиво подносите један другога у љубави, 3 трудећи се да помоћу споне мира одржите јединство Духа. 4 Једно је Тело и један Дух, као што сте и ви, када сте позвани, на једну наду позвани. 5 Један је Господ, једна вера, једно крштење. 6 Један је Бог и Отац свих, који је над свима, кроз све и у свима.

7 А сваком од нас дата је милост како је Христос коме подарио+ 4,7 како је … подарио Дословно: по мери Христовог дара.. 8 Зато се каже:

»Када се попео на висину,

за собом поведе сужње

и људима даде дарове.«+ 4,8 Пс 68,18

9 Ово »попео«, шта друго значи него да је и сишао у доње, земаљске крајеве? 10 А Онај који је сишао, исти је Онај који се и попео више од свих небеса, да све испуни. 11 Он је дао једне за апостоле, а друге за пророке, једне за еванђелисте, а друге за пастире и учитеље, 12 да припреми свете за дело служења, за изградњу Христовог тела, 13 док сви не дођемо до јединства у вери и спознању Сина Божијега, до савршеног човека, до пуне мере Христовог раста. 14 Тада више нећемо бити нејач којом се поигравају таласи и коју носи сваки ветар учења које људском преваром и лукавством води у замку заблуде. 15 Него, држећи се истине, у љубави, у свему ћемо израсти у њега, који је Глава – у Христа. 16 Он чини да цело Тело – повезано и уједињено сваким подупирућим зглобом – расте и изграђује се у љубави, сразмерно делотворности сваког појединог дела.

Нови живот у Христу

17 Кажем вам, дакле, и опомињем вас у Господу да више не живите као што живе незнабошци, у испразности свога ума. 18 Њихов разум је помрачен и они су, због свог незнања, које долази од окорелости њиховог срца, одвојени од Божијег живота. 19 Изгубивши свако осећање стида, предали су се разузданости, да би у својој незаситости чинили сваку врсту нечистоте.

20 Али, ви нисте тако упознали Христа, 21 ако сте заиста о њему чули и у њему били поучени у складу са истином која је у Исусу. 22 А поучени сте да у погледу свог ранијег понашања треба са себе да свучете старога човека, који пропада због својих варљивих пожуда, 23 да промените свој начин размишљања+ 4,23 да промените … размишљања Дословно: да се обнављате духом свога ума.24 и да обучете новога човека, створеног да буде сличан Богу у истинској праведности и светости.

25 Зато одбаците лаж и »нека свако своме ближњем говори истину«+ 4,25 Зах 8,16, јер смо један другом удови. 26 »У свом гневу не чините грех«+ 4,26 Пс 4,4 (LXX); нека сунце не зађе, а ви да сте још гневни. 27 Не дајте упориште ђаволу. 28 Ко је крао, нека више не краде, него нека радије вредно ради, чинећи добро својим рукама, да би имао шта да подели с оним ко оскудева.

29 Нека ниједна ружна реч не изађе из ваших уста, него само она која је добра за изграђивање других, према њиховим потребама, да буде на корист онима који слушају. 30 Не жалостите Божијег Светог Духа, којим сте запечаћени за Дан откупљења. 31 Одбаците сваку горчину, бес и гнев, вику и хулу, заједно са сваком злоћом. 32 Један према другом будите добри и саосећајни, опраштајући један другом као што је и Бог у Христу опростио вама.

5

1 Угледајте се, дакле, на Бога као његова драга деца 2 и живите у љубави, као што је и Христос волео нас и самога себе предао за нас као мирисан принос и жртву Богу.

3 Блуд и свака нечистота или похлепа нека се и не помињу међу вама – као што светима и доликује. 4 Нека не буде ни простота, ни лудорија, ни спрдњи, јер је све то неумесно, него радије – захваљивање. 5 Јер, ово знајте: ниједан блудник, ни нечист, ни похлепан – то јест идолопоклоник – нема наследства у Христовом и Божијем царству. 6 Нека вас нико не заварава празним речима, јер због тога Божији гнев долази на непокорне. 7 Немајте, дакле, с њима ништа.

8 Јер, некада сте били тама, а сада сте светлост у Господу. Живите као деца светлости – 9 јер, плод светлости је у свакој доброти, праведности и истини – 10 просуђујући шта је Господу мило. 11 Немајте удела у јаловим делима таме, него их радије разобличавајте. 12 Јер, срамно је чак и говорити о оном што они потајно чине. 13 Све што се светлошћу разобличи, излази на видело, 14 јер на светлости све излази на видело. Зато се каже:

»Пробуди се, ти који спаваш,

устани из мртвих

и Христос ће те обасјати.«

15 Пазите, дакле, како живите – не као немудри, него као мудри. 16 Паметно користите+ 5,16 Паметно користите Дословно: Откупљујте. време, јер су дани зли. 17 Зато не будите неразумни, него схватите шта је Божија воља. 18 И не опијајте се вином – у њему је раскалашност – него се пуните Духом. 19 Један другом говорите у псалмима, хвалоспевима и духовним песмама. Певајте и појте Господу у свом срцу 20 и увек за све захваљујте Богу и Оцу у име нашега Господа Исуса Христа.

21 Потчињавајте се један другом у страху пред Христом.

Жене и мужеви

22 Нека се жене потчињавају својим мужевима као Господу. 23 Јер, муж је глава жени као што је и Христос Глава Цркви, своме телу, чији је Спаситељ. 24 Па, као што се Црква потчињава Христу, нека се тако и жене у свему потчињавају мужевима.

25 Мужеви, волите своје жене као што је и Христос заволео Цркву и самога себе предао за њу, 26 да је освешта, очистивши је купањем у води и речју, 27 да пред себе постави славну Цркву, која нема мрље, ни боре, ни било чега сличног, него је света и без мане. 28 Тако и мужеви треба да воле своје жене као своје тело. Ко воли своју жену, самога себе воли. 29 Јер, нико никад није мрзео своје тело, него га храни и негује, баш као и Христос Цркву – 30 јер ми смо удови његовог тела. 31 »Зато ће човек оставити оца и мајку и сјединити се са својом женом, и двоје ће бити једно тело.«+ 5,31 1. Мојс 2,2432 То је велика тајна, а ја говорим о Христу и Цркви. 33 Нека и сваки од вас воли своју жену као самога себе, а жена нека поштује+ 5,33 нека поштује Или: нека се боји. мужа.

6

Деца и родитељи

1 Децо, слушајте своје родитеље у Господу, јер је то исправно. 2 »Поштуј свога оца и мајку« – то је прва заповест с обећањем: 3 »да ти буде добро и да дуго поживиш на земљи.«+ 6,3 5. Мојс 5,16

4 А ви, очеви, не раздражујте своју децу, него их васпитавајте Господњом стегом и поуком.

Робови и господари

5 Робови, слушајте своје земаљске господаре са страхом и трепетом, искреног срца као Христа – 6 не само док сте им пред очима, као они што се улагују људима, него као Христове слуге које из дубине душе извршавају Божију вољу. 7 Служите драговољно, као Господу, а не као људима, 8 знајући да ће свако, ако учини нешто добро, то од Господа и добити, био роб или слободњак. 9 И ви, господари, исто тако поступајте с њима. Уздржите се од претњи, знајући да је и ваш и њихов Господар на небесима и да он не гледа ко је ко.

Божија опрема

10 На крају, јачајте у Господу и у његовој силној снази. 11 Обуците сву Божију опрему, да можете да одолите ђавољим лукавствима. 12 Јер, наша борба није против крви и меса, већ против поглаварстава, против власти, против владарâ овог мрачног света и против злих духовних сила на небесима. 13 Зато узмите сву Божију опрему, да можете да се одупрете на дан зла и – када све извршите – да се одржите. 14 Држите се, дакле! Опашите бедра истином, обуците оклоп праведности, 15 на ноге обујте спремност која долази од еванђеља мира. 16 Поврх свега, узмите штит вере којим ћете моћи да угасите све пламене стреле Злога. 17 Узмите и кацигу спасења и мач Духа, који је Божија реч. 18 Молите се у Духу у свакој прилици сваковрсним молитвама и молбама и ради тога увек истрајно бдите и молите се за све свете. 19 Молите се и за мене, да ми се, кад год отворим уста, дâ реч да смело обзнаним тајну еванђеља, 20 за које сам изасланик у оковима. Молите се да га објавим смело, као што и треба да га објавим.

Завршни поздрави

21 Да бисте и ви знали шта је са мном, шта радим, о свему ће вас обавестити Тихик, драги брат и верни служитељ у Господу. 22 Њега сам баш зато и послао к вама, да сазнате како смо и да вам ободри срце.

23 Мир браћи и љубав с вером од Бога Оца и Господа Исуса Христа.

24 Милост свима који непролазном љубављу воле нашега Господа Исуса Христа.