Откривење

1

Увод

1 Откривење Исуса Христа, које му је дао Бог да својим слугама покаже шта треба ускоро да се догоди. И он је то показао, пославши свога анђела своме слузи Јовану, 2 који сведочи о свему што је видео: о Божијој речи и о сведочанству Исуса Христа.

3 Благо оном ко чита и онима који слушају речи овог пророштва и држе се онога што је у њему написано, јер је време близу.

Поздрави и хвалоспев Богу

4 Јован,

за седам цркава у Азији:

милост вам и мир од Онога који јесте, који је био и који долази, и од седам духова који су пред његовим престолом, 5 и од Исуса Христа, Верног сведока, Прворођенога из мртвих и Владара над земаљским царевима.

6 Ономе који нас воли, који нас је својом крвљу избавио од наших греха и учинио нас царством, свештеницима свога Бога и Оца – њему слава и моћ довека. Амин.

7 Ево долази с облацима и свако око ће га видети, и они који су га проболи. И закукаће за њим сва племена на земљи. Да. Амин.

8 »Ја сам Алфа и Омега«, каже Господ Бог, који јесте, који је био и који долази, Сведржитељ.

Виђење Христа

9 Ја, Јован, ваш брат и с вама учесник у невољи, Царству и истрајности у Исусу, био сам на острву Патмосу због Божије речи и Исусовог сведочанства.

10 У дан Господњи био сам у Духу. Иза себе чух силан глас, као труба, 11 који рече: »Запиши у књигу оно што видиш и пошаљи у седам цркава: у Ефес, Смирну, Пергам, Тијатиру, Сард, Филаделфију и Лаодикију.«

12 Окренух се да видим глас који ми је говорио и, кад сам се окренуо, видех седам златних свећњака, 13 а усред свећњакâ некога »као Син човечији«+ 1,13 Дан 7,13. Био је обучен у дуги огртач, а око груди опасан златним појасом. 14 Глава и коса су му биле беле као бела вуна, као снег, а очи као пламтећи огањ. 15 Стопала су му била као бронза ужарена у пећи, а глас као хучање многих вода. 16 У десници је имао седам звезда, а из уста му је излазио оштар мач са две оштрице. Лице му је било као сунце када сија свом снагом.

17 Када сам га угледао, падох му пред ноге као мртав, а он стави своју десницу на мене и рече: »Не бој се. Ја сам Први и Последњи 18 и Живи. Био сам мртав, а сад сам, ево, довека жив и имам кључеве Смрти и Подземља+ 1,18 Подземља Дословно: Хада..

19 »Стога запиши оно што си видео, оно што јесте и оно што ће се после тога догодити. 20 А ево тајног значења седам звезда које си видео у мојој десници и седам златних свећњака: седам звезда су анђели седам цркава, а седам свећњака је седам цркава.«

2

Писмо цркви у Ефесу

1 »Анђелу цркве у Ефесу напиши:

»‚Ово говори Онај који држи седам звезда у својој десници и који хода између седам свећњака: 2 Знам твоја дела, твој труд и твоју истрајност и да не можеш да трпиш зле људе. Искушао си оне који за себе тврде да су апостоли, а нису, и открио си да су лажљивци. 3 Истрајан си – много си претрпео за моје име и ниси посустао.

4 »‚Али, имам нешто против тебе: напустио си своју прву љубав. 5 Стога, сети се одакле си пао. Покај се и чини оно што си у почетку чинио – иначе ћу ти доћи и уклонити твој свећњак са његовог места ако се не покајеш. 6 Али ово ти иде у прилог: мрзиш дела николаита, која и ја мрзим.

7 »‚Ко има ухо, нека чује шта Дух говори црквама. Победнику ћу дати да једе од дрвета живота, које је у Божијем рају.‘«

Писмо цркви у Смирни

8 »Анђелу цркве у Смирни напиши:

»‚Ово говори Први и Последњи, онај који је био мртав, па оживео: 9 Знам твоју невољу и сиромаштво, али ти си богат. Знам и хулу оних који за себе тврде да су Јудеји, а нису, него су Сатанина синагога. 10 Не бој се онога што треба да претрпиш. Ево, ђаво ће неке од вас бацити у тамницу, да вас искуша, па ћете се десет дана злопатити. Буди веран до смрти, и даћу ти венац живота.

11 »‚Ко има ухо, нека чује шта Дух говори црквама. Победнику неће наудити друга смрт.‘«

Писмо цркви у Пергаму

12 »Анђелу цркве у Пергаму напиши:

»‚Ово говори Онај који има оштар мач са две оштрице: 13 Знам где станујеш – тамо где је Сатанин престо. А ипак се чврсто држиш мога имена и ниси се одрекао своје вере у мене, чак ни у време када је код вас, тамо где станује Сатана, убијен мој верни сведок Антипа.

14 »‚Али, имам нешто мало против тебе: имаш тамо неких који се држе учења Валаама, који је научио Валака да наведе Израелце да згреше једући месо жртвовано идолима и одајући се блуду. 15 Исто тако, имаш и таквих који се држе учења николаита. 16 Стога, покај се, иначе ћу ти брзо доћи и заратити с њима мачем својих уста.

17 »‚Ко има ухо, нека чује шта Дух говори црквама. Победнику ћу дати скривене мане и дати му бео камен, а на том камену написано ново име, које не зна нико осим онога ко га добије.‘«

Писмо цркви у Тијатири

18 »Анђелу цркве у Тијатири напиши:

»‚Ово говори Син Божији, чије су очи као пламтећи огањ, а стопала слична углачаној бронзи: 19 Знам твоја дела, твоју љубав, твоју веру, твоје служење, твоју истрајност и да сада чиниш више него што си чинио у почетку+ 2,19 да сада … у почетку Дословно: да твојих последњих дела има више од првих..

20 »‚Али, имам нешто против тебе: пушташ жену Језавељу, која за себе тврди да је пророчица, да својим учењем доводи моје слуге у заблуду, па се одају блуду и једу месо жртвовано идолима. 21 Дао сам јој времена да се покаје, али она неће да се покаје за свој блуд. 22 Ево, бацићу је у болесничку постељу, а оне који се с њом одају блуду у велику невољу ако се не покају за своја дела. 23 И побићу јој децу. Тако ће све цркве знати да сам ја Онај који испитује мисли+ 2,23 мисли Дословно: бубреге. и срца. И сваком од вас даћу према вашим делима.

24 »‚А вама осталима у Тијатири, вама који се не држите тог учења и који нисте спознали Сатанине такозване дубине, кажем: нећу вам наметнути неко друго бреме. 25 Само, чврсто држите оно што имате док ја не дођем.

26 »‚Победнику, оном ко се до краја буде држао мојих дела, даћу власт над народима –

27 »владаће над њима гвозденом палицом,

смрскати их као посуде грнчарске«+ 2,26-27 в. Пс 2,9 (LXX)

28 – као што сам је и ја добио од Оца. А даћу му и звезду Даницу.

29 »‚Ко има ухо, нека чује шта Дух говори црквама.‘«

3

Писмо цркви у Сарду

1 »Анђелу цркве у Сарду напиши:

»‚Ово говори Онај који има седам Божијих духова и седам звезда: Знам твоја дела – на изглед си жив, а у ствари си мртав. 2 Пробуди се и учврсти оно што је још остало, а на умору је, јер нисам нашао да су ти дела савршена у очима мога Бога. 3 Стога се сети онога што си примио и чуо; држи се тога и покај се. Али, ако се не пробудиш, доћи ћу као крадљивац и нећеш знати у који сат ћу те изненадити.

4 »‚Ипак, имаш у Сарду неколико људи који нису окаљали своју одећу. Они ће ходати са мном одевени у бело, јер су достојни. 5 Тако ће и победник обући белу одећу и нећу му избрисати име из Књиге живота, него ћу му име признати+ 3,5 признати Или: исповедити. пред својим Оцем и пред његовим анђелима.

6 »‚Ко има ухо, нека чује шта Дух говори црквама.‘«

Писмо цркви у Филаделфији

7 »Анђелу цркве у Филаделфији напиши:

»‚Ово говори Свети и Истинити, Онај који има кључ Давидов – оно што он отвори, нико не може да затвори, и оно што он затвори, нико не може да отвори: 8 Знам твоја дела. Ево поставио сам пред тебе отворена врата, која нико не може да затвори. Јер, ти имаш мало снаге, а ипак се држиш моје Речи и ниси се одрекао мога имена. 9 Дајем ти неке из Сатанине синагоге, који за себе тврде да су Јудеји, али нису, него лажу. Учинићу да дођу к теби, да се пред твојим ногама поклоне и да сазнају да сам те заволео. 10 Пошто си сачувао моју заповест да истрајеш, и ја ћу сачувати тебе од Часа искушења, који ће снаћи цео свет да искуша становнике земље.

11 »‚Долазим ускоро. Чврсто држи то што имаш, да нико не узме твој венац. 12 Победника ћу учинити стубом у Храму мога Бога и он више неће изаћи напоље. На њему ћу написати име мога Бога, име града мога Бога – новог Јерусалима, који силази са неба од мога Бога – и своје ново име.

13 »‚Ко има ухо, нека чује шта Дух говори црквама.‘«

Писмо цркви у Лаодикији

14 »Анђелу цркве у Лаодикији напиши:

»‚Ово говори Амин, Верни и Истинити сведок, Почетак Божијег створења: 15 Знам твоја дела: ниси ни хладан ни врућ. Да си макар или хладан или врућ. 16 Овако, пошто си млак – ни врућ ни хладан – испљунућу те из својих уста. 17 Говориш: »Богат сам; обогатио сам се и не треба ми ништа«, а не видиш да си бедан, кукаван, сиромашан, слеп и гô. 18 Саветујем ти да од мене купиш у огњу жеженог злата – да се обогатиш; и белу одећу – да се обучеш, да се не показује твоја срамна голотиња; и мелем – да њиме намажеш очи, да прогледаш.

19 »‚Ја прекоревам и стегом васпитавам оне које волим. Стога, буди ревностан и покај се. 20 Ево стојим на вратима и куцам. Ако неко чује мој глас и отвори врата, ући ћу к њему и јести с њим и он са мном.

21 »‚Победнику ћу дати да са мном седне на мој престо, као што сам и ја победио и сео са својим Оцем на његов престо.

22 »‚Ко има ухо, нека чује шта Дух говори црквама.‘«

4

Престо на небу

1 После тога погледах, а оно – на небу отворена врата!

А онај глас који сам раније чуо како ми говори као труба, рече: »Попни се овамо, па ћу ти показати шта после овога треба да се догоди.«

2 Одмах ме обузе Дух, а оно – на небу је стајао престо и неко је на њему седео. 3 Тај који је седео изгледао је као јаспис и сард, а око престола је била дýга као смарагд. 4 Око престола су била још двадесет четири престола на којима су седеле двадесет четири старешине, обучене у белу одећу и са златним венцима на глави. 5 Из престола су излазиле муње, гласови и громови, а испред њега је горело седам пламтећих буктиња, то јест седам Божијих духова. 6 Испред престола је било и нешто као стаклено море слично кристалу.

У средини, око престола, била су четири жива бића пуна очију и спреда и позади. 7 Прво од тих живих бића личило је на лава, друго на вола, треће је имало лице као човек, а четврто је личило на орла у лету. 8 И та четири жива бића – свако са по шест крила, унаоколо и изнутра пуних очију – и дању и ноћу без предаха говоре:

»Свет, свет, свет је Господ Бог, Сведржитељ,

који је био, који јесте и који долази.«

9 И кад год та жива бића дају славу, част и захвалност Ономе који седи на престолу, Ономе који је довека жив, 10 оне двадесет четири старешине падају ничице пред Оним који седи на престолу и клањају се Ономе који је довека жив, па стављају своје венце пред престо и говоре:

11 »Достојан си, Господе и Боже наш,

да примиш славу, част и силу,

јер ти си све створио

и твојом вољом је постало

и било створено.«

5

Свитак и Јагње

1 Тада у десници Онога који је седео на престолу видех свитак, исписан изнутра и споља и запечаћен са седам печата.

2 И видех једног силног анђела како из свега гласа објављује: »Ко је достојан да отвори свитак и поломи његове печате?«

3 Али, нико ни на небу, ни на земљи, ни под земљом није могао да отвори свитак ни да у њега погледа. 4 А ја сам много плакао што се није нашао нико достојан да отвори свитак ни да у њега погледа.

5 Тада ми рече један од старешина: »Немој да плачеш. Ено, победио је Лав из Јудиног племена, Корен Давидов. Он може да отвори свитак и његових седам печата.«

6 Тада видех како између престола и четири жива бића и старешина стоји Јагње, као да је заклано, са седам рогова и седам очију – то јест седам Божијих духова, који су послани по свој земљи. 7 И Јагње приђе, па узе свитак из деснице Онога који седи на престолу. 8 А када га је узело, она четири жива бића и двадесет четири старешине падоше ничице пред Јагњетом. Сваки од њих имао је китару и златне чиније пуне кâда, то јест молитви светих, 9 и певали су нову песму:

»Достојан си да узмеш свитак

и да разломиш његове печате,

јер си био заклан

и својом крвљу откупио људе за Бога,

људе из сваког племена и језика, народности и народа.

10 Учинио си их царством

и свештеницима нашега Бога,

и они ће владати на земљи.«

11 Онда погледах и чух гласове многобројних анђела око престола и живих бића и старешина. Било их је на хиљаде хиљада и на миријаде миријада.+ 5,11 миријаде миријада То јест: десетине хиљада десетина хиљада.12 Говорили су из свега гласа:

»Достојно је Јагње које је заклано

да прими силу и богатство и мудрост и снагу

и част и славу и благослов!«

13 Онда чух сва створења на небу и на земљи, под земљом и на мору и све што је у њима, како говоре:

»Ономе који седи на престолу и Јагњету,

благослов и част и слава и моћ довека!«

14 Четири жива бића рекоше: »Амин«, а старешине падоше ничице и поклонише се.

6

Печати

1 Онда видех како Јагње разломи један од седам печата и чух једно од она четири жива бића како громогласно каже: »Дођи!«

2 Погледах, а оно – коњ белац и на њему јахач с луком! Дадоше му венац и он изјаха као победник, да победи.

3 Када је Јагње разломило други печат, чух друго живо биће како каже: »Дођи!«

4 Тада изађе други коњ, риђан, а његов јахач доби власт да са земље узме мир, па да се људи међусобно покољу, и доби велик мач.

5 Када је Јагње разломило трећи печат, чух треће живо биће како каже: »Дођи!«

Погледах, а оно – коњ вранац и на њему јахач са теразијама у руци!

6 Тада чух нешто као глас како између четири жива бића говори: »Хојникс+ 6,6 Хојникс Један хојникс је имао запремину од око једног литра. пшенице за динар+ 6,6 динар Један динар је имао вредност једне наднице.! Три хојникса јечма за динар! А уљу и вину немој да нашкодиш!«

7 Када је Јагње разломило четврти печат, чух глас четвртог живог бића како каже: »Дођи!«

8 Погледах, а оно – коњ зеленко! Име његовог јахача било је Смрт, а одмах за њим ишло је Подземље+ 6,8 Подземље Дословно: Хад.. Они добише власт над четвртином земље, да убијају мачем, глађу, помором и дивљим зверима.

9 Када је Јагње разломило пети печат, видех испод жртвеника душе оних који су заклани због Божије речи и због сведочанства које су имали.

10 Они из свега гласа повикаше: »Колико још, свети и истинити Господару, нећеш судити становницима земље и осветити нашу крв?«

11 И сваки од њих доби дуг бео огртач и би им речено да се још мало стрпе док се не испуни број њихових другова у служењу и браће, који треба да буду убијени као и они.

12 Онда видех како Јагње разломи шести печат. Настаде силан земљотрес, сунце поцрне као врећа од кострети, а цео месец постаде црвен као крв. 13 Звезде са неба попадаше на земљу као што касне смокве падају с дрвета када га протресе јак ветар. 14 Небо нестаде као свитак када се смота, а све планине и острва покренуше се с места.

15 Тада се сви земаљски цареви, великаши, војсковође, богаташи, моћници и сваки роб и слободњак посакриваше по пећинама и међу горским стенама, 16 говорећи горама и стенама: »Падните на нас и сакријте нас од лица Онога који седи на престолу и од Јагњетовог гнева! 17 Јер, дошао је Велики дан њиховог гнева, и ко може да опстане?«

7

144.000 обележених печатом

1 После тога видех четири анђела како стоје на четири краја земље и зауздавају четири земаљска ветра, да ветар не дува на земљу, ни на море, ни на било које дрво.

2 Тада видех једног другог анђела како се диже са истока, носећи печат Бога живога, и из свега гласа довикује оној четворици анђела који су добили власт да нанесу штету земљи и мору: 3 »Немојте да нашкодите ни земљи, ни мору, ни дрвећу док печатом не обележимо чела слугу нашега Бога!«

4 Тада чух број обележених печатом – 144.000 из свих Израелових племена:

5 из Јудиног племена: 12.000 обележених печатом;

из Рувимовог племена: 12.000;

из Гадовог племена: 12.000;

6 из Асировог племена: 12.000;

из Нефталимовог племена: 12.000;

из Манасијиног племена: 12.000;

7 из Симеоновог племена: 12.000;

из Левијевог племена: 12.000;

из Исахаровог племена: 12.000;

8 из Завулоновог племена: 12.000;

из Јосифовог племена: 12.000;

из Венијаминовог племена: 12.000 обележених печатом.

Мноштво у белом

9 После тога погледах, а оно – силно мноштво које нико није могао да преброји, из сваког народа, племена, народности и језика, стајало је пред престолом и пред Јагњетом. Били су обучени у дуге беле огртаче, а у рукама су носили палмове гране 10 и из свега гласа викали: »Спасење припада нашем Богу, који седи на престолу, и Јагњету!«

11 А сви анђели су стајали око престола и старешина и четири жива бића. Они падоше ничице пред престолом и поклонише се Богу, 12 говорећи: »Амин! Благослов и слава и мудрост и захвалност и част и сила и снага нашем Богу довека. Амин!«

13 Тада ме упита један од старешина: »Ко су ови што су обучени у дуге беле огртаче и одакле су дошли?«

14 Ја му рекох: »Ти то знаш, господару.«

А он ми рече: »То су они што су дошли од велике невоље и Јагњетовом крвљу опрали и избелили своје огртаче. 15 Зато су они пред Божијим престолом и дању и ноћу му служе у његовом Храму, а Онај који седи на престолу подићи ће свој Шатор+ 7,15 подићи ће свој Шатор Или: пребиваће. над њима. 16 Они више никад неће гладовати ни жеднети, нити ће их пржити сунце ни икаква жега. 17 Јер, њихов пастир ће бити Јагње, које је насред престола, и водиће их на изворе живе воде. А Бог ће обрисати сваку сузу с њихових очију.«

8

Седми печат и златна кадионица

1 Када је Јагње разломило седми печат, на небу настаде тајац који потраја око пола сата.

2 Тада видех седам анђела који стоје пред Богом. Они добише седам труба.

3 Онда дође један анђео са златном кадионицом и стаде код жртвеника. Он доби много кâда, да га с молитвама свих светих принесе+ 8,3 кâда … принесе Или: кâда, да принесе молитве свих светих; в. Отк 5,8. на златном жртвенику пред престолом. 4 Из анђелове руке се пред Богом подиже дим кâда с молитвама свих светих+ 8,4 кâда … светих Или: кâда молитви свих светих.. 5 Потом анђео узе кадионицу, напуни је ватром са жртвеника, па је баци на земљу. Разлегоше се грмљавина и тутњава, севнуше муње и настаде земљотрес.

Трубе

6 Седам анђела који су имали седам труба спремише се да затрубе.

7 Први анђео затруби, и настадоше грȁд и огањ помешан с крвљу, и то би бачено на земљу. Изгоре трећина земље и изгоре трећина дрвећа и изгоре сва зелена трава.

8 Други анђео затруби, и нешто као велика, огњем успламтела гора би бачено у море. Трећина мора се претвори у крв 9 и угину трећина створења која живе у мору и би уништена трећина бродова.

10 Трећи анђео затруби, и са неба паде једна велика звезда, горећи као буктиња. Она паде на трећину река и на изворе водâ. 11 А име те звезде је Пелен. Трећина водâ се претвори у пелен, и многи људи помреше од водâ, јер су биле горке.

12 Четврти анђео затруби, и би ударена трећина сунца, трећина месеца и трећина звезда, па се помрачише за трећину. Дан изгуби трећину своје светлости, а тако и ноћ.

13 Тада видех и чух једног орла који је летео посред неба и из свега гласа викао: »Јао! Јао! Јао становницима земље због звука трубе преостале тројице анђела који треба да затрубе!«

9

1 Пети анђео затруби, и ја видех звезду која је са неба пала на земљу. Она доби кључ од ждрела Бездана. 2 Када је отворила ждрело Бездана, из ждрела покуља дим као дим из неке големе пећи. Сунце и небо+ 9,2 небо Дословно: ваздух. помрачише се од дима из ждрела, 3 а из дима на земљу изађоше скакавци, који добише моћ какву имају земаљске шкорпије. 4 Било им је заповеђено да не науде земаљској трави, ни било којој биљци, ни било ком дрвету, него само људима који немају Божији печат на челу. 5 Није им било допуштено да их убијају, него само да их пет месеци муче. А то мучење је било као бол који задаје шкорпија када убоде човека. 6 Тих дана ће људи тражити смрт, али је неће наћи; желеће да умру, али смрт ће бежати од њих.

7 А скакавци су изгледали као коњи опремљени за бој. На глави су имали нешто као венац од злата, а лица су им била као људска лица. 8 Коса им је била као у жена, а зуби као у лавова. 9 Имали су грудне оклопе сличне оклопима од гвожђа, а шум њихових крила личио је на тутњаву многих коња и кола што јуре у бој. 10 Имали су репове и жалце као у шкорпија и у тим реповима била је њихова моћ да пет месеци муче људе. 11 Над њима је владао цар, Анђео Бездана, који се на хебрејском језику зове Авадон, а на грчком Аполион+ 9,11 Авадон, Аполион И Авадон и Аполион значе »Уништитељ«..

12 Први Јао прође. Ево за њим иду још два!

13 Шести анђео затруби, и ја чух један глас како долази од рогова златног жртвеника пред Богом 14 и говори шестом анђелу који је имао трубу: »Пусти она четири анђела који су везани на великој реци Еуфрат!«

15 Тада беху пуштена четири анђела која су била спремна да управо тог сата, дана, месеца и године побију трећину људи. 16 Та војска је бројала две стотине милиона коњаника – чуо сам број.

17 А коњи и јахачи које сам видео у свом виђењу изгледали су овако: Носили су ватреноцрвене, загаситоплаве и сумпорножуте грудне оклопе. Главе коња су биле као у лава, а из уста су им сукљали ватра, дим и сумпор. 18 Од те три пошасти – ватре, дима и сумпора који су сукљали из њихових уста – изгину трећина људи. 19 Моћ ових коња била је у њиховим устима и реповима. Јер, репови су им били слични змијама: имали су главе којима су наносили повреде.

20 Али преостали људи – они који нису погинули од ових пошасти – ипак се не покајаше за дела својих руку. И даље су се клањали демонима и идолима од злата, сребра, бронзе, камена и дрвета, који не виде, не чују и не ходају. 21 Не покајаше се ни за своја убиства, ни за своја врачања, ни за свој блуд, ни за своје крађе.

10

Анђео и мали свитак

1 Тада видех још једног силног анђела како силази са неба. Био је обучен у облак, а на глави му је била дýга. Лице му је било као сунце, а ноге као стубови ватре. 2 У руци је имао мали, отворен свитак. Он десном ногом стаде на море, а левом на копно, 3 па из свега гласа повика – као лав када риче. А када је повикао, седам громова проговори својом тутњавом.

4 Када је седам громова проговорило, хтедох да пишем, али са неба чух глас који рече: »Запечати то што је седам громова говорило и то немој да пишеш.«

5 Тада анђео кога сам видео како стоји на мору и на копну диже десницу према небу 6 и закле се Оним који је довека жив, који је створио небеса и оно што је на њима, и земљу и оно што је на њој, и море и оно што је у њему: »Нема више одлагања+ 10,6 Нема више одлагања Или: Неће више бити времена.! 7 Него, оних дана када се огласи седми анђео, када затруби, биће довршена Божија тајна, као што је он својим слугама пророцима и објавио.«

8 Тада ми се поново обрати глас који сам чуо са неба и рече: »Иди и узми отворени свитак из руке анђела који стоји на мору и на копну.«

9 И ја одох к анђелу и рекох му да ми дâ онај мали свитак, а он ми рече: »Узми га и поједи. Загорчаће ти стомак, али ће ти у устима бити сладак као мед.«

10 Ја узех свитак из анђелове руке и поједох га. У устима ми је био сладак као мед, али ми, када га поједох, загорча стомак.

11 Онда ми рекоше: »Треба опет да пророкујеш о многим народностима, народима, језицима и царевима.«

11

Два сведока

1 Потом добих трску сличну штапу за мерење, па ми рекоше: »Устани и измери Божији храм и жртвеник и оне који се у њему клањају Богу. 2 Спољашње двориште Храма изостави; немој да га мериш, јер је дато незнабошцима и они ће четрдесет два месеца газити Светим градом. 3 А двојици својих сведока даћу да обучени у кострет пророкују хиљаду двеста шездесет дана.«

4 Они су две маслине и два свећњака што стоје пред Господаром земље. 5 Ако неко покуша да им науди, ватра сукне из њихових уста и прождре њихове непријатеље. Ако неко хоће да им науди, баш тако мора да погине. 6 Они имају власт да затворе небо, да не пада киша у време њиховог пророковања. А имају и власт да воде претворе у крв и да земљу ударе сваком врстом пошасти кад год пожеле.

7 Када заврше своје сведочење, с њима ће заратити Звер која излази из Бездана. Она ће их победити и убити, 8 и њихови лешеви ће лежати на улици великога града који се у пренесеном+ 11,8 пренесеном Или: духовном. смислу зове Содома и Египат, где је и њихов Господ био распет. 9 Три и по дана ће људи из сваке народности, племена, језика и народа гледати њихове лешеве и неће дати да буду положени у гроб. 10 Становници земље ће се радовати и веселити њиховој пропасти и слати поклоне један другом, јер су их та два пророка намучила.

11 Али, после три и по дана, уђе у пророке Божији дах живота, па они стадоше на своје ноге и силан страх спопаде оне који су их гледали.

12 Тада зачуше силан глас са неба који им рече: »Попните се овамо!«

И они се на облаку попеше на небо наочиглед својих непријатеља.

13 И баш у том часу настаде велик земљотрес и десетина града се сруши. Од земљотреса погину седам хиљада људи, па се остали уплашише и дадоше славу небескоме Богу.

14 Други Јао прође. Ево ускоро долази трећи!

Седма труба

15 Седми анђео затруби, и на небу се зачуше силни гласови који су говорили:

»Царство света постало је царство нашега Господа

и његовога Христа,

и он ће владати довека!«

16 А двадесет четири старешине, које су седеле на својим престолима пред Богом, падоше ничице и поклонише се Богу, 17 говорећи:

»Захваљујемо ти, Господе Боже, Сведржитељу,

који јеси и који си био,

што си узео своју велику силу

и почео да владаш!

18 Народи се разгневише,

и дође твој гнев

и време да се суди мртвима,

да се награде твоје слуге пророци

и свети и сви који се боје твога имена, мали и велики,

и да се униште они који су уништавали земљу!«

19 Тада се отвори Божији храм на небу и указа се Ковчег његовог савеза у његовом Храму. Севнуше муње, разлегоше се тутњава и грмљавина, настаде земљотрес и поче да пада силан грȁд.

12

Жена и Аждаја

1 На небу се појави велико знамење: жена обучена у сунце, под ногама јој месец, а на глави венац од дванаест звезда. 2 Била је трудна и викала у порођајним боловима и мукама. 3 Тада се на небу појави друго знамење: Аждаја, велика, црвена као ватра. Имала је седам глава и десет рогова, а на својим главама седам круна. 4 Њен реп повуче трећину звезда са неба и баци их на земљу. Аждаја стаде пред жену која је требало да се породи, да јој прождре дете чим га роди. 5 Она роди мушко дете, сина, који ће гвозденом палицом владати над свим народима. И дете би узето к Богу и његовом престолу, 6 а жена побеже у пустињу, на место које је Бог припремио за њу, да тамо буде збринута+ 12,6 да тамо буде збринута Дословно: да се тамо храни; исто и у 14. стиху. хиљаду двеста шездесет дана.

7 Тада на небу изби рат: Михаило са својим анђелима нападе Аждају. Аждаја са својим анђелима узврати напад, 8 али није била довољно јака, па изгубише место на небу+ 12,8 али … на небу Или: али не надјача, па се за њих више не нађе место на небу.. 9 Тако је збачена Велика аждаја, Стара змија, звана ђаво и Сатана, која цео свет доводи у заблуду. Збачена је на земљу, а с њом и њени анђели.

10 Тада чух силан глас на небу како говори:

»Сада је стигло спасење и сила

и царство нашега Бога

и власт његовога Христа,

јер је збачен тужитељ наше браће

који их је и дању и ноћу оптуживао пред нашим Богом!

11 Они га победише Јагњетовом крвљу

и речју свога сведочанства.

Нису волели свој живот толико

да би устукнули пред смрћу.

12 Зато се веселите, небеса

и ви који пребивате на њима.

А тешко вама, земљо и море,

јер је ђаво сишао к вама!

Силан бес га је обузео,

јер зна да има мало времена.«

13 Када је Аждаја видела да је збачена на земљу, поче да прогони ону жену која је родила мушко дете. 14 Али жена доби два крила великог орла да одлети до свога склоништа у пустињи, ван Змијиног домашаја, где ће бити збринута три и по године+ 12,14 три и по године Дословно: време и два времена и пола времена.. 15 Тада Змија избљува из уста реку воде за женом, да је бујица однесе. 16 Али земља поможе жени: отвори своја уста и попи реку коју је Аждаја избљувала из својих уста. 17 Аждаја се разгневи на жену, па оде и поведе рат против осталих њених потомака – оних који се држе Божијих заповести и имају Исусово сведочанство – 18 и стаде+ 12,18 и стаде У неким касним рукописима стоји: И ја стадох. на морски жал.

13

Звер из мора

1 Тада видех како из мора излази Звер. Имала је десет рогова и седам глава, а на својим роговима десет круна и на свакој глави богохулно име. 2 Та Звер коју видех личила је на леопарда, ноге су јој биле као у медведа, а уста као у лава. Аждаја јој даде своју силу, свој престо и велику власт. 3 Једна глава као да јој је била смртно рањена, али се њена смртна рана зацели. И цео свет се задиви и пође за Звери, 4 клањајући се Аждаји што је Звери дала власт.

А клањали су се и Звери, говорећи: »Ко је као Звер?« и: »Ко може да ратује против ње?«

5 Звер доби уста да њима говори охоле речи и хуле и доби власт да то чини четрдесет два месеца. 6 И она отвори уста и поче да вређа Бога, оцрњујући његово име, његово пребивалиште и оне који пребивају на небу. 7 Би јој допуштено и да зарати против светих и да их победи, а доби и власт над сваким племеном, народношћу, језиком и народом. 8 Клањаће јој се сви становници земље чија имена од постанка света нису уписана у Књизи живота закланог Јагњета.

9 Ко има ухо, нека чује!

10 Ко је одређен за ропство,

у ропство ће и отићи.

Ко је одређен да буде погубљен мачем,

мачем ће и бити погубљен.

Ово од светих захтева истрајност и веру.

Звер из земље

11 Онда видех другу Звер како излази из земље. Имала је два рога као у јагњета, а говорила је као Аждаја. 12 Извршавала је сву власт прве Звери у њено име и присилила земљу и све њене становнике да се клањају првој Звери, оној чија се смртна рана зацелила. 13 Чинила је велика знамења – чак је и ватру спуштала с неба пред очима људи. 14 Заводила је тако становнике земље знамењима која су јој била дата да их чини у име Звери и рекла им да начине лик Звери, оне која је имала рану од мача и остала жива. 15 Било јој је дато и да удахне живот лику Звери, да лик Звери и проговори и да учини да се погубе сви који му се не клањају. 16 А учинила је и то да сви – и мали и велики, и богати и сиромашни, и слободни и робови – дају да им на десну руку или на чело буде утиснут жиг, 17 па да нико не може ни да купује ни да продаје ако нема жиг са именом Звери или са бројем њеног имена.

18 Овде је потребна мудрост. Ко је уман, нека одгонетне број Звери, јер то је број човека. А тај број је 666.

14

Јагње и 144.000 откупљених

1 Тада погледах, а оно – Јагње стоји на Сионској гори и с њим 144.000 оних којима је на челу написано његово име и име његовог Оца. 2 Чух звук са неба сличан хучању многих вода и тутњави силнога грома. И тај звук који сам чуо био је као свирање китариста на њиховим китарама. 3 Певали су нову песму пред престолом и пред четири жива бића и старешинама. И нико није могао да научи ту песму осим оних 144.000 откупљених са земље. 4 То су они што се нису укаљали са женама, јер су остали чисти+ 14,4 јер су остали чисти Дословно: јер су девице.. Они иду за Јагњетом куд год оно иде. Откупљени су од људи као првине за Бога и Јагње. 5 Ниједна лаж се није нашла у њиховим устима – они су без мане.

Три анђела

6 Онда видех још једног анђела како лети посред неба. Носио је вечно еванђеље да га објави становницима земље, свим народима, племенима, језицима и народностима.

7 Он силним гласом рече: »Бојте се Бога и дајте му славу, јер је дошао час његовог Суда! Славите Онога који је начинио небо, земљу, море и изворе водâ!«

8 А један други анђео дође за њим, говорећи: »Пао је! Пао је велики Вавилон, који је све народе опио жестоким вином свога блуда!«

9 За њима дође и трећи анђео и снажним гласом рече: »Ко се поклони Звери и њеном лику и прими жиг на своје чело или руку, 10 тај ће пити Божије жестоко вино, које је неразводњено усуто у чашу његовог гнева, и биће мучен горућим сумпором пред светим анђелима и пред Јагњетом! 11 И дим њиховог мучења диже се довека и ни дању ни ноћу нема предаха за оне који се клањају Звери и њеном лику и који примају жиг с њеним именом.«

12 Ово захтева да свети, они који се држе Божијих заповести и вере у Исуса, буду истрајни.

13 Тада чух глас са неба како ми говори: »Пиши: ‚Благо мртвима који одсад умру у Господу.‘«

»Да«, каже Дух, »нека се одморе од свог мукотрпног рада, јер њихова дела иду за њима.«

Жетва земље

14 Онда погледах, а оно – бео облак, и на њему седи неко »као Син човечији«+ 14,14 Дан 7,13. На глави му златан венац, а у руци оштар срп.

15 Тада из Храма изађе један други анђео, па из свега гласа довикну ономе који је седео на облаку: »Замахни својим српом и жањи, јер је дошло време да се жање! Зрела је земаљска жетва!«

16 И онај који је седео на облаку хитну свој срп на земљу, и земља би пожњевена.

17 Још један анђео изађе из Храма на небу; и он је имао оштар срп.

18 А од жртвеника дође један други анђео – онај што има власт над огњем – па из свега гласа довикну оном анђелу са оштрим српом: »Замахни својим оштрим српом и одсеци гроздове са земаљског чокота, јер је сазрело његово грожђе!«

19 И анђео хитну свој срп на земљу, обра земаљски чокот, па грожђе убаци у велику муљачу Божије срџбе. 20 Оно би изгажено у муљачи ван града, и из муљаче потече крв све до узда коњима у висину и хиљаду шестсто стадија+ 14,20 хиљаду шестсто стадија Око 300 километара. уоколо.

15

Седам анђела са седам пошасти

1 Тада видех још једно велико и чудесно знамење на небу: седам анђела са седам последњих пошасти – последњих, јер се њима окончава Божија срџба. 2 И видех нешто као море од стакла помешано с ватром и победнике над Звери, над њеним ликом и над бројем њеног имена како стоје на мору од стакла и држе Божије китаре. 3 Певали су песму Божијег слуге Мојсија и Јагњетову песму:

»Велика су и чудесна твоја дела,

Господе Боже, Сведржитељу.

Праведни су и истинити твоји путеви,

Царе над народима.

4 Ко да те се не боји, Господе,

и да не слави твоје име?

Ти си једини свет.

Сви народи ће доћи

и поклонити се пред тобом,

јер су објављена твоја праведна дела.«

5 После тога видех како се на небу отвори Храм, то јест Шатор сведочанства, 6 и из њега изађе оних седам анђела који су имали седам пошасти. Били су обучени у блиставо чисто платно и око груди опасани златним појасевима. 7 Тада једно од четири жива бића даде седморици анђела седам златних чинија пуних срџбе Бога, који је довека жив. 8 Храм се испуни димом Божије славе и његове силе, па нико није могао да уђе у Храм док се не заврши седам пошасти седморице анђела.

16

Седам чинија Божије срџбе

1 Из Храма чух снажан глас како говори седморици анђела: »Идите и излијте на земљу седам чинија Божије срџбе!«

2 Тада први анђео оде, па изли своју чинију на земљу, а по људима који су на себи имали жиг Звери и који су се клањали њеном лику избише гадни и болни чиреви.

3 Други анђео изли своју чинију на море, и оно се претвори у крв сличну крви мртваца и у мору изгинуше сва жива бића.

4 Трећи анђео изли своју чинију на реке и изворе водâ, и они се претворише у крв.

5 Тада чух анђела који је имао власт над водама како говори:

»Праведан си, ти који јеси и који си био, ти Свети,

што си овако пресудио!

6 Јер, они су пролили крв светих људи и пророка,

па си им дао да пију крв,

као што и заслужују!«

7 Онда чух жртвеник како говори:

»Да, Господе Боже, Сведржитељу,

твоје пресуде су истините и праведне!«

8 Четврти анђео изли своју чинију на сунце, којем би допуштено да људе пржи ватром. 9 Силна јара је прљила људе, па су проклињали име Бога, који је имао власт над овим пошастима, али се не покајаше нити му дадоше славу.

10 Пети анђео изли своју чинију на престо Звери, и њено царство прекри тама. Људи су од бола гризли своје језике 11 и проклињали Бога на небу због својих болова и чирева, али се не покајаше за своја дела.

12 Шести анђео изли своју чинију на велику реку Еуфрат, па њена вода пресахну да би се припремио пут за цареве са истока. 13 Тада видех како из уста Аждаје, из уста Звери и из уста Лажног пророка излазе три нечиста духа слична жабама. 14 То су, наиме, били духови демона који чине знамења, а кренули су царевима целог света да их окупе за битку на Велики дан Бога Сведржитеља.

15 »Ево долазим као крадљивац! Благо оном ко бди и чува своју одећу, да не би ишао гô и да други не би гледали његову срамоту!«

16 И окупише их на месту које се на хебрејском језику зове Армагедон.

17 Седми анђео изли своју чинију на ваздух, а из Храма, са престола, дође снажан глас који рече: »Свршено је!«

18 Тада севнуше муње, разлегоше се тутњава и громови и настаде страховит земљотрес каквог није било откад је човека на земљи – толико је снажан био тај земљотрес. 19 Велики град се распаде на три дела и срушише се незнабожачки градови. А Бог се сети великог Вавилона, па му даде чашу жестоког вина свога гнева. 20 Сва острва побегоше, планине више нису могле да се нађу, 21 а огроман грȁд, тежине таланта+ 16,21 таланта Око 40 килограма., засу људе са неба. Људи почеше да проклињу Бога због пошасти грȁда, јер је то била страшна пошаст.

17

Пропаст Велике блуднице

1 Тада дође један од седам анђела који су имали седам чинија, па ми рече: »Дођи да ти покажем како ће бити кажњена Велика блудница, која седи на многим водама. 2 С њом су се земаљски цареви одавали блуду, а становници земље се опијали вином њеног блуда.«

3 Тада ме анђео у Духу пренесе у пустињу, где видех једну жену како седи на скерлетној Звери. Звер је била пуна богохулних имена и имала седам глава и десет рогова. 4 Жена је била обучена у пурпур и скерлет и накићена златом, драгим камењем и бисерима. У руци је имала златну чашу пуну гадости и прљавштине свога блуда, 5 а на челу јој је био овај натпис:

ТАЈНА

ВЕЛИКИ ВАВИЛОН

МАЈКА БЛУДНИЦÂ И ЗЕМАЉСКИХ ГАДОСТИ

6 Видех да је жена пијана од крви светих и од крви Исусових сведока.

Када сам је видео, веома се зачудих.

7 »Зашто се чудиш?« упита ме анђео. »Објаснићу ти тајну ове жене и Звери која је носи и има седам глава и десет рогова. 8 Звер коју си видео некада је била, а сада није. Ускоро ће изаћи из Бездана и отићи у пропаст. Становници земље чија имена нису од постанка света уписана у Књизи живота зачудиће се када буду видели Звер, јер је некада била, сада није, а доћи ће. 9 Овде је потребан мудар ум. Седам глава је седам брегова на којима седи жена. А то је и седам царева 10 – пет их је већ пало, један влада, а други још није дошао; а када дође, треба само мало да остане. 11 Звер која је некада била, а сада није, сама је осми цар; она припада седморици и иде у пропаст.

12 »Десет рогова које си видео јесте десет царева који још не владају, али ће са Звери добити царску власт на један сат. 13 Они имају један циљ: да своју силу и власт предају Звери. 14 Ратоваће против Јагњета, али ће их Јагње победити, јер је Господар над господарима и Цар над царевима, а с њим ће бити његови позвани, изабрани и верни.«

15 Онда ми рече: »Воде које си видео, на којима седи Блудница, то су народности, мноштва, народи и језици. 16 А оних десет рогова које си видео и Звер – они ће замрзети Блудницу. Опустошиће је и оголити; појешће јој месо, а њу спалити у огњу. 17 Јер, Бог им је ставио у срце да изврше његов циљ: да остваре свој циљ и да своје царство предају Звери док се не испуне Божије речи. 18 А жена коју си видео јесте велики град који влада над земаљским царевима.«

18

Пад Вавилона

1 После тога видех једног другог анђела како силази са неба. Имао је велику власт, а земља је била обасјана његовим сјајем. 2 Он силним гласом повика:

»Пао је!

Пао је велики Вавилон!

Постаде пребивалиште демона

и склониште свих нечистих духова

и склониште свих нечистих и одвратних птица.

3 Јер, сви народи су пили

жестоко вино блуда те блуднице.

С њом су се земаљски цареви одавали блуду,

а земаљски трговци се богатили

на њеној прекомерној раскоши.«

4 Онда чух и други глас са неба како говори:

»Изађи из ње, мој народе,

да не будеш саучесник у њеним гресима

и да те не снађу њене пошасти.

5 Јер, њени греси су се нагомилали до неба

и Бог се сетио њених злодела.

6 Врати јој истом мером,

врати јој двоструко за њена дела.

У чашу у коју је она точила

ти јој наточи двоструко.

7 Колико се разметала сјајем и раскоши,

толико јој муке и јада задај,

јер она мисли:

‚На престолу седим као царица;

нисам удовица и нећу видети јада.‘

8 Зато ће је у једном дану

савладати њене пошасти –

смрт, јад и глад –

и биће спаљена огњем,

јер је моћан Господ Бог, који јој суди.

9 »Када угледају дим од њеног спаљивања, заплакаће и закукати за њом земаљски цареви, који су се с њом одавали блуду и уживали у њеној раскоши. 10 Ужаснути њеним мукама, стајаће подаље, говорећи:

‚Јао! Јао, велики граде Вавилоне, моћни граде!

У једном часу те стиже осуда!‘

11 »И земаљски трговци ће плакати и јадиковати за њим, јер више нико не купује њихове товаре – 12 товаре злата и сребра, драгог камења и бисера, платна и пурпура, свиле и скерлета, сваке врсте мирисног дрвета и свих врста предмета од слоноваче, свих врста предмета од скупоценог дрвета, бронзе, гвожђа и мермера, 13 товаре цимета и зачина, кâда, смирне и тамјана, вина и уља, белог брашна и пшенице, говеда и оваца, коња и кочија, људских тела и душа.

14 »Побеже од тебе воће за којим ти је душа жудела и пропаде ти сва раскош и сјај и никада се више неће наћи.

15 »Они што су тиме трговали и од тога се обогатили, стајаће подаље, ужаснути његовим мукама, плачући и јадикујући:

16 ‚Јао! Јао, велики граде!

Био си обучен у платно, пурпур и скерлет

и накићен златом, драгим камењем и бисерима.

17 У једном часу толико богатство опустошено!‘

»И сви кормилари и сви који плове морем, морнари и они који на мору раде, стајаће подаље. 18 А када угледају дим од његовог спаљивања, повикаће: ‚Да ли је било града сличног овом великом граду?‘ 19 И посуће се прашином по глави и викати, плачући и јадикујући:

‚Јао! Јао великом граду!

Његовим благом се обогатише

сви који су на мору имали лађе,

а он у једном часу би опустошен!‘

20 »Веселите се над њим, небо и ви свети и апостоли и пророци, јер му је Бог судио онако како је он судио вама!«

21 Тада један моћни анђео подиже стену велику као млински камен и баци је у море, говорећи: »Овако силовито биће бачен и велики град Вавилон, да се више не нађе!

22 »Никада више неће се у теби зачути

глас певачâ ни свирка китариста, фрулаша и трубача!

Никада више неће се у теби наћи

занатлија било ког заната!

Никада више неће се у теби зачути

клопарање млина!

23 Никада више неће у теби засјати

светлост светиљке!

Никада више неће се у теби зачути

глас младожење и младе!

Јер, твоји трговци су били земаљски моћници

и твојим врачањем су били заведени сви народи.

24 У њему је нађена крв пророка и светих

и свих који су заклани на земљи.«

19

1 После тога чух нешто као силну грају великог мноштва на небу. Викали су:

»Алилуја!

Спасење, слава и сила припадају нашем Богу,

2 јер су његове пресуде истините и праведне.

Он је осудио Велику блудницу,

која је искварила земљу својим блудом,

и на њој осветио крв својих слугу.«

3 И још рекоше:

»Алилуја!

Њен дим се диже довека!«

4 Тада двадесет четири старешине и четири жива бића падоше ничице и поклонише се Богу, који је седео на престолу, и рекоше: »Амин! Алилуја!«

5 А са престола дође глас који рече:

»Хвалите нашега Бога,

сви који сте његове слуге,

који га се бојите, мали и велики!«

6 Онда чух нешто као грају великог мноштва и као хучање многих вода и као тутњаву јаких громова како говори:

»Алилуја!

Јер, завлада наш Господ Бог, Сведржитељ!

7 Радујмо се и кличимо и дајмо му славу.

Јер, дошла је Јагњетова свадба

и његова Невеста се спремила.

8 Дато јој је блиставо чисто платно

да се у њега обуче.«

А то платно су праведна дела светих.

9 Анђео ми рече: »Пиши: ‚Благо онима који су позвани на Јагњетову свадбу!‘«

И још ми рече: »Ово су истините Божије речи.«

10 Падох ничице пред његове ноге да му се поклоним, а он ми рече: »Немој. И ја сам слуга као и ти и твоја браћа која имају Исусово сведочанство. Богу се поклони. Јер, Исусово сведочанство је дух пророштва.«

Јахач на белом коњу

11 И видех отворено небо, а тамо – коњ белац! Име његовог јахача је Верни и Истинити, и он суди и ратује по правди. 12 Очи су му као пламтећи огањ, а на глави му је много круна. Он има написано име које не зна нико осим њега. 13 Обучен је у огртач натопљен крвљу и име му је Божија Реч. 14 Пратиле су га небеске војске на белим коњима, обучене у бело, чисто платно. 15 Из уста му излази оштар мач којим ће ударити народе. Владаће над њима гвозденом палицом и газити грожђе у муљачи жестоког вина гнева Бога Сведржитеља. 16 На огртачу и на боку му је написано име:

ЦАР НАД ЦАРЕВИМА И ГОСПОДАР НАД ГОСПОДАРИМА

17 Тада видех једног анђела како стоји на сунцу и из свега гласа довикује свим птицама које лете по небу: »Дођите! Окупите се за велику Божију гозбу, 18 да једете меса царева, меса војсковођа и меса моћника, и меса коња и њихових јахача, и меса свих слободњака и робова, и малих и великих!«

19 Онда видех Звер и земаљске цареве са њиховим војскама како су се окупили да ратују против Јахача на коњу и против његове војске. 20 И Звер би ухваћена, а с њом и Лажни пророк, који је у њено име чинио знамења којима је заводио оне што су примили жиг Звери и клањали се њеном лику. Обоје су живи бачени у огњено језеро горућег сумпора. 21 Остале поби мач који је изашао из уста Јахача на коњу, и све се птице наједоше њиховог меса.

20

Хиљаду година

1 Онда видех једног анђела како силази са неба. У руци је имао кључ од Бездана и велик ланац. 2 Он шчепа Аждају, Стару Змију, то јест ђавола, Сатану, окова је на хиљаду година, 3 па је баци у Бездан, који над њом закључа и запечати, да више не заводи народе док се не наврши хиљаду година. После тога треба да буде накратко пуштена.

4 Затим видех престоле на којима су седели они којима је била дата власт да суде. И видех душе погубљених због сведочења за Исуса и Божију реч, оних који се нису клањали Звери ни њеном лику и који нису примили њен жиг на своје чело ни на своју руку. Они оживеше, па су са Христом владали хиљаду година. 5 (Други мртви не оживеше док се није навршило хиљаду година.) То је прво васкрсење. 6 Срећан је и свет онај ко има удела у првом васкрсењу. Над таквима друга смрт нема никакву власт, него ће они бити Божији и Христови свештеници и владати с њим хиљаду година.

Сатанин крај

7 А када се наврши тих хиљаду година, Сатана ће бити пуштен из своје тамнице, 8 па ће изаћи да заводи народе са четири краја земље, Гога и Магога, и окупити их за бој – биће их као морског песка. 9 И они нагрнуше свом ширином земље и опколише Табор светих и Вољени град. Али са неба сукну огањ и прогута их. 10 А ђаво, који их је завео, би бачен у језеро горућег сумпора, тамо где су и Звер и Лажни пророк. Они ће и дању и ноћу бити мучени довека.

Суђење мртвима

11 Онда видех велики бели престо и Онога који на њему седи. Земља и небо побегоше пред његовим лицем и нигде им се не нађе места. 12 И видех мртве, велике и мале: стајали су пред престолом, а књиге се отворише. И би отворена једна друга књига – Књига живота. Мртвима се судило по ономе што је записано у књигама – према њиховим делима. 13 И море предаде мртве који су у њему, и Смрт и Подземље предадоше мртве који су у њима, и свакоме је било суђено према његовим делима. 14 Смрт и Подземље беху бачени у огњено језеро. А огњено језеро – то је друга смрт. 15 И ко год није био уписан у Књизи живота, бачен је у огњено језеро.

21

Нови Јерусалим

1 И видех ново небо и нову земљу, јер су прво небо и прва земља прошли, а ни мора више није било. 2 Видех и Свети град, нови Јерусалим, како са неба силази од Бога, опремљен као невеста која се украсила за свога мужа.

3 Онда чух силан глас са престола како говори: »Ево, Божији шатор је са људима и Бог ће пребивати међу њима. Они ће бити његов народ и сâм Бог ће бити с њима. 4 Он ће им обрисати сваку сузу са очију и више никад неће бити смрти, ни јада, ни јаука, ни бола више неће бити, јер је прошло оно што је било пре.«

5 Тада рече Онај који седи на престолу: »Ево, све чиним ново!«

И рече: »Пиши, јер ове речи су веродостојне и истините.«

6 И још ми рече: »Свршено је! Ја сам Алфа и Омега, Почетак и Крај. Жедноме ћу бесплатно дати да пије са извора воде живота. 7 Победник ће наследити све ово, и ја ћу бити његов Бог, а он ће ми бити син. 8 А страшљивцима, невернима, одвратнима, убицама, блудницима, врачарима, идолопоклоницима и свим лажљивцима место је у језеру горућег сумпора. То је друга смрт.«

9 Онда дође један од седам анђела који имају седам чинија пуних седам последњих пошасти, па ми се обрати рекавши: »Дођи, показаћу ти Невесту, Јагњетову жену.«

10 И пренесе ме у Духу на једну велику и високу гору, па ми показа свети град Јерусалим како са неба силази од Бога. 11 Сијао је Божијом славом, блистав као најскупоценији драгуљ, као кристални камен јаспис. 12 Имао је велике и високе зидине и дванаест капија, а на капијама дванаест анђела и написана имена дванаест племена израелског народа. 13 На истоку су биле три капије, на северу три капије, на југу три капије и на западу три капије. 14 Градске зидине су имале дванаест темеља и на њима имена дванаест Јагњетових апостола.

15 Анђео који је са мном разговарао имао је златну трску за мерење, да би измерио град, његове капије и зидине. 16 А град је био четвороугао – дужина му је била једнака ширини. Анђео га измери трском, и показа се да је 12.000 стадија+ 21,16 12.000 стадија Око 2.200 километара. дуг и да су му дужина, ширина и висина једнаке. 17 Он затим измери зидине: имале су 144 лакта+ 21,17 144 лакта 64,8 метара. људске мере, којом је анђео мерио. 18 Зидине су биле сазидане од јасписа, а град од чистог злата сличног чистом стаклу. 19 Темељи градских зидина били су украшени свим врстама драгог камења: први темељ јасписом, други сафиром, трећи калцедоном, четврти смарагдом, 20 пети сардониксом, шести сардером, седми хризолитом, осми берилом, девети топазом, десети хризопрасом, једанаести хијацинтом и дванаести аметистом. 21 А дванаест капија било је дванаест бисера – свака капија је била начињена од једног бисера. Главна градска улица била је од чистог злата прозирног као стакло.

22 У граду не видех никакав храм, јер су његов храм Господ Бог Сведржитељ и Јагње. 23 Том граду нису потребни ни сунце ни месец да га осветљавају, јер га обасјава Божија слава, а светлило му је Јагње. 24 Народи ће ходати у његовој светлости и земаљски цареви у њега ће доносити своју славу. 25 Капије му се неће затварати дању, а тамо неће бити ноћи. 26 У њега ће бити унети слава и част народâ 27 и ништа нечисто неће ући у њега, нити ико ко чини нешто одвратно и лажно, него само они који су уписани у Јагњетовој Књизи живота.

22

Река воде живота

1 Онда ми показа реку воде живота. Блистала је као кристал, а текла је из Божијег и Јагњетовог престола 2 средином главне градске улице. Са обе стране реке расло је дрво живота, које рађа дванаест плодова. Оно доноси свој плод сваког месеца, а лишће му је за исцељење народима. 3 Више неће бити никаквог проклетства. У граду ће бити Божији и Јагњетов престо и његове слуге ће му служити. 4 Гледаће његово лице и његово име биће им на челу. 5 Више неће бити ноћи и неће им бити потребна светлост светиљке ни светлост сунца, јер ће их обасјавати Господ Бог. И они ће владати довека.

6 Онда ми рече: »Ове речи су веродостојне и истините, а Господ, Бог пророчких духова, послао је свога анђела да својим слугама покаже оно што треба ускоро да се догоди. 7 И, ево, долазим ускоро! Благо оном ко се држи пророчких речи ове књиге.«

Исус долази

8 Ја, Јован, чуо сам и видео све ово. И када сам чуо и видео, падох ничице пред ноге анђелу који ми је све ово показао, да му се поклоним.

9 А он ми рече: »Немој. И ја сам слуга као и ти и твоја браћа и пророци и сви који се држе речи ове књиге. Богу се поклони!«

10 Затим ми рече: »Немој да запечатиш пророчке речи ове књиге, јер је време близу. 11 Нека неправедник и даље чини неправду, нека се укаљани и даље каља, нека праведник и даље чини дела праведности, и ко је свет, нека се и даље свешта.

12 »Ево, долазим ускоро и моја награда са мном, да сваком дам по томе какво му је дело. 13 Ја сам Алфа и Омега, Први и Последњи, Почетак и Крај.

14 »Благо онима који перу своје огртаче да би имали право на дрво живота и да у град улазе кроз капију. 15 Напољу остају пси, врачари, блудници, убице, идолопоклоници и сви који воле лаж и који лажу+ 22,15 који лажу Дословно: који чине лаж..

16 »Ја, Исус, послао сам свога анђела са овим сведочанством за цркве. Ја сам Корен и Изданак Давидов, сјајна звезда Даница.«

17 И Дух и Невеста кажу: »Дођи!«

И ко год ово чује, нека каже: »Дођи!«

И ко је жедан, нека дође; ко хоће, нека бесплатно заграби воде живота.

18 Опомињем свакога ко слуша пророчке речи ове књиге: ко им нешто дода, њему ће Бог додати пошасти описане у овој књизи, 19 и ко одузме нешто од речи ове књиге, њему ће Бог одузети његов део од дрвета живота и од светога града који су описани у овој књизи.

20 Онај који за све ово сведочи, каже: »Да, долазим ускоро!«

Амин! Дођи, Господе Исусе!

21 Милост Господа Исуса са свима.