Трећа посланица

Јованова

1

1 Старешина,

драгом Гају, кога волим у истини.

2 Драги мој, желим ти да будеш здрав и да ти у свему буде добро, као што је добро и твојој души. 3 Много сам се обрадовао када су дошла нека браћа и причала нам о твојој верности истини – о томе како живиш у истини. 4 За мене нема веће радости него када чујем да моја деца живе у истини.

5 Драги мој, веран си у свему што чиниш за браћу, и то страну. 6 Они су цркви причали о твојој љубави. Добро ћеш учинити ако их испратиш на пут онако како доликује пред Богом. 7 Јер, они су ради Имена кренули на пут и од незнабожаца ништа не примају. 8 Зато ми треба да примамо такве, да заједно радимо за истину+ 1,8 да заједно радимо за истину Дословно: да будемо сарадници истине..

9 Писао сам нешто цркви, али Диотреф, који жели да буде први међу њима, неће да нас прими. 10 Зато ћу му, ако дођем, указати на дела која чини клевећући нас злобним речима. Али ни то му није доста, него сâм не прима браћу, а забрањује онима који би то хтели и избацује их из цркве.

11 Драги мој, не угледај се на зло, него на добро. Ко чини добро, од Бога је. Ко чини зло, није видео Бога. 12 За Димитрија сви лепо сведоче – и сама истина. И ми лепо сведочимо за њега, а ти знаш да је наше сведочанство истинито.

13 Имао бих много да ти пишем, али нећу да ти пишем пером и мастилом, 14 него се надам да ћу те ускоро видети, па ћемо разговарати лицем у лице.

15 Мир с тобом.

Поздрављају те пријатељи.

Поздрави пријатеље поименце.