Прва посланица

Тимотеју

1

1 Павле, апостол Христа Исуса по заповести Бога, нашег Спаситеља, и Христа Исуса, наше наде,

2 Тимотеју, правом сину у вери:

милост, милосрђе и мир од Бога Оца и Христа Исуса, нашега Господа.

Упозорење против лажних учитеља Закона

3 Као што сам те на одласку у Македонију замолио, остани у Ефесу да некима наложиш да не шире другачија учења 4 и да се не заносе измишљотинама и бесконачним родословима. То све више погодује препиркама него Божијем поретку, који се остварује вером. 5 А сврха тог налога је љубав из чиста срца, добре савести и нелицемерне вере, 6 од чега су неки застранили и окренули се празним разговорима. 7 Они желе да буду учитељи Закона, а ни сами не разумеју шта говоре ни шта упорно тврде.

8 Знамо да је Закон добар ако га човек примењује како треба, 9 свестан да Закон није намењен праведнику, него безаконицима и непокорнима, непобожнима и грешницима, несветима и безбожнима, убицама оца и убицама мајке, убицама људи, 10 блудницима и педерастима, трговцима робљем, лажљивцима, кривоклетницима и свему другом што се противи исправном+ 1,10 исправном Дословно: здравом. учењу, 11 које је у складу са славним еванђељем блаженога Бога, које ми је поверено.

Господња милост према Павлу

12 Захваљујем Христу Исусу, нашем Господу, који ме је оснажио, што ме је сматрао вредним поверења и поставио у службу. 13 Иако сам раније био хулитељ, прогонитељ и насилник, помилован сам, јер сам то чинио из незнања и неверовања, 14 а милост нашега Господа преобилно се на мене излила заједно с вером и љубављу које су у Христу Исусу.

15 Ово је истина и заслужује да буде прихваћено у потпуности: Христос Исус је дошао на свет да спасе грешнике – од којих сам најгори ја. 16 Али, баш зато сам помилован да на мени, најгорем, Христос Исус покаже сву своју стрпљивост, као пример онима који ће у њега поверовати да приме вечни живот. 17 А Цару вечности, бесмртноме, невидљивоме, јединоме Богу, част и слава довека. Амин.

18 Поверавам ти овај налог, сине Тимотеје, у складу с пророштвима која су раније о теби изречена, да, држећи их се, бијеш добар бој, 19 имајући веру и добру савест, коју су неки одбацили, па доживели бродолом вере. 20 Међу њима су Именеј и Александар, које сам предао Сатани да науче да не хуле.

2

Упутства за молитву

1 Пре свега, дакле, тражим да се мољења, молитве, молбе и захваљивања упућују Богу за све људе, 2 за цареве и за све који су на власти, да проводимо миран и тих живот у потпуној побожности и достојанству. 3 То је добро и мило у очима Бога, нашег Спаситеља, 4 који жели да се сви људи спасу и да дођу до спознања истине. 5 Јер, Бог је један и један је посредник између Бога и људи – човек Христос Исус, 6 који је самога себе дао као откупнину за све – сведочанство у право време. 7 За то сведочанство сам ја постављен за проповедника и апостола – истину говорим, не лажем – за учитеља вере и истине незнабошцима.

8 Хоћу, дакле, да се мушкарци моле на сваком месту, подижући свете руке, без гнева и препирања.

9 Хоћу и да се жене облаче скромно, с пристојношћу и разборитошћу, да се не ките плетеницама и златом, или бисерима, или скупом одећом, 10 него добрим делима, као што приличи женама које се држе побожности.

11 Нека жена учи у миру, у потпуној потчињености. 12 Жени не допуштам да учи мушкарца, нити да има власт над њим, него нека буде мирна. 13 Јер, прво је створен Адам, па онда Ева. 14 И није Адам био заведен – жена је била заведена и учинила прекршај. 15 Али, спашће се рађањем деце ако остане у вери, љубави и светости које прати разборитост.

3

Надгледници и ђакони

1 Ово је истина: ако неко жели надгледништво+ 3,1 надгледништво Или: епископство., лепу службу жели. 2 А надгледник+ 3,2 надгледник Или: епископ. треба да буде без замерке, једне жене муж, умерен, разборит, сређен, гостољубив, способан да поучи; 3 не пијаница, не насилан човек, него благ; не свађалица, не среброљубац; 4 да својим домом добро управља, да му се деца потчињавају са пуним поштовањем 5 – јер ко не уме да управља својим домом, како ће се старати за Божију цркву? – 6 не новообраћеник, да не постане охол, па буде осуђен истом осудом као и ђаво. 7 Осим тога, треба да буде на добром гласу и међу људима+ 3,7 треба … људима Дословно: треба да има и добро сведочанство људи. ван цркве, да не падне у немилост и ђавољу замку.

8 Тако и ђакони треба да буду достојни поштовања, не дволични, да се не одају многом вину, да не иду за непоштеним добитком, 9 да се са чистом савешћу држе тајне наше вере. 10 А и они треба прво да буду проверени, па ако су беспрекорни, нека обављају службу.

11 Тако и жене треба да буду достојне поштовања, не клеветнице, него умерене и у свему поуздане.

12 Ђакон треба да буде једне жене муж и да добро управља својом децом и својим домом. 13 Јер, они који добро обављају службу, стичу леп положај и велико поуздање у вери у Исуса Христа.

14 Иако се надам да ћу ускоро доћи к теби, пишем ти ово 15 да, ако се задржим, знаш како се треба понашати у Божијем дому, који је Црква Бога живога, стуб и упориште истине.

16 По свеопштем признању, велика је тајна побожности:

Појавио се у телу,

био је оправдан Духом,

видели су га анђели,

проповедао се међу незнабошцима,

у свету су поверовали у њега,

био је вазнет у слави.

4

Налози Тимотеју

1 А Дух изричито каже да ће у последња времена неки отпасти од вере, поводећи се за варљивим духовима и демонским учењима, 2 која шире лицемерни лажљивци отупеле савести+ 4,2 лажљивци отупеле савести Или: лажљивци чија је савест жигосана ужареним гвожђем.. 3 Они забрањују женидбу и намећу уздржавање од јелâ која је Бог створио да их са захвалношћу једу они који верују и који су спознали истину. 4 Јер, све што је Бог створио добро је и не треба одбацивати ништа што се једе са захвалношћу, 5 пошто је освештано Божијом речју и молитвом.

6 На то указуј браћи, и бићеш добар служитељ Христа Исуса, служитељ који се храни речима вере и доброг учења за којим иде. 7 Клони се безбожних и бапских прича, а вежбај се у побожности. 8 Јер, телесно вежбање је за мало шта корисно, а побожност је корисна за све, пошто има обећање и за садашњи живот и за будући.

9 Ово је истина и заслужује да буде прихваћено у потпуности 10 – јер, за то се ми трудимо и боримо: ми смо своје наде положили у Бога живога, који је Спаситељ свих људи, пре свега оних који верују.

11 То налажи и учи. 12 Нека те нико не омаловажава због твоје младости, него буди пример верницима у говору, у понашању, у љубави, у вери, у чистоти. 13 Док не дођем, посвети пажњу јавном читању, бодрењу и поучавању. 14 Не занемаруј милосни дар који је у теби, који ти је дат преко пророштва када су старешине на тебе положиле руке+ 4,14 када … руке Дословно: са полагањем руку старешинства..

15 Марљиво се труди око тога, сав буди у томе, да твој напредак буде очигледан свима. 16 Пази на себе и на учење. Истрај у томе, јер ћеш, то чинећи, спасти и себе и оне који те слушају.

5

Савети у вези с удовицама, старешинама и робовима

1 Старијег човека не прекоревај строго, него га моли као оца, млађе људе као браћу, 2 старије жене као мајке, млађе као сестре – у потпуној чистоти.

3 Поштуј оне удовице које су заиста удовице. 4 Али, ако удовица има децу или унуке, нека прво они науче да показују побожност бринући се за свој дом и тако узврате својим родитељима, јер то је Богу мило. 5 Права и усамљена удовица узда се у Бога и ноћу и дању истрајава у мољењима и молитвама, 6 а она која живи распусно, жива је мртва. 7 И то им наложи, да буду без замерке. 8 А ко се не стара за своје, пре свега за оне из свога дома, тај се одрекао вере и гори је од неверника.

9 У списак удовица може да се унесе она која није млађа од шездесет година, која је имала једног мужа, 10 која је позната по+ 5,10 која је позната по Дословно: осведочена у. добрим делима: ако је подизала децу, ако је била гостољубива, ако је прала ноге светима, ако је помагала онима који су у невољи, ако се посвећивала сваком добром делу.

11 А млађе удовице не уноси у списак. Јер, када их пожуда одврати од Христа, хоће да се удају, 12 па на себе навлаче осуду, пошто су погазиле прву верност. 13 Осим тога, идући од куће до куће, навикавају се да буду беспослене. И не само беспослене него и брбљиве и наметљиве, па говоре оно што не треба. 14 Хоћу, дакле, да се млађе удовице удају, рађају децу, воде домаћинство – да непријатељу не дају повода за клевету. 15 Јер, неке су већ застраниле и пошле за Сатаном.

16 Ако нека верница има удовица међу родбином, нека им помаже, да црква не буде оптерећена, него да може да помогне правим удовицама.

17 Старешинама које добро управљају треба указати двоструку част, пре свега онима који проповедају и поучавају. 18 Јер, Писмо каже: »Не завезуј уста волу који врше«+ 5,18 Не завезуј … врше 5. Мојс 25,4 и: »Радник заслужује своју плату.«+ 5,18 Радник … плату Мт 10,10; Лк 10,719 Не прихватај тужбу против старешине ако је не поткрепе два или три сведока. 20 Оне који греше, укори пред свима, да и у остале уђе страх.

21 Заклињем те пред Богом и Христом Исусом и изабраним анђелима да се овога држиш без предрасуда и да ништа не чиниш из пристрасности.

22 Ни на кога не полажи руке олако. Немај удела у туђим гресима. Себе држи чистим.

23 Немој да пијеш само воду, него узми и мало вина ради свог желуца и честих слабости.

24 Греси неких људи очигледни су и пред њима иду на Суд, а греси других људи иду за њима. 25 Тако су и добра дела очигледна, а ни она другачија не могу се сакрити.

6

1 Сви који су под ропским јармом нека своје господаре сматрају достојнима сваке части, да се не оцрњује Божије име и учење. 2 А они чији господари верују, нека ове не омаловажавају зато што су браћа. Него, нека им још више служе, јер верници су и њима драги ти који имају корист од њиховог служења. То учи и то тражи.

Среброљубље

3 Ако неко другачије учи људе и занемарује благотворне+ 6,3 благотворне Или: здраве. речи нашега Господа Исуса Христа и учење које је у складу с побожношћу, 4 тај је уображен и не зна ништа, него болује од препирања и надмудривања речима, из чега настају завист, свађа, хула, зла сумњичења 5 и непрестана трвења међу људима исквареног ума, који су лишени истине, који мисле да се побожношћу стиче добит.

6 А побожност и јесте велика добит ако је човек задовољан оним што има. 7 Јер, ми на свет ништа нисмо донели, па тако ништа не можемо ни однети. 8 Па, ако имамо хране и одеће, будимо тиме задовољни. 9 А они који желе да се обогате, падају у искушење и замку и јављају им се многе неразумне и штетне жеље које људе суновраћују у пропаст и уништење. 10 Јер, среброљубље је корен свих зала. Неки су, одавши му се, одлутали од вере и сами себи причинили много муке+ 6,10 себи … муке Дословно: себе испробадали многим мукама..

Добар бој вере

11 А ти, Божији човече, бежи од тога, а иди за праведношћу, побожношћу, вером, љубављу, стрпљивошћу, кроткошћу. 12 Биј добар бој вере, домогни се вечног живота, на који си позван када си пред многим сведоцима одлучно потврдио своју веру+ 6,12 одлучно … веру Дословно: исповедио лепо исповедање.. 13 Налажем ти пред Богом, који свему даје живот, и пред Христом Исусом, који је пред Понтијем Пилатом одлучно сведочио за истину+ 6,13 одлучно … истину Дословно: сведочио лепим исповедањем.: 14 сачувај ову заповест чистом и беспрекорном док се не појави наш Господ Исус Христос. 15 Њега ће у право време показати блажени и једини Владар, Цар над царевима и Господар над господарима, 16 који је једини бесмртан, који пребива у недоступној светлости, кога нико од људи није видео нити може да га види. Њему вечна част и моћ. Амин.

17 Налажи онима који су богати на овом свету да не буду охоли, да се не уздају у несигурно богатство, него у Бога, који нам све богато даје на уживање, 18 да чине добро, да буду богати добрим делима, да буду дарежљиви и вољни да деле, 19 скупљајући тако себи благо које ће бити леп темељ за будућност – да се домогну правог живота.

20 Тимотеје, чувај то што ти је поверено. Клони се безбожног наклапања и противљења лажног знања, 21 којег су се неки држали, па застранили од вере.

Милост с вама.